text:
.
Vakatekivu 1
Nai Tukutuku Ni Veibuli
1 Na Kalou, e nai tekitekivu ni ka kecega, sa vakavuna na veilomalagi kei na vuravura. 2 Na vuravura sa sega ni vakavotukana tu, qai lala talega; na kena butobuto sa titobu sara. Na Yalo ni Kalou sa vakaraica sobu tu mai na dela ni wai. 3 Na Kalou sa tukuna, "Me sa rarama mai," sa qai dua sara na rarama. 4 Na Kalou sa raica na rarama, ka sa vinaka. Na Kalou sa wasea na rarama mai na butobuto. 5 Na Kalou sa tukuna, na rarama me Siga, kei na butobuto me Bogi. Na karobo ni yakavi ki na kida ni mataka, sai matai ni siga. 6 Na Kalou sa tukuna, "Me dua mada na kabukabu, me wasea na veiwai mai na veiwai." 7 Na Kalou sa qai cakava na kabukabu, ka sa wasea na wai sa tiko ena ruku ni kabukabu kei na wai ena dela ni kabukabu, sa yaco me vakakina. 8 Na Kalou sa vakayacana na kabukabu ni maliwa lala, na Lomalagi, sa karobo na yakavi ka sa mataka tale, sai karua ni siga. 9 Na Kalou sa tukuna, "Na wai kece ena ruku i lomalagi, me vakasoqoni kece ena dua na vanua, ka me basika mai na vanua mamaca;" sa yaco me vakakina. 10 Na Kalou sa vakayacana na vanua mamaca me Vuravura, kei na wai sa vakasoqoni vata tu, me, Wasawasa. Na Kalou sa raica oqo ni sa vinaka. 11 Na Kalou sa qai tukuna, "Na vanua me vakatubura mai na veico, na veisenikau kei na botebotekoro sa vakasorena, na veivunikau sa vakavuana ena kena veimataqali sa tiko e loma na sorena," sa yaco me vakakina. 12 Sa tubu mai na veico, na veisenikau, na botebotekoro vakasorena na kena veimataqali, na veivunikau vakavuana sa tiko e loma na sorena ena kena veimataqali. Na Kalou sa raica ni sa vinaka. 13 Sa karobo, ka sa mataka tale na i katolu ni siga. 14 Na Kalou sa tukuna tale, "Me dua na rarama me tiko mai lomalagi, me wasea na siga mai na bogi, me vakatakilakila ni veiveisau ni veitabadraki kei na veitaba-gauna, vakasiga ka vakayabaki talega; 15 "Me rarama kina na veilomalagi ka me solia mai na rarama e vuravura." Sa yaco me vakakina. 16 Na Kalou sa cakava e rua na rarama levu, na rarama levu me lewa na siga kei na rarama me lewa na bogi. Sa bulia talega na veikalokalo. 17 Na Kalou sa vakatikori ira na veirarama oqo ena veiyasana vakalomalagi, me ra solia mai na rarama ki vuravura, 18 ka me ra lewa talega na siga kei na bogi, me ra wasea na rarama mai na butobuto. Na Kalou, ni sa raica oqo, sa vinaka vua. 19 Oqo na karobo ni yakavi kei na mataka, sa i ka va ni siga. 20 Na Kalou sa qai tukuna, "Me sa levu mai na wai, ka me levu talega mai na vei manumanu bula, me ra sa vuka mai na manumanu vuka e delai vuravura ka vukaca yani na veiyasana vakalomalagi." 21 Na Kalou sa qai bulia na veimanumanu levu ni waitui kei na veika bula kecega era sinai tu mai na wailevu ena kena veimataqali, na vei manumanu kece vakatabana ena kena veimataqali. Na Kalou, ni sa raica oqo sa vinaka vua. 22 Na Kalou sa qai vosa vakalouvinakataka na veika oqo ka tukuna, "Mo ni yagavakalevu ka vakavuqataki kemuni ka vakatawana na wai ni wasawasa kei na manumanu vuka me levu sara e vuravura." 23 Sa qai karobo na yakavi ka mataka tale ni kalima ni siga. 24 Na Kalou sa qai tukuna, "O vuravura me kauta mai na veika bula me vaka na kena veimataqali na manumanu yavai va, na veimanumanu kece sa qasi voli, na veimanumanu kila ni veikau, o ira kece oqo kei na kena veimataqali," sa yaco me vakakina. 25 Na Kalou sa bulia na veimanumanu ni vuravura me vaka na kena veimataqali, na bulumakau, na veika sa qasi voli, na veimanumanu kila ni vanua, me vaka na kedra dui veimataqali. Na Kalou ni sa raica oqo, sa vinaka dina. 26 Na Kalou sa tukuna, "Medatou bulia mada na tamata me vakataki kedatou, me rairai vakataki kedatou, me ra lewa na vei ika kecega mai wai, na veimanumanu vuka e macawa kei na manumanu kecega ni vanua kei na veika kecega sa qasi voli e delai vuravura." 27 Na Kalou, sa qai bulia na tamata me vakataki Koya ga, e nai rairai ga e va-Kalou, na Kalou sa bulia kina na tamata, na tagane kei na yalewa sa bulia o Koya. 28 Na Kalou sa vakalouvinakataki rau, ka sa tukuna vei rau, "Mo drau yagavakalevu ka vakalewelevutaki kemudrau, me vakatawai o vuravura ka me vakarorogo vei kemudrau; drau lewa na ika mai wai, na manumanu vuka e macawa, kei na veika kecega sa lako voli e delai vuravura." 29 Na Kalou sa tukuna, "Raica, Au sa solia vei kemudrau na veico kei na veika sa tubu mai ena qele, ka vakasorena tiko kei na vei vunikau vakavuana sa tiko e loma na sorena, oqori me kakana. 30 "Na vei manumanu kece ni veikau kei na manumanu vuka ni macawa kei na veika kecega sa qasi voli e vuravura ka bula tiko, Au sa solia vei ira na co kei na botebotekoro kecega sa tubu mai me kedra kakana;" sa yaco me vakakina. 31 Na Kalou, ni sa raica na veika kece sa cakava oti, io, sa dina, sa vinaka sara. Sa qai karobo na yakavi ka mataka ni ka ono ni siga.
Vakatekivu 2
1 Na veilomalagi kei na vuravura, kei na ka kecega sa tiko kina, sa buli oti. 2 Ena i kavitu ni siga, sa mai oti kina na Nona cakacaka na Kalou. Sa vakacegu ena i kavitu ni siga na Kalou mai na Nona cakacaka kecega ni veibuli sa cakava oti. 3 Na Kalou sa qai vakalouvinakataka nai kavitu ni siga ka vakatabuya, baleta ni sa vakacegu mai na Nona cakacaka kecega sa cakava ka bulia na Kalou. 4 Oqo nai tukutuku ni veigauna kei lomalagi kei vuravura, ena gauna rau sa buli kina, ena siga sa bulia kina na lomalagi kei na vuravura na Kalou o Jiova, 5 ni se bera ni tubu mai e dua na kau ena vanua se, e dua na co me tubu mai. Na Kalou o Jiova e se bera ni vakavuna me tau mai na uca ki vuravura, ka e se bera ni tiko e dua na tamata me vakarautaka na qele; 6 sa lako cake ga mai na tegu mai vuravura ka vakasuasuataka na qele taucoko. 7 Na Kalou o Jiova sa bulia na tamata mai na kuvu ni soso mai na qele ka solia nai cegu ni bula ki na ucuna; sa qai yaco me dua na ka bula na tamata.
Na Bula E Nai Teitei Ni Kalou
8 Na Kalou o Jiova sa tea e dua nai teitei ena tokalau kei Iteni, sa qai vakatikora e kea na tamata sa bulia oti. 9 Mai na qele, na Kalou o Jiova sa vakatubura mai kina na kau kecega sa vinaka ni laurai, ka sa vinaka talega ni laukana. Na vunikau ni bula sa tiko talega ena loma ni teitei kei na vunikau talega sa kilai kina na vinaka kei na ca. 10 E dua na uciwai sa drodro mai Iteni me vakasuasuataka na i teitei. Mai Iteni ga sa wase va mai kina na uciwai oqo. 11 Nai matai ni uciwai o Pisoni, sa drodro yani ena vanua taucoko o Avila, na vanua sa tiko kina na koula. 12 Na koula ni vanua oqo sa rui vinaka. Na vatu talei, na onikisa sa tu e kea. 13 Na yaca ni karua ni uciwai o Kioni; oqo e curuma yani na vanua taucoko o Kusi. 14 Nai katolu ni uciwai o Itekeli, na uciwai oqo sa lako yani vaka ki Asiria. Na i ka va ni uciwai na Uferetisi. 15 Na Kalou o Jiova sa kauta na tamata ka biuti koya ena i teitei mai Iteni me qarava ka maroroya. 16 Na Kalou o Jiova sa vakarota na tamata ka vaka: "Na veika kece sa tiko ena i teitei oqo mo kana mai kina; 17 "Ia na vunikau ga ni kila na ka vinaka kei na ka ca, mo kua ni kania, na siga o na kania kina na vuana, o na mate dina." 18 Na Kalou o Jiova sa tukuna, "Sa sega ni vinaka vua na tamata me tiko duadua. Au na cakava e dua na nonai i vukevuke me vakatautauvatataki kei koya." 19 Na Kalou o Jiova sa bulia mai na qele na manumanu kecega ni vanua kei na manumanu vuka ni macawa ka kauta mai vei Atama me raica se ena kacivi ira vakacava. Na yaca ga sa kacivi ira kina o Atama, sa yacadra sara ga. 20 O Atama sa vakayacani ira kece na manumanu yavai va kei na manumanu vuka kecega kei na manumanu kecega ni vanua. Ia me baleti Atama, sa sega ni kune e dua me tautauvata kei koya me rawa ni dau veivuke vua. 21 Na Kalou o Jiova sa vakavuna e dua na moce bi vei Atama ka sa moce lutu sara kina. Na Kalou sa taura mai e dua na sui ni sarisarina ka ubia vinaka tale na lewena. 22 Na Kalou o Jiova sa vakayagataka na sui nei Atama me bulia kina na yalewa, ka sa kauta sara mai vua na tamata. 23 Sa tukuna sara o Atama: "Oqo na sui mai na suiqu, na lewe mai na lewequ, sa na Yalewa o koya, baleta ni a wasei mai vua na Tagane." 24 Oqo, na vuna, ena biuta kina na tamana kei na tinana na tagane ka sema vei yalewa (watina), me rau sa yago vata. 25 E rau sa luvawale ruarua tu na tagane kei na watina, e rau sa sega ni madua kina.
Vakatekivu 3
Na Vakaisini Kei Na Lutu Ni Tamata
1 Na gata sa dauveivakaisini sara, mai vei ira kecega na manumanu ni vanua sa bulia na Kalou o Jiova. Na gata sa tukuna vua na yalewa ka vaka: "Sa tukuna dina na Kalou, 'Mo drau kua ni kana mai na vunikau kecega sa tu ena i teitei'?" 2 Sa tukuna mai na yalewa vua na gata, "Keirau na kana mai na kau kecega sa tu ena i teitei; 3 "Ia, na vuanikau mai na vunikau ga sa tiko e na loma donu ni teitei, sa tukuna na Kalou, 'Mo drau kakua ni kania, se mo drau tara, de drau mate.'" 4 Sa tukuna mai na gata vua na yalewa, "Drau na sega dina ni mate. 5 "Ni sa kila na Kalou, mai na siga drau na kania kina, ena rai na matamudrau, drau na vakatalega na Kalou ena nomudrau kila na veika vinaka kei na veika ca." 6 Na yalewa, ni sa raica na vunikau, ni sa vinaka me kakana, ka sa vinaka talega ki na mata, sa domona talega na vunikau me vuku kina, sa tauca sara na vuana ka kania. Sa solia talega vei watina e rau sa tiko vata, sa kana talega o tagane. 7 Sa qai rai na matadrau, ka rau sa kila ni rau sa luvawale ruarua. E rau sa cula vata na drau ni lolo me nodrau i sulu. 8 E rau sa qai rogoca na rorogo ni Nona veilakoyaki voli na Kalou o Jiova ena loma ni teitei ena batabata vinaka ni siga, ka rau sa vunitaki rau mai na mata ni Kalou o Jiova ena veivunikau ni teitei. 9 Sa kaci yani na Kalou o Jiova vei Atama ka vaka: "O sa tiko e vei?" 10 Sa sauma mai o Atama ka vaka: "Au sa rogoca na Domomuni e nai teitei, ka au sa rere vakalevu baleta ni'u sa luvawale tu, au sa qai vuni." 11 Na Kalou o Jiova sa taro tale mai, "O cei e tukuna ni o sa luvawale tu? O sa kana beka mai na vunikau, Au a vakarota vei iko mo kua ni kana mai kina?" 12 Sa sauma mai na tamata, "Na yalewa ga o ni a solia mai vei au me keirau tiko vata, o koya ga sa solia mai vei au na vua ni vunikau oqo, au sa kania sara." 13 Na Kalou o Jiova sa tukuna vua na yalewa, "Na cava sara mada oqo, o sa cakava?" Sa sauma na yalewa ka vaka: "Sa vakaisini au na gata, ka, au sa kana sara." 14 Na Kalou o Jiova sa tukuna vua na gata: "Baleta na veika o sa cakava oqo, o sa rukaki vakalevu cake kina mai vei ira na manumanu ni vanua; o na lako voli e ketemu, o na kania na kuvu ni qele ena veisiga kece o sa bula kina. 15 Au na vaka veimecakitaki iko kei na yalewa, o ira na nomu kawa kei na nona kawa; o koya ena vakamavoataka na ulumu, ka o na vakamavoataka na bukubuku ni yavana." 16 Na Kalou o Jiova sa tukuna talega vua na yalewa; "Au na vakalevutaka vei iko na rarawa ena gauna ni nomu kunekune; ena mosi levu, o na vakasucuma mai kina na gone; na nomu gagadre sa na tiko ga vua na watimu, ka ena vakatulewa tiko ga vei iko o koya." 17 Na Kalou o Jiova sa tukuna vakaoqo vei Atama, "Baleta ni o sa vakarorogo ki na domo i watimu, ka o sa kana mai na vunikau Au a vakarota vei iko ka vaka, 'Mo kua ni kana mai kina': "Sa rukaki na qele ena vukumu; o na buno ka oca ni o sa kana mai kina, ena veisiga kece ni nomu bula. 18 Na co kei na kau vakavotona sa na basika mai ena vukumu, o na kania na botebotekoro era na tubu mai. 19 Ena buno ni yadremu, o na qai kana madrai kina me yacova ni o sa lesu tale ki na qele, baleta ni o a kau ga mai na qele. Ni o a kuvu ni soso ga, o na lesu tale ki na kuvu ni soso." 20 O Atama sa kacivi na watina me o Ivi, ni sa tinadra na bula. 21 Vei Atama kei watina talega, sa cakava kina na Kalou o Jiova na kuli ni manumanu ka vakaisulutaki rau kina. 22 Na Kalou o Jiova sa tukuna, "Raica na tamata sa vakataki Kedatou, me kila na vinaka kei na ca. Oqo de qai taura talega na vua ni kau ni bula, ka kania, ena qai bula ka sega ni mudu" – 23 O koya oqo, sa vakatalai koya tani kina na Kalou mai na Nona i teitei mai Iteni, me la'ki cukicuki ka teitei ki na vanua sa kau kina. 24 Sa vakatalai tani na tamata mai Iteni ka sa vakatikora na Jerupi ena tokalau ni teitei mai Iteni kei na seleiwau yameyame ni bukawaqa sa veigoleyaki voli me rau yadrava na vunikau ni bula.
Vakatekivu 4
Sa Labati Epeli O Keni
1 O Atama sa curumi Ivi, ka sa mani kunekune sara o Ivi, ka vakasucumi Keni ka tukuna, "Au sa rawata e dua na tagane mai vei Jiova." 2 Sa vakasucu tale, oqo sa sucu o Epeli na tacina. O Epeli sa dau vakaraici ira na sipi, o Keni sa dau teitei ena vanua. 3 Ni sa toso tiko na gauna, sa qai yaco me kauta mai o Keni e so na i soro vuata ni vanua vei Jiova. 4 O Epeli talega sa kauta mai na ulumatua ni nona sipi kei na kedra uro me i soro. O Jiova, sa doka vakalevu nai soro nei Epeli, 5 sa sega ni taleitaki Keni kei na nona i soro. Sa cudru sara vakalevu o Keni ka sa duatani mai na kena i rairai. 6 O Jiova sa qai vosa vei Keni ka vaka: "Na cava o via cudru kina? Na cava na vuna sa duatani kina nai rairai ni matamu? 7 "Kevaka o sa caka vinaka, o na sega beka ni ciqomi? Ia, kevaka o sega ni caka vinaka, sa wawa tiko nai valavala ca mai na mata ni katuba. Sa tiko na nona gagadre vei iko, ia, mo lewa vinaka ga ena vukuna." 8 E rau sa dau veivosaki o Keni kei Epeli na tacina; sa yaco na gauna ni rau sa tiko e na vanua, sa tucake o Keni ka sa yalocataki Epeli na tacina ka vakamatei koya. 9 Sa taro mai o Jiova vei Keni, "E vei o Epeli na tacimu?" Sa sauma mai, "Au sa sega ni kila, oi au beka na nonai vakatawa?" 10 Sa tukuna mai o Jiova, "Na cava o sa cakava, na domo ni dra i tacimu sa tagi tiko mai vei Au mai na qele. 11 "Oqo o sa vakaloucataki mai vuravura, ni sa dolava na gusuna me ciqoma na dra i tacimu mai na ligamu. 12 "Ni o sa tea na qele, ena sega ni solia na nona taucoko vei iko. O na tamata dauvakacudrui rawarawa ka o na dau veilakoyaki tu ga e vuravura." 13 Sa tukuna mai o Keni vei Jiova, "Na kequ i totogi sa rui levu sara ka sa rui bibi! 14 "Sa dina sara, o ni sa vakasavi au ena siga oqo mai na Matamuni; au na tamata sevaki ka dauveitosoyaki tu ga e vuravura, ena yaco na tamata kecega sa raici au ena via vakamatei au." 15 Sa tukuna vua o Jiova, "O koya sa vakamatei Keni, ena vakasukai vua me vakavitu tale." O Jiova sa vakatakilakilataki Keni, de qai dua e kunei koya ka vakamatea.
Na Vuvale Nei Keni
16 Sa lako tani o Keni mai na mata i Jiova, ka la'ki tiko ena vanua o Noti, ena ra kei Iteni. 17 Sa curu vei watina o Keni, ka sa kunekune sara o watina, ka qai vakasucumi Inoke. Sa tara sara e dua na koro o Keni ka vakayacana na koro o ya vei luvena ga—o Inoke. 18 Mai vei Inoke, sa basika mai kina o Irati, o Meujaeli, o Lemeki mai vei Metuisela. 19 O Lemeki sa rua na watina, e dua o Ada kei na kena i karua o Sila. 20 O Ada sa vakasucumi Jabali, o koya oqo na tamadra na dau vakavale laca tuga ka ra dau susu manumanu talega. 21 Na tacina o Jubali. O koya oqo na tamadra na dauvakatagi api kei na bitu uvuci. 22 Vei Sila sa sucu kina o Tubale-Keni na kena dau ni matai ni varasa kei na kaukamea. Sa dua na gane i Tubale-Keni, na yacana o Naema. 23 Sa tukuna o Lemeki vei rau na watina, "Kemudrau o Ada kei Sila, drau rogoci au na wati Lemeki, drau rogoca na domoqu! Au sa vakamatea e dua na tamata ni a vakamavoataki au, io, e dua na cauravou ni a vakararawataki au. 24 Kevaka sa saumi vei Keni me vakavitu, vei Lemeki me vakavitusagavulu na vitu."
E Dua Na Gone Tagane Sa Sucu Vou
25 Sa curumi watina tale o Atama, ka sa vakasucuma vua e dua na gone e tagane, ka sa vakayacani koya me o Seci, "Ni o Jiova na Kalou sa solia tale vei au e dua mei sosomi kei Epeli, o koya sa vakamatea o Keni." 26 Mai vei Seci, sa vakasucumi vua e dua na gone ka tagane na yacana o Inosi. Oqo na vanua sa vakatekivu kina vei ira na tamata me ra kaciva kina na yaca i Jiova.
Vakatekivu 5
Na Vuvale Nei Atama
1 Oqo nai vola i tukutuku ni kawa vaka-Atama. Na Kalou, ena siga sa bulia kina na tamata, sa cakava me veiucui vata kei na Kalou. 2 Sa bulia na tagane kei na yalewa na Kalou ka vosa vakalouvinakataki rau ka vakatokai rau me tamata mai na siga rau sa buli kina. 3 Sa bula tiko o Atama me dua na drau tolusagavulu na yabaki ka sa vakasucumi vua e dua na gone, e tagane sa vakataki koya ga, me rau veiucui, na yacana o Seci. 4 Ni sa sucu oti o Seci, sa bula tale tiko o Atama me walu na drau na yabaki. Sa qai sucu tale eso na luvena tagane kei na luvena yalewa. 5 Na veisiga kece nei Atama, sa ciwa na drau tolusagavulu na yabaki, ka sa qai mate yani. 6 Sa yabaki dua na drau ka lima o Seci, sa qai vakasucumi vua o Inosi. 7 Ni oti na sucu nei Inosi, sa bula tale tiko o Seci me walu na drau ka vitu na yabaki. Sa vakasucumi tale eso na luvena tagane kei na luvena yalewa. 8 Na veisiga taucoko nei Seci sa ciwa na drau tinikarua na yabaki, ka sa qai mate yani. 9 Sa yabaki ciwasagavulu o Inosi qai vakasucumi vua o Keinana. 10 Ni sa sucu oti o Keinana, sa bula tiko o Inosi me walu na drau tinikalima na yabaki, ka sa sucu talega eso na luvena tagane kei na luvena yalewa. 11 Sa mate o Inosi, ni sa ciwa na drau kalima na yabaki ni nona bula. 12 Sa yabaki vitusagavulu o Keinana, ni sa sucu o Maelalieli. 13 Sa vakasucumi vei Keinana o Maelalieli, sa yabaki walu na drau vasagavulu o Keinana ka sa vakasucumi talega vua e so na luvena tagane kei na luvena yalewa. 14 Na yabaki ni bula taucoko nei Keinani sa ciwa na drau ka tini na yabaki ka sa qai mate yani. 15 Sa yabaki onosagavulu ka lima tiko o Maelalieli, sa qai vakasucumi vua o Jareti. 16 Ni sa sucu oti o Jareti, sa bula tiko o Maelalieli me walu na drau tolusagavulu na yabaki ka sa sucu tale eso na luvena tagane kei na luvena yalewa. 17 Na yabaki ni bula nei Maelalieli e walu nadrau ciwasagavulu ka lima na yabaki, ka sa qai mate yani. 18 Sa bula o Jareti me yabaki dua na drau onosagavulu ka rua sa qai sucu o Inoke na luvena. 19 Ni sa sucu oti o Inoke sa bula tale tiko o Jareti me walu na drau na yabaki ka sa sucu tale eso na luvena tagane kei na luvena yalewa. 20 Na veisiga kece nei Jareti sa ciwa na drau onosagavulu karua na yabaki ka sa qai mate yani. 21 O Inoke, sa yabaki onosagavulu ka lima ni sa vakasucumi vua o Mecusela. 22 Ni sa vakasucumi oti vua o Mecusela, sa kune vua, ni rau sa daulako vata kei na Kalou me tolu na drau na yabaki, ka sa vakasucumi talega vua na luvena tagane kei na luvena yalewa. 23 Na veisiga kece nei Inoke sa tolu na drau onosagavulu ka lima na yabaki. 24 Sa daulako vata kei na Kalou o Inoke; ka sa yali eke, ni sa kauti koya na Kalou. 25 Sa yabaki dua na drau walusagavulu ka vitu o Mecusela ni sa vakasucumi vua o Lemeki. 26 Ni sa sucu oti o Lemeki, sa bula tale tiko o Mecusela me vitu na drau walusagavulu ka rua na yabaki, ka sa sucu tale e so na luvena tagane kei na luvena yalewa. 27 Na veisiga kece ni bula nei Mecusela sa ciwa na drau onosagavulu ka ciwa na yabaki, ka sa qai mate yani. 28 O Lemeki sa yabaki dua na drau walusagavulu karua ni sa vakasucumi vua e dua na luvena tagane. 29 Sa vakayacani koya me o Noa, ni sa tukuni, "O koya oqo ena vakacegui keda mai na noda oca kei na cakacaka ni ligada, ena vuku ni qele sa rukaka oti o Jiova." 30 Ni sa sucu oti o Noa, sa bula tale tiko o Lemeki me lima na drau ciwasagavulu ka lima na yabaki, ka sa sucu tale kina eso na luvena tagane kei na luvena yalewa. 31 Na veisiga kece nei Lemeki sa vitu na drau vitusagavulu kavitu na yabaki ka sa qai mate yani. 32 Sa yabaki lima na drau o Noa, ni ratou sa sucu o Semi, o Ame, kei Jevica.
Vakatekivu 6
Nai Valavala Vakasisila Kei Na Nodra Lewai Na Tamata
1 Sa qai yaco ni ra sa lewe levu mai na tamata e dela i vuravura, sa levu talega na luvedra yalewa, 2 O ira na luve ni Kalou, ni ra sa raici ira na luvedra yalewa na tamata, ni ra sa rui totoka; era sa tauri ira me watidra, o ira kecega era sa digitaka. 3 Sa qai tukuna o Jiova, "Na Yaloqu ena sega ni veicoqacoqa tikoga kei na tamata me sega ni mudu, baleta ni sa vakayago na tamata; na nona veisiga sa na dua na drau ruasagavulu ga na yabaki." 4 Era sa tu e vuravura ena gauna o ya, na tuwawa, era sa dau lako mai na luve ni Kalou ka veidauci kei ira na luvedra yalewa na tamata, era sa mani sucu kina na gone. Oqo, o ira na tamata kaukauwa ka kilai ena gauna o ya. 5 O Jiova, ni sa qai raica na vakasisila ni tamata ni sa rui sivia e vuravura, na nakinaki kei na vakanananu ni yalo ni tamata, sa caca tikotikoga. 6 Sa veivutunitaka sara ga o Jiova ena Nona a bulia na tamata e vuravura, ka sa rarawa vakalevu kina na Yalona. 7 Sa tukuna kina vaka oqo, o Jiova, "Au na vakarusa na tamata mai na delai vuravura, o koya Au a bulia, kecekece, na tamata, na manumanu, na veika era qasi voli kei na manumanu vuka ni macawa, ni'u sa rarawataka sara ga, na noqu a buli ira." 8 O Noa duaduaga sa kune loloma ena mata i Jiova.
O Noa E Vakalomavinakataka Na Kalou
9 Oqo nai tukutuku ni bula nei Noa. O Noa sa tamata dodonu ka sega ni cala ena nona i tabatamata. Sa dau lako vata kei na Kalou o Noa. 10 Sa vakasucumi vei Noa e tolu na luvena tagane: O Semi kei Ame kei Jevica. 11 Sa ca ka vakacacani vakalevu o vuravura ena mata i Jiova, o vuravura sa sinai talega ena i valavala kaukauwa e ca sara. 12 Na Kalou sa rai yani ki vuravura, ka raica, ni sa ca dina na kena i tuvaki, ni ra sa ca na tamata kecega kei na nodra i valavala kecega, e delai vuravura.
Sa Vakarautaki Na Waqa
13 Na Kalou sa qai tukuna vei Noa, "Nai tinitini ni ka kecega e vakayago, sa lako cake mai vei Au oqo, ni ra sa vakasinaiti vuravura ena veika e kaukauwa ca; raica, Au na vakarusai ira vata kei na vuravura. 14 "Mo cakava vei iko e dua na waqa kau, cakava e loma ni waqa na veirumu, botana na loma ni waqa ena kuluta, e tuba talega. 15 "Mo cakava vaka oqo: na balavu ni waqa me va na drau limasagavulu na fiti, na kena raraba me vitusagavulu ka lima na fiti kei na kena cere me vasagavulu ka lima na fiti. 16 ²Me dua na katuba leka ni waqa, me tinikawalu na idi mai na dela ni waqa. Na katuba me tiko e baba ni waqa. Me taba tolu taki na loma ni waqa. 17 "Mo kila, oi Au na kauta mai na waluvu levu e vuravura, me vakarusai kina na yago vakalewe kece e ruku i lomalagi, sa tiko vei ira na i cegu ni bula, kei na ka kecega sa bula e vuravura, e na mate. 18 "Ia, Au na tekivuna na Noqu veiyalayalati kei iko – o na curu ki waqa, o iko, o iratou na luvemu tagane, o na watimu, kei iratou na dui watina na luvemu. 19 "Na veika bula kece, me kau mai e rua na kena mataqali ki na waqa, me ra bula tiko vata kei iko, me dua e ka tagane kei na dua na ka yalewa. 20 "O ira na manumanu vuka na kena veimataqali, na manumanu yavaiva ena kena veimataqali, na veika sa qasi voli ena kena veimataqali, me ra lako yaya rua mai, me ra maroroi me ra bula. 21 "Mo kauta mai vei iko na kakana kecega e laukana, mo kumuna vei iko na kakana kei na kedra talega na manumanu." 22 Sa cakava o Noa, me vaka sa vakarota vua o Jiova, sa cakava vaka kina.
Vakatekivu 7
Na Waluvu Levu
1 O Jiova, sa qai vosa vei Noa ka vaka: "Curu mai ki waqa, o iko, kei iratou na nomu vuvale, baleta ni, Au sa raica ni o sa yalododonu e Mataqu e na i tabatamata oqo. 2 "Mo kauta vata kei iko e vitu na manumanu savasava mai na veimanumanu kecega, na ka tagane kei na ka yalewa, me rua na kena mataqali sa sega ni savasava, na ka tagane kei na ka yalewa; 3 "Me vakatalega kina na manumanu vuka, na kena ka tagane kei na kena ka yalewa, me rawa ni ra bula tiko na kena kawa e delai vuravura. 4 "Sa vo tale tiko oqo e vitu na siga, Me'u na vakavuna na uca ki vuravura me vasagavulu na siga ka vasagavulu na bogi; ka Au na vakawabokotaka kina mai vuravura na ka bula kecega Au a bulia." 5 Sa cakava kecega o Noa me vaka sa vakarota vua o Jiova. 6 Sa yabaki ono na drau o Noa ena gauna sa waluvu kina o vuravura. 7 O Noa kei iratou na luvena tagane, kei na watina, kei iratou na vugona yalewa, era sa lako kece ki loma ni waqa, baleta ni sa levu mai na wai ni waluvu. 8 Na manumanu savasava kei na kena e sega ni savasava, na manumanu vuka talega kei na kena era qasi voli, 9 era sa curu yarurua ki na waqa vei Noa, na ka yalewa kei na ka tagane, me vaka sa vakarota o
Jiova vei Noa
10 Ni sa oti e vitu na siga na wai ni waluvu sa robota tu na vuravura. 11 E nai ka ono na drau ni yabaki ni bula nei Noa, e nai karua ni vula, nai ka tinikavitu ni siga, ena siga o ya sa kabasu mai kina nai vurevure ni wai titobu kecega, kei na katuba lalai kecega ni lomalagi sa tadola mai. 12 Sa tau tiko na uca e vuravura me vasagavulu na siga ka vasagavulu na bogi. 13 Oqori, na siga sara ga e ratou sa curu kina ki waqa, o Noa kei iratou na luvena tagane, kei watina kei iratou na vugona - 14 O iratou, kei ira kece na manumanu na kena veimataqali, na bulumakau kece kei na kena veimataqali, na veika kece sa qasi voli e delai vuravura kei na veimataqali manumanu vuka kecega. 15 Era sa lako ki na waqa vei Noa, yarurua kei na ka kecega sa tiko e ucuna nai cegu ni bula. 16 O ira kece sa curu ki waqa, na ka tagane kei na ka yalewa – era sa curu ki waqa me vaka sa vakarota vei Noa na Kalou; o Jiova sa sogolati Noa talega e loma. 17 Na waluvu sa tiko e vuravura me vasagavulu na siga. Sa tubu cake tikoga na wai ka sa ciri na waqa, sa ciri sara tiko e cake mai na delai vuravura. 18 Sa tubu cake tikoga vakalevu na wai ena delai vuravura, ka sa veitosoyaki tiko na waqa ena dela ni wai. 19 Sa tubu cake tikoga na wai, ka sa vakalevu sara ni ra sa luvu kece na vei delana cecere ena ruku i lomalagi. 20 Sa tubu tikoga na wai me sivia e ruasagavulu ka rua na fiti na dela ni veiulunivanua cecere. 21 Era sa mate na ka bula kecega era sa veilakoyaki voli e vuravura: na manumanu vuka, na bulumakau, na manumanu kila tale e so, na veika kece era qasi voli, kei na tamata kecega. 22 Na veika kecega sa tiko kina nai cegu ni bula ena ucudra, na veika kece sa tiko ena vanua mamaca, era sa mate. 23 Na Kalou sa vakarusa na ka bula kecega era sa tiko e delai vuravura: na tamata, na manumanu, na veika sa qasi voli, kei na manumanu vuka ni macawa. Era sa vakarusai kece mai vuravura. O Noa ga, kei ira kece sa tiko ena loma ni waqa, sai ira ga sa bula tiko. 24 Sa tiko ga na wai e vuravura me dua na drau limasagavulu na siga.
Vakatekivu 8
Na Vakabulai Nei Noa
1 Na Kalou sa qai nanumi Noa kei na veika bula kecega, na manumanu kecega era sa tiko vata kei Noa e waqa. Sa vakavuna na Kalou me liwa e dua na cagi e vuravura,ka sa lutu sobu nai vakarau ni wai. 2 Nai vurevure mai na vei wai titobu kei na veikatuba lalai mai lomalagi era sa tasogo. Sa tu vakadua na uca mai lomalagi. 3 Sa drodro tani tiko ga yani na wai mai vuravura. Nai otioti ni ka dua na drau limasagavulu ni siga, sa lailai sara na wai. 4 Ena i ka tinikavitu ni siga, ni kavitu ni vula, sa mai kasa toka na waqa ena dela ni ulunivanua mai Ararata. 5 Sa lutu sobu tikoga na wai ni waluvu me yacova na i katini ni vula. Ena matai ni siga ni katini ni vula, era sa laurai mai na dela ni veiulunivanua. 6 Sa qai yaco, ni sa yacova mai na mua ni ka vakasagavulu ni siga, sa dolava o Noa na vei katuba lalai ni waqa, ea tara ga o koya. 7 Sa vakatala yani o Noa e dua na reveni, ka sa veivukayaki tiko ga, me yacova ni sa mamaca mai na vanua. 8 Sa vakatala talega mai vua, e dua na ruve, me raica se sa maca dina na wai mai na delai vuravura. 9 Na ruve sa sega ni raica e dua na vanua me ro kina, ka sa vuka lesu tale ki waqa vei Noa, ni se luvu tiko ga o vuravura. Sa dodoka yani o Noa na ligana ka taura mai na ruve, sa kauta mai na ruve ki vei koya e waqa. 10 Sa wawa tale me vitu na siga, sa qai vakatala tale yani na ruve mai na waqa. 11 Sa lesu tale mai vua na ruve ena yakavi, ka sa kauta tiko mai e dua na drau ni olive e se qai beti vou, ena gusuna; oqo sa kila kina o Noa ni sa oti na waluvu. 12 Sa wawa tale me vitu na siga ka vakatala tale yani na ruve, na ruve oqo sa sega tale ni lesu mai vua. 13 Ena i ka ono na drau ka dua ni yabaki, ena i matai ni siga ni matai ni vula, sa maca vakadua na wai mai na delai vuravura; sa cecega o Noa na i ubi ni waqa ka rai yani, sa dina sara, sa mamaca tu o vuravura. 14 Ena i ka ruasagavulu ka vitu ni siga ni karua ni vula, sa mamaca sara na qele. 15 Na Kalou sa vosa vei Noa ka vaka, 16 "Lako tani mai na waqa, o iko, kei iratou na luvemu tagane, o watimu kei iratou na vugomu. 17 "Me ra lako tani mai vata kei iko na veika bula kece sa vakalewe, na manumanu vuka, na bulumakau kei na veika kece sa qasi voli e delai vuravura, me ra mai vakalewelevutaki ira e vuravura, me ra mai yaga vakalevu ka tubu talega me levu." 18 Sa curu ki tuba o Noa kei iratou na luvena tagane, o watina kei iratou na vugona. 19 Na manumanu kece, na veika kece e qasi voli e delai vuravura, na manumanu vuka, me vaka na nodra dui kawa, era sa lako tani mai na waqa.
Na Veiyalayalati Ni Kalou Kei Na Veika Kece Sa Buli
20 Sa tara o Noa e dua nai cabocabo ni soro vei Jiova, ka taura mai na veimanumanu savasava kei na veimanumanu vuka e savasava, ka vakacabora me i soro kama ena i cabocabo ni soro. 21 O Jiova, sa boica nai boi kamikamica. Sa qai tukuna ga e Lomana, "Au na sega tale ni rukaka na qele ena vuku ni tamata, e dina mada ga ni sa cala tu na vakanananu ni yalo ni tamata mai na gauna e se cauravou kina. Au na sega ni vakarusa tale e dua na ka bula me vaka Au sa vakayacora oti. 22 "Baleta ni se tiko ga na vuravura, na kakaburaki kei na tatamusuki, na batabata kei na katakata, na vulai liliwa kei na vulai katakata, na siga kei na bogi ena sega ni oti."
Vakatekivu 9
Na Yalayala Ni Kalou Vei Noa
1 Na Kalou sa vakalouvinakataki Noa kei iratou na luvena, ka tukuna vei iratou, "Mo dou yagavakalevu ka vuavuai, mo dou vakalevutaki kemudou ka vakatawai vuravura. 2 "Na manumanu kece ni vanua kei na manumanu vuka kece kei na ka kecega sa yavavala e delai vuravura, kei na ika kece ni loma ni wai, era na rerevaki kemudou ka taqayataki kemudou. Era sa soli kece ki na ligamudou. 3 "Na veika kecega e bula ka yavavala era na kakana vei kemudou. Au sa solia vei kemudou na ka kecega wili kina na veimataqali co. 4 "Mo dou kua ga ni kania vata na lewena kei na bula, oqori na kena dra. 5 "Ena vuku ni nomu drabula, Au na vakataroga; mai na ligadra na manumanu kila, mai na ligadra talega na tamata. Mai na ligadra kecega na veitacini, Au na taroga mai kina na bula ni dua na tamata. 6 "O koya sa vakadavea na dra ni tamata, na tamata talega ena vakadavea na nona dra; ena veiucui e Vakalou, na Kalou sa bulia kina na tamata. 7 Io, veikemudou, mo dou yaga ga vakalevu ka vuavuai ka tubu me lewe levu; me sega o vuravura ka tubu tikoga kina." 8 Na Kalou sa qai vosa vei Noa kei iratou na luvena ka vaka: 9 "Ena Vukuqu, Au sa tauyavutaka oqo na Noqu veiyalayalati vata kei iko kei ira na nomu kawa era na muri mai, 10 "Kei na ka bula kecega sa tiko vata kei iko, na manumanu vuka, na bulumakau, na manumanu kecega ni vanua era sa tiko vata kei iko, o ira kecega sa lako tani mai waqa. 11 "Au na vakatauyavutaka na Noqu veiyalayalati vata kei iko: ena sega tale, sa na sega ni vakarusai tale o vuravura ena waluvu." 12 Na Kalou sa tukuna: "Oqo nai vakatakilakila ni veiyalayalati Au sa cakava vei kedaru, kei na veika bula kecega sa tiko vata kei iko, ki nai tabatamata e sega ni mudu: 13 "Au sa na tuvana na Noqu drodrolagi ena vei o, mei vakatakilakila ni veiyalayalati mai vei Au kei vuravura. 14 "Ni sa yaco, Me'u kauta mai na vei o e delai vuravura, ka sa raici na drodrolagi ena vei o; 15 "Au na nanuma na Noqu veiyalayalati ena kedaru maliwa kei na veika bula kece sa vakalewe; na wai ena sega tale ni waluvu me vakarusa na veikabula e vuravura. 16 "Na drodrolagi ena tiko ga ena vei o, Au na vakaraica yani Me'u vakananuma kina na veiyalayalati e sega ni mudu Nona na Kalou kei na veika bula kecega e vuravura." 17 Na Kalou sa qai tukuna vei Noa, "Oqo nai vakatakilakila ni veiyalayalati Au sa tauyavutaka vei Au kei na ka bula kecega era sa tiko e vuravura."
O Noa Kei Iratou Na Luvena
18 O iratou na luvei Noa sa lako tani mai na waqa, o Semi, Ame kei Jevica. O Ame sa tamadra na kai Kenani. 19 O iratou oqo na luve i Noa, sa vakatawani kina o vuravura taucoko. 20 O Noa, sa tekivu me teivaka na vanua, sa vaka veivaini o koya. 21 Sa gunu waini o koya, sa mateni kina ka sa luvawale ni sa davo moce tu ena nona valelaca. 22 O Ame na tamadra na kai Kenani, sa raici tamana ni sa luvawale tu, sa qai tukuna veirau na tacina e tautuba. 23 O Semi kei Jevica, e rau sa taura e dua nai sulu ka biuta e tabadrau, e rau sa lako vakanadaku ka ubia na luvawale nei tamadrau. E rau sa rai tani tuga – me rau kua ni raica kina na luvawale nei tamadrau. 24 Ni sa oti na nona mateni o Noa, sa qai kila na veika sa cakava o Ame vua. 25 Sa qai tukuna: "Me rukaki o Kenani; na nodra dauveiqaravi na dauveiqaravi, oqo o koya vei ira na tacina." 26 Sa qai tukuna tale, "Me kalouvinaka o Jiova na Kalou i Semi, ka me nona dauveiqaravi o Kenani. 27 Na Kalou talega me vakalevutaki Jevica, ka me tiko e vale nei Semi, me nona dauveiqaravi o Kenani." 28 Sa bula tale tiko o Noa ni sa oti na waluvu me tolu na drau limasagavulu na yabaki. 29 Na veisiga kece ni bula nei Noa sa ciwa na drau limasagavulu na yabaki, ka sa qai mate yani.
Vakatekivu 10
Na Kawa Era Basika Mai Vei Noa
1 Oqo na veikawa nodratou na luvei Noa: O Semi, o Ame kei Jevica. O ira oqo sa sucu ni oti na waluvu. 2 O ira na luvei Jevica tagane oqo: O Qoma, Mekoki, Madai, Javana, Tubali, Mesake, kei Tirasa. 3 O iratou na luvei Qoma tagane oqo: O Asakenasa, Rifaci, kei Toqama. 4 O iratou na luvei Javana tagane oqo: O Ilaisa, Tasisi, Kitimi, kei Dodanimi. 5 Mai vei ira oqo, o ira na tamata ni veibaravi ni kai matanitu tani, era sa wasei tani mai na nodra vanua, o ira vakayadua me vaka na nodra dui vosavosa, me vaka na nodra dui vuvale kei na nodra dui vanua. 6 O ira na luvei Ame tagane oqo: O Kusi, Misirami, Puti kei Kenani. 7 O ira na luvei Kusi tagane oqo: O Seba, Avila, Sebata, Raema kei Sabeteka; kei na luvei Raema tagane, o Seba kei Didani. 8 O Kusi sa vakasucumi vua, o Nimirote; sa tekivu me tamata qaqa mai e vuravura. 9 Sa tamata qaqa ni vakasasa ena mata i Jiova; oqo sa tukuni kina, "Me vakataki Nimirote ena mata i Jiova." 10 Nai tekitekivu ni nona matanitu sai Pepeli, o Ereki, o Akadi kei Kalanei, ena vanua o Sina. 11 Mai kea, sa lako yani ki Asiria ka tarai Ninive cake, o Reopoci Uri, Kela, 12 Kei Riseni, ena kedrau maliwa o Ninive kei Kela (na koro levu). 13 O Misirami sa vakasucumi vua o Ladimi, Ananimi, o Leabimi, o Navitaimi, 14 O Pacurusimi, kei Kasuluimi (era sa basika mai vei koya na Filisitia kei na Kapatorimi). 15 O Kenani sa vakasucumi vua o Saitoni na nona ulumatua kei Eci; 16 Na Jepusaiti, na Amoraiti, kei na Kirikisaiti; 17 Na Ivaiti, na Arakaiti kei na Sainaiti; 18 Na Arivadaiti, na Semaraiti kei na Ametaiti. Era sa qai tawase na vuvale nei Kenani, ni oti oqo. 19 Nai yalayala nei Kenani, sa tekivu mai Saitoni, ni o sa lako yani ki Kerari, me yaco sara i Qasa, ka lako sara i Sotoma, Komora, Adama kei Seboimi me yaco sara ki Lasa. 20 Oqo o ira na luve i Ame, me vaka na nodra veivuvale, me vaka na nodra i vosavosa ena nodra vanua, ena nodra matanitu. 21 Era sa vakasucumi talega na gone vei Semi, na tamadra na luvei Eba, na taci Jevica na qase. 22 O ira na luvei Semi oqo: O Ilama, Asuri, Afakisati, Ladi kei Erami. 23 O ira na luvei Erami oqo: O Usi, Uli, Qesa kei Masi. 24 O Afakisati sa vakasucumi vua o Sala kei Eba sa vakasucumi vei Sala. 25 Sa vakasucumi vei Eba e rua na luvena tagane na yacana e dua o Veleki (ni nona gauna sa tawase kina o vuravura) kei Joketani na tacina. 26 Sa vakasucumi vei Joketani o Alemodidi, Selefa, Asemaveci, Jera, 27 Adorami, Usali, Dikala, 28 O Obala, Abimaele, Seba, 29 O Ofiri, Avila kei Jobaba. O ira kece oqo na luvei Joketani. 30 Na vanua era tiko kina mai Mesa, ena vanua vaka ki Sefara, na ulunivanua mai na tokalau. 31 O ira oqo na luvei Semi, me vaka na nodra dui vuvale, me vaka na nodra dui vosavosa, ena nodra vanua, me vaka na nodra veimatanitu. 32 Sai ira oqo na vuvale nei Noa, me vaka na nodra dui taba-tamata ena nodra dui yasana, eke era sa dui wasei kina na veimatanitu e vuravura ni oti na waluvu.
Vakatekivu 11
Na Vale Vakaitaba Mai Pepeli
1 Na vuravura taucoko sa dua ga na kena vosa ka sa dua talega na kena i vosavosa. 2 Sa qai yaco, ni ra sa lako tiko mai na tokalau, era sa kunea sara e dua na buca ena vanua o Sina, ka era sa tiko sara kina. 3 Era sa veivosaki vakai ira ka vaka, "Me da sa buli vatutuva mada ka kuvuya vakavinaka." Sa tu vei ira na veika me buli kina na vatutuva oqo. 4 Era sa tukuna sara, "Ni lako mai, meda tara mada e dua na noda koro kei na dua na vale vakaitaba, na delana me tiko mai lomalagi; me kilai kina na yacada, de, eda na qai vakasesei yani ena matai vuravura taucoko." 5 Sa lako sobu mai o Jiova me raica na koro kei na vale vakaitaba, o koya era sa tara tiko na tamata. 6 Sa tukuna o Jiova, "Era sa dua ga na tamata, ka sa dua ga na nodra vosa. Raica oqo na veika era sa tekivu mera cakava, sa sega na veika e tiko tale, me na tarova na veika era sa nakita. 7 "Mai, Medatou lako sobu ka vakasesea na nodra vosa, me ra kakua ni veikilai vosavosa kina." 8 O Jiova sa vakacemuri ira tani mai kea ki na veiyasai vuravura kece, sa mai tu vakadua na tarai cake ni koro. 9 Sa vakayacani na koro o ya me Pepeli, baleta, ni o Jiova sa vakasesea na nodra vosa kecega e vuravura. Mai kea talega sa wasewasei ira yani kina ki vuravura taucoko.
Na Kawa Tamata I Semi
10 Oqo na kawa tamata i Semi. O Semi sa yabaki dua na drau ni sa vakasucumi vua o Afakisati, oqori ni sa oti e rua na yabaki mai na waluvu. 11 Ni sa sucu oti o Afakisati, sa bula tale tiko o Semi me lima na drau na yabaki, ka sa so tale na luvena tagane kei na luvena yalewa. 12 O Afakisati sa yabaki tolusagavulu ka lima ni sa sucu o Sala. 13 Sa sucu oti o Sala, sa bula tale tiko o Afakisati me yabaki va na drau ka tolu, ka sa so tale na luvena tagane kei na luvena yalewa. 14 Sa yabaki tolusagavulu o Sala ni sa sucu o Eba. 15 Sa bula tiko o Eba me va na drau ka tolu tale na yabaki ka sa so tale na luvena tagane kei na luvena yalewa. 16 Sa yabaki tolusagavulu ka va o Eba ni sa sucu o Veleki. 17 Ni sa sucu oti o Veleki, sa bula tale tiko o Eba me va na drau tolusagavulu na yabaki ka sa so talega na luvena tagane kei na luvena yalewa. 18 Sa yabaki tolusagavulu o Veleki ni sa sucu o Reu. 19 Ni sa sucu oti o Reu, sa bula tale tiko o Veleki me rua na drau ka ciwa na yabaki ka sa sucu tale eso na luvena tagane kei na luvena yalewa. 20 O Reu sa yabaki tolusagavulu ni sa sucu o Seruki. 21 Ni sa sucu oti o Seruki, sa bula tale tiko o Reu me rua na drau ka vitu na yabaki ka sa sucu tale eso na luvena tagane kei na luvena yalewa. 22 Sa yabaki tolusagavulu o Seruki ni sa sucu o Neori. 23 Ni sa sucu oti o Neori, sa bula tale tiko o Seruki me rua na drau na yabaki, era sa sucu talega eso na luvena tagane kei na luvena yalewa. 24 Sa yabaki ruasagavulu ka ciwa o Neori, ni sa sucu o Tera. 25 Ni sa sucu oti o Tera, sa bula tale tiko o Neori me dua na drau tinikaciwai ka sa so tale na luvena tagane kei na luvena yalewa. 26 Sa yabaki vitusagavulu o Tera ni ratou sa sucu o Eparama, Neori kei Arana.
Na Kawa Nei Tera
27 Oqo na kawa nei Tera: Sa vakasucumi vei Tera o Eparama, Neori kei Arana. Mai vei Arana sa kune kina o Loti. 28 Sa mate o Arana ena mata i tamana o Tera, ena nona vanua mai Uri e Kalitia. 29 E rau sa vakawati o Eparama kei Neori, na yaca ni wati Eparama o Serai kei na wati Neori o Milika, na luvei Arana yalewa, na tamai Milika, kei Isika. 30 Sa yava o Serai ka sega na luvena. 31 O Tera sa kauti rau na luvena o Eparama kei makubuna o Loti na luvei Arana, o na vugona o Serai na wati Eparama. E ratou sa lako tani mai kea, ka lako ki na vanua o Kenani, ka e ratou sa mai tiko e Arana. 32 Na veisiga taucoko nei Tera sa rua na drau ka lima na yabaki, ka sa mate mai Arana o Tera.
Vakatekivu 12
Na Vosa Ni Yalayala Vei Eparama
1 O Jiova sa tukuna vei Eparama: "Mo lako tani mai na nomu vanua, mai vei ira na wekamu, mai na vale nei tamamu, ki na vanua Au na vakaraitaka vei iko. 2 "Au na cakava mo matanitu levu; o iko talega na veivakalouvinakataki. 3 "Au na vakalouvinakataki ira sa vakalouvinakataki iko, Au na rukaki ira sa rukaki iko; mai vei iko na veivuvale kecega e vuravura era na vakalouvinakataki." 4 Sa lako o Eparama me vaka sa vosa kina vua o Jiova, sa lako vata kei koya o Loti. Sa yabaki vitusagavulu ka lima o Eparama ni sa lako tani mai Arana. 5 Sa kauti Serai o Eparama kei Loti na luvei tacina kei na veika kece e taukena era sa soqona mai kei ira na tamata era sa nona mai Arana. Era sa lako ki na vanua o Kenani. Era sa yaco mai Kenani. 6 Sa lako curuma mai na vanua o Eparama me yaco sara i Sikemi ena vuni teribinici e More. Era sa tiko ena vanua na kai Kenani. 7 O Jiova sa basika mai vei Eparama ka tukuna vua, "ki vei ira na nomu kawa, Au sa solia kina na vanua oqo." Sa tara mai kea o Eparama e dua nai cabocabo ni soro vei Jiova, o koya e a basika mai vua. 8 Sa lako mai kea ki na veiulunivanua ena tokalau kei Peceli, sa vakaduria mai kea na nona vale-laca, e Peceli ena ra kei Ai ena tokalau; mai kea sa tara kina e dua nai cabocabo ni soro ka kaciva na yaca i Jiova. 9 Sa lako tikoga o Eparama, ka lako vakadodonu tikoga ki na ceva.
O Eparama E Ijipita
10 Sa dua na lauqa levu sa yaco ena vanua, o Eparama sa lako sobu ki Ijipita me la'ki tiko kina ni sa rui levu na lauqa ena vanua. 11 Sa qai yaco ni sa voleka yani ki Ijipita, sa tukuna vei Serai na watina, "raica, au sa kila ni o sa rui yalewa rairai totoka. 12 "Ena yaco ni ra sa raici iko na Ijipita, era na tukuna ka vaka, 'Oqo na watina,' era na qai vakamatei au ka mo bula ga o iko. 13 "Au kerea mo tukuna ni o iko na ganequ, me vinaka kina vei au ena vukumu, me'u bula kina baleti iko." 14 Sa vaka kina ni sa yaco yani ki Ijipita o Eparama, era sa raica na yalewa na kai Ijipita ni sa rui totoka dina. 15 O ira na sauturaga nei Fero era sa raici Serai talega ka vakatututaki koya sara vei Fero. Sa mai kau sara yani na yalewa oqo ki na vale nei Fero. 16 Sa qaravi vinaka o Eparama ena vuku ni yalewa. Sa tu talega na nona sipi, na bulumakau, na asa tagane, o ira na nona dauveiqaravi tagane kei na yalewa kei na kameli. 17 O Jiova, sa vakatubura vei Fero kei na nona vuvale ena mate ca levu baleti Serai na wati Eparama. 18 Sa kacivi Eparama mai o Fero ka taroga, "na cava o sa cakava oqo vei au? Na cava o sega ni tukuna kina vei au ni o koya e watimu? 19 "Na cava o tukuna kina ni 'o koya na ganemu? voleka sara ni'u kauti koya me watiqu. Oqo, tauri koya yani ka lako ena nomu i lakolako." 20 Sa solia nai vakaro o Fero me baleti koya, era sa vakatalai koya yani kei Serai na watina kei na ka kecega e nona.
Vakatekivu 13
O Eparama Sa Taukeni Kenani
1 Sa lako tani mai Ijipita o Eparama, kei watina kei na veika kece e nona, kei Loti, mai na Ceva. 2 Sa vutuniyau sara o Eparama ena manumanu susu, ena siliva kei na koula. 3 Sa lako yani ena nona i lakolako mai na ceva me yaco sara ki Peceli – sa yaco sara yani ena vanua ea tiko kina e liu, o ya ena kedrau maliwa o Peceli kei Ai, 4 ki na vanua e a cakava kina nai cabocabo ni soro. E kea sa kaciva kina o Eparama na yaca i Jiova. 5 O Loti talega – ni rau a lako vata kei Eparama, sa levu sara na nona manumanu susu kei na nona bulumakau kei na nona veivale laca. 6 Sa sega ni levu na vanua me rau tiko kina, baleta ni sa rui levu na veika e rau taukena. 7 Era sa veiqati talega na dauqaravi ira na nodrau manumanu, na nei Eparama kei na nei Loti. O ira na kai Kenani kei ira na Perisaiti era sa tiko ena vanua. 8 Sa tukuna o Eparama vei Loti, "Raica, me daru kua ni veiqati, se o ira na nodaru dauqaravi manumanu, ni da sa veiwekani voleka. 9 "Sa sega beka ni tu oqori e matamu na vanua taucoko? Au kerea, me daru sa tawase, kevaka o sa lako ki nai mawi, au na lako ki nai matau, se o lako ki nai matau, au na lako ki nai mawi." 10 Sa rai cake o Loti ka raica na buca ena Joritani, ni sa tu na wai e na veiyasana kecega (oqo ni se bera ni vakarusai kina o Sotoma kei Komora) ka sa vaka na were nei Jiova, sa vaka na vanua mai Ijipita ni o lako yani vaka ki Soa. 11 Sa digitaka o Loti na buca ni Joritani – sa lako ki na tokalau o Loti. E rau sa veitawasei. 12 Sa tiko e Kenani o Eparama, ka sa tiko ena veikoro mai na buca o Loti, sa la'ki birika sara na nona vale-laca e Sotoma. 13 O ira na tamata mai Sotoma, era sa tamata i valavala vakasisila sara ka sinai e nai valavala ca vei Jiova. 14 O Jiova sa qai tukuna vei Eparama ni sa lako tani mai vua o Loti: "Mo rai cake mai na vanua o sa tu kina oqori – ki na vualiku – ki na ceva – ki na tokalau - ki na ra; 15 "Na vanua kece o sa raica oqori, Au sa solia vei iko kei ira kece na nomu kawa me sega ni mudu. 16 "Au na cakava vei ira na nomu kawa me ra vaka na kuvu ni soso e vuravura; kevaka e dua na tamata e wilika rawa na kuvu ni soso – ena qai wiliki rawa na nomu kawa. 17 "Oqo mo tu cake, ka lakova na balavu kei na kena raraba ni vanua Au sa solia vei iko." 18 Sa tucake o Eparama ka lobika na nona valelaca ka lako yani ka la'ki tiko ena vuni-terebinici e Mamire, oqori e Epironi, sa tara maikea e dua nai cabocabo ni soro vei Jiova.
Vakatekivu 14
Na Vesu Kei Na Vakabulai Nei Loti
1 Sa qai yaco ena veisiga nei Emarafeli na tui Sina, Arioki na tui Elasa, Jadorilaoma na tui Ilama, kei Tidala na tui ni veimatanitu, 2 Era sa vala kei Bera na tui Sotoma – Birisa na tui Komora, o Sinabe na tui Atama, Semeba na tui Seboimi kei na tui Bila (oqori o Soa). 3 O ira kece oqo era sa mai sotasota ena buca mai Sidimi (oqori na Waitui Masima). 4 E tinikarua na yabaki era sa qaravi Jadorilaoma, ena i ka tinikatolu ni yabaki, era sa via veicoqa ka talaidredre. 5 Ena i katinikava ni yabaki, o Jadorilaoma kei ira na tui era sa tiko vata era sa lako mai ka valuti Refaimi e Esitaroci Karenaimi, o ira na Susimi e Ame, o ira na Emimi e Savei Kiriacaimi, 6 kei ira na Oraite ena veiulunivanua e Sairi, me yaco sara ki Eli-Perana o ya ena vanua liwa. 7 Era sa vuki lesu tale ka lako mai ki Misifata (o ya o Kadesi) ka valuti ira kece na Amalekaiti kei ira na Amoraiti, o ira sa vakaitikotiko e Asesoni Tamari. 8 Na tui Sotoma, na tui Komora, na tui Atama, na tui Seboimi kei tui Bela (oqori o Soa) era sa lako yani ka duavata ena i valu mai na buca o Sidimi 9 me valuti Jodarilaoma na tui Ilama, Tidala na tui ni veimatanitu, Amarafaele na tui Saina, kei Arioki na tui Elasa – e va na tui kei ira na lima na tui. 10 Na buca mai Sidimi sa sinai kina na qara dregadregata; o ira na tui ni Sotoma kei Komora era sa dui dro, eso era sa lutu ki na qara ka so era dro ki na veiulunivanua. 11 Era sa taura kece nai yaya vinaka mai Sotoma kei Komora kei na nodra i votavota ka era sa lako yani. 12 Era sa kauti Loti talega – na luvei taci Eparama, o koya sa tiko mai Sotoma, kei na veika kece e nona, ka lako. 13 E dua vei ira sa dro mai, ka mai tukuna vei Eparama na Iperiu, ni sa tiko o koya mai Mamire ena veivunikau e Amoraiti, na taci Esekoli, na taci Ena, era sa duavata kei Eparama. 14 Ni sa rogoca o Eparama, sa kau vakavesu na tacina, sa vakayaragitaki ira na tolu na drau tinikalima na nona dauveiqaravi sa vakavulici oti, o ira oqo, era sa sucu ga ena nona loma ni vale, era sa cici muri yani vaka ki Tani. 15 Sa wasei ira na nona i valu ena bogi. O koya kei ira na nona tamata era cici muri ira na meca me yaco sara ki Oba ena vualiku kei Tamasiko. 16 Sa kauta lesu mai na vei ka kece nei Loti kei Loti talega, o ira na yalewa kei ira kecega na tamata. 17 Sa lako yani o tui Sotoma me sotavi koya mai na buca o Savei (oqori na Tui ni Buca) ena nona lesu mai ena nona vakadrukai o Jadorilaoma kei ira na tui era sa tiko vata.
O Eparama Kei Melekisateki
18 O Melekisateki na tui Salemi sa kauta mai na madrai kei na waini. O koya oqo na bete nei Koya na Kalou Cecere. 19 Sa vosa vakalouvinakataki Eparama ka vaka: "Me kalouvinaka o Eparama ni Kalou Cecere, Na i Taukei, ka lewa na lomalagi kei vuravura; 20 Me kalouvinaka talega na Kalou sa cecere sara, o Koya sa soli ira na kemu meca e ligamu." Sa solia vua o Eparaama nai sigana (katini) kecega. 21 Sa tukuna na tui Sotoma vei Eparama, "Mo soli ira na tamata mai vei au ka kauta kece na veika sa tu oqori." 22 Sa sauma yani o Eparama vei tui Sotoma, "Au sa laveta oti na ligaqu vei Jiova, na Kalou Cecere, nai Taukei kei lomalagi kei vuravura, 23 "Ni'u na sega ni kauta e dua na ka, mai nai vesu ni vava, au na sega ni kauta e dua na ka e nomu, de o na tukuna, 'Au sa vaka vutuniyautaki Eparama'— 24 "Vakavo walega na veika era sa kania na cauravou, nai votavota ni tamata era sa lako vata kei au: O Ana, o Esikoli, kei Mamire; me ratou kauta na nodratou i votavota."
Vakatekivu 15
Na Kalou Sa Veiyalayalati Kei Eparama
1 Ni sa oti oqo, sa lako mai na vosa i Jiova vei Eparama ena raivotu ka tukuna, "Mo kua ni rere Eparama, oi Au na nomu i sasabai, kei na nomu i votavota e levu sara." 2 Sa tukuna mai o Eparama, "I Jiova na noqu Kalou, na cava o ni na solia vei au, sa sega na luvequ, na kawa ga ni noqu o Iliesa na kai Tamasiko?" 3 Sa tukuna tale o Eparama, "Raica o ni sa sega ni solia vei au na kawa: me dua ga e sucu e noqu vale me noqu kawa!" 4 Sa qai lako tale mai vua na vosa i Jiova ka vaka: "O Iliesa ena sega ni nomu kawa, e dua ga ena lako mai ena yagomu dina ena wili me nomu kawa." 5 O Jiova sa qai kauti koya i tuba ka tukuna, "Mo rai mada i lomalagi ka wilika mada na veikalokalo, kevaka e rawa ni o wilika ira," sa tukuna tale vua, "Era na vaka oqori na nomu kawa." 6 Sa vakabauti Jiova o Eparama, na Kalou sa wiliki Eparama me yalododonu. 7 Na Kalou sa vosa vei Eparama ka vaka, "Oi Au o Jiova, o Koya sa kauti iko mai Uri e Kalitia, Me'u solia vei iko na vanua oqo mo taukena." 8 Sa sauma yani o Eparama, "I Jiova na Kalou me'u kila vakacava ni'u na taukena?" 9 Na Kalou sa sauma vei Eparama, "Kauta mai vei Au e dua na luve ni bulumakau yabaki tolu, e dua na me yalewa yabaki tolu, e dua na luve ni sipi yabaki tolu, e dua na ruve dina kei na dua na ruve kawa vata." 10 Sa kauta kece mai oqo o Eparama vei Jiova musuka wase rua na manumanu kece ka sega ga na ruve e rua oqo. 11 Ni ra sa vuka sobu mai na tuivucilevu me ra mai kana, sa cemuri ira tikoga o Eparama. 12 Ni sa dromu sobu na siga, sa tarai Eparama e dua na via moce levu, sa yaco mai vua e dua na rere kei na butobuto levu. 13 Na Kalou sa tukuna vei Eparama, "Mo kila oqo – ni o ira na nomu kawa era na vulagi ena vanua oqo, o koya sa sega ni nodra, era na qaravi ira, era na vakararawataki kemuni me va na drau na yabaki. 14 "Na matanitu talega era na qarava, Au na veilewaitaki ira – ni oti o ya era na qai sereki mai kei na veika era na taukena, ena levu sara. 15 "O iko, o na lako vei ira na tamamu ena vakacegu. O na buluti ni o sa qase vinaka sara. 16 "Ena i kava ni tabatamata, era na qai lesu tale mai eke, baleta na nodra talaidredre vakasisila na Amoraiti e se bera ni taucoko." 17 Sa oti oqo, sa qai dromu na matanisiga, sa butobuto sara, sa dua na lovo sa kuvu tiko, kei na yameyame sa caudre tiko, sa lako voli ena kedra maliwa na lewe ni manumanu. 18 Ena siga vata ga o ya, sa cakava kina e dua na veiyalayalati o Jiova kei Eparama ka vaka: "Kivei ira na nomu kawa Au sa solia kina na vanua oqo, mai na uciwai mai Ijipita ki na Uciwai levu na Uferetisi — 19 "Na Kenaiti, na Kenaseraiti kei na Kadomonaiti, 20 "Na Itaiti, na Perisaiti kei na Refaimi, 21 "Na Amoraiti, na Kenaninaiti, na Qeviqasaiti kei na Jepusaiti."
Vakatekivu 16
O Eka Kei Isimeli
1 O Serai na wati Eparama, e se sega tikoga ni vakasucuma e dua na gone. Sa tiko vei koya e dua na yalewa dauveiqaravi ni Ijipita, na yacana o Eka. 2 Sa tukuna o Serai vei Eparama, "Raica o Jiova sa tarovi au me'u vakaluveni, au kerea mo curumi koya na noqu dauveiqaravi, me dua kina na noqu gone mai vua." Sa vakaio sara ga o Eparama ki na vosa nei Serai. 3 O Serai na wati Eparama sa kauti Eka mai ka solia vei Eparama me rau veiwatini, oqo ni sa oti e tini na yabaki ena nona tiko e Kenani o Eparama. 4 Sa curumi Eka o Eparama, ka sa kunekune sara o Eka, sa mani dokadoka kina na matana. 5 Sa tukuna o Serai vei Eparama, "Sa baleti au ga na noqu cala, baleta ni'u soli Eka ki lomaseremu, ni sa kila o koya ni sa kunekune tiko, sa beci au vakalevu na matana. Me qai lewa o Jiova ena vukudaru." 6 Sa tukuna o Eparama vei Serai, "Sa tikoga e ligamu na nomu vada; mo cakava vua na veika ga o vinakata." Ni sa cakacaka vakaukauwa vua o Serai, sa qai yaco me sa dro yani na nona vada, mai vua. 7 Na Agilosi i Jiova sa raici Eka ena dua na mata ni wai ena vanua liwa, oqo, ena sala vaka ki Suri. 8 Sa tukuna sara, "I Eka na dauveiqaravi nei Serai, o lako tu mai vei, o lako tiko i vei?" Sa sauma mai, "Au sa dro tiko mai vua na noqu marama o Serai." 9 Na Agilosi i Jiova sa tukuna vua, "Mo lesu tale vua na nomu marama ka vakamalumalumutaki iko e ligana." 10 Na Agilosi i Jiova sa tukuna vua, "Au na vakalewevuqataka na nomu kawa me ra na sega ni wili rawa." 11 Na Agilosi i Jiova sa tukuna tale vua, "Raica, o sa tiko vata kei na gone, o na vakasucuma e dua na gone tagane, mo vakayacani koya o Isimeli, baleta ni sa rogoca na nomu vakararawataki o Jiova. 12 Ena tamata kila o koya, na ligana ena veivala kei ira na tamata kecega, kei na ligadra na tamata kecega era na veivala kei na ligana. Ena tiko o koya e matadra na tacina." 13 Sa qai masuta na yacai Jiova, o koya sa vosa vua, Sai-Kemuni-Na-Kalou-Sa-Rai tiko ni sa tukuna, "Au sa raici koya beka, o Koya sa raici au talega?" 14 Sa vakayacani na mataniwai o ya me Bea-Laei- Roi, oqo ena kedrau maliwa o Ketesa kei Bereti. 15 O Eka sa vakasucuma vei Eparama e dua na gone tagane, na gone sa vakasucuma oqo o Eka, sa vakayacani koya o Eparama me o Isimeli. 16 Sa yabaki walusagavulu ka ono o Eparama ni sa vakasucuma vua o Eka, na gonetagane sa vakayacani o Isimeli.
Vakatekivu 17
Nai Vakatakilakila Ni Veiyalayalati
1 Ena gauna sa yabaki ciwasagavulu ka ciwa sa basika vua o Jiova ka tukuna vua, "Oi Au na Kalou Kaukauwa, mo lako vakadodonu e mataqu ka mo kakua ni cala. 2 "Au na cakava na Noqu Veiyalayalati, o Au kei iko, Au na vakalevutaka sara na nomu kawa." 3 Sa cuva vakatoboicu o Eparama, ka rau sa veivosaki kei na Kalou ka vaka: 4 "Mai vei Au, raica, na Noqu Veiyalayalati sa tiko vata kei iko, o na tamadra na veimatanitu. 5 "Ena sega ni yacamu tiko o Eparama, oqo sa yacamu o Eparaama, Ni'u sa vakavuna vei iko mo tamadra na veimatanitu. 6 "Au na vakayacora vei iko mo vuavuai; Au na vakatubura mai vei iko na veimatanitu, Era na tubu mai vei iko na tui. 7 "Au na vakadeitaka na noqu veiyalayalati ena kedaru maliwa kei ira na nomu kawa era na muri mai, ena nodra dui tabatamata, me veiyalayalati e sega ni mudu, me Kalou vei iko kei ira kecega era na muri mai vei iko. 8 "Au sa solia talega vei iko kei ira na nomu kawa era na muri mai na vanua oqo dou sa tiko vulagi kina, na vanua kece o Kenani, mo ni taukena me sega ni mudu; oi Au, Me'u nodra Kalou talega." 9 Sa tukuna na Kalou vei Eparaama, "O iko, mo maroroya na Noqu veiyalayalati, o iko kei ira kece na nomu kawa ki na nodra i tabatamata kecega. 10 "Oqo na Noqu veiyalayalati mo na maroroya, ena kedaru maliwa kei ira na nomu kawa era na muri mai: O ira kece na gone era tagane ena kemuni maliwa, me ra cilivi; 11 "Me cilivi na yagomuni vakatagane, oqo mei vakatakilakila ni veiyalayalati ena kedaru maliwa. 12 "O ira kece sa bogi walu ena nodra sucu mai me ra na cilivi, o ira kece na gone era sucu tagane ena i tabatamata kecega, kei ira na gonetagane era voli mai ena i lavo ka sega ni mai na nomuni kawa. 13 "O koya sucu e vale kei ira sa voli ena i lavo me ra cilivi, na Noqu veiyalayalati oqo me tiko ena yagomuni (lewemuni) me veiyalayalati e sega ni mudu. 14 "Na gone tagane sa sega ni cilivi, o ira sa sega ni cilivi na lewedra, o koya oqo me qai muduki tani mai vei ira na kawa, baleta ni sa voroka na Noqu veiyalayalati." 15 Na Kalou sa tukuna vei Eparaama, "Vei Serai na watimu, ena sega ni yacana o Serai, me sa na yacana o Sera. 16 "Au na vakalouvinakataki koya, ka Au na solia talega vei iko e dua na gone tagane mai vua, o koya ena tinadra na veimatanitu Ni'u sa vakalouvinakataki koya, na nodra tui na veitamata era na basika mai vua." 17 Sa cuva vakatoboicu o Eparaama ka dredre ka tukuna e yalona, "Me vakasucumi beka e dua na gone vua e dua sa dua na drau na nona yabaki ni bula? Kei Sera, ni sa yabaki ciwasagavulu, me vakasucuma beka e dua na gone?" 18 Sa qai vosa o Eparaama vua na Kalou ka vaka: "Isa, me bula talega o Isimeli e Matamuni!" 19 Na Kalou sa tukuna mai, "E sega, o Sera na watimu ena vakasucuma e dua na gone tagane, mo vakayacani koya me Aisake; Au na tekivuna na Noqu Veiyalayalati e sega ni mudu vata kei koya kei ira na nona kawa era na muri mai. 20 "Me baleti Isimeli, Au sa rogoci iko, raica Au sa vakalouvinakataki koya, Au na vakavuavuai vinakataki koya, ka Au na vakalewe levu taki koya vakalevu sara. Ena basika mai vua e tinikarua na ravouvou ka Au na cakava me matanitu levu. 21 "Ia na Noqu veiyalayalati Au na tekivutaka mai vei Aisake, o koya ena vakasucuma vei iko o Sera ena gauna vakaoqo ni yabaki vou." 22 Na Kalou sa vakaotia na nona veivosaki kei Eparaama, ka sa lako cake na Kalou mai vei Eparaama. 23 O Eparaama sa kauti Isimeli na luvena, o ira kece sa sucu ena nona vale, o ira kece sa voli ena i lavo, na tagane kece ena vale nei Eparaama, sa cilivi kece na lewedra, nai ubi ni yagodra vakatagane, ena siga vata ga sa vosa kina vua na Kalou. 24 Sa yabaki ciwasagavulu ka ciwa o Eparaama ena gauna sa cilivi kina na lewena, nai ubi ni yagona vakatagane. 25 O Isimeli sa yabaki tinikatolu ena gauna sa cilivi kina na lewena, nai ubi ni yagona vakatagane. 26 Ena siga vata ga o ya, sa cilivi kina o Eparaama kei Isimeli na luvena; 27 kei ira kecega na tagane ena nona vale, o ira sa sucu e vale kei ira sa voli e nai lavo, era sa cilivi vata kei koya.
Vakatekivu 18
Na Gonetagane Sa Yalataki
1 Sa basika o Jiova vei Eparaama ena vunikau ni Mamire, ena nona a dabe tiko ena mata ni nona vale laca, ena katakata ni siga. 2 Sa rai cake ka raica, e tolu na tamata sa tu vata kei koya; ni sa raici iratou, sa cici yani me sotavi iratou, sa cuva sobu ki na qele, 3 Ka tukuna, "Noqu turaga kevaka au sa kune loloma e Matamuni, mo ni kua ni lako sivia na Nomuni tamata." 4 "Me kau mada mai e dua na wai me sava kina na yavamudou, ka dou vakacegu mada ena ruku ni vunikau. 5 "Au na kauta mai eso na madrai me vakabulabulataka na yalomudou, ni oti o ya, dou na qai lako, oqo, baleta ni dou sa lako mai vua na Nomudou tamata." E ratou sa tukuna mai, "Mo cakava me vaka o sa tukuna." 6 Sa vakatotolo o Eparaama ki na vale laca vei Sera ka tukuna, "Mo cakava mada vakatotolo e tolu nai vakarau falawa, bulia eso na keke." 7 Sa cici yani o Eparaama ka vakarautaka e dua na luve ni bulumakau vinaka ka solia vua na nona cauravou me vakarautaka vakatotolo. 8 Sa kauta mai na bata kei na sucu kei na manumanu sa vakarautaki, ka vakarautaka e matadratou; sa tu vakarau tuga o Eparaama ena ruku ni vunikau ni ratou sa kana tiko. 9 E ratou sa tukuna vei Eparaama, "E vei o Sera na watimu?" Sa sauma mai, "Oqo ena vale laca." 10 Sa qai tukuna o Koya, "Au na lesu tale mai vei iko ena gauna ni bula, ka raica, o Sera na watimu ena vakasucuma e dua na gone tagane." (Sa vakarorogo tu o Sera ena mata ni katuba ena dakui koya e vosa tiko.) 11 O Eparaama kei Sera e rau sa qase sara ka sa levu na nodrau veiyabaki; sa sivia talega o Sera na veiyabaki ni vakasucu gone. 12 Sa cuva ka dredre ga e lomana o Sera ka tukuna, "Au sa qase mai oqo, me'u na ia tale beka na veidomoni, ni sa qase talega o noqu turaga?" 13 Sa tukuna mai o Jiova vei Eparaama, "Na cava e dredre kina, o Sera ka tukuna, 'Au na vakasucu beka, ni'u sa qase mai?' 14 "E dua beka na ka e sa rui dredre vei Jiova? Ena gauna sa lokuci, Au na lesu tale mai vei iko, me vaka na gauna ni bula, o Sera ena vakasucuma mai e dua na gone tagane." 15 Sa cakitaka o Sera ka tukuna, "Au a sega ni dredre," baleta talega ni sa rere. Sa tukuna mai o Jiova, "E sega, o iko, e a dredre dina!"
Sa Vakamamasu O Eparaama Ena Vuku I Sotoma
16 E ratou sa tucake na tamata, ka rai yani ki Sotoma, sa lako talega vata kei iratou o Eparaama me raica na nodratou lesu yani. 17 Sa tukuna o Jiova, "Me'u vunitaka beka vei Eparaama na veika Au na cakava, 18 "Baleta, ni o Eparaama ena yaco me matanitu levu ka qaqa, na veimatanitu taucoko e vuravura era na vakalouvinakataki mai vua? 19 "Ni'u sa kilai koya, me rawa kina vua me vakaroti ira na luvena kei ira na nona vuvale era muri koya, me ra muria na sala i Jiova, me ra cakava na ka dodonu kei na lewa, me kauta mai kina o Jiova vei Eparaama na veika sa vosa oti kina vua." 20 Sa qai tukuna tale o Jiova, "Baleta na tagi me baleti Sotoma kei Komora sa rui levu sara, kei nai valavala ca sa rui vakasisila dina, 21 "Au na lako sobu oqo, Me'u raica, se, sa dina na veika sa lako cake mai vei Au; ke sega, Au na kila." 22 E ratou sa lako tani mai kea na tamata, ka lako vaka ki Sotoma, o Eparaama e se tu ga ena mata i Jiova. 23 Sa lako voleka mai o Eparaama ka tukuna, "O ni na vakarusai ira vata na yalododonu kei ira nai valavala ca? 24 "Kevaka mada ga era sa tiko ena koro e limasagavulu na yalododonu – o ni na vakarusa vata kei ira na yalododonu oqo? 25 "E sega ni dodonu vei Kemuni oqo, Mo ni vakarusai ira vata na yalododonu kei ira na i valavala ca, me ra vaka kina nai valavala ca na yalododonu – me yawa sara vei Kemuni oqo. Me kua beka ni lewa vakadodonu na Turaga ni lewa levu kei vuravura?" 26 Sa tukuna mai o Jiova: "Kevaka Au sa kunea e Sotoma e limasagavulu na tamata yalododonu, Au na sega ni vakarusa na koro ena vukudra na lewe limasagavulu na yalododonu oqo." 27 Sa vosa tale yani o Eparaama ka vaka, "O au sa vaka ga na kuvu ni soso kei na dravusa, o cei o au me'u vosa vei Jiova: 28 "Kevaka mada ga me vasagavulu ka lima na tamata yalododonu, o ni na vakarusa tikoga na koro?" Sa tukuna mai o Jiova, "Kevaka Au sa raica kina e vasagavulu ka lima na tamata yalododonu, Au na sega ni vakarusa na koro." 29 Sa vosa tale vei Jiova o Eparaama, "Kevaka mada ga sa kune kina e vasagavulu na yalododonu?" Sa sauma mai o Jiova, "Au na sega ni cakava ena vukudra na vasagavulu oqori." 30 Sa tukuna tale, "Me kua ni cudru mada o Jiova, au na qai vosa: Kevaka mada ga sa kune kina e tolusagavulu na yalododonu?" Sa sauma yani o Jiova, "Au na sega ni cakava ena vukudra na tolusagavulu na yalododonu oqori." 31 Sa tukuna tale, "Oqo sa na bale ga vei au, au na vosa yani oqo vei Jiova: vakacava ke ruasagavulu na tamata yalododonu era kune ena koro?" Sa tukuna mai o Jiova, "Au na sega ni vakarusa." 32 Sa tukuna tale, "Me kua ni cudru o Jiova, me'u vosa tale vakadua ga, vakacava ke kune kina e tini na yalododonu?" sa tukuna mai o Jiova, "Au na sega ni vakarusa ena vukudra na lewe tini oqori." 33 Sa lako sara yani o Jiova ena Nona sala ni sa vosa oti vei Eparaama – ka sa lesu tale o Eparaama ki na nona tikina.
Vakatekivu 19
Na Ca Kei Sotoma 1 E rua na Agilosi sa lako mai Sotoma ena yakavi, o Loti sa dabe tiko ena matamata mai Sotoma. Ni sa raici rau o Loti, sa lako yani me sotavi rau, sa cuva ka vakarokoroko vei rau. 2 Sa tukuna sara, "Oqo, oi kemudrau na noqu turaga, drau lako mai ki na nona vale na nomuni tamata ka vakacegu mada kina ena bogi oqo, mo ni mai savata mada na yavamuni, ka qai yadra ena mataka caca ka gole yani." E rau sa tukuna, "E sega, keirau na moce tuga ena saqata." 3 Sa cikevi rau vakaukauwa, ka rau sa lako mai ki na nona vale. Sa cakava veirau e dua nai vakayakavi, ka vavia veirau na madrai sega ni vakaleveni ka rau sa kana sara. 4 Ni se bera ni rau davo sobu me moce, o ira na tagane ena koro, o ira na tagane e Sotoma, kece, o ira na qase kei ira na gone – o ira kece mai na vei tikina, era sa mai vakavolivolita na vale ka tagava. 5 Era sa kaci yani vei Loti ka tukuna, "E vei oi rau na tamata e rau sa lako mai vei iko ena bogi oqo? Kauti rau mai tuba me keimami mai tulevu taki rau mada." 6 Sa lako yani ki tuba o Loti vei ira na tamata ka sogota na katuba mai dakuna; 7 Ka tukuna, "Au kerei kemuni na taciqu, mo ni kua na cakava na ka vakasisila oqo! 8 "Raica sa rua tiko na luvequ yalewa, era se bera ni kila na tagane, me'u kauti rau mai vei kemuni ka cakava vei rau na veika ga o ni vinakata; me kua ga vei rau na noqu vulagi oqo – ni oqo ga na vuna e rau mai vakaruru kina ena noqu vale." 9 Era sa tukuna mai, "Mo tu vakasuka," era sa tukuna tale, "O koya mada ga oqo, e se qai lako vou mai, ka sa via mai turaganilewa sara, keimami na cakava vaka ca sara vei iko, mai vei rau na rua oqori." Era sa vakaukauwataki Loti, me baleti rau na nona vulagi, ka sa voleka sara na kabasu mai na katuba. 10 Oi rau na tamata (Agilosi) e rau sa dodoka yani na ligadrau, ka dreti Loti mai ki loma ni vale ka sogota na katuba. 11 E rau sa samuti ira na tamata ena mataboko, o ira kece sa tu ena mata ni katuba. O ira na lelevu kei ira na lalai, sa dredre kina me ra kila se e vei na katuba ni vale.
Sa Vakarusai O Sotoma Kei Komora
12 E rau sa tukuna na tamata (Agilosi) vei Loti, "Sa tiko tale e dua na wekamu eke? Na vugomu, se luvemu tagane se luvemu yalewa, se o cei ga sa tiko ena koro – me ra kautani yani! 13 "Ni keirau na vakarusa na vanua oqo, baleta ni sa lako cake yani vei Jiova na veika ca ni vanua oqo – sa talai keirau mai kina o Jiova me vakarusa." 14 Sa lako yani o Loti me vosa vei rau na vugona tagane (oi rau na watidrau na luvei Loti yalewa) "Drau tucake ka dro yani – o Jiova ena vakarusa na vanua oqo!" Vei rau na vugona – sa vaka ga e veiwali tiko o Loti. 15 Ni sa kida mai na mataka, e rau sa vakatotolo taki Loti na Agilosi ka tukuna, "Tucake, taura na watimu kei rau na luvemu yalewa, de dou qai kama vata ena vakarusai ni koro oqo." 16 Ni se vakaberabera tikoga, na agilosi, sa taura na ligana, na ligai watina kei na ligadrau na luvena yalewa, ni sa rui lomani koya o Jiova, e rau sa kauti koya mai ka sereki koya ena taudaku ni koro. 17 Sa qai yaco ni ratou sa kau mai ki taudaku ni koro, sa qai tukuni vua, "Dro mo bula – kua ni rai tale i muri se mo vakacegu ena buca. Dro ki na veiulunivanua, de o na vakarusai talega." 18 Sa tukuna yani o Loti, "Isa noqu turaga, me kua oqori! 19 "Sa kune loloma na nomuni tamata e matamuni; o ni sa vakalevutaka na Nomuni loloma o ni sa vakaraitaka, ena Nomuni vakabulai au; au sa sega ni rawa ni dro ki na veiulunivanua – de ra qai toboki au na ca ka vakamatei au. 20 "Sa voleka na koro oqo me'u dro kina, e koro lailai ga me'u dro kina, me bula kina na yaloqu." 21 Sa tukuna mai na Agilosi vua, "Raica, Au sa totaki iko ena vuku ni ka oqo. Au na sega ni vakarusa na koro oqo, o sa digitaka mo dro kina. 22 "Totolo sara dro yani kina, Au na sega mada ni cakava e dua na ka me yacova ni dou sa yaco kina." Sa yaca ni koro o ya o Soa. 23 Sa cadra na siga e vuravura ni sa curu yani ki Soa o Loti. 24 Sa qai vakatauca o Jiova na kuvu kama, kei na bukawaqa e Sotoma kei Komore, mai vei Jiova mai lomalagi. 25 O Jiova sa vuaviritaka na veikoro oqori, na veibuca kei ira kece na lewe ni koro kei na veika sa tubu mai na qele. 26 O watina sa rai lesu me raici Loti, ka sa yaco me duru vatu (masima). 27 Sa lako vaka mataka o Eparaama, ena vanua sa tu kina o koya ena mata i Jiova. 28 Sa rai yani vaka ki Sotoma kei Komora, kei na veivanua vaka ki na buca, ka sa raica na kubou ni vanua sa vaka na kubou ni dua na kama levu. 29 Sa qai yaco ni sa vakarusa oti na Kalou na veikoro kece mai na buca, na Kalou sa qai nanumi Eparaama, ka sa qai vakatalai Loti tani mai na Nona vuaviri oqo, ni sa vuaviritaka na veikoro sa tiko kina o Loti.
Na Kawa Nei Loti
30 Sa lako tani mai Soa o Loti ka la'ki tiko ena veiulunivanua vata kei rau na luvena yalewa. Ni sa rere ni tiko e Soa. E ratou sa la'ki tiko ena veiqaravatu. 31 Sa tukuna o koya e qase veirau na yalewa vei koya e gone, "Sa qase o tamadaru, sa sega na tagane me mai curumi kedaru me vaka na kena i valavala e vuravura. 32 "Me daru vakamatenitaki tamadaru ena waini, ka me daru curumi kina mai vua, me daru maroroya kina na kawa mai vei tamadaru." 33 E rau sa vakagunuvi tamadrau ena waini ena bogi o ya, sa lako yani o koya e qase ka vakacurumi tamana vua. Sa sega ni kila o tamana na nona lako yani kei na nona lesu mai. 34 Ena siga ka tarava, sa tukuna na qase vua na tacina gone, "Au sa vakacurumi tamaqu oti vei au ena bogi, oqo me daru cakava tale na waini, me gunu ena bogi oqo, ka mo lako yani, ka vakacurumi koya vei iko me maroroi kina na kawa mai vei tamadaru." 35 E rau sa vakagunuvi tamadrau ena bogi o ya. Sa tucake yani o koya e gone, ka la'ki vakacurumi tamana vua. Sa sega ni kila o tamana na nona lako yani kei na nona lesu mai. 36 Oi rau ruarua na luvei Loti yalewa oqo, e rau sa vakagone mai vei tamadrau. 37 Sa vakasucuma e dua na gone tagane o koya e qase, ka sa vakayacani me o Moape; o koya sa tamadra na Moape me yacova na siga oqo. 38 O koya talega sa gone veirau, sa vakasucuma e dua talega na gone tagane, ka sa vakayacani me Peni-Ame (Peniame). O koya oqo na tamadra na Amoni me yacova na siga oqo.
Vakatekivu 20
O Eparaama Kei Apimeleki
1 Sa lako yani o Eparaama mai kea vaka ki na ceva me tiko ena kedrau maliwa o Ketesa kei Suri ka lako sara yani ki Kerari. 2 Sa tukuna o Eparaama ena vuku i Sera na watina, "Ni o koya na ganena." Sa talatala yani o Apimeleki na tui Kerari, me kau mai vua o Sera. 3 Na Kalou sa lako mai vei Apimeleki ena tadra e na bogi ka tukuna vua, "Mo kila ni o sa tamata mate ena vuku ni yalewa o sa taura mai; ni sa watina e dua na tagane o koya." 4 Ia, o Apimeleki e se bera ni tarai koya, ka sa tukuna kina, "I Jiova, o ni na vakarusa talega e dua na matanitu yalododonu? 5 "E sega beka ni a tukuna vei au, 'O koya na ganequ'? Na yalewa mada sa tukuna 'Ni o koya o ya na ganena tagane.' Ena dina ni yaloqu kei na savasava ni ligaqu, au sa cakava kina oqo." 6 Na Kalou sa tukuna vua ena tadra, "Au sa kila ni o cakava oqo ena dina ni yalomu, o Au talega talega, Au sa tarovi iko mo kua ni valavala ca vei Au, oqori na vuna Au sega ni vakatara kina mo tarai koya. 7 "Mo vakasuka tale na yalewa vua na watina, ni sa parofita o koya, ena qai masulaki iko; o na qai bula. Kevaka o sa sega ni cakava oqo – o na mate vakaidina, o iko kei ira kecega sa nomu." 8 Sa sou o Apimeleki ka kacivi ira na nona tamata, ka tukuna na veika kece oqo ni ra sa vakarorogo tu, era se rere na nona tamata. 9 O Apimeleki sa kacivi Eparaama ka tukuna vua, "Na cava o sa cakava vei keimami? Na cala cava au cakava vei iko, mo kauta mai kina ki na noqu matanitu, na i valavala ca levu oqo? O sa cakava vei Au na veika e sega ni dodonu me caka." 10 Sa qai tukuna o Apimeleki vei Eparaama, "Na cava o nanuma, ena nomu cakava kina vei au na ka oqo?" 11 Sa sauma mai o Eparaama, "Baleta au sa kila ni sa sega eke na rerevaka na Kalou, era na vakamatei au kina ena vuku i watiqu. 12 "O sa dina, e ganequ dina o koya, o koya e luvei tamaqu, ka sega ga ni luvei tinaqu, oqori sa mai watiqu kina. 13 "Ni sa vakavuna na Kalou, me'u lako tani mai na vale i tamaqu, au sa tukuna kina vua, 'Oqo na ka vinaka mo cakava vei au; ena vanua kecega daru na lako kina, mo na tukuna ni, "O koya na ganequ."'" 14 Sa kauta mai o Apimeleki na sipi kei na bulumakau kei ira na dauveiqaravi tagane kei na yalewa, ka soli ira vei Eparaama, ka sa soli Sera lesu tale vua. 15 Sa tukuna o Apimeleki, "Raica na vanua sa tu oqori e matamu, mo tiko ena vanua o vinakata." 16 Sa tukuna talega vei Sera, "Raica au sa solia vei ganemu e dua na udolu na tiki ni siliva, oqo me vakagalalataki iko mai vei ira kecega na tamata" – oqo sa vakadonui kina o Sera. 17 O Eparaama sa masu vua na Kalou: Na Kalou sa vakabulai Apimeleki, na watina kei ira na nona dauveiqaravi. Sa tekivu me ra vakaluveni; 18 Ni o Jiova, sa sogota kece na kato ni gone ena vuvale kece nei Apimeleki, baleti Sera na wati Eparaama.
Vakatekivu 21
Sa Sucu O Aisake
1 O Jiova, sa sikovi Sera me vaka ga ea tukuna, o Jiova, sa cakava vei Sera me vaka ga ea tukuna. 2 Sa kunekune o Sera ka vakasucuma vei Eparaama e dua na luvena tagane ni sa qase sara, ena gauna lokuci ga sa vosa kina vua na Kalou. 3 Sa vakayacani koya o Eparaama, na luvena tagane—na luvena tagane sa vakasucuma o Sera – me o Aisake. 4 O Eparaama sa cilivi na luvena o Aisake ni sa bogi walu oti, me vaka sa vakarota vua na Kalou. 5 Sa yabaki dua na drau o Eparaama ena gauna sa sucu kina o Aisake. 6 Sa tukuna o Sera, "Na Kalou sa vakavuna me'u dredre, ni o ira kece era na rogoca, era na dredre vata kei au." 7 Sa tukuna talega, "O cei ena tukuna rawa vei Eparaama, ni na mea e dua na gone o Sera? Ni'u sa vakasucuma vua e dua na gone vua ni sa qase sara o koya."
E Rau Sa Lako O Eka Kei Isimeli
8 Sa tubu cake na gone ka sa kali sara. Sa cakava o Eparaama e dua na kakana levu ena siga sa kali kina o Aisake. 9 O Sera, sa raica na luvei Eka na yalewa ni Ijipita vei Eparaama ni veivakalialiai tiko. 10 Sa tukuna kina vei Eparaama, "Mo vakagalalataki rau na yalewa bobula kei na luvena; na luvena na yalewa bobula ena sega ni mai taukei vata kei na luvequ o Aisake." 11 Na veika oqo sa sega ni taleitaka o Eparaama baleta na luvena o Isimeli. 12 Ia, na Kalou sa tukuna vei Eparaama, "Me kakua ni vakararawataki iko na veika me baleta na gone se o tinana na yalewa bobula. Na veika sa tukuna vei iko o Sera, mo rogoca na domona, baleta ena lako mai vei Aisake na nomu kawa. 13 "Au na cakava talega e dua na matanitu mai vua na luve ni bobula, baleta ni sa luvemu talega." 14 Sa sou ena mataka o Eparaama ka kauta na madrai kei na wai, ka biuta e domo i Eka ka solia na gone vua, sa qai vakatalai rau yani. E rau sa lako yani ka lako voli ena vanua liwa e Perisepa. 15 Sa maca na wai mai na kena bola, ka sa vakadabera tiko na gone ena dua na veico. 16 Sa lako yani o tinana, ka la'ki dabe veibasai tiko mai vei koya, me vaka e dua nai vana ena dakai titi, ni sa tukuna tikoga e lomana, "Me'u kua ni raica na nona mate na gone." Sa dabe tikoga mai vakayawa ka tagi tiko vakadomoilevu. 17 Na Kalou sa rogoca na domo ni gone, ka sa kaci yani vei Eka na Agilosi ni Kalou mai lomalagi ka tukuna vua, "Na cava o sa tagi kina Eka? Kua ni rere, na Kalou sa rogoca na domona na gone mai na vanua e tiko kina. 18 "Mo tucake, keveta na gone e ligamu, Ni'u na cakava me matanitu levu o koya." 19 Na Kalou sa vakaraitaka na matana, ka sa raica sara e dua na tobu wai. Sa la'ki takiva sara na wai ena kena bola, ka solia vua na gone me gunu. 20 Na Kalou sa tiko vata kei na gone; sa tubu cake na gone ka sa dau tiko ena vanua liwa, sa yaco talega me dauvavana. 21 Sa dautiko ena Vanua Liwa mai Parana, sa kauta vua o tinana e dua na watina mai na vanua o Ijipita. E Dua Na Veiyalayalati Vata Kei Apimeleki 22 Sa yaco mai e dua na gauna, o Apimeleki kei Fikoli, (nai liuliu ni mataivalu na Apimeleki) e rau sa veivosaki kei Eparaama ka vaka: "Sa tiko vata kei iko na Kalou ena veika kecega o cakava. 23 "Mo yalataka vei au ena Kalou, ni o na sega ni cakacaka vaka i lasu vei au, vei ira na noqu kawa kei na veika au taukena; me vaka ga na veika vivinaka au sa cakava vei iko, mo cakava vaka kina vei au, ki na vanua talega o na lako kina." 24 Sa sauma o Eparaama, "Au na cakava vaka kina." 25 O Eparaama sa vakadodonutaki Apimeleki, baleta na mataniwai era sa taura vakaukauwa na dauveiqaravi nei Apimeleki. 26 Sa tukuna o Apimeleki, "Au sega ni kila, se o cei sa cakava na ka oqo: O iko sa sega ni tukuna vei au, se me'u rogoca me yacova na siga oqo." 27 Sa taura na sipi kei na bulumakau o Eparaama ka solia vei Apimeleki, ka ra sa cakava e dua na veiyalayalati. 28 Sa vakatala yani o Eparaama e vitu na luve ni sipi vakataki ira ga. 29 Sa tarogi Eparaama o Apimeleki, "Na cava na kena i balebale oqo, na lami o sa vakatalai ira oqo?" 30 Sa tukuna mai, "Mo taura mai ligaqu na lami oqo, me noqu i vakadinadina ni'u sa kelia na tobu oqo." 31 Sa vakayacani kina na vanua me Perisepa, baleta ni rau sa bubului ena veiyalayalati e kea. 32 E rau sa cakava na veiyalayalati e Perisepa, sa tucake o Apimeleki kei Fikoli (nai liuliu ni mataivalu) ka rau sa lesu tale ki na vanua o Filisitia. 33 Sa tea o Eparaama e dua na vu ni tamarisi e Perisepa, ka sa kaciva mai kea na yaca i Jiova, na Kalou Sega Ni Mudu. 34 Sa lako voli o Eparaama e lomai Filisitia me vica vata na siga.
Vakatekivu 22
Sa Dei Na Vakabauta Nei Eparaama
1 Sa oti kece na veika oqo, na Kalou sa vakatovolei Eparaama, ka tukuna vua, "I Eparaama," sa sauma mai, "Sai au oqo." 2 Na Kalou sa tukuna tale vua, "Mo kauta na luvemu, na luvemu tagane e dua ga o Aisake, o koya, o sa daulomana, lako ki na vanua o Moraia – la'ki vakacabori koya me i soro kama ena dua na ulunivanua au na tukuna vei iko." 3 Sa sou ena mataka o Eparaama, sa vakarautaka na nona asa, ka kauta e rua na nona cauravou vata kei koya, kei Aisake na luvena; sa taya na buka ni soro kama – sa tucake ka lako ki na vanua sa tukuna vua, na Kalou. 4 Ena i katolu ni siga, sa rai cake o Eparaama, sa raica sara na vanua vakayawa. 5 Sa tukuna o Eparaama vei rau na nona cauravou, "Drau tiko eke kei na asa, na gone kei au, keirau na lako yani ka lotu vei Jiova ka qai lesu tale mai vei kemudrau." 6 O, Eparaama sa kauta yani na buka ni soro kama ka vakataqara vei Aisake, sa taura mai na buka e waqa kei nai sele, e rau sa lako vata yani. 7 Sa taro o Aisake, vei Eparaama na tamana ka vaka: "Tamaqu," sa sauma yani, "Sai au oqo na luvequ," sa tukuna sara mai, "Raica na buka e waqa kei na kau me buka sa tu oqo, e vei ga na lami me i soro kama?" 8 Sa sauma yani o Eparaama, "Na luvequ na Kalou ena vakarautaka vei koya ga e dua na lami me i soro kama." E rau sa lako ruarua vata yani. 9 E rau sa lako mai ki na vanua sa lesia na Kalou. Sa tara nai cabocabo ni soro o Eparaama ka tuva na buka. Sa vivigi Aisake na luvena ka vakacabora ena i cabocabo ni soro ena dela ni buka sa tuvai tu. 10 O Eparaama sa dodoka na ligana ka taura nai sele, me vakamatea nai soro (luvena). 11 Na Agilosi i Jiova sa kaci mai lomalagi ka vaka: "Eparaama i Eparaama!" sa sauma yani, "Sai au oqo." 12 Sa tukuna mai na Agilosi, "Kua ni vakamatea na gone, se cakava vua e dua na ka, ni oqo, Au sa kila ni o sa rerevaka na Kalou – ni o sa sega ni via maroroya na luvemu, na luvemu tagane e dua ga, mai vei Au." 13 Sa rai cake o Eparaama, ka raica e dua na lami sa tacori tu na nona i leu ena dua na veico e dakuna. Sa kauta mai o Eparaama ka vakacabora mei sosomi kei Aisake na luvena mei soro kama. 14 O Eparaama sa vakayacana na vanua o ya me, Sa Vakarautaka O Jiova, me yacova na siga oqo. "Ena Ulunivanua i Jiova, sa vakarautaki kina." 15 Na Agilosi i Jiova sa kacivi Eparaama vakarua mai lomalagi, 16 Ka vaka: "Vei Au ga vakai Au, Au sa bubului kina, sa tukuna vaka oqo o Jiova, ni o sa cakava na ka oqo, ka sa sega ni bureitaka na luvemu tagane e dua ga— 17 "Ena veivakalouvinakataki, Au na vakalouvinakataki iko, ena veivakatuburi, Au na vakatuburi iko vakalevu sara, me vaka na veikalokalo ni lomalagi, me vaka talega na nuku ni veimatasawa. O ira na nomu kawa era na taukena na nodra matamata na nodra meca. 18 "Mai vei iko, na matanitu kece e vuravura era na vakalouvinakataki, baleta ni o sa rogoca na Domoqu." 19 Sa lesu tale o Eparaama vei rau na nona cauravou, e rau sa tucake, ka ratou sa lesu vata ki Periesepa; ka sa tiko mai Periesepa o Eparaama.
Na Vuvale Nei Neori
20 Sa oti na veika oqo, sa tukuni vei Eparaama ka vaka, "O Milika talega sa vakasucu gone vei Neori na tacimu: 21 "O Usi na ulumatua, o Buse na tacina, o Kemueli na tamai Erami, 22 "O Keseti, o Aso, o Pilidosi, o Jidafa kei Pecueli." 23 O Pecueli sa vakasucumi vua o Repeka. O ira na lewe walu oqo sa vakasucuma o Milika vei Neori na taci Eparaama. 24 Na watina lailai o Reuma, sa vakasucumi Teba, Qaema, Taesi kei Maeka.
Vakatekivu 23
Na Mate Nei Sera Kei Na Nona Buluti
1 Sa bula tiko o Sera me dua na drau ruasagavulu ka vitu na yabaki; oqo na veiyabaki ni bula nei Sera. 2 Sa mate o Sera mai Kirijaci Araba (oqori o Epironi) ena vanua o Kenani. Sa lako mai o Eparaama me lolokutaki Sera ka tagicaki koya. 3 Sa tucake o Eparaama mai na nona mate; ka vosa ki vei ira na luvei Eci ka vaka, 4 "O au e dua na vulagi, ka dau veitosoyaki tu ga ena kemuni maliwa. Mo ni solia vei au e dua na tikina me noqu i bulubulu ena kemuni maliwa, me'u buluta tani kina na noqu mate mai mataqu." 5 Era sa sauma vei Eparaama na luvei Eci tagane ka vaka, 6 "Mo rogoci keimami, na neimami turaga, o sa tamata qaqa ena keimami maliwa, buluta na nomu mate ena vanua ga o sa digitaka. Ena sega ni dua vei keimami ena bureitaka na nona i bulubulu, mo buluta kina na nomu mate." 7 Sa tucake o Eparaama ka cuva ni vakarokoroko vei ira na tamata ni vanua, na luvei Eci. 8 Sa vosa talega vei ira ka vaka: "Kevaka sa nomuni gagadre me'u buluta tani na noqu mate mai mataqu – mo ni rogoci au, mo ni sota mada kei Efironi na luvei Soa ena vukuqu, 9 "Me solia mada vei au na veiqara vatu e Makapila, o koya sa tiko vua, sa tiko ena mua ni were oqo. Me solia vei au ena kena i sau taucoko. Me taukeni kina nai bulubulu oqo ena kemuni maliwa." 10 O Efironi sa tiko ena kedra maliwa na luvei Eci; sa sauma o Efironi na Itaiti vei Eparaama ena matadra na luvei Eci, o ira kece sa curu mai e nona matamata ka vaka, 11 "E sega noqu turaga, au sa solia vei iko na veiwere kei na qara vatu sa tiko kina. Au sa solia vei iko ena matadra kece na noqu tamata, au sa solia vei iko – buluta kina na nomu mate!" 12 Sa cuva sobu o Eparaama ena matadra na tamata ni vanua; 13 sa qai vosa vei Efironi ena matadra kece na tamata ka vaka: "Kevaka o sa solia vei au, mo rogoca talega oqo, au na solia vei iko nai lavo ena vuku ni vanua, taura oqo mai vei au – au na qai buluta na noqu mate e kea." 14 Sa sauma o Efironi vei Eparama ka vaka, 15 "Mo rogoci au na noqu turaga, na vanua sa kenai sau e rua na drau onosagavulu na dola, na cava oqori ena kedaru maliwa? Buluta ga yani na nomu mate." 16 Sa rogoca o Eparaama na vosa nei Efironi, ka sa vakarautaka na i lavo me vaka sa tukuni ena nodra vakarorogo na luvei Eci, e rua na drau onosagavulu na dola, ena i lavo ni veivoli. 17 Na vanua nei Efironi ena vanua e Makapila sa tiko ena matai Mamire, na vanua kei na qara vatu sa tiko kina, kei na vunikau kece sa tiko kina kei na veika kece sa tiko vakavolivolita, sa tiko ena veivolivoli oqo 18 Vei Eparaama me sa kena i taukei ena matadra kece na luvei Eci, o ira kece sa lako mai ena matamata ni koro. 19 Ni sa oti oqo, sa buluti Sera o Eparaama ena qaravatu ni vanua e Makapila e Mamire (oqori o Epironi) ena vanua e Kenani. 20 Na vanua kei na qaravatu sa tiko kina, sa volitaki vei Eparaama mai vei ira na luvei Eci, me nona i bulubulu.
Vakatekivu 24
Na Yalewa Me Wati Aisake
1 Sa qase mai o Eparaama ka sa levu sara na nona veiyabaki. o Jiova talega sa vakalouvinakataki Eparaama ena ka kecega. 2 Sa tukuna o Eparaama vua na nona dauveiqaravi qase duadua – o koya sa lewa na nona veika kecega, "Daramaka mada mai na ligamu ena ruku ni sagaqu, 3 "Me'u cakava vei iko, mo bubului vei Jiova, na Kalou ni lomalagi kei na Kalou ni vuravura, o ya, mo kua ni taura mai e dua na yalewa ni vanua oqo o Kenani, me watina na luvequ; 4 "Mo lako ga ki noqu vanua, vei ira na wekaqu ka kauta mai e dua me watina na luvequ o Aisake." 5 Sa tukuna vua na nona dauveiqaravi, "De qai sega ni vinakata, na yalewa me lako mai ki na vanua oqo. Me'u kauta lesu beka na luvemu ki na vanua o lako mai kina?" 6 Sa tukuna vua o Eparaama, "Mo qarauna mo kua ni kauta na luvequ ki kea. 7 "Na Kalou o Jiova, o Koya sa kauti au tani mai na vale i tamaqu kei na nodra vanua na wekaqu, o Koya sa vosa vei au ka yalataka vei au ka vaka: 'Ki vei ira na nomu kawa Au na solia kina na vanua oqo.' Ena tala liu na Nona Agilosi vei iko, o na kauta mai e dua na watina na luvequ mai kea. 8 "Kevaka sa sega ni via lako mai na yalewa vata kei kemuni, o sa na vakagalalataki mai na bubului oqo; mo kua ga ni kauta na luvequ tagane ki kea." 9 Na dauveiqaravi sa daramaka na ligana ena ruku ni sagai Eparaama na nona turaga, ka bubului ena vuku ni veika sa vakamacalataki. 10 Na dauveiqaravi sa kauta e tini na kameli ni nona turaga ka lako yani – ni sa tiko e ligana na veika kece ena vuku ni nona turaga. Sa lako yani ki Mesapotomia na koro nei Neori. 11 Era sa tekiduru sobu na nona kameli ena taudaku ni koro ena bat ni wai, ni sa yakavi mai – oqo na gauna era sa dau mai taki wai kina na yalewa. 12 Sa tukuna na dauveiqaravi, "I Jiova na Kalou nei Eparaama na noqu turaga, Mo ni solia vei au na qaqa e na siga oqo, ka Mo ni vakaraitaka na vinaka vua na noqu turaga o Eparaama. 13 "Mo ni raica, au sa tu oqo ena mata ni wai – era sa lako tiko mai oqo na yalewa mai na koro me taki wai. 14 "Me yaco, vei koya na gone yalewa au sa tukuna vua, 'Mo biuta sobu mada na nomu saqa me'u gunu mada,' ka me tukuna mai oqo, 'Gunu, au na vakagunuva talega na nomu kameli, 'me sai koya oqo o ni sa digitaka vua na Nomuni tamata o Aisake. Ena ka oqo au na kila kina ni o ni sa vakaraitaka na loloma vua na noqu turaga." 15 Sa yaco ni se bera ni oti na nona vosa, o Rapeka na luvei Petueli na luvei Milika, na wati Neori na taci Eparaama, sa lako vata tiko mai kei na nona saqa ena vatuvatu ni tabana. 16 Na goneyalewa oqo (Rapeka), sa ka ga me vakasaravi, baleta ni sa rui goneyalewa totoka ka sega ni kila na tagane. Sa lako sobu ki na wai ka vakatawana na nona saqa, ka lako cake mai. 17 Sa cici yani na dauveiqaravi me sotavi koya ka tukuna, "Au kerea me'u gunu mada ga mai na nomu saqa wai." 18 Sa tukuna mai na goneyalewa, "Mo gunu na noqu turaga" – sa biuta mai vakatotolo na nona saqa ka solia yani vua me gunu. 19 Ni sa solia oti me gunu, sa tukuna tale, "Au na la'ki taki wai talega me medra na kameli, me yacova ni ra sa gunu kece." 20 Sa vakatotolo yani me taki wai tikotiko ga me yacova ni ra sa gunu kece na kameli. 21 Sa vakaraici koya tikoga na dauveiqaravi, sa galu tiko ni via kila se sa lewa i Jiova oqo, se sega. 22 Ena gauna era sa gunu oti kina na kameli, na dauveiqaravi, sa taura mai e dua na mama ni ucu koula, ka dua nai kava na onisi na kena bibi kei na rua na qato ni liga koula, e lima na onisi na kena bibi, ka daramaka vua na yalewa, 23 ka taroga na goneyalewa, "O luvei cei o iko? Tukuna vei au, e tiko beka e so nai cili ena nomudou vale me keitou vakacegu kina?" 24 Sa sauma mai na goneyalewa, "Oi au na luvei Petueli, na luvei Milika, na wati Neori." 25 Sa tukuna tale vua, "Sa tu vei keitou na ka e veiraurau vei kemudou kei ira na manumanu, kei na i cili mo dou vakacegu kina." 26 Sa cuva sobu na dauveiqaravi i Eparaama ka lotu vei Jiova. 27 Sa tukuna, "Me vakalouvinakataki na Kalou o Jiova nei Eparaama, o Koya sa sega ni vakawaletaka na Nona loloma kei na Nona dina vua na noqu turaga. Ni sa tuberi au mai o Jiova ki na vale nei koya na taci noqu turaga." 28 Sa cici yani na goneyalewa ka tukuna vei ira na vale nei tinana na veika oqo. 29 O Rapeka sa dua na ganena, na yacana o Lepani, sa cici yani o Lepani ki vua na tamata mai na mata ni wai. 30 Sa yaco ni sa raica na mama ni ucu kei na qato e ligana na ganena, ka sa rogoci Rapeka talega ni sa tukuna, "Sa vosa vei au na tamata o ya," sa qai lako yani vua na dauveiqaravi i Eparaama ni sa tucake tu mai na mataniwai vata kei ira na kameli. 31 Sa tukuna yani, "Dou lako mai na veivakalouvinakataki i Jiova! Na cava dou sa tu ga kina e tuba? Au sa vakarautaka oti na vale kei na vanua me ra cegu kina na kameli." 32 Sa curu yani na tamata (dauveiqaravi) ki vale, sa sereka nai colacola ni kameli ka solia na kedra kakana. Sa savata na yavana kei na yavadra na nona i tokani era sa lako vata mai. 33 Sa biu mai matana na kakana me kana, ia, sa vosa mada e liu ka vaka: "Au na sega mada ni kana, me'u tukuna mada e liu na ka au mai cakava." Sa sauma mai o Lepani, "Mo vosa sara." 34 Sa tukuna mai, "Oi au na tamata dauveiqaravi nei Eparaama. 35 "O Jiova sa vakalouvinakataki koya vakalevu sara, ka sa tamata qaqa sara; na Kalou sa solia vua na manumanu, na siliva, na koula, na tagane kei na yalewa dauveiqaravi, na kameli kei na asa e levu sara. 36 "O Sera na watina na noqu turaga, sa vakasucuma e dua na gone tagane vua na noqu turaga ni sa qase sara; sa solia vua na luvena tagane oqo na veika kecega; o koya na noqu turaga. 37 "Sa cakava na noqu turaga me'u bubului, ka vaka: 'Mo kua ni kauta vua na luvequ tagane me watina e dua na yalewa ni vanua oqo, o Kenani; 38 'Mo lako ga ki na vale nei tamaqu, vei ira na wekaqu, ka kauta mai e dua na yalewa me watina.' 39 "Au sa taroga na noqu turaga, 'De qai sega ni via muri au mai na yalewa.' 40 "Sa sauma mai vei au o Jiova, 'O koya au sa lako voli e Matana ena tala mai na Nona Agilosi vei iko, ena vakataucokotaka na nomu i lakolako, ka o na kauta mai e dua na watina na luvequ mai vei ira na wekaqu – mai na vale i tamaqu. 41 'O na vakagalalataki mai na bubului oqo, kevaka o sa yaco yani vei ira na wekaqu, qai o sega ni kauta mai e dua na yalewa. O sa na galala mai na bubului oqo.' 42 "Ena siga oqo, ni'u sa lako mai ki na mata ni wai ka masu, 'I Jiova na Kalou ni noqu turaga o Eparaama, kevaka e dina ni o ni na vakataucokotaka nai lakolako oqo, 43 'Raica, au na tu ena mata ni wai, na goneyalewa ga ena lako mai me takiwai, ka au na tukuna vua – "Mo solia mai na wai me'u gunu." 44 'Ka me na sauma sara mai, "Oqo mo gunu, au na vakagunuvi ira talega na nomu kameli," me sai koya oqo na yalewa sa digitaka o Jiova me watina na luve ni noqu turaga.' 45 "Ni se bera ni'u masu oti, sa lako mai o Rapeka vata kei na nona saqa wai e domona – sa lako sobu sara ki na mata ni wai ka taki. 'Au sa kerekere sara me'u gunu.' 46 "Sa vakatotolo sara o koya me biuta e ra na nona saqa wai ka solia mai. me'u 'gunu – sa tukuna talega me vakagunuvi ira na kameli.' 47 "Au sa mani tarogi koya, 'O iko na luvei cei?' Sa sauma mai, 'Oi au na luvei Petueli na luvei Neori, sa vakasucuma vua o Milika.' Au sa vakadaramaka sara vua na mama ni ucu kei na qato ni liga, e ligana. 48 "Au sa cuva sobu ki na qele ka lotu vei Jiova, ka vakalouvinakataka na Kalou o Jiova, na Kalou ni noqu turaga o Eparaama, o Koya sa tuberi au mai ena sala dina me'u mai kauta na goneyalewa na luvena na tacina na noqu turaga me rau la'ki veiwatini kei na luvena tagane. 49 "Oqo, kevaka dou sa cakacaka vakadodonu vua na noqu turaga, mo dou tukuna vei au, se, me'u gole ki nai matau se ki nai mawi." 50 O Lepani kei Petueli, e rau sa sauma mai ka vaka: "Na veika sa lako mai vei Jiova keirau sa sega ni rawa ni tukuna ni vinaka se ca. 51 "Sa tu ga oqo o Rapeka, tauri koya ka drau lako yani me la'ki watina na luvena tagane na nomu turaga, me vaka sa tukuna o Jiova." 52 Ni sa rogoca oqo na dauveiqaravi i Eparaama, sa lotu vei Jiova ka vakacuva na uluna ki na qele. 53 Na dauveiqaravi sa kauta mai na i yau talei siliva, nai yau talei koula, na i sulu, ka solia vei Rapeka. Sa solia talega na yau talei sara vei ganena kei tinana. 54 Na dauveiqaravi kei ira na tamata era sa kana ka gunu ka vakacegu ena bogi. Era sa yadra ena mataka ka tukuna, "Laivi au mada me'u lako vua na noqu turaga." 55 Ia, o ganei Rapeka kei tinana e rau sa tukuna, "Me tiko mada vata kei keitou na goneyalewa me tini tale na siga, ka me qai lako yani." 56 Sa sauma yani na dauveiqaravi, "Dou kua ni vakataotaki au, o Jiova sa dolava oti na noqui lakolako; dou laivi au me'u lako – me'u lako yani vua na noqu turaga." 57 E ratou sa tukuna tale, "Me keitou taroga mada na goneyalewa." 58 E ratou sa kacivi Rapeka mai ka taroga, "O na lako beka vata kei na dauveiqaravi oqo?" Sa sauma mai o Rapeka, "Au na lako." 59 Era sa vakatalai Rapeka yani kei na nona nasi kei na dauveiqaravi nei Eparaama kei ira na tamata. 60 Era sa vosa vakalouvinakataki Rapeka ka tukuna vua: "Mo yaco mo tinadra na vei udolu kei na vei tini na udolu; kei na nomu kawa mera taukena na nodra veimatamata o ira sa cati kemuni." 61 O Rapeka kei ira na nona dauveiqaravi, era sa vodoka na kameli ka muri ira yani na tamata. Era sa kauti Rapeka yani, ka lako sara. 62 O Aisake sa lako mai vaka ki Bea-Laei-Roi, ni sa tiko mai na ceva. 63 Sa lako yani o Aisake ki na veibuca me vakanananu mada ni sa yakavi mai. Sa rai sara yani, ka raica na veikameli era sa lako tiko mai. 64 Sa rai yani o Rapeka, ka sa raici Aisake sara. Sa sobu mai ena nona kameli; 65 Ni sa taroga oti na dauveiqaravi – se ocei na tagane sa lako tiko mai oqo me sotavi ira? Sa tukuna yani vua, "Ni oqo na luve ni noqu turaga." Sa taura o Rapeka na nona i ubi ka ubi koya ga vakavinaka. 66 Na dauveiqaravi sa tukuna vei Aisake na veika kece sa cakava oti. 67 O Aisake sa kauta mai na goneyalewa ki na valelaca nei Sera na tinana; sa tauri Rapeka, ka sa yaco me watina ka sa lomani Rapeka dina sara. Oqo sa vakacegui vinaka kina o Aisake mai na mate nei tinana.
Vakatekivu 25
O Eparaama Kei Ketura
1 Sa vakawati tale o Eparaama, na yaca i watina o Ketura. 2 Sa sucu kina o Simirani, Jokesani, Medani, Mitiani, Isibaki kei Sua. 3 O Jokesani sa vakasucumi vua o Seba kei Didani. Na luvei Didani o Asurimi, Letusimi, kei Liumimi. 4 Na luvei Mitiani o Efa, Eferi, Anoti, Ebida, kei Eledae. O ira kece oqo na gone mai vei Ketura. 5 O Eparaama sa solia na veika kece sa nona vei Aisake. 6 O Eparama sa solia talega na veika vei ira na luvena ni watina talai. Ni se bula tikoga o Eparaama, sa vakatalai ira tani yani oqo, mai vei Aisake ki na tokalau.
Na Mate Nei Eparaama Kei Na Nona Bulu
7 Na veiyabaki sa bula kina o Eparaama sa dua nadrau vitusagavulu ka lima na yabaki. 8 Sa ceguva nai otioti ni nona i cegu o Eparaama ka sa mate yani ni sa qase sara. Sa lako yani vei ira na kai nona. 9 E rau sa buluti koya na luvena o Aisake kei Isimeli ena qaravatu mai Makapila, e Mamire, ena veiwere nei Efironi na luvei Soa na Itaiti; 10 na vanua sa volia o Eparaama mai vei ira na luvei Eci. E rau sa bulu mai kea o Eparaama kei Sera na watina. 11 Sa yaco ni sa mate oti o Eparaama, na Kalou sa vosa vakalouvinakataki Aisake na luvena. O Aisake sa tiko mai Bea-Laei-Roi.
Na Vuvale Nei Isimeli Kei Aisake
12 Oqo na kawa nei Isimeli na luvei Eparama vei Eka na yalewa dauveiqaravi ni Ijipita nei Sera. 13 Oqo na yacadra na luvei Isimeli – na dui yacadra kei na nodra dui kawa: na ulumatua nei Isimeli o Nebajoci; sa qai Kedari, Adibili, Mibisami, 14 Misama, Duma, Masa, 15 Adari, Tema, Jeturi, Nafisi kei Kedema. 16 Sai ira oqori na luvei Isimeli, oqo talega na yaca ni nodra vei koro kei nai tikotiko vagalala, e tinikarua na ravouvou me vaka na nodra dui vanua. 17 Oqo na veiyabaki nei Isimeli, e dua na drau tolusagavulu ka vitu na yabaki; sa ceguva nai otioti ni nona i cegu ka mate yani, sa soqoni yani vei ira na nona tamata. 18 (Era sa tiko mai Avila me yaco sara ki Suri, oqori ena tokalau kei Ijipita ni o lako yani vaka ki Asiria.) Sa mate ena matadra na tacina. 19 Oqo na kawa nei Aisake, na luvei Eparaama. o Eparaama sa vakasucumi vua o Aisake. 20 O Aisake sa yabaki vasagavulu ni rau sa veiwatini kei Rapeka na luvei Petueli na kai Siria mai Padani-Arami, na ganei Lepani na kai Siria. 21 O Aisake sa vakamamasu vei Jiova ena vuku i Rapeka na watina, ni sa yava (sega ni vakaluveni), o Jiova sa sauma na masu nei Aisake, ka sa kunekune sara o Rapeka. 22 E rau sa yavavala vakalevu na gone e ketei tinadrau, ka sa tukuna kina – "Kevaka sa vinaka oqo, na cava sa yaco tiko kina na yavavala e ketequ?" Sa lako yani me vakatarogi Jiova. 23 Sa tukuna vua o Jiova, "E rua na matanitu sa tiko oqori e ketemu, e rua na tamata e rau na tawase mai yagomu; e dua ena kaukauwa mai vua tale e dua – o koya na qase ena qaravi koya e gone." 24 Ni sa yaco mai na nona siga ni vakasucu, sa tiko ena kato e dua na drua. 25 O koya e liu mai e damusa, sa vaka e dua nai sulu vutivutia na yagona kece: sa vakayacani me o Iso. 26 Sa qai muri mai o tacina, na ligana sa vesuka tiko mai na bukubuku ni yavai Iso. Sa vakayacani me o Jekope. Sa yabaki onosagavulu o Aisake ni rau sa sucu mai na luvena drua oqo. 27 E rau sa tubu cake na gone. Sa dau vakasasa manumanu o Iso ka tamata ni veiwere. O Jekope sa tamata malumu tuga ka dau tiko ga e vale. 28 O Aisake sa dau lomani Iso, baleta ni sa dau kania na nona manumanu ni vakasasa. Ia, o Rapeka sa lomani Jekope vakalevu. Sa Volitaka O Iso Na Nona I Tutu Vakaulumatua 29 O Jekope sa vakasaqa kakana vakarakara tiko ena nona lesu mai na veiwere o Iso, ka sa wawale sara vakalevu. 30 Sa kerea yani o Iso vei Jekope me kania mada na kakana vakarakara damudamu sa vakarautaka tiko, ni sa rui wawale vakalevu. Sa vakayacani sara kina me o Itomi. 31 Sa tukuna yani o Jekope, "Mo volitaka na dodonu ni nomu ulumatua vei au ena siga oqo." 32 Sa tukuna mai o Iso, "Raica au sa voleka ni mate, na cava na kena yaga vei au na ulumatua oqo?" 33 Sa tukuna mai o Jekope, "Mo bubului vei au e dai." Sa bubului o Iso ena siga o ya vei Jekope ka volitaka na nona dodonu vakaulumatua vei Jekope. 34 O Jekope sa vakarautaka sara na kakana vakarakara damudamu kei na madrai vei Iso. Sa kana ka gunu o Iso ka tucake ka sa lako yani. O Iso sa vakawaletaka na dodonu ni nona ulumatua.
Vakatekivu 26
O Aisake Kei Apimeleki
1 Sa yaco e dua na dausiga levu ena vanua, me vaka na dausiga ena gauna nei Eparaama. O Aisake sa lako vei Apimeleki na tui Filisitia e Qarari. 2 Sa basika vei koya o Jiova ka tukuna: "Kua ni lako sobu ki Ijipita; mo tiko ga ena vanua Au na tukuna vei iko. 3 "Tiko ga ena vanua oqo, Au na tiko vata kei iko ka vakalouvinakataki iko; Vei iko kei ira na nomu kawa, Au na solia kina na vanua oqo, Au na vakayacora kina na yalayala. Au a bubului kina vei Eparaama na tamamu. 4 "Au na vakavuna na nomu kawa me ra vaka na kalokalo ni lomalagi; Au na solia vei ira na nomu kawa na vanua taucoko oqo; mai vei iko, ena vakalouvinakataki kina na veivanua kece oqo; 5 "baleta ni sa talairawarawa o Eparaama ki na Domoqu ka maroroya na Noqu i lesilesi, na Noqu i Vakaro, na Noqu Lewa kei na Noqu i Vunau." 6 O Aisake sa tiko ga e Qerari. 7 O ira na tagane ni vanua o ya era sa tarogi koya me baleta na watina. Sa tukuna kina, "O koya na ganequ" – ni sa rere o koya me tukuna, "O koya na watiqu;" ni sa nanuma "Ni ra na vakamatei koya ena vuku i Rapeka na watina, baleta ni sa rui yalewa totoka dina ni vakasaravi." 8 Sa yaco, ni sa dede tiko na nodra tiko e kea, o Apimeleki na tui Filisitia, ni sa rai tiko yani ena nona katuba leka – sa raica ni rau sa veiwedevi tiko o Aisake kei Rapeka na watina. 9 O Apimeleki sa kacivi Aisake yani ka tukuna, "E vaka vei au ni Rapeka e watimu; o tukuna rawa vakacava vei au ni o koya e ganemu?" Sa tukuna vua o Aisake, "Baleta ni'u sa kila, 'De ra na vakamatei au ena vukui Rapeka.'" 10 Sa tukuna mai o Apimeleki, "Na cava o sa cakava oqo vei keimami? Vaka cava kevaka e dua sa moceri koya, o iko ga sa na kauta mai vei keimami na bula e beitaki." 11 Sa vakarota kina o Apimeleki vei ira na nona tamata, "O koya sa tara na watina na tamata oqo, ena vakamatei vakaidina." 12 Sa kakaburaki ena vanua o ya o Aisake, ka sa tatamusuki ena yabaki vata ga o ya – ka sa yayadrau; Sa vakalouvinakataki koya o Jiova. 13 Sa tubu cake na nona sautu, sa gumatua tikotikoga me yacova ni sa sautu vakalevu sara; 14 ni sa taukena na qele ni manumanu, na qele ni bulumakau, ka sa levu sara na nona dauveiqaravi. Era sa vuvutaki koya na kai Filisitia. 15 O ira na Filisitia era sa sogota na vei mata ni wai kece era a kelia na tamata nei Eparaama na tamana, era sa buluta kece ena qele. 16 Sa tukuna o Apimeleki vei Aisake, "Mo lako tani mai vei keimami, ni o sa rui kaukauwa mai vei keimami." 17 Sa lako tani mai kea o Aisake ka la'ki tiko ena veibuca mai Qerari. 18 Sa kelia tale o Aisake na veimata ni wai, ea kelia e liu o Eparaama na tamana, ni ra sa sogota na Filisitia e na nona sa mate o Eparaama. O Aisake sa vakayacana tale ena yaca ga ea vakayacana kina e liu o tamana. 19 O ira talega na tamata i Aisake, era sa kelia e dua na mata ni wai sa drodro tu ga, mai na buca. 20 O ira na dau susu manumanu mai Qerari era sa veivala kei ira na dau susu manumanu nei Aisake ka tukuna, "Na wai sa neimami" sa vakayacani kina na wai o ya me Eseki, baleta ni ra sa veivala kei koya. 21 Era sa kelia tale e dua na mata ni wai – era sa veivala tale kina. Sa vakayacana o Aisake na vanua o ya me Sitina. 22 Sa lako tani mai kea ka kelia tale e dua na mata ni wai – era sa sega ni veivala kina, sa vakayacana me Reopoci, ni sa tukuna "O Jiova sa solia na galala vei keda, eda na vuavuai kina ena vanua." 23 Sa lako cake mai kea ki Periesepa. 24 O Jiova sa basika vua ena bogi tiko ga o ya ka tukuna, "Oi Au na Kalou nei tamamu o Eparaama; kua ni rere, Au sa tiko vata kei iko. Au na vakalouvinakataki iko ka vakalewelevutaki iko kei ira na nomu kawa, ena vuku i Eparaama." 25 Sa tara mai kea e dua nai cabocabo ni soro ka kaciva mai kea na yaca i Jiova. Sa tara talega e kea na nona valelaca; era sa kelia mai kea e dua na mata ni wai na dauveiqaravi nei Aisake. 26 O Apimeleki sa lako mai vua mai Qerari vata kei Ausaci, e dua na nona i tokani kei Fikoli nai liuliu ni nona mataivalu. 27 Sa tukuna vei iratou o Aisake, "Na cava dou sa mai cakava vei au – kemudou a cati au ka vakatalai au tani mai vei kemudou?" 28 E ratou sa sauma mai, "Keitou sa raica vakaidina ni sa tiko vata kei iko o Jiova. Keitou sa tukuna kina, me dua na nodatou veiyalayalati – o iko kei keitou. 'Me datou cakava e dua na veiyalayalati, 29 'Mo kua ni cakava vei keitou e dua na ka ca – ni keitou sa sega ni tarai iko. Ni keitou sa sega ni cakava e dua na ka ca, na ka vinaka ga – ni keitou sa vakatalai iko ena vakacegu. O sa kalouvinaka kina i Jiova.'" 30 Sa cakava o Aisake e dua na kakana, e ratou sa kana ka gunu. 31 E ratou sa yadra ena mataka, ka veiyalayalati, sa vakatalai iratou yani; E ratou sa lako tani mai vua ena vakacegu. 32 Ena siga tiko ga o ya, era sa lako mai na tamata nei Aisake ka tukuna vua me baleta na mata ni wai era a kelia, era sa mai tukuna, "Sa vure na wai." 33 Sa vakatoka ena yaca o Siepa. Sa yaca ni koro kina o ya o Perisiepa. 34 Ni sa yabaki vasagavulu o Iso, sa tauri Jutia na luvei Bieri na Itaiti, kei Vasemaca na luvei Eloni na Itaiti, me rau watina. 35 E rau sa rarawa kina vakalevu o Aisake kei Rapeka.
Vakatekivu 27
Sa Vakalouvinakataki Jekope O Aisake
1 Sa yaco na gauna ni sa qase mai o Aisake ka sa buwawa sara na matana – sa sega kina ni rai rawa, sa kacivi Iso mai, na nona ulumatua ka tukuna vua, "Na luvequ," sa sauma mai o Iso, "Sai au oqo." 2 Sa tukuna tale, "Raica, au sa qase sara, au sa sega talega ni kila na noqu siga ni mate. 3 "Oqo mo kauta mada na nomu i yaragi, na taga ni gasau kei na veqa ni dakai, lako yani ka vakasasataka mada mai e dua na kequ manumanu. 4 "Mo tavuna vakaveiwaki mai, me vaka au sa dau vinakata, kauta mai, me'u mai kania, me vakalouvinakataki iko kina na yaloqu ni bera ni'u mate." 5 Sa vakarorogo tu o Rapeka ni sa vosa tiko o Aisake vei Iso na luvena. Sa lako yani o Iso ki vanua me vavana ka me kauta lesu mai. 6 O Rapeka sa vosa vei Jekope na luvena ka vaka: "Au sa rogoci tamamu ni sa vosa oti vei Iso na tacimu ka vaka, 7 'Kauta mai e dua na manumanu, mo tavuna veiwaki ka kauta mai me'u kania ka vosa vakalouvinakataki iko ena mata i Jiova ni bera ni'u mate.' 8 "Na luvequ mo rogoca na noqu vosa, me vaka au sa vakarota vei iko. 9 "Lako ka kauta mai e rua na luve ni me vinaka, au na tavuna veiwakitaka me kania o tamamu me vaka e dau vinakata. 10 "Mo qai kauta vei tamamu, me kania, ka vosa vakalouvinakataki iko ni bera ni mate yani." 11 Sa tukuna o Jekope vei tinana – "Raica, o Iso e vutivutia na yagona, o au, e sega. 12 "De qai vakayamoca o tamaqu na ligaqu, ka kilai au – ena qai tukuna ni'u tamata dauveivakaisini, oqo au na kauta ga mai kina vei au na kalouca ka sega na kalouvinaka." 13 Sa tukuna vua o tinana, "Na nomu kalouca me noqu na luvequ, cakava ga na veika au sa tukuna oti vei iko, lako, kauta mai na manumanu." 14 Sa lako yani o Jekope, ka kauta mai na manumanu vei tinana. Sa vakarautaka o tinana me vaka sara ga sa dautaleitaka o Aisake. 15 Sa kauta mai o tinana nai sulu vinaka nei Iso sa tiko ga vua e vale, ka sa vakasulumi Jekope kina. 16 Sa vakabira tu e ligana na vuti ni me kei na domona talega. 17 Sa solia na kakana kei na madrai ea vakarautaka mai ki na ligai Jekope na luvena. 18 Sa lako yani o Jekope vei tamana ka tukuna, "Tamaqu," sa sauma mai, "Oi au oqo, o cei o iko na luvequ?" 19 Sa tukuna o Jekope vei tamana, "Oi au o Iso, na nomu ulumatua, au sa cakava mai oqo, me vaka o sa tukuna mai, au kerea mo duri cake, mo dabe, mo kania na ka au sa vakarautaka mai. Me vakalouvinakataki au kina na yalomu." 20 Sa tukuna mai o Aisake vei luvena, "O sa kunea vakacava, sa rui totolo na veika o cakava?" Sa sauma yani o Jekope, "Na Kalou o Jiova sa kauta mai vei au." 21 Sa tukuna tale o Aisake, "Toso voleka mai me'u yamoca na ligamu, se o iko dina o Iso se sega." 22 Sa toso voleka yani vei tamana o Jekope, ka sa yamoci koya sara o tamana ka tukuna, "Na domo sa domo i Jekope, ia, na ligana sa ligai Iso ga." 23 Sa sega ni kilai koya baleta ni sa vutivutia na ligana me vaka na ligai Iso. Sa qai vosa vakalouvinakataki koya. 24 Sa qai tukuna yani, "Sai iko dina oqo, Iso na luvequ?" Sa sauma mai o Jekope, "Sai au." 25 Sa tukuna o Aisake, "Kauta mai, me'u mai kania na ka o sa vakarautaka mai – me vakalouvinakataki iko kina na yaloqu." Sa kauta mai o Jekope, sa kana sara o Aisake, sa kau talega mai vua na waini ka sa gunu talega. 26 O Aisake na tamana sa tukuna vua, "Toso voleka mai ka reguci au, na luvequ." 27 Sa toso voleka mai o Jekope ka reguci tamana. Sa boica na nona i sulu o Aisake, ka vosa vakalouvinakataki koya ka vaka: "Nai boi kei na luvequ, sa vaka nai boi ni vanua sa vakalouvinakataka o Jiova. 28 O koya oqo me solia kina vei iko o Jiova na tegu mai lomalagi, na vuavuai vinaka kei vuravura, me levu na sila kei na waini. 29 Me ra qaravi iko na tamata, ka cuva vei iko na veimatanitu, o na turaga vei ira na tacimu, o ira na luvei tinamu era na cuva vei iko, era na kalouca o ira era na vakaloucataki iko, era na kalouvinaka o ira era na vakalouvinakataki iko!"
Sa Yalolailai O Iso
30 Ni sa oti na nona vakalouvinakataki Jekope o Aisake ka sa curu yani ki tuba mai vei Aisake na tamana – sa basika mai o Iso ena nona lesu tiko mai na vakasasa. 31 Sa vakarautaka sara mai vakavinaka na nona lewe ni vakasasa ka kauta mai vei tamana ka tukuna, "Me duri mada na tamaqu ka kania mada na lewe ni vakasasa na luvena, me rawa ni vakalouvinakataka kina na luvena mai na yalona." 32 Sa tarogi koya o Aisake na tamana, "O cei o iko?" Sa sauma mai, "O au na luvemu ulumatua, o Iso." 33 Sa kidacala o Aisake ka sautaninini, ka tukuna, "O cei? Sa E vei o koya sa vakasasa oti ka liu mai, ka sa kauta oti mai vei au? Au sa kana oti ni se bera ni o lako mai, au sa vakalouvinakataki koya – sa vakalouvinakataki dina o koya." 34 Ni sa rogoca oiso na vosa nei tamana, sa tagi vakararawa sara ka tukuna vei tamana "O au talega tamaqu, mo vakalouvinakataki au?" 35 Sa tukuna o Aisake, "Sa lako mai o tacimu ena veivakaisini, ka sa kauta tani na nomu vakalouvinakataki." 36 Sa tukuna tale o Iso, "Sa sega li ni vakayacani donu o Jekope? Ni sa vakaisini (Jekope) au vaka rua oqo – Sa kauta tani na noqu i tutu vakaulumatua, oqo, sa kauta talega na noqu vakalouvinakataki!" Sa tukuna talega, "Ka o sega ni bau biuta tu vei au edua na ka me noqui votavota?" 37 Sa sauma mai o Aisake ka tukuna vei Iso, "Raica, au sa cakava me nomu turaga o koya, o ira kece na tacina, me ra nona i talai, na sila kei na waini me maroroi koya – na cava tale me'u cakava vei iko na luvequ?" 38 Sa tukuna o Iso vei tamana, "Sa tu beka ga vei iko e dua na vosa ni veivakalouvinakataki? E sega ni rawa vei iko mo vakalouvinakataki au talega tamaqu!" Sa tagi vakadomoilevu sara o Iso. 39 Sa sauma mai o Aisake na tamana ka tukuna vua, "Raica na nomu i tikotiko, ena vanua vuavuai e vuravura, kei na kena tegu mai lomalagi e na lutu tiko ga mai. 40 O na bula ena nomu i seleiwau, ka o na qaravi tacimu; Ena yaco na gauna ni o sa sega ni kunea na vakacegu, - o na musuka tani na nona i vua mai na domomu."
Sa Dro O Jekope Mai Vei Iso
41 O Iso sa cati Jekope vakalevu ena vuku ni veivakalouvinakataki sa solia vua o tamana (Aisake), sa tukuna kina e lomana o Iso, "Sa voleka oqo na siga ni so mate vei tamaqu, ni oti o ya, au na qai vakamatei Jekope." 42 Sa tukuni vei Rapeka na vosa oqo nei Iso. Sa kacivi Jekope mai ka tukuna vua, "Raica sa vakamalumalumutaki koya tiko o Iso ena vukumu – ni sa nakita tiko me vakamatei iko. 43 "Oqo na luvequ – rogoca na noqu vosa, tucake, dro ki vei Lepani na ganequ ki Arana. 44 "Tiko mai kea me vica na siga, qai lesu mai ni sa oti na nona cudru, 45 "Ni sa oti na nona cudru ka sa guilecava talega, au na qai talatala yani mo lako mai. Na cava me'u rarawa kina vakalevu ena dua ga na siga?" 46 O Rapeka sa tukuna vei Aisake, "Au sa rarawa tiko vakalevu ena vukudra na luvei Eci yalewa; kevaka sa wati Jekope e dua na luvei Eci – me vakataki ira na goneyalewa ni vanua oqo. Ena vinaka vakacava na noqu bula vei au?"
Vakatekivu 28
1 O Aisake sa kacivi Jekope ka vosa vakalouvinakataki koya ka vakaroti koya ka tukuna, "Mo kua ni taura e dua me watimu, ena vanua oqo o Kenani. 2 "Mo lako ki na vanua o Padani-Erami ki na vale nei Pecueli (tukamu) na tama i tinamu; ka taura mai kea e dua na watimu, mai na vale nei Lepani na ganei tinamu. 3 "Na Kalou Kaukauwa, me vakalouvinakataki iko, ka mo yagavakalevu ka vuavuai, mo vakalewelevutaki talega – mo dua nai soqosoqo tamata; 4 Me soli talega vei iko na veivakalouvinakataki i Eparaama, vei iko kei ira talega na nomu kawa era na muri iko mai – mo taukena kina na vanua o tiko vulagi kina, na vanua sa solia na Kalou vei Eparaama." 5 Sa vakatalai Jekope yani o Aisake, ka sa lako sara ki Padani-Erami vei Lepani na luvei Petueli na kai Siria na ganei Rapeka na tinadrau o Jekope kei Iso.
O Iso Sa Vakawati Kei Maelaci
6 O Iso sa raici Aisake ni sa vakalouvinakataki Jekope ka sa vakatala yani ki Padani-Erami me taura mai kea e dua na watina, ni sa tukuna, "Mo kua ni taura me watimu e dua na yalewa ni Kenani," 7 ka sa talairawarawa vei tamana kei tinana o Jekope ni sa lako yani ki Padani-Erami. 8 Sa raica talega o Iso, ni sa sega ni vinakati ira na yalewa ni Kenani o tamana o Aisake. 9 O Iso sa lako yani vei Isimeli ka tauri Maelaci na luvei Isimeli, na luvei Eparaama, na ganei Nebatoce me watina, ka sai kuri ni watina era sa tiko rawa.
Sa Yalayala O Jekope E Peceli
10 Sa lako tani o Jekope mai Periesepa ka lako vaka ki Arana. 11 Sa yaco ki na dua na vanua ka tiko kina ena bogi taucoko, baleta ni sa dromu na mata ni siga. Sa taura e dua na vatu me nona i lokoloko ka davo sobu me moce. 12 Sa qai tadra, ka raica ni sa dua nai kabakaba sa lako yani e vuravura ka yacovi lomalagi, kei ira na Agilosi ni Kalou era sa veilakoyaki tiko kina – lako cake ka lako sobu mai. 13 O Jiova sa tu mai cake ka tukuna: "Oi Au o Jiova na Kalou i Eparaama, na Kalou i Aisake. Na qele o davoca tiko oqori, Au na solia vei iko kei ira na nomu kawa. 14 "O ira talega na nomu kawa era na vaka na kuvu ni qele (kedra i wiliwili); o na tete vaka ki na ra, ki na tokalau, ki na vualiku ki na ceva talega. Mai vei iko kei ira na nomu kawa, ena vakalouvinakataki kina o vuravura taucoko. 15 "Raica, Au sa tiko vata kei iko, me'u maroroi iko ena vanua kecega o sa na lako kina ka au na kauti iko lesu tale mai ki na vanua oqo, Au na sega ni laivi iko me yacova Ni'u sa cakava kece na veika Au sa vosa kina vei iko." 16 Sa yadra vakasauri o Jekope mai na nona moce ka tukuna, "Sa dina, o Jiova sa tiko eke ka au sa sega tu ni kila." 17 Sa rerevaka levu ka tukuna, "Sa vanua vinaka dina oqo, sa sega tale ni dua na ka oqo – na vale ni Kalou ga – oqo sara ga na matamata ki lomalagi!" 18 Sa yadra vakamataka lailai o Jekope, sa taura na vatu (nona i lokoloko) sa vakaduria me duru, ka sa lumuta ena waiwai. 19 Sa vakatoka na yaca ni vanua o ya me Peceli; na yaca ni vanua o ya e liu o Luse. 20 Sa yalayala (bubului) o Jekope ka vaka: "Kevaka sa tiko vata kei au na Kalou, ka maroroi au ena sala au sa lakova tiko oqo, ka solia vei au na kakana me'u kania kei nai sulu me'u suluma, 21 "Me'u lesu tale mai kina ki na vale nei tamaqu ena vakacegu – o Jiova, sa na noqu Kalou. 22"Na vatu oqo au sa vakaduria me duru, sa na vale ni Kalou. Na veika kece o ni na solia vei au, na kena i katini (sigana) au na solia vakaidina vei kemuni."
Vakatekivu 29
O Jekope Sa Sotavi Raijeli
1 O Jekope sa lako ena nona i lakolako ka sa yaco ki na nodra vanua na tamata mai na tokalau. 2 Sa rai yani ka raica e dua na mata ni wai ena buca; era sa davo voleka tu kina e tolu na qele ni sipi. Era sa dau gunu na sipi mai na mata ni wai oqori. E dua na vatu levu sa ubi tu kina na mata ni wai. 3 Era sa dau lako yani ki kea na qele ni manumanu, sa dau vakaqiqici tani na vatu mai na gusu ni mata ni wai, era sa dau gunu na sipi ka sogo tale na mata ni wai ena vatu. 4 Sa taro yani vei ira o Jekope, "Kemudou na taciqu, oi kemudou sara mada mai vei?" E ratou sa sauma, "Mai Arana." 5 Sa qai taro tale vei iratou, "Dou sa kilai Lepani beka, na luvei Neori?" E ratou sa sauma mai, "Keitou sa kilai koya." 6 "Sa vinaka tiko beka o koya se sega?" E ratou sa sauma mai, "Io, sa bula vinaka o koya, raica o Raijeli na luvena yalewa sa lako tiko mai oqori kei ira na sipi." 7 Sa tukuna sara o Jekope, "Raica e se sigalevu tutu na vanua, e se sega ni kena gauna me ra kacivi vata mai na sipi. Me ra gunu na sipi ka dou vakania talega." 8 E ratou sa tukuna mai, "Keitou na sega ni cakava oqori, vakavo ke sa soqoni vata kece mai na manumanu, ka vakaqiqici tani na vatu mai na gusu ni mata ni wai, era na qai gunu." 9 Ni se vosa tiko ga vei ira, sa lako mai o Raijeli kei na sipi nei tamana – ni sa dau qarava na vakatawani ni sipi. 10 O Jekope ni sa raici Raijeli, na luvei Lepani na ganei tinana, kei na sipi nei Lepani, sa toso yani o Jekope ka vakaqiqica tani na vatu mai na mata ni wai, ka vakagunuvi ira na sipi nei Lepani. 11 O Jekope sa reguci Raijeli, ka sa tagi. 12 O Jekope sa tukuna vei Raijeli ni o koya na wekai Lepani, ka ni sa luvei Rapeka. Sa cici yani o Raijeli ka tukuna vei tamana. 13 Ni sa rogoca o Lepani nai tukutuku kei Jekope na luvei ganena, sa cici sara yani me sotavi koya. Sa mokoti koya ka reguci koya ka kauti koya sara yani ki nona vale. Sa tukuna o Jekope na veika kece vei Lepani. 14 Sa tukuna vua o Lepani, "E dina, e daru sa sui vata ka lewe vata." Sa tiko e kea o Jekope me vula dua.
O Jekope Sa Vakawatitaki Lia Kei Raijeli
15 Sa tukuna o Lepani vei Jekope, "Baleta ni o sa wekaqu, e dodonu beka mo cakacaka wale vei au? Tukuna mada vei au, na cava me kemu i sau?" 16 O Lepani sa rua tiko na luvena yalewa: sa qase o Lia ka gone o Raijeli. 17 Sa mata kamica o Lia, ia, o Raijeli sa rui totoka qai talei na kena i rairai. 18 O Jekope e taleitaki Raijeli vakalevu ka tukuna, "Au na qaravi iko me vitu na yabaki ena vuku i Raijeli na luvemu yalewa gone." 19 Sa sauma o Lepani, "E vinaka me'u solia na luvequ vei iko – ka sega ni vua tale e dua na tagane. Mo tiko mada vata kei au." 20 Sa cakacakataka na vitu na yabaki o Jekope ena vuku i Raijeli – sa vaka ga e vica na siga na vitu na yabaki oqori, baleta ni sa rui vinakati Raijeli vakalevu. 21 O Jekope sa tukuna vei Lepani, "Solia vei au na watiqu, ni sa oti na noqu veisiga ni veiqaravi, ni'u sa vinakata me curumi koya." 22 Sa kacivi ira kece mai na tamata o Lepani, ka cakava e dua na kakana levu. 23 Ni sa yakavi bogi mai, sa tauri Lia ka kauti koya mai vei Jekope. Sa curumi koya sara o Jekope. 24 O Lepani sa soli Siliva na nona dauveiqaravi me dauveiqaravi nei Lia. 25 Ni sa mataka mai, sa kila o Jekope ni sa i Lia ka sega ni o Raijeli. Sa tarogi Lepani sara, "Na cava o sa cakava vei au? E sega beka ni au a cakacaka ena vuku i Raijeli? Na cava o sa vakaisini au kina?" 26 Sa sauma o Lepani, "E sega ni dodonu me caka oqo, ena neimami vanua – me dau soli e liu na gone mai vua na qase. 27 "Mo cakacakataka talega na nona gauna, me qai soli kina vei iko." 28 Sa qai cakacakataka o Jekope na vitu tale na yabaki, sa qai soli vei koya o Raijeli me watina. 29 O Lepani sa soli Bila na nona dauveiqaravi, me dauveiqaravi nei Raijeli. 30 Sa curumi Raijeli o Jekope ni sa taleitaki koya vakalevu, ni sa qaravi Lepani ena vitu tale na yabaki.
O Ira Na Luvei Jekope
31 Ni sa raica o Jiova ni sega ni lomani vakalevu o Lia – Na Kalou sa qai dolava na kato ni gone nei Lia, qai sogota na kato nei Raijeli. 32 Sa kunekune o Lia ka vakasucuma e dua na tagane, ka vakayacani koya me o Rupeni; ni sa tukuna, "O Jiova sa raica dina na noqu rarawa. Oqo ena lomani au kina o na watiqu Jekope." 33 Sa kunekune tale ka vakasucuma e dua na tagane ka tukuna, "O Jiova sa rogoca ni'u sa sega ni lomani. Oqo sa solia kina vei au e dua tale na tagane." Sa yacana o Simione. 34 Sa kunekune ka vakasucuma tale e dua na tagane, sa tukuna kina, "Oqo sa na qai kabiti au kina o watiqu (Jekope), baleta ni'u sa vakasucuma vua e tolu na gone tagane." Sa yacana o Livai. 35 Sa kunekune tale ka vakasucuma e dua tale na tagane, sa tukuna kina, "Oqo au na vakavinavinaka vua na Kalou." Sa vakayacana kina na gone me o Juta. Sa qai tu vakadua na nona vakasucu gone.
Vakatekivu 30
1 Ni sa raica o Raijeli ni sa sega tiko ni vakaluveni vei Jekope, sa vuvutaki tuakana vakalevu, sa tukuna vei Jekope, "Solia vei au e dua na gone, de'u na qai mate!" 2 Sa cudru vakalevu o Jekope ena vuku i Raijeli, sa tukuna kina, "O au beka na Kalou ni o Koya ga e lewa na vakaluveni, ni o Koya ga e sogota tiko na nomu bola ni gone?" 3 Sa tukuna mai o Raijeli, "Oqo o Bila na noqu dauveiqaravi, vakacurumi iko vua me vakasucuma kina e dua na gone e duruqu, me dua kina na luvequ mai vua." 4 Sa soli Bila vua, ka sa curumi koya sara o Jekope. 5 Sa kunekune o Bila, ka vakasucuma vei Jekope e dua na tagane. 6 Sa tukuna o Raijeli, "Sa vakatulewa vei au na Kalou; sa rogoca talega o koya na domoqu ka solia vei au e dua na gone." Sa vakayacani koya kina me o Tani. 7 Sa kunekune tale na dauveiqaravi nei Raijeli, o Bila, sa vakasucuma vei Jekope nai karua ni luvena. 8 Sa tukuna o Raijeli, "Au sa veiqati vakalevu kei na tuakaqu ia, au sa toso tikoga." Sa vakayacana na gone me o Navitalai. 9 O Lia, ni sa sega tiko ni dua tale na luvena, sa tauri Siliva na nona dauveiqaravi ka solia vei Jekope me curumi koya. 10 O Siliva sa vakasucuma vei Jekope e dua na tagane. 11 Sa tukuna o Lia, "Sa lako tiko mai na mataivalu." Sa vakayacana me o Kata. 12 O Siliva sa vakasucuma nai karua ni luvei Jekope. 13 Sa tukuna o Lia, "Au sa marau, ni ra na tukuna vei au na goneyalewa na dauveivakalouvinakataki." Sa vakayacani koya kina me o Aseri. 14 O Rupeni sa lako yani ena gauna ni tatamusuki, ka sa kunea mai e so na wainimate ni moce, ka sa kauta sara mai vei tinana. Sa kerekere yani o Raijeli vei Lia ka vaka: "Au kerea e so na wai ni moce nei Rupeni." 15 Sa sauma mai o Lia, "E se lailai vei iko o Jekope na watiqu? Oqo, o sa vinakata tale na wai ni moce nei luvequ talega?" Sa sauma yani o Raijeli, "Drau moce vata mada ena bogi oqo, mei sosomi ni wai ni moce oqori." 16 Ni sa lesu mai o Jekope mai na veiwere ena yakavi, sa lako yani o Lisa ka tukuna vua, "Mo mai curu vei au, ni sa o saumi oti ena wai ni moce nei luvequ." E rau sa mai veimoceri ena bogi o ya. 17 Na Kalou sa rogoci Lia, sa kunekune ka vakasucuma vei Jekope nai ka lima ni luvena tagane. 18 Sa tukuna kina o Lia, "Na Kalou sa solia vei au na kequ i voli, ni'u sa solia na noqu dauveiqaravi vei watiqu." Sa vakayacani koya kina me o Isakari. 19 Sa kunekune tale o Lia, ka sa vakasucuma nai ka ono ni luvena vei Jekope. 20 Sa tukuna o Lia, "Na Kalou sa vakatikora vei au na veika vivinaka, oqo sa na tikoga kina vata kei au o na watiqu, baleta ni'u sa vakasucuma vua e ono na luvena tagane." Sa vakayacani koya kina me o Sevuloni. 21 Sa qai vakasucuma tale e dua na luvena yalewa, ka vakayacani koya me o Taina. 22 Na Kalou sa qai nanumi Raijeli, sa rogoci koya ka dolava na nona kato ni gone. 23 Sa kunekune ka vakasucuma e dua na tagane, ka tukuna, "Na Kalou sa kauta tani na noqu rogorogo ca." 24 Sa vakayacani koya me o Joseva ka tukuna kina, "O Jiova ena solia tale vei au e dua na luvequ tagane."
Na Veiyalayalati Nei Jekope Kei Lepani
25 Ni sa vakasucumi Joseva oti o Raijeli, sa tukuna o Jekope vei Lepani, "Laivi au me'u lako, me'u lako ki na noqu tikina, ki na noqu vanua. 26 "Soli ira vei au na watiqu, kei ira na luvequ, o ira, au sa qaravi iko kina, ka laivi keimami me keimami lako, o sa kila talega na veiqaravi au sa cakava vei iko." 27 Sa tukuna vua o Lepani, "Mo tiko mada, kevaka au sa kune loloma e matamu, ni'u sa kila ka vulica ni o Jiova sa vakalouvinakataki au ena vukumu." 28 Sa qai tukuna tale yani, "Tukuna vei au na kemu i sau, au na solia vei iko." 29 Sa tukuna vua o Jekope, "O sa kila vinaka na noqu qaravi iko kei na qaravi ni nomu manumanu. 30 "Na veika e a tu vei iko e liu ni se bera na noqu lako mai, e lailai oqo sa levu sara; na Kalou sa vakalouvinakataki iko mai na gauna au a lako mai kina. Oqo au na vakania talega na noqu vale ena gauna cava?" 31 Sa tukuna mai o Lepani, "Na cava me'u solia vei iko?" Sa sauma mai o Jekope, "Kua ni solia vei au e dua na ka, au na tiko tale me'u veiqaravi, kevaka o solia vei au na ka: 32 "Me'u lako mada yani ki na qele ni manumanu ena siga oqo, na manumanu kece sa tavutonotono me wasei mai na kena e dravu. Na sipi, na lami, na me, oqori me kequ i sau. 33 "Ena saumi vei au na noqu yalododonu na veisiga ni mataka, ni sa lako mai vei iko na kequ i sau. Na manumanu kece sa sega ni tavutonotono ena kedra maliwa na me, ka dravu vei ira na lami, era na kilai me sa ka butakoci, kevaka era sa kune vei au." 34 Sa tukuna o Lepani, "Io, oqori sa na vaka na nomu vosa!" 35 Ena siga o ya sa kauta tani na me tagane kece sa tavutonotono, kei na me yalewa kece sa tavutonotono, o ira kece sa via vulavula tiko, kei na ka dravu kece vei ira na lami, sa solia yani ki na ligadra na luvena. 36 Sa lako yani vakayawa mai vei Jekope. (me vaka na yawa, ni lakovi ena tolu na siga). O Jekope sa vakania tiko na vo ni manumanu i Lepani. 37 O Jekope ka taura tiko na taba ni kau drokadroka mai na amodi kei na Jesinati. Sa vocia na kulini kau me laurai mai na vulavula ni kau e loma. 38 Na kau kece sa voci veilutuki, sa cuva tiko mai na mata ni wai ena vanua era dau lako yani kina na manumanu me ra gunu. Me ra kunekune kina ni ra sa mai gunu. 39 Era sa kunekune ena mata ni kau sa voci tu. Na manumanu kece era sa vakasucuma mai na ka tavutonotono. 40 O Jekope sa wasei ira na lami, na manumanu kece me ra sa raica tikoga na kau sa voci tu, o ira talega na ka dravu ena qele ni manumanu nei Lepani. Era sa tiko tani ga na nona manumanu mai vei ira na manumanu nei Lepani. 41 Sa yaco tiko ga na gauna, ni ra sa kunekune tiko mai na manumanu, o Jekope sa biuta tiko ga e matada na kau sa voci oti tu. Mera kunekune tiko ena nodra vakaraica tikoga na kau sa voci oti tu. 42 Na manumanu sa malumalumu sa biu tani – na ka kaukauwa sa nei Jekope kei na ka malumalumu sa nei Lepani. 43 O Jekope sa tamata kaukauwa sara ka tamata yaco, sa levu na nona manumanu, sa levu na nona dauveiqaravi yalewa kei na tagane, sa levu sara na nona kameli kei na nona asa.
Vakatekivu 31
O Jekope Sa Dro Mai Vei Lepani
1 Sa rogoca o Jekope na nodra vosa na luvei Lepani ka vaka: "O Jekope sa kauta kece na vei ka sa nei tamada, sa rawata na nona i yau, mai na veika ga sa nei tamada." 2 O Jekope sa raica tiko na veitokoni nei Lepani vua sa vaka e sega ni vinaka mai me vaka e liu. 3 O Jiova sa tukuna vei Jekope, "Mo lesu tale ki nomu vanua, vei ira na wekamu, Au na tiko vata kei iko." 4 O Jekope sa kacivi Raijeli yani kei Lia ki na buca ena vanua era sa tiko kina na manumanu, 5 Sa tukuna vei rau, "Au sa raica na nona veitokoni o tamamudrau – ni sa sega ni vinaka me vaka e liu, ia, na Kalou i tamaqu sa tiko vata kei au. 6 "Drau sa kila talega, au sa qarava na tamamudrau ena noqu kaukauwa kece. 7 "Ia, o tamamudrau sa vakaisini au ena nona veisautaka na kequ i sau vaka tini, ia, na Kalou sa sega ni vakatarai koya me vakacacani au. 8 "Kevaka sa tukuna vaka oqo, 'Na tavutonotono sa kemu i sau' – era na tavutonotono kece. Kevaka sa tukuna, 'Na roka veimama ena kemu i sau' – era na roka veimama kece. 9 "Na Kalou sa kauta tani na manumanu kece i tamamudrau ka solia mai vei au. 10 "Sa yaco ena gauna era sa kunekune kina na manumanu, au sa raica ena tadra na luve ni me era sa ladelade tiko – era sa veivolavolai kece tu ka tavutonotono. 11 "Na Agilosi ni Kalou sa vosa vei au ena tadra ka tukuna, 'Jekope', sa saumi mai, 'Sai au oqo.' 12 "Na Agilosi sa tukuna mai, 'Mo raica, na lami kecega sa rika tiko era sa volavolai ka tavutonotono, au sa raica na veika kecega sa cakava o Lepani, sa caka ga ena vukumudrau. 13 'Oi Au na Kalou kei Peceli – na vanua o a lumuta kina na duru ka cakava kina na bubului vei Au. Mo tucake, ka lako tani mai na vanua oqo, ka lesu ki na vanua e nodra na wekamu dina.'" 14 O Raijeli kei Lia e rau sa sauma vua ka vaka: "E se vo tale tiko e so nai votavota e neirau mai na vale nei tamai keirau? 15 "Keirau sa sega beka ni vulagi mai vua, ni sa volitaki keirau ka sa kania kece na neirau i lavo? 16 "Ni sai yau sa taura kece na Kalou mai vei tamai keirau sa neirau kei ira kece na luvei keirau; oqo, na veika ga sa tukuna vei iko na Kalou, mo cakava." 17 O Jekope sa vakavodoki ira na luvena kei na watina ena kameli. 18 Sa kauta talega na nona manumanu kece kei na veika kece e taukena, na veika kece e sa rawata mai Padani-Erami, ka lako vei Aisake na tamana ena vanua o Kenani. 19 O Lepani e se lako tu me kotiva na nona sipi – o Raijeli sa butakoca mai na matakau ni vuvale e nei tamana. 20 Sa dro yani o Jekope, ka sa sega ni kila o Lepani na kai Siria ni sa sega ni via tukuna vua. 21 Sa dro yani kei na ka kece sa tu vua, sa takosova yani na wai ka lako vaka ki na veiulunivanua e Kiliati.
O Lepani Sa Cici Muri Jekope
22 Ena i katolu ni siga sa tukuni vei Lepani ni sa dro o Jekope. 23 Sa kauti ira na nona ka cici muri Jekope me vitu na siga, sa qai yaco vei ira ena veiulunivanua mai Kiliati. 24 Na Kalou sa lako mai vei Lepani ena bogi ena tadra ka tukuna vua, "Qarauni iko, mo lewa vinaka na nomu vosa vei Jekope." 25 Sa yaco yani o Lepani vei Jekope ni se qai vakaduria tiko na nona veivale laca ena veiulunivanua e Kiliati. 26 Sa tukuna o Lepani vei Jekope, "Na cava o sa cakava, ni o sa lako vakavuni tani mai vei au, o sa kauti rau tani na luvequ me vaka na bobula e na i seleiwau? 27 "Na cava o sa dro kina vakavuni ka sega ni tukuna vei au, me'u veitalatala vinaka vei iko ena marau kei na lagasere kei na tibereli na api? 28 "O sa sega ni vakatara me'u reguci ira na luvequ tagane kei na luvequ yalewa. o sa cakacaka vakalialia. 29 "Sa tu vei au na kaukauwa me'u veitotogitaki, ia, na Kalou i tamamu sa vosa vei au ena bogi ka tukuna, 'Qarauni iko vinaka, ni o sa vosa vei Jekope.' 30 "O sa lako dina mai oqo, baleta ni o sa via lako ki na vale nei tamamu, ia, na cava ga o butakoca mai kina na noqu kalou-matakau?" 31 Sa sauma o Jekope, "Au sa rere baleta, 'De o na qai tauri rau tale vakaukauwa na luvemu yalewa.' 32 "Vei koya o sa raica vua na nomu kaloumatakau, me kua ni bula o koya. Ena matadra na tamata, mo vakatakilakilataka na ka e nomu ka taura yani." O Jekope sa sega ni kila ni sa kauta mai o Raijeli na ka o ya. 33 Sa lako yani o Lepani ki na vale laca nei Jekope, nei Lia, nodrau na dauveiqaravi, sa sega ga ni kunea na kalou-matakau. Sa lako yani ki na vale laca nei Raijeli. 34 O Raijeli sa biuta na kalou-matakau oqo ena i dabedabe ni ose ka qai dabeca yani. Sa vakasaqaqara o Lepani ena loma ni vale – ka sa sega ga ni kunea. 35 Sa tukuna yani vei tamana, "Me kua ni ca vua na noqu turaga ni'u sa sega ni tucake rawa, ni sa se tiko na rosi me vaka sa dauyacovi ira ga na yalewa – sa yaco vei au oqo." Sa vakasaqaqara, ia, sa sega ga ni kunea na kalou- matakau. 36 Sa cudru vakalevu o Jekope ka sa vosa vakaukauwa vei Lepani ka vaka: "Na cava au cala kina vei iko, na cava na noqu i valavala ca, mo cicivi au kina vaka oqo? 37 "O sa vakaraica kece na noqu veika au taukena, na cava e nomu o sa kunea? Biuta e mataqu oqo me ra vakatulewa kina o ira kece oqo e matadaru! 38 "E ruasagavulu na yabaki oqo au sa tiko vata kei iko, na nomu sipi kei na nomu me e se sega vakadua ni bau vakalutuka na luvena, au se sega talega ni kania e dua na luve ni me mai na kedra bai. 39 "O ira mada ga era sa basuraki mai vei ira na manumanu kila au sa sega ni kauta mai vei iko, au sa vakaisosomitaka ga na ka sa yali. O sa vinakata ga mai na ligaqu se era butakoci ena siga se ena bogi. 40 "Au sa tiko ga kei ira, ena siga sa kani au na katakata, ena bogi na batabata-liliwa, na noqu moce ni vakacegui sa drovaka na mataqu. 41 "Au sa tiko ena nomu vale me ruasagavulu na yabaki, au qaravi iko me tinikava na yabaki ena vukudrau na luvemu yalewa, ka ono tale na yabaki ena vukudra na manumanu ka o sa veisautaka na kequ i sau vaka tini na gauna. 42 "Baleta ni sa tiko vata kei au na Kalou i tamaqu, na Kalou i Eparaama, na Rerevaki i Aisake – e dina, o na vakatalai au tani ena liga lala. Na Kalou sa raica na noqu vakararawataki kei na cakacaka ni ligaqu, ka sa vunauci iko ena bogi."
Sa Veiyalayalati O Lepani Kei Jekope
43 Sa vosa o Lepani vei Jekope, "Oi rau na yalewa oqo e rau sa noqu, o ira na gone oqo era sa noqu, na manumanu kece oqo sa noqu, na ka kece o raica sa noqu. Ia, na cava me'u cakava vei rau na luvequ yalewa oqo kei ira na luvedrau? 44 "Lako mai me daru veiyalayalati mada, o iko kei au, me i vakadinadina ena kedaru maliwa." 45 Sa vakaduria o Jekope e dua na duru vatu. 46 Sa tukuna o Jekope vei ira na tamata, "Mo ni tomi vatu mai," era sa binia mai ka kana ena dela ni binibini vatu. 47 O Lepani sa vakayacana me Jeka-Saaduca, ia, o Jekope sa vakayacana me Kaliti. 48 Sa tukuna o Lepani, "Nai binibini vatu oqo sai vakadinadina vei kedaru ena siga oqo." Sa vakayacani kina me o Kaliti, 49 O Misipa talega, baleta ni sa tukuna, "Me raica tiko mai o Jiova ena kedaru maliwa, ni daru sa dui tikotiko. 50 "Kevaka o sa vakararawataki rau na luvequ, se o sa taura tale e so na watimu, sa sega na tamata me — raica na Kalou ga sai vakadinadina vei kedaru!" 51 Sa tukuna o Lepani vei Jekope. "Oqo nai binibini vatu kei na duru, sa tu oqo ena kedaru maliwa. 52 "Oqo nai vakadinadina, nai binibini vatu kei na duru, au na sega ni lako sivia nai binibini oqo ki vei iko, se, mo lako sivia mai nai binibini oqo ki vei au, me ia na veivakacacani. 53 "Na Kalou nei Eparaama, na Kalou nei Neori, na Kalou nei tamadrau me mai lewa ena kedaru maliwa." O Jekope sa bubului vei Koya na Rerevaki i Aisake na tamana. 54 Sa vakacabora o Jekope nai soro ena ulunivanua, ka sa kacivi ira mai na tamata me ra mai kana. Era sa kana madrai ka tiko ena ulunivanua me yacova na mataka. 55 Ena mataka lailai, sa tucake o Lepani ka reguci ira na gone kei rau na luvena yalewa ka vosa vakalouvinakataki ira. Sa lako o Lepani ka lesu tale ki nona vanua.
Vakatekivu 32
Sa Lako Mai O Iso Me Sota Kei Jekope
1 Sa lako yani ena sala o Jekope ka sa sota kei ira na Agilosi ni Kalou. 2 Ni sa raici ira o Jekope, sa tukuna, "Oqo nai tikotiko ni Kalou," ka sa vakatoka na yaca ni vanua o ya, me Maenaimi. 3 O Jekope sa vakatala eso na mata vei Iso na tacina ena vanua nei Sia e Itomi. 4 Sa vakarota vei ira ka vaka, "Mo ni vosa vei Iso na noqu turaga ka vaka, 'Sa tukuna na nomuni tamata o Jekope, "Au a tiko mai vei Lepani ka yacova oqo. 5 "Sa tu vei au na bulumakau, na asa, na sipi kei na me, na dauveiqaravi tagane kei na yalewa, au sa talatala yani me tukuni vua na noqu turaga, me'u kune loloma kina e matamuni."'" 6 Era sa lesu tale mai vei Jekope na i talaki ka tukuna, "Keitou sa lesu mai vei Iso, ka sa lako tiko mai o koya me mai sotavi iko. E va na drau na tamata sa tiko vata kei koya." 7 Sa rere ka taqaya vakalevu o Jekope, ka sa wasei ira na tamata sa tiko vata kei koya, na sipi kei na bulumakau kei na kameli, me rua nai wasewase. 8 Sa tukuna sara, "Kevaka sa lakova mai o Iso ka valuta e dua nai wasewase, me dro yani nai wasewase ka dua." 9 Sa tukuna tale o Jekope, "Na Kalou nei tamaqu o Eparaama, na Kalou nei Aisake na tamaqu, Na Kalou o Koya sa tukuna vei au, 'Lesu tale ki na nomu vanua, vei ira na wekamu, ka au na cakacaka vata kei iko': 10 "Ssa sega ni ganiti au na loloma kece kei na dina kece o ni sa vakaraitaka vei au na Nomuni tamata. Au a takosova mai na Joritani kei na noqu i titoko – ia, oqo au sa yaco me rua nai vavakoso levu. 11 "Mo ni vakabulai au mai na ligai koya na taciqu, mai na ligai Iso; ni'u sa rerevaki koya, de qai vala kei au kei ira na gone kei ira na tinadra. 12 "Ni Kemuni sa tukuna, 'Au na raica mo na vinaka, ka cakava na nomu kawa me vaka na nuku ni wasawasa, ni sa sega ni wiliki rawa na kena levu.'" 13 Sa moce mai kea ena bogi, ka taura na veika sa lako mai ligana – me ka ni loloma vei Iso na tacina: 14 E rua na drau na me yalewa, ruasagavulu na me tagane, ruanadrau na sipi yalewa kei na ruasagavulu na sipi tagane, 15 E tolusagavulu na kameli yalewa kei na luvedra, vasagavulu na bulumakau yalewa ka tini na bulumakau tagane (yadru), ruasagavulu na asa yalewa kei na tini na kena ka tagane. 16 Sa solia yani ki na ligadra na nona tamata ka tukuna vei ira, "Dou liu yani, ka me dua na veiyawaki ena keda maliwa." 17 Sa vakarota vei ira sa liu, "Kevaka sa sotavi kemuni o Iso ka tarogi kemuni, 'O ni sa nei cei? O ni na lako tiko ki vei? E nei cei na veika sa tu oqo?' 18 "Mo ni qai tukuna, 'Oqo era sa nona na nomuni tamata o Jekope. Oqo sa soli tiko mai me nona ka ni loloma vua na noqu turaga o Iso; o koya talega sa muri tiko mai.'" 19 Sa vakarota talega nai karua ni lawalawa kei nai katolu ka vaka: "Me vaka talega oqori na veika mo ni tukuna vei Iso ni kemuni sa kunei koya; 20 "Mo ni tukuna talega, 'Raica na nomuni tamata o Jekope sa muri tiko mai.'" Ni sa tukuna mai o koya, "Nai solisoli oqo ena vinaka vua ka ni oti oqori au na raici koya e mataqu; de na qai ciqomi au kina." 21 Sa liu sara vua nai solisoli oqori, ia, o koya e se bogi dua tale ena vanua era cegu tiko kina.
O Jekope Sa Veimulomulo Kei Na Kalou
22 Sa tucake o Jekope ena bogi ka kauti rau na watina, rau na dauveiqaravi kei ira na luvena e tinikadua, ka takosovi Japoki. 23 Sa kauti ira ka vakatalai ira yani ki tai kadua, ka vakauta talega yani na veika sa tu vua. 24 Sa tiko duadua ga o Jekope, sa dua na Tamata e rau sa veimulomulo kaya me yacova na kida ni mataka. 25 Na Tamata oqo, ni sa raica ni sa sega ni rawa ni gumatua vei Jekope, sa qai boboka na veiuturi ni sema ni sui ni dibina. Oqo sa lutu kina nai sema ni dibina ni rau sa veimulomulo tiko. 26 Sa tukuna mai na Tamata, "Laivi au me'u lako, ni sa kida mai na mataka." Sa sauma o Jekope, "Mo vakalouvinakataki au sara, au sa na qai laivi iko!" 27 Sa qai tarogi Jekope, "O cei na yacamu?" sa sauma yani, "O Jekope." 28 "Sa na sega tale ni yacamu o Jekope, sa na yacamu oqo o Isireli (sotia ni Kalou), ni o sa sasaga tiko ga vua na Kalou kei na tamata talega, ka sa gumatua kina." 29 O Jekope talega sa tarogi koya ka vaka: "O cei na yacamu?" Sa sauma mai, "Na cava o taroga kina na Yacaqu?" Sa qai vakalouvinakataki koya mai kea. 30 Sa vakatoka na yaca ni vanua o ya o Penieli, "Au sa raica na Kalou ena matana votu ka au se bula tiko ga." 31 Ni se takosovi Penieli tiko – sa cadra vua na matanisiga ka sa gera na dibina ni lako voli. 32 Me yacova mai nikua, o ira na Isireli era sa sega ni kania na lewe ni dibi. Baleta na Kalou sa tara na dibi i Jekope, ka sa (mavule) lutu kina na sui ni dibina.
Vakatekivu 33
E Rau Sa Sota O Jekope Kei Iso
1 Sa rai yani o Jekope, ka raica ni sa lako tiko mai o Iso vata kei na va na drau na nona tamata. Sa wasewasei ira vakatotolo na gone vei ira na dui tinadra. 2 Sa liu oirau na dauveiqaravi kei ira na luvena, tarava yani o Lia kei na luvena, ka muri sara o Raijeli kei Joseva. 3 Sa takoso yani o Jekope ka cuva ki na qele vakavitu, me yacova ni sa voleka mai vei Iso na tacina. 4 Ia, o Iso sa cici mai ka roqoti koya ka lele yani ki domona ka reguci Jekope ka tagi, ni rau sa veitagicaki ena marau. 5 Sa rai yani o Iso, ka sa raici ira na yalewa kei na dui luvedra ka taroga, "O cei o ira oqo?" sa sauma yani, "O ira na gone oqo era sai solisoli ni loloma ni Kalou vua na nomuni tamata." 6 E rau na lako talega mai na dauveiqaravi kei na luvedra ka cuva sobu. 7 Sa lako talega mai o Lia kei ira na luvena ka cuva sobu. Ni oti oqo sa lako talega mai o Joseva, kei Raijeli ka cuva talega. 8 Sa taroga mai o Iso, "Na cava nai balebale ni lawalawa kei oqo keimami sa sota oti?" Sa tukuna yani o Jekope, "Oqori me ra kune loloma kina ena mata ni noqu turaga." 9 Sa tukuna tale o Iso, "Sa levu tu vei au na veika, taciqu; maroroya kece oqo me nomu ga." 10 Sa sauma yani o Jekope, "E sega, kevaka au sa kune loloma e matamu, mo ciqoma nai solisoli mai na ligaqu – ni'u sa raica na matamu ni sa vaka ga ni'u raica na mata ni Kalou, ni o sa vinaka vei au. 11 "Au kerea mo taura na veivakalouvinakataki sa kau mai vei kemuni, baleta na Kalou sa levu dina na Nona yalololoma vei au, ka sa rui levu tale vei au oqo." Sa uqeti koya tikoga o Jekope – sa mani ciqoma o Iso. 12 Sa mani tukuna o Iso, "Mai me daru lako sara, au na liu tiko vei iko." 13 Sa sauma yani o Jekope, "Na noqu turaga sa kila ni ra sa malumalumu na gone, era sa malumalumu talega na manumanu, kevaka me ra na toso tale me dua na siga, era na mate kece. 14 "Au kerea, me liu ga yani na noqu turaga, ka me'u na kauti ira ga yani vakamalua na manumanu kei ira na gone ena neimami toso ga, me yacova ni keimami sa yaco yani vua na noqu turaga e Sia." 15 Sa tukuna mai o Iso, "Me'u biuta tiko mai eso na noqu tamata vata kei iko?" Sa sauma mai o Jekope, "Ena dua beka na kedra yaga? Me'u kune loloma mai na mata ni noqu turaga." 16 Sa lesu yani o Iso ena siga o ya, ena sala ki Sia. 17 Sa lako yani o Jekope ki Sakoca, sa tara e dua na nona vale, kei na vale me nodra na manumanu. Sa vakayacani kina na vanua o ya me Sakoca.
Sa Yaco Mai Kenani O Jekope
18 Sa yaco vinaka mai Sikemi o Jekope, ena vanua o Kenani, ena nona lako mai Padani-Erami; sa vakaduria na nona valelaca ena mata ni koro. 19 Sa volia na tiki ni vanua sa mai vakaduria kina na nona vale laca, mai vei ira na luvei Emori na tamai Sikemi ena rua na drau na dola. 20 Sa tara mai kea e dua nai cabocabo ni soro, ka vakatoka me Ilai-Eloe Isireli.
Vakatekivu 34
Na Veika Me Baleti Taina
1 O Taina na luvei Lia, o koya sa vakasucuma vei Jekope – sa lako yani me vakaraici ira na goneyalewa ni vanua. 2 Ni sa raici koya o Sikemi, na ravouvou ni vanua o Ivaiti, na luvei Emori, sa kauti koya, ka moceri koya, ka vakacacani koya. 3 Na yalona sa kabiti Taina na luvei Jekope, sa domoni Taina ka sa vosa vinaka vua. 4 Sa vosa vei Emori na tamana o Sikemi ka vaka, "Mo kauta mai na goneyalewa oqo me watiqu." 5 Sa rogoca o Jekope ni sa vakacacani Taina na luvena yalewa o Sikemi. O ira na luvena tagane era se tu mai na buca vata kei ira na manumanu. Sa tiko ga vakamalua o Jekope me yacova ni ra sa lesu mai. 6 Sa lako yani o Emori na tamai Sikemi vei Jekope me rau veivosaki. 7 Era sa lesu mai na luvei Jekope tagane mai vanua ka rogoca na ka sa yaco, era sa rarawa sara vakalevu – baleta ni sa cakava na tamata oqo e dua nai valavala toro sobu sara e Isireli. Ni sa mocera na luvei Jekope, e dua na ka e sega ni dodonu me yaco. 8 Sa vosa vei ira o Emori ka vaka: "Na yalo i Sikemi na luvequ, sa rui kabita dina na luvemudou yalewa. Au kerea mo dou soli koya me watina. 9 "Me da veimusumusuki, ni taura na neimami goneyalewa, ka me keimami taura na nomuni goneyalewa. 10 "Mo ni tiko vata kei keimami, sa tu oqori na vanua. Mo ni tiko kina ka veivoli kina, ka mo ni taura ga na veika o ni vinakata mai kina." 11 O Sikemi sa tukuna vei Jekope kei iratou na ganena, "Me'u kune loloma mada mai vei kemudou – na veika ga dou sa vinakata, au na solia vei kemudou. 12 "Dou tukuna vei au na cava ga me kena i vakamalua, au na solia vei kemudou. Me soli ga na goneyalewa oqo me watiqu." 13 O iratou na luvei Jekope e ratou sa sauma vei Sikemi kei Emori na tamana, ka vosa vakaukauwa sara baleta ni sa vakacacani na ganedratou o Taina. 14 E ratou sa tukuna vei rau, "Sa sega ni rawa oqo, me soli na neimami yalewa vei ira na sega ni cili, ni oqori sa dua nai valavala ca levu vei keimami. 15 "Ena ka ga oqo, keimami na yalovinaka kina: o ya mo ni vakataki keimami – na nomuni tagane kece me ra cilivi, 16 "Oqori ga keimami na soli ira kina na neimami goneyalewa vei kemuni, ka keimami na tauri ira kina na nomuni goneyalewa, keimami na tiko kina vata kei kemuni, eda na dua ga kina na tamata. 17 "Kevaka o ni sa sega ni rogoca na vosa mo ni cilivi kina, keimami na kauta na luvei keimami goneyalewa ka lako." 18 Na vosa oqo sa vinaka vei Emori kei Sikemi na luvena. 19 O Sikemi sa sega ni berabera tale ni cakava na ka sa tukuni vua, baleta ni sa rui domona dina na luvei Jekope goneyalewa. O Sikemi sa tamata dokai sara ena vale nei tamana. 20 O Emori kei Sikemi na luvena tagane, e rau sa lako mai ki na matamata ni koro ka vosa vei ira na tagane kecega ka tukuna: 21 "O ira na tamata oqo era sa duavata kei keda me ra tiko ena noda vanua ka veivoli kina. Ni sa veiraurau na vanua vei ira me da tauri ira na luvedra yalewa me watida ka soli ira na luveda yalewa me watidra. 22 "E dua ga na ka, era vinakata me ra tiko kina vata kei keda, ka meda dua ga na tamata, o ya me da cilivi me vaka era sa cilivi. 23 "E na sega beka ni noda na nodra manumanu kei na veika era taukena, na ka e nodra ena noda? Me da vaka io ga vei ira, ka era na tiko vata kei keda." 24 O ira kece sa lako yani ki na matamata, sa vaka io vei Emori kei Sikemi na luvena. Era sa cilivi kece na tagane mai na koro. 25 Sa yaco ni sa oti e tolu na siga – ni se tarai ira tiko na mosi-vuvuca ni veicili, o Simione kei Livai na luvei Jekope, o irau na ganei Taina – era sa taura na nodrau i seleiwau ka lako vakadoudou ki na koro ka vakamatei ira kecega na tagane. 26 E rau sa vakamatei Emori kei Sikemi talega e nai seleiwau ka vakacacana na koro ka kauti Taina tani mai na vale nei Sikemi ka lako tani. 27 Era sa curuma yani na koro, o ira na luvei Jekope ka raica na veivakamatei, baleta na veivakacacani sa caka vei Taina. 28 Era sa kauta na sipi, na bulumakau, na nodra asa – na veika sa tiko ena koro kei na veika sa tu mai vanua, 29 Kei na nodra i yau kecega, o ira na gone kei tinadra era sa kau vakavesu. Era sa vakacacana ka kauta kece na ka sa tiko e vale. 30 Sa tukuna o Jekope vei Simione kei Livai, "Drau sa vakaleqai au, ena nomudrau vakaboicataki au ena kedra maliwa na lewenivanua oqo, ena kedra maliwa na kai Kenani, kei na Perisaiti, ni'u sa lewe vica ga, era na vakasoqoni vata mai ka vakamatei au. Au na vakarusai kei na noqu vuvale." 31 E rau sa sauma mai na cauravou, "Me vakatautauvatataka na tamata oqo na ganei keirau me vaka na yalewa dauvolitaki koya?"
Vakatekivu 35
Sa Lesu Tale Ki Peceli O Jekope
1 Na Kalou sa tukuna vei Jekope, "Mo tucake ka lako ki Peceli ka la'ki tiko kina; mo cakava mai kea e dua nai cabocabo ni soro vei Jiova – o Koya e a basika mai vei iko, ena nomu a dro tiko mai vei Iso na tacimu." 2 O Jekope sa tukuna ki na nona vuvale kei ira kece sa tiko vua, "Me biu na Kalou tani sa tiko vei kemuni, ni vakasavasavataki kemuni, ka veisautaka na nomuni i sulu. 3 "Ka me da sa tucake ka lako ki Peceli; au na cakava mai kea e dua nai cabocabo ni soro vei Jiova, o Koya sa dau vakacegui au ena gauna ni veilecayaki, ka sa tiko vata kei au ena sala au lakova." 4 Era sa solia vei Jekope na veikalou tani, kei na kena sau ni daliga – o Jekope sa vunitaka ena ruku ni veikau e Sikemi. 5 Era sa lako yani, ka sa kani ira na rere na veimatanitu vakavolivoliti ira, ka era sa sega kina ni via veivala kei ira na luvei Jekope. 6 Sa lako mai o Jekope ki Lusi (oqori o Peceli) ena vanua o Kenani, o koya kei ira na tamata sa tiko vata kei koya. 7 Sa tara mai kea e dua na i cabocabo ni soro ka vakatoka me Eli-Peceli, baleta mai kea sa basika kina vua na Kalou ena nona dro mai vei Iso na tacina. 8 Sa mate o Tepora na dauveiqaravi nei Rapeka, ka sa buluti mai Peceli ena ruku ni vunikau, ena tikina e ra. Sa vakayacani na vanua o ya o Aloni- Bakuci. 9 Sa basika tale na Kalou vei Jekope ena nona lako mai Padani-Erami ka vakalouvinakataki koya. 10 Na Kalou sa tukuna vua, "Na yacamu o Jekope – o sa na sega tale ni Jekope, o Isireli sa na yacamu mai ni kua." Na Kalou sa kaciva na yacana me Isireli. 11 Na Kalou sa tukuna vua, "Oi Au na Kalou Qaqa, mo vuavuai ka lewe levu mai, na matanitu kei na veimatanitu era na lako mai vei iko, na veitui era na lako mai yagomu. 12 "Na vanua Au sa solia vei Eparaama kei Aisake, au sa solia vei iko kei ira na nomu kawa, au sa solia kina na vanua." 13 Na Kalou sa lako cake mai vua, ena vanua sa vosa kina vua. 14 Sa vakaduria o Jekope e dua na duru ena vanua sa vosa kina vua na Kalou, na duru vatu; sa sova kina e dua nai soro liviraki sa sova/lumuta talega kina na waiwai. 15 Sa vakayacana o Jekope na vanua sa vosa kina vua na Kalou, me o Peceli.
Na Mate Nei Raijeli
16 Era sa lako tani mai Peceli, ka se vo vakalailai me yaco ki Efiraca, sa taratara o Raijeli ka sa kaukauwa sara. 17 Ni sa kaukauwa sara na nona taratara ni vakasucu, sa tukuna vua na nona Nasi, "Kua ni rere, ena lako mai na gone tagane oqo." 18 Sa yaco, ni sa lako tani tiko vua na yalona (sa mate), sa vakayacani koya me Peni-oni, ia, o tamana sa vakayacana me Penijamini. 19 Sa mate o Raijieli, ka sa bulu ni ra sa lako tiko ki Efiraca (oqori o Peceliema). 20 Sa vakaduria e dua na duru o Jekope ena kena i bulubulu me yacova na siga oqo. 21 Sa lako tiko o Isireli, ka biria na nona vale-laca ni sivia na vanua ni yadra e Eola. 22 Sa yaco, ni sa tiko ena vanua o Isireli, o Rupeni sa moceri Bila na (dauveiqaravi) nei Raijeli, sa rogoca o Isireli na ka oqo.
Na Luvei Jekope E Tinikarua Na Gonetagane
Na luvei Jekope tagane e tinikarua: 23 Na luvei Lia tagane o Rupeni na ulumatua, o Simione, o Livai, o Juta, o Isakari kei Sevuloni; 24 Na luvei Raijeli tagane o: Joseva kei Penijamini; 25 Na luvei Bila tagane, (na dauveiqaravi) nei Raijeli; o Tani kei Navitalai; 26 Na luvei Sipa tagane, (na dauveiqaravi) nei Lia; o Kata kei Aseri. Oqo, o ira na luvei Jekope tagane era sa vakasucumi vua e Padani-Erami.
Na Mate Nei Aisake
27 Sa lako mai o Jekope vei tamana o Aisake e Mamire Kirijaci Araba (oqori o Epironi), na vanua e rau mai tiko kina o Eparaama kei Aisake. 28 Na yabaki nei Aisake e dua na drau ka mani walusagavulu na yabaki. 29 Sa ceguva nai otioti ni nona i cegu o Aisake, ka sa mate, sa lako yani vei ira na wekana ni sa qase sara ka sa levu na nona veisiga vinaka. E rau sa buluti koya na nona cauravou, o Iso kei Jekope.
Vakatekivu 36
Na Vuvale Nei Iso
1 Oqo nai vola ni kawa nei Iso, sa vakayacani talega me o Itomi. 2 O Iso sa taura na watina mai vei ira na goneyalewa ni Kenani: O Ada na luvei Eloni na Itaiti; o Aolibama na luvei Ana, na luvei Sibioni na Iraiti; 3 kei Vasemaca, na luvei Isimeli, na ganei Nebajoci. 4 O Ada sa vakasucumi Elifasi vei Iso kei Vasemaca sa vakasucumi Rueli. 5 O Aolibama sa vakasucumi Jeusi, Jaelami, kei Kora. Sai ira oqori na luvei Iso, sa vakasucumi vua ena vanua o Kenani. 6 O Iso sa kauti ira na watina, ira na luvena kei ira kece ena nona vuvale, na nona bulumakau kei na nona manumanu kece kei na nona veika kece sa rawata mai na vanua o Kenani. Ka sa lako ki na vanua vakayawa sara mai na matai tacina o Jekope. 7 Sa ka levu sara na nodrau dui-yau, sa na dredre kina me rau na tiko vata, kei na vanua e rau tiko vulagi kina, sa dredre me tokoni rau, baleta na levu ni nodrau manumanu. 8 O Iso, sa tiko ena ulunivanua o Sia. O Iso, sai Itomi. 9 Oqo na kawa nei Iso na tamadra na Itomi ena ulunivanua o Sia. 10 Oqo na yacadra na luvei Iso; o Elifasi na luvei Ada na wati Iso kei Rueli na luvei Vasemaca na wati Iso. 11 O ira na luvei Elifasi o Temana, o Omari, o Sefo, o Qatama kei Kenasi. 12 O Timina na wati Elifasi lailai sa vakasucumi Amaleki vei Elifasi. Sai ira oqo na luvei Ada na wati Iso. 13 Sai ira oqo na luvei Rueli; o Naaci, o Sera, o Sama kei Misa. Oqo o ira na luvei Vasemaca na wati Iso. 14 Sai ira oqo na luvei Aolibama, na wati Iso na luvei Ana yalewa, na luvei Sibione yalewa. Sa vakasucuma vei Iso, o Jeusi, o Jaelami kei Kora.
O Ira Na Turaga E Itomi
15 Sai ira oqo na vei turaga vei ira na luvei Iso. O ira na luvei Elifasi na ulumatua nei Iso, o Temami na turaga, o Oma na turaga, o Sefo na turaga, o Kenasi na turaga, 16 O Kora na turaga, o Qatama na turaga, o Ameleki na turaga. Sai ira oqo na vei turaga nei Elifasi ena vanua o Itomi. Oqo o ira na luvei Ada. 17 Sai ira oqo na luvei Rueli na luvei Iso. O Naaci na turaga, o Sera na turaga, o Sama na turaga kei Misa na turaga. Sai ira oqo na veituraga nei Rueli ena vanua o Itomi. Oqo o ira na luvei Vasemaca na wati Iso. 18 Sai ira oqo na luvei Aolibama, na wati Iso. O Jeusi na turaga, o Jaelami na turaga kei Kora na turaga. Sai ira oqo na vei turaga era sa lako mai vei Aolibama na wati Iso, na luvei Ana. 19 Sai ira oqo na luvei Iso, (Itomi); oqori o ira na kena vei turaga.
O Ira Na Luvei Sia Tagane
20 O ira oqo na luvei Sia na Oraite, o ira sa tawana tiko na vanua: o Lotani, o Sobali, o Sibione, kei Ana, 21 O Disioni, o Esari, kei Disani. Sai ira oqori na turaga nodra na Oraite, o ira na luvei Sia ena vanua o Itomi. 22 O ira na luvei Lotani, o Ori kei Emami, na ganei Lotani o Timina. 23 Sai ira oqo na luvei Sobali: O Elirani, o Manaeci, o Ibali, o Sefo, kei Onami. 24 Sai ira oqo na luvei Sibione, o rau o Aja kei Anae. O Anae oqo sa kunea na wai ena vanua liwa, ni a lako voli kina ka vakania tiko na asa nei tamana o Sibione. 25 Sai ira oqo na luvei Anae: O Disioni kei Aolibama na luvei Anae yalewa. 26 Sai ira oqo na luvei Disioni; o Amedani, o Esibana, o Icarani, kei Jerani. 27 Sai ira oqo na luvei Esari, Biliani, o Saerani, kei Akani. 28 Sai ira oqo na luvei Disani, o Usi kei Erani. 29 Sai ira oqo na veituraga e Oraite: O Lotani na turaga, o Sobali na turaga, o Sibione na turaga, o Anae na turaga, 30 O Disioni na turaga, o Esari na turaga, o Disani na turaga, o ira oqo na veituraga vei ira na Oraite, me vaka na nodra dui turaga ena vanua o Sia.
Na Vei Tui E Itomi
31 Sai ira oqo na veitui sa lewa e Itomi, ni se bera na tui vei ira na Isireli: 32 O Bela na luvei Peori, sa lewa e Itomi, na yaca ni nona koro o Diniaba. 33 Ni sa mate o Bela, o Jobaba na luvei Sera e Bosara sa veiliutaki ena vukuna. 34 Ni sa mate o Jobaba, o Usaemi ena vanua noda na Temanaiti sa lewa ena vukui Jobaba. 35 Ni sa mate o Usaemi, o Etati na luvei Betati, o koya sa kabai Mitiani ena buca mai Moape, sa lewa ena vukuna. Na yaca ni koro o Avici. 36 Ni sa mate o Etati, o Samila mai Masareka sa lewa ena vukui Etati. 37 Ni sa mate o Samila, o Saula mai Reopoci ena bati ni uciwai, sa lewa ena vukuna. 38 Ni sa mate o Saula, o Peali-Anana na luvei Akebori sa lewa ena vukuna. 39 Ni sa mate o Peali-Anana na luvei Akebori o Adari sa lewa ena vukuna; na yaca ni nona koro o Pau. Na yaca i watina o Maetabeli na luvei Matereti, na luvei Maseabi yalewa.
Na Veituraga E Iso
40 Sai ira oqo na veituraga nei Iso, me vaka na nodra veivuvale ena nodra i tikotiko, na yacadra yadudua oqo: o Timana na turaga, o Alava na turaga, o Jeteci na turaga, 41 O Aolibama na turaga, o Ela na turaga, o Pinoni na turaga, 42 O Kenasi na turaga, o Temana na turaga o Mibisa na turaga, 43 O Meqedeeli na turaga kei Irami na turaga. Sai ira oqo na veituraga e Itomi me vaka na nodra dui tikotiko ena vanua era sa taukena. o Iso sa tamadra na kai Itomi.
Vakatekivu 37
Sa Tadra Joseva Na Veika Cecere
1 O Jekope sa tiko ena vanua sa vulagi kina o tamana, ena vanua o Kenani. 2 Oqo na kawa i Jekope. o Joseva ni se qai yabaki tinikavitu, sa vaka na manumanu tiko vata kei ira na tacina. O koya sa tiko kei ira na luvei Bila kei ira na luvei Siliva na wati tamana. O Joseva sa kauta na kedratou i tukutuku ca vei tamana. 3 O Isireli, sa lomani Joseva vakalevu cake mai vei ira kece na luvena, baleta ni o koya e luvena ni sa qase sara. Sa dau cula talega na nona kote balavu ka dui rokaroka. 4 Ni ratou sa dau raica na tacina ni sa daulomani koya vakalevu o Isireli mai vei iratou, e ratou sa dau cati koya ka dauvosa vakaca vua. 5 O Joseva sa tadra e dua na tadra, ka tukuna sara vei ira na tacina; e ratou sa qai cati koya ga vakalevu. 6 Sa tukuna vei iratou na tacina, "Au kerea mo dou rogoca na noqu tadra: 7 "Edatou sa vau sila tiko ena were, sa duri ka tucake tu na noqui vau sila; na nomudou i vau sila talega sa tucake ka cuva kina noqu i vau sila." 8 E ratou sa tukuna vua na tacina, "O iko, mo na mai liutaki keitou? se O mai via vakatulewa vei keitou?" E ratou sa qai cati koya ga vakalevu baleta na nona tadra kei na nona vosa. 9 E se baci tadra tale e dua na tadra, ka tukuna vei ira na tacina ka vaka: "Au sa baci tadra tale, ka sa vaka oqo, na siga, na vula kei na veikalokalo era sa cuva kece vei au." 10 Sa tukuna vei tamana kei ira na tacina, sa vunauci koya o tamana ka tukuna vua, "E tadra vakacava oqo? Me lako beka mai o tinamu, o tamamu kei ira na tacimu ka mai cuva ki na qele e matamu?" 11 Era sa qai vuvutaki koya ga na tacina, ia, o tamana sa taura vuni tikoga ki yalona.
Era Sa Volitaki Joseva Na Tacina
12 Era sa lako ki Sikemi na tacina me ra vakania na sipi nei tamadra. 13 Sa tukuna o Isireli vei Joseva, "Era sa sega beka ni tiko mai Sikemi na tacimu? Lako mai me'u talai iko vei ira. Sa sauma mai o Joseva, "Sai au oqo." 14 Sa tukuna sara vua, "Lako ka raica se sa vakatiko E vei o ira na tacimu kei ira na manumanu, ka kauta lesu mai vei au na i tukutuku." Sa vakatalai koya tani yani mai na Buca o Epironi ka sa lako sara yani ki Sikemi. 15 E dua na tamata sa kunei koya, ni sa veilakoyaki voli ena vanua. Sa tarogi koya na tamata, "Na cava o sa vakasaqara tiko?" 16 Sa sauma yani, "Au vakaraici iratou tiko na tuakaqu, era sa vakana manumanu tiko e vei." 17 Sa tukuna mai na tamata, "Era sa lako tani eke, ia, au sa rogoci ira ga ni ra sa tukuna, 'Tou lako ki Tocani.'" A sa lako yani o Joseva ka kunei iratou na tuakana e Tocani. 18 Ni ra sa raici koya tiko mai vakayawa, era sa bosea me vakamatei koya. 19 Era sa veitukuniyaka, "Raica sa lako tiko mai oqo na dautadra! 20 "Mai, me da sa na vakamatei koya ka viritaki koya ki na dua na qara, me noda i ulubale, 'Me dua na manumanu kila sa vakamatei koya,' eda na qai raica se sa vakacava na nona tadra!" 21 Ia, ni sa rogoca o Rupeni, sa vakabulai koya mai na ligadra ka tukuna, "Me da kua ni vakamatei koya." 22 Sa tukuna vei ira o Rupeni, "Me kua ni vakadavei na dra, me viritaki ga ki na qara sa tiko mai na vanua liwa, me kua ga ni da tarai koya ena ligada" – ni sa nakita me vakabulai Joseva mai vei ira na tacina ka kauti koya lesu vei tamadra. 23 Ni sa qai yaco mai vei ira o Joseva, era sa basuraka na nona kote, na kote dui rokaroka sa dara tiko. 24 Era sa tauri koya ka viritaki koya ki na qara. Sa lala tu na qara, ni sa maca tu na kena wai. 25 Era sa dabe sobu ka kana. Ni ra sa rai yani, era sa lako tiko mai e dua nai lawalawa era luvei Isimeli, era lako tiko mai Kiliati kei na nodra kameli, kei na nodra i usausa ni voliciri ena nodra lako sobu tiko ki Ijipita. 26 Sa tukuna o Juta vei ira na tacina, "Na cava na kena yaga, kevaka e da na vakamatei koya ka vunitaka na nona dra? 27 "Me da volitaki koya vei ira na Isimeli, me kua ni tarai koya kina na ligada, ni o koya e tacida ka eda lewe vata." Era sa rogoca na tacina na veika oqo. 28 Era sa lako tale mai na kai Mitiani dauveivoli, era sa tauri Joseva mai ka volitaki koya yani vei ira na Isimeli me ruasagavulu na sikele siliva. Era sa kauti Joseva ki Ijipita. 29 Sa lesu yani o Rupeni ki na qara, ka sa yali kina o Joseva, sa basuraka na nona i sulu. 30 Sa lesu yani vei iratou na tacina ka tukuna, "Sa yali na gone, me'u lako beka i vei?" 31 Era sa taura na kote i Joseva, ka vakamatea e dua na me, sa qai toni na kote ena kena dra. 32 Era sa vakauta mai na kote vei tamadra ka tukuna, "Keimami sa kunea oqo, mo raica oqo, e nei luvemu se sega?" 33 Sa kila o Jekope ka tukuna, "Oqo na kote nei luvequ, e dua na manumanu kila sa kani koya, sa sega ni cala, o Joseva sa basuki vakalalai." 34 Sa basuraka na nona i sulu o Jekope ka vakaisulu taga na tolona ka lolokutaki Joseva me vica vata na siga. 35 O ira kece na luvena era sa mai vakacegui koya, sa tukuna o Jekope, "Au na lako sobu ki nai bulubulu vei luvequ ena vakaloloku." Sa tagi o Jekope ena vukuna. 36 O ira na Mitiani era sa volitaki Joseva sara ki Ijipita vei Potifa na vakai lesilesi i Fero ka sa nodra i liuliu na mata yadra.
Vakatekivu 38
O Juta Kei Tamare
1 Sa yaco ena dua na gauna sa lako tani mai kina o Juta mai vei ira na tacina, sa sikova yani e dua mai Etulama na yacana o ira. 2 Sa raica talega mai kea e dua na goneyalewa ni Kenani, na luvei Sua, sa vakawatitaki koya ka curumi koya sara. 3 Sa kunekune ka vakasucuma vua e dua na luvena talega sa yacana o Eri. 4 Sa kunekune tale, ka vakasucuma e dua na tagane, sa vakayacani koya o tinana me o Onani. 5 Sa dua tale na luvena tagane, sa yacana o Sela. Sa tiko mai Jesiba ena gauna sa sucu kina o Sela. 6 O Juta sa kauta mai e dua na wati Eri, na nona ulumatua, na yacana o Tamare. 7 Ia, o Eri na ulumatua i Juta, sa caka ca ena mata i Jiova, o Jiova ga sa vakamatei koya. 8 O Juta sa tukuna vei Onani, "Lako vei wati tacimu, mo drau veiwatini, ka vakatubura e dua na kawa vei tacimu." 9 Sa kila o Onami ni o na luvena ena sega ni nona, sa vakadrodroya kina qele, ena gauna sa curumi wati tacina tiko kina – de qai solia na kawa vei tacina. 10 Na veika oqo sa sega ni marautaka o Jiova, oqo, sa vakamatei Onani talega kina. 11 Sa tukuna o Juta vei vugona o Tamare, "Mo tiko yada mada ena vale i tamamu," me yacova ni sa cauravou mai o Sela." De qai mate tale me vakataki tacina." Sa lako o Tamare ka tiko wawa ena vale nei tamana. 12 Sa yaco na gauna sa mate kina na wati Juta, sa vakacegui ka lako cake vei ira na nona dauvakatawa sipi e Timana, o koya kei na nona i tokani o ira na kai Etulama. 13 Sa tukuni vei Tamare, "Raica o nomu momo sa lako cake i Timana me raica na nona sipi." 14 Sa luvata tani na nona i sulu vaka yada, sa ubi koya ka la'ki dabe tiko ena tikina lala ena sala vaka ki Timana; ni sa raici Sela sa cauravou levu mai – ia sa sega ga ni lako yani me rau veiwatini. 15 Ni sa raici koya o Juta, sa nanuma ni oqo e dua e volitaki koya tiko, baleta ni ubia tiko na matana taucoko. 16 Sa vuki yani vua ena sala ka tukuna, "Au kerea me'u curumi iko mada," sa sega ni kila, o ya o na vugona. Sa taroga o vugona, "Na cava o na solia vei au, me rawa ni o curumi au kina?" 17 Sa sauma mai, "Au na solia mai e dua na me gone." Sa tukuna tale yani, "Mo solia mai e dua na kena i vakadinadina?" 18 "Na cava me'u solia vei iko?" Sa sauma mai na nomu i taube/mama kei na nomu i titoko." Sa mani solia yani vua, ka curumi koya sara ka sa kunekune talega mai vua. 19 Sa tucake ka lako yani, sa veisautaka na nona i sulu ka dara tale na nona i sulu vakayada. 20 Sa vakauta yani o Juta na me gone, mai na ligana na nona i tokani na kai Etulama vua na yalewa. Ia, sa sega ga ni kune. 21 Sa tarogi ira na tagane ena vanua o ya, "E vei o koya na dau volivolitaki sa tu ena sala?" Era sa sauma, "Sa sega eke na dauvolivolitaki sa tu ena sala." 22 Sa lesu tale yani vei Juta ka tukuna, "Au sa sega ni raici koya, o ira talega na tagane mai keau era sa tukuna ni sa sega na dauvolivolitaki vakaoqo ena vanua." 23 Sa tukuna o Juta, "Me sa taura ga yani o koya de daru na qai madua – ni'u sa solia yani na me, ia sa yali o koya." 24 Ni sa oti tale e tolu na vula, sa tukuni sara vei Juta ka vaka: "O Tamare na vugomu ea volitaki koya ena sala ka sa bukete tiko." Sa tukuna yani o Juta, "Kauti koya mai me mai vakamai!" 25 Ni sa kau mai, sa tukuna vei nona momo, "O koya na tagane sa nona oqo, sa vakabuketetaki au," mo raica mada se nei cei oqo, nai taube, mama kei na i titoko." 26 Sa tukuna o Juta, ni sa kila ka sa tukuna, "Sa yalododonu cake o koya mai vei au, ni'u sa sega ni soli koya vei Sela baleta ni sa tamata levu mai." Sa sega ni curumi koya tale. 27 Ena gauna me sa vakasucu kina, sa tiko e ketena e rua na gone. 28 Ni sa vakasucu tiko, sa basika mai e dua na liga, o koya na dau ni veivakasucumi sa vesuka sara e dua na wa lokaloka e ligana ka tukuna, "Oqo e liu mai." 29 Na ka e yaco ni sa vakasuka lesu tale na ligana, sa basika mai o tacina vakasauri ni sega ni namaki, ka tukuna sara, "O lako mai vakacava? O takoso mai." Sa yacana kina me o Veresi. 30 Ni oti oqo sa qai basika mai o tacina ni sa tiko e ligana na wa lokaloka. Sa yacana o Sira.
Vakatekivu 39
Sa Bobula O Joseva Mai Ijipita
1 Sa kau sobu o Joseva ki Ijipita. O Potifa nai vakalesilesi nei Fero ka nodra i liuliu na mata yadra, sa voli koya mai vei ira na Isimeli. 2 Sa tiko vata kei Joseva o Jiova. Sa tamata yaco o koya; ka sa tiko ena vale ni nona turaga na kai Ijipita. 3 Sa raica tiko na nona turaga ni sa tiko vata kei koya o Jiova. O Jiova sa vakavuna na vuavuai vinaka na veika sa tara tiko na ligana. 4 Sa taleitaki tiko vakalevu o Joseva mai vua na nona turaga. Sa yaco me lewa taucoko na vale ni nona turaga. 5 Sa yaco talega me vakalouvinakataka o Jiova na nona vale na kai Ijipita oqo, ena vuku i Joseva, na kalouvinaka oqo sa tara yani na loma ni vale kei na vei ka e tuba. 6 Sa soli na veika kecega ki na ligai Joseva, sa sega ni via kila tale e dua na ka, vakavo ga na madrai ni sa taura e ligana me kana. Sa tamata rairai vinaka talega o Joseva. 7 Ni sa yaco tiko na veika oqo, na wati Potifa sa domoni Joseva vakalevu, sa mani tukuna kina vei Joseva, "Daru veidomoni mada." 8 Sa bese o Joseva ka tukuna, "Raica na noqu turaga sa sega ni kila na ka kece sa tu oqo e vale, baleta ni sa solia kece tu oqo ki na ligaqu. 9 "Sa sega ni dua e uasivi vei au ena vale oqo, sa sega talega ni vakavoca vei au e dua na ka me'u lewa, au sa lewa kecega, vakavo duadua o iko, ni o sa watina. Me'u cakava vakacava nai valavala ca levu oqo, nai valavala ca vua na Kalou?" 10 Sa sagai Joseva tikoga ena veisiga – sa sega ga ni via rogoci koya o Joseva. 11 Sa qai yaco ni sa lako tale yani o Joseva me cakava na nona cakacaka e vale – sa sega na tagane me kune e vale, 12 Sa vesuki Joseva vata kei na nona i oro bale ka tukuna, "Daru mai veicurumi mada." Sa biuta tu na nona i oro bale e ligana ka dro yani ki tuba. 13 Sa qai yaco, ni sa raica ni sa biuta tu mai o Joseva na nona i oro ena ligana ka dro yani ki tuba, 14 Sa kacivi ira mai na turaga ena vale ka tukuna vei ira, "Raica sa kau mai vei keda e dua na Iperiu oqo me vakalialiai keda. Sa lako mai ka vakasagai au, ka vinakata me moceri au, au sa qai kaila vakadomoi levu. 15 "Ni sa rogoca o koya ni'u sa qoqolou, sa qai biuta tu mai na nona i oro ka dro yani ki tuba." 16 Sa taura tiko ga na nona i oro me yacova ni sa lako mai na nona turaga ki vale. 17 Sa qai vosa vua me vaka oqo: "Na Iperiu dauveiqaravi o a kauta mai vei keda, sa lako mai vei au me vakalialiai au; 18 "Ena gauna au sa kaikaila kina, sa biuta tu mai na nona i oro ka dro yani ki tuba." 19 Ni sa rogoca o nona turaga na veika sa tukuna vua o watina ni sa tukuna, "Na nomu tamata sa cakava vaka oqo vei au," sa tubu sara na nona cudru. 20 Na turaga i Joseva sa tauri koya ka biuta ki vale ni veivesu. Na vanua era sa tiko kina na kaivesu ni tui. Sa tiko talega kina o Joseva. 21 Ia, o Jiova sa tiko vata ga kei Joseva, ka sa vakaraitaka tiko vua na nona loloma. Sa solia tiko ga vei Joseva na Nona vinaka ena mata i koya na i vakatawa ni vale ni veivesu. 22 Nai vakatawa ni valeniveivesu sa solia kece ki na ligai Joseva na lewa ni nodra bula kece na kaivesu; na ka kece era cakava sa nona lewa ga. 23 Sa sega tale ni via kila mai nai vakatawa ni valeniveivesu e dua na ka, baleta ni sa tiko vata kei koya o Jiova. Na veika kece e caka, sa vakagugumatuataka o Jiova.
Vakatekivu 40
Na Nodrau Tadra Na Kaivesu
1 Sa qai yaco ena dua na gauna, o koya na dauvakarau mena waini kei koya na dau vavi kakana nei Fero, e rau sa caka cala vua na nodrau turaga na tui Ijipita. 2 O Fero sa cudruvi rau vakalevu na nona dauveiqaravi oqo, na i liuliu ni caka waini kei nai liuliu ni dauvavavi. 3 Sa biuti rau ena ligai koya nai liuliu ni mata yadra ni valeniveivesu. Ena vanua sa vesu tiko kina o Joseva. 4 Nai liuliu ni mata yadra sa beitaki Joseva vata kei rau, ka sa qaravi rau. E ratou s vesu tiko vakawawa. 5 O koya na dauvakarau waini kei koya na dauvavavi nei Fero, e rau sa tadra ruarua, na nodrau tadra yadudua ena dua ga na bogi, ka duidui na kena i balebale. 6 Sa lako mai vei rau o Joseva ena mataka, ka raici rau, sa raica ni rau sa rarawa sara vakalevu. 7 Sa tarogi rau sara ka vaka: "Na cava drau sa rui rarawa kina vakalevu ena siga oqo?" 8 E rau sa tukuna vua, "Keirau sa dui tadra na tadra e duidui, ka sa sega na kena i vakavakadewa." Sa tukuna o Joseva, "Sa sega beka ni nona ga na Kalou na vakavakadewa? Drau tukuna mai vei au." 9 Nai liuliu ni dauvakarau waini sa tukuna vei Joseva na nona tadra ka vaka: "Ena noqu tadra, sa tu e mataqu e dua na vaini, 10 "Na vaini oqo sa tolu na tabana, sa kubu mai, sa vakadrauna sara, sa se ka kauta mai na vuana sa dreu tu. 11 "Sa tu e ligaqu na bula nei Fero, au sa taura na vaini dreu ka lobaka ena bilo nei Fero, ka au sa kauta sara na bilo ka solia ena ligai Fero." 12 Sa tukuna vua o Joseva, "Oqo na kena i vakavakadewa, na tolu na tabana sa tolu na siga. 13 "Ena tolu na siga oqo, o Fero ena laveti iko cake tale, ka vakatikori iko lesu tale ki na nomu i tutu, ka o na dau soli mena gunu tale na Fero me vaka ga o sa dau cakava e liu. 14 "Mo qai nanumi au mai ni o sa tiko vinaka, ka mo vakaraitaka vei au na nomu yalovinaka; mo dau tukuni au vei Fero, ka mo kauti au tani mai na vale oqo. 15 "Ni sa ka dina, na noqu kau tani mai vakaukauwa mai na nodra vanua na Iperiu; au sa sega talega ni cakava e dua na ka e ganita na noqu mai tu oqo." 16 Ni sa raica na i liuliu ni dau vavavi ni sa vinaka nai vakamacala nei Joseva, sa tukuna sara yani, "O au talega, ena noqu tadra, sa tolu na i su vulavula e uluqu. 17 "Nai su sa tiko duadua e cake, sa tiko kina na veikakana vavi me kei Fero, era sa mai kania na manumanu vuka, mai na uluqu." 18 Sa sauma vua o Joseva ka vaka: "Oqo na kena i balebale, e tolu na i su, sa tolu na siga. 19 "Ena tolu na siga oqo, o Fero ena vakaliliga na domomu ena dua na vunikau, mai kea, era na kania kina na lewemu na manumanu vuka." 20 Sa qai yaco ena i ka tolu ni siga, na siga talega ni vakananumi ni sucu nei Fero, sa cakava kina e dua na kakana levu vei ira na nona dauveiqaravi; sa vakaturi rau cake na nona i liuliu ni daucaka waini kei koya nai liuliu ni dau vavavi e matadra na dauveiqaravi. 21 Sa vakatikora lesu na nona dau caka waini, ka sa dau biuta na waini ena ligai Fero. 22 Sa vakakukunataki koya na dau vavavi, me vaka nai vakamacala nei Joseva vei rau. 23 Nai liuliu ni dau vakarau waini sa sega ni nanumi Joseva, ka sa guilecavi koya.
Vakatekivu 41
Na Tadra Nei Fero
1 Ni sa oti vinaka e rua na yabaki, sa tadra o Fero; ni sa tucake tu ena dua na bati ni uciwai. 2 Vakasauri e ratou sa basika mai wai e vitu na bulumakau rairai vinaka ka levulevu, ka era sa mai kakana voli. 3 Era sa muri tale mai e vitu tale na bulumakau lila ka rairai ca, ka ra sa mai tu talega ena bati ni uciwai. 4 O ira na ka lila rairai ca oqo, era sa kani ira na ka levulevu ka rairai vinaka oqo: sa yadra sara o Fero. 5 Sa moce tale, ka tadra ena i karua ni gauna, ni sa basika e vitu na sila mai na dua ga na vuna, sa bulabula ka rairai vinaka. 6 Sa basika tale mai e vitu na sila raqosa ka matemate, ena kena liwa mai na tokalau. 7 Na vitu na sila raqosa sa tiloma na vitu na sila bulabula ka vinaka oqo. Sa yadra o Fero, ka qai kila, ni sa tadra walega. 8 Ena mataka o ya, sa leqa vakalevu tiko na yaloi Fero, sa talatala yani me ra lako mai vua na dau caka i sausau kece e Ijipita kei ira kece na tamata vuku. Sa tukuna vei ira o Fero na nona tadra, ia, sa sega e dua me vakamacalataka rawa na kena i balebale vei Fero. 9 Sa qai vosa vei Fero nai liuliu ni dauvakarau waini ka tukuna, "ena siga oqo, au sa qai kila kina na noqu cala. 10 "Ena gauna sa cudru kina o Fero vei rau na nona tamata, o au kei koya na dauvavavi, ka keirau sa tu vakavesu, 11 "Keirau sa dui tadra yadudua ena dua ga na bogi. Sa tu ga na i vakavakadewa ni neirau dui tadra. 12 "Sa dua na cauravou ni Iperiu sa tiko vata kei keda, e nona dauveiqaravi na i liuliu ni mata yadra. Keirau sa tukuna vua na neirau tadra, ka sa vakabalebaletaka vei keirau na neirau tadra. 13 "Sa yaco me vaka sa vakabalebaletaka vei keirau. Au sa vakatikori lesu tale, o koya ka dua sa vakakukunataki." 14 Sa talatala o Fero me kau mai o Joseva, era sa kauti koya mai vakatotolo. Era sa vakasavasavataki koya, toro na kumina ka veisau na nona i sulu ka kau mai vei Fero. 15 Sa tukuna vua o Fero, "Au a tadra e dua na tadra, sa sega ni dua me tukuna vei au na kena i balebale. Au sa rogoca ni o iko, e rawa ni o vakaibalebaletaka na tadra." 16 Sa vosa o Joseva vei Fero ka vaka: "Sa sega ni o au, na Kalou ga, ena rawa ni sauma vei Fero ena vakacegu." 17 Sa qai tukuna o Fero na nona tadra vei Joseva, "Raica, ena noqu tadra, au sa tucake tu ena bati ni uciwai. 18 "Vakasauri, e ratou sa lako mai wai e vitu na bulumakau bulabula ka rairai vinaka, ka e ratou sa mai kakana voli. 19 "E ratou sa lako tale mai e vitu tale na bulumakau bulabula ka rairai vinaka, ka e ratou sa mai kakana voli. 20 "Era sa kani iratou na lewe vitu bulabula rairai vinaka ka basika e liu. 21 "Ni ratou sa kana oti, e sega sara ga ni kilai ni ratou kania e dua na ka, baleta ni ratou rairai tuga vaka e liu. Oqo sa vakayadrati au. 22 "Au sa raica talega ena noqu tadra, e vitu na sila vinaka ka bulabula sa basika mai na dua na vuna. 23 "Raica sa vitu talega na sila, lila ka raqosa, sa kauta mai na cagi tokalau sa basika cake talega mai. 24 "Na sila lila, raqosa malai oqo, sa tilomi ira na ka bulabula rairai vinaka. Au sa vakamacalataka oqo vei ira na kila ka, sa sega ni dua e vakaibalebaletaka rawa vei au." 25 Sa tukuna o Joseva vei Fero, "Sa dua ga na tadra nei Fero, na Kalou sa vakaraitaka vei Fero na veika sa vakarau me cakava: 26 "Na vitu na bulumakau, sa vitu na yabaki, na vitu na sila vinaka, sa vitu na yabaki vinaka – sa dua ga na tadra. 27 "Na vitu na bulumakau lila matemate sa muri mai, oqori sa vitu na yabaki kei na cagi tokalau, sa vitu na yabaki ni dausiga. 28 "Oqo na veika au sa tukuna vei Fero. Na Kalou sa vakaraitaka vei Fero na veika ena vakarau cakava. 29 "Raica, ena liu mai na vitu na yabaki ni sautu ena vanua taucoko e Ijipita; 30 "Ni oti o ya, ena lako mai na vitu na yabaki ni via kana. Ena guilecavi na vitu na yabaki vinaka ena vanua o Ijipita, na dausiga ena vakarusa na vanua. 31 "Na sautu ena guilecavi ena vanua, baleta ni sa lako mai na dausiga, ena ca vakalevu sara. 32 "Sa tokaruataki vei Fero nai balebale ni tadra, baleta na Kalou sa vakadeitaka, na Kalou ga ena vakayacora dina. 33 "Oqo, me qai digitaka o Fero e dua na tamata vuku ka rai yawa, me qarava na ka oqo ena vanua o Ijipita. 34 "Me cakava o Fero oqo, me digitaki ira nai vakalesilesi ena vanua taucoko, me ra kumuna mai e dua nai kalima na vua ni qele e Ijipita ena yabaki ni sautu oqo. 35 "Me ra sa kumuna mai na kakana ena vei yabaki vinaka oqo, ka biuta tiko ena i lololo ena lewa vakalawa i Fero, ka me ra maroroi tiko ena vei koro lelevu. 36 "Na lololo ni kakana oqo me ra tu vakarau tu ni sa basika mai na dausiga o koya ena tarai Ijipita mai, me kua ni leqa kina oijipita ni sa yaco mai na dausiga."
Sa Yaco Me Veiliutaki O Joseva
37 Nai vakasala mai vei Joseva, sa vinaka vei Fero kei ira kece nai vakalesilesi. 38 Sa tukuna o Fero vei ira na dauveiqaravi, "E rawa beka ni da kunea e dua na tamata vaka oqo, na tamata sa tu vua na yalo ni Kalou?" 39 Sa tukuna o Fero vei Joseva, "Me vaka sa vakaraitaka oqo vei iko na Kalou, sa sega tale e dua me rai yawa ka vuku me vakataki iko. 40 "O na lewa na noqu vale kei ira na noqu tamata era na lewai ena nomu vosa, ena i tikotiko vakaturaga ga, au na liu tiko kina vei iko." 41 Sa tukuna o Fero vei Joseva, "Raica au sa solia vei iko na lewa ena vanua taucoko o Ijipita." 42 Sa taura na nona mama ni lewa cecere o Ijipita ka vakacuruma e ligai Joseva, ka vakasulumi koya ena i oro bale lineni matailalai kei nai taube koula e domona. 43 Sa vakavodoki Joseva ena i karua ni qiqi vakatui, ka era sa kaciva yani "Mo ni tekiduru!" sa vakatikori koya me lewa taucoko e Ijipita. 44 Sa tukuna talega o Fero vei Joseva, "O au o Fero, ena nomu lewa ga, ena qai tara kina vua e dua me laveta na ligana se yavana ena vanua taucoko o Ijipita." 45 O Fero sa vakayacani Joseva me Sefanaci- Paenaca. Sa solia vua e dua na watina, na yacana o Asenaca na luvei Poti-Fera na bete mai Oni. Sa lako yani o Joseva ki na vanua taucoko o Ijipita. 46 Sa yabaki tolusagavulu o Joseva ni sa tu ena matai Fero na tui Ijipita. Sa lako tani mai na mata i Fero ka lako yani ki Ijipita taucoko. 47 Ena vitu na yabaki ni sautu, sa vuavuai dina na vanua e Ijipita. 48 Sa kumuna kece mai na kakana, ena vitu na yabaki ni sautu e Ijipita, ka binia ena veikoro lelevu na kakana mai na veivanua volivolita. 49 Sa kumuna mai na sila o Joseva, sa vaka na nuku ni matasawa, me yacova ga ni ra sa sega ni wiliki rawa. 50 Sa vakasucumi vei Joseva e rua na luvena tagane ni bera na dausiga mai vei Asenaca na luvei Poti-Fera na bete mai Oni. 51 O Joseva sa vakayacani koya na ulumatua me o Manasa, "Ni Kalou sa vakavuna me'u guilecava na noqu oca kei na noqu vuvale." 52 Sa vakayacani koya nai karua me o Ifereimi, "Ni Kalou sa vakavuna me'u vuavuai ena vanua ni noqu rarawa." 53 Sa mai cava na vitu na yabaki ni sautu ena vanua o Ijipita, 54 Sa tekivu me basika mai na veiyabaki ni dausiga, me vaka sa tukuna o Joseva. Na dausiga oqo sa tara na vanua taucoko, mai Ijipita ga sa tiko kina na madrai. 55 Na vanua taucoko sa tarai ira na dausiga, ka era sa tagi vei Fero me so na kedra madrai. Sa tukuna vei ira o Fero, "Ni lako vei Joseva, na veika ga sa tukuna vei kemuni mo ni qai cakava." 56 Sa tarai vuravura taucoko na dausiga oqo. O Joseva sa dolava na lololo kece ka volivolitaki vei ira na Ijipita. Sa qai ca ga mai na dausiga e Ijipita. 57 Na veivanua kece, era sa lako mai vei Joseva e Ijipita, me ra voli sila, baleta na dausiga sa sivia ena vanua kecega.
Vakatekivu 42
E Ratou Sa Lako Ki Ijipita Na Taci Joseva
1 Ni sa kila o Jekope ni sa tu na sila mai Ijipita, sa tukuna vei iratou na luvena, "Na cava dou sa veiraici tiko kina?" 2 Au sa rogoca ni sa tiko na sila mai Ijipita, "Dou lako sobu ka volivoli mai ena vukuda me da bula kina." 3 O iratou na lewe tini na taci Joseva, e ratou sa lako sobu i Ijipita me voli sila. 4 O Jekope sa sega ni vakatalai Penijamini na taci Joseva vata kei ira na tacina, ni sa tukuna, "De qai yacovi koya e dua na leqa." 5 O iratou na luvei Isireli e ratou sa la'ki voli sila vata kei ira na tamata, ni sa levu na dausiga e Kenani. 6 O Joseva sa kovana levu ena vanua, ni sai koya ga sa volivolitaki tiko ena vanua. E ratou sa lako mai na tacina ka cuva e matana. 7 Sa raici iratou o Joseva ka sa kilai iratou, sa vuki ga me vaka na vulagi vei iratou ka vosa tiko vakaukauwa vei iratou. Sa mani tarogi iratou, "Dou lako tiko mai vei?" E ratou sa sauma mai, "Mai Kenani me voli kakana." 8 Sa kilai iratou na tacina o Joseva, ia, o iratou e sega e ratou sega ni kilai koya. 9 Sa nanuma sara o Joseva na tadra e a tadra me baleti iratou, ka tukuna vei iratou, "Dou sa yamata vuni mai! Dou sa lako mai me raica na lala tu ni vanua!" 10 E ratou sa tukuna vei Joseva, "E sega neitou turaga, keitou sa lako me voli kakana ga. 11 "Keitou sa luvena kecega e dua na tamata, keitou sa tamata dina keitou sa sega ni yamata." 12 Sa tukuna tiko ga o koya, "E sega dou sa lako mai me vakaraica lo na vanua." 13 E ratou sa tukuna, "Keitou na nomuni tamata sa lewe tinikarua na veitacini, na luve ni dua na tamata ena vanua o Kenani; o koya e gone duadua sa tiko ga kei tamai keitou, ia, e dua tale sa sega." 14 Sa tukuna tiko ga o Joseva, "O au sa vosa tiko vei kemudou ka tukuna, 'Dou sa yamata vuni!' 15 "Oqo dou sa na vakatovolei, me vaka sa bula o Fero, dou na sega ni biuta na vanua vakavo, kevaka sa kau mai o koya e gone duadua. 16 "Dou vakatala e dua vei kemudou, me la'ki kauti tacina mai, na kena vo, dou na tiko e vale ni veivesu, me na kilai kina na dina sa tu vei kemudou; kevaka e sega, me vaka sa bula o Fero – dou sa yamata vuni dina!" 17 Sa biuti iratou kece ki vale ni veivesu me tolu na siga. 18 Sa tukuna vei iratou o Joseva e nai katolu ni siga, "Dou cakava oqo, mo dou bula, ni'u sa rerevaka na Kalou: 19 "Kevaka dou sa tamata dina, me dua vei kemudou me vesu tiko, dou lako ka kauta na kakana ni sa levu na dausiga ena nomudou vanua. 20 "Me kau mai na tacimudou gone duadua vei au: me vakadinadinataki kina na nomudou vosa, dou na sega ni mate kina." E ratou sa cakava vakakina. 21 E ratou sa veitukunayaka, "E datou sa cala dina ena vuku i tacidatou, ni datou sa raica na via bula ena yalona, ni sa vakamasuti kedatou, e datou sa sega ga ni via rogoci koya; o koya oqo sa lakovi kedatou mai kina na veilecayaki levu oqo." 22 Sa sauma yani vei iratou o Rupeni ka vaka: "E sega beka ni'u a tukuna vei kemudou, 'Mo dou kua ni valavala ca ena vuku ni gone;' ia, dou sa sega ni via vakarorogo? Ia, oqo na nona dra sa tarogi mai vei kedatou." 23 E ratou sega ni kila ni sa kila o Joseva na veika oqo – ni sa vosa tikoga vei iratou mai vua na dau vakavakadewa. 24 Sa vuki tani mai vei iratou ka tagi. Sa qai dau lesu tale mai vei iratou ka vosa tale vei iratou. Sa tauri Simione mai ka vesuki koya e matadratou.
Era Sa Lesu Tale Na Veitacini Ki Kenani
25 Sa solia nai vakaro o Joseva me vakatawani kece na nodra dui taga ena sila, me vakalesui tale na nodra i lavo ki na nodra dui taga, me soli talega na kedra i vaqa, e nai lakolako lesu. Sa vakayacori me vakakina. 26 Era sa vakavodoka na nodra dui asa ena sila ka lako yani mai kea. 27 Ia, sa dua vei ira, sa dolava na nona taga me vakania na nona asa ena sila ena nodra mai cegu tiko, sa raica nai lavo ena gusu ni nona taga. 28 Sa tukuna sara yani vei ira na tacina, "Na noqu i lavo sa vakasukai tale mai vei au, sa tu oqo ena noqu taga!" Era sa rere vakalevu ka veitukuniyaka, "Na cava sa cakava vei keda oqo na Kalou?" 29 Era sa lako vei tamadra o Jekope, ena vanua o Kenani ka tukuna vua na veika sa yaco ka vaka: 30 "Na nodra turaga ena vanua, sa vosa vakaukauwa vei keitou, ka tukuna ni keitou sa lako yani me raica lo na vanua. 31 "Keitou sa tukuna vua, 'Ni keitou sa vosa dina ka sega ni yamata vuni. 32 'Keitou sa lewe tinikarua ka dua ga na tamai keitou, e dua sa oti yani kei koya e gone duadua sa tiko vata kei tamai keitou ena siga oqo, ena vanua o Kenani.' 33 "Na turaga ni vanua sa tukuna vei keitou, 'Ena ka oqo au na kila kina ni dou sa dina, me biu tiko mai e ke e dua vei kemudou, dou kauta yani na kakana ni dausiga me kedra na nomudou vuvale, ka lako. 34 'Dou kauta lesu mai na tacimudou gone duadua vei au, me'u kila dina kina ni dou sa sega ni yamata vuni, ka sa tukuna na ka dina. Au na qai soli tacimudou yani ka veivoli talega ena vanua.'" 35 Sa yaco, ni ratou sa sova yani na nodratou dui taga – era sa dui kurabui ni sa tu na nodra dui taga i lavo ena nodra taga ni sila yadudua. Ni ra sa raica nai lavo kei tamadra talega, era sa sa rere vakalevu. 36 Sa tukuna vei ira o Jekope, "Dou sa vakayalolailaitaki au ena vuku ni luvequ. Sa yali o Joseva, sa yali o Simione, oqo dou sa via kauti Penijamini tani. Na veika kece oqo sa veicoqacoqa kei au." 37 Sa vosa o Rupeni vei tamana ka tukuna, "Vakamatei rau na luvequ tagane kevaka au sega ni kauti koya lesu tale mai vei iko; biuti koya e ligaqu – au na kauti koya lesu tale mai vei iko." 38 Sa tukuna mai o Jekope, "Na luvequ ena sega ni lako sobu kei kemudou, sa mate oti o tacina, sa vo duadua ga o koya. Kevaka ena yacovi koya e dua na ka ena sala dou na lakova, dou na kauta sobu na ulu sika oqo ena rarawa ki nai bulubulu."
Vakatekivu 43
Era Sa Lesu Tale Na Taci Joseva Vata Kei Penijamini
1 Sa ca vakalevu sara na dausiga ena vanua. 2 Sa yaco, ni ra sa kania oti na sila sa kau mai Ijipita, sa tukuna vei ira o tamadra, "Dou lesu tale ka volia tale mai na kakana." 3 Sa vosa vua o Juta, "Raica sa vosa vei keitou na tamata, 'Dou kua tale ni raica na mataqu, vakavo ke sa lako mai na tacimudou gone duadua.' 4 "Kevaka o sa vakatala vata kei keitou na taci keitou, keitou na qai lako sobu ka voli kakana. 5 "Kevaka e sega, keitou na sega ni lako sobu: ni sa tukuna vei keitou na tamata, dou na sega ni raica na mataqu, vakavo, ke sa lako mai na tacimudou.'" 6 Sa tukuna o Isireli, "Ena cava dou sa cakacaka vakaca kina vei au, ni dou sa tukuna vua na tamata ni se tiko tale e dua na tacimudou?" 7 E ratou sa tukuna, "Na tamata sa vakatarogi keitou vakalalai kei ira talega na wekai keitou ka vaka: 'E se bula tiko o tamamudou? E dua tale tiko na tacimudou?' Keitou sa sauma vua me vaka na nona taro. Keitou sa sega ni kila ni na tukuna mai, 'Me kau sobu mai o tacimudou'?" 8 Sa tukuna o Juta vei Isireli na tamana, "Mo vakatalai koya vata kei au, me keitou lako me da bula kina ka sega ni mate, o iko kei ira na lalai. 9 "O au, nai vakadei ni nona lako, mo na tarogi koya mai na ligaqu. Kevaka au na sega ni kauti koya lesu mai vei iko ka biuti koya e matamu. Me'u qai beitaki kina me sega ni mudu. 10 "Kevaka keitou a sega ni vakaberabera tiko, e dodonu me keitou sa lesu tale mai vakarua oqo." 11 Sa qai tukuna vei iratou o Isireli na tamadratou, "Kevaka sa dina oqori, dou cakava oqo – dou kauta na vuata vinaka duadua ni vanua ena nomudou taga ka vakacabora vua na tamata, so talega na waiwai boivinaka, vakalailai na oni, na i waki ni kakana, na pinati lalai kei na pinati lelevu. 12 "Me vakaruataki nai lavo mo dou kauta me kau lesu nai lavo e kune ena nomudou taga, de a sega ni nakiti. 13 "Dou kauti tacimudou talega, ka lako yani vua na tamata. 14 "Na Kalou me vakaraitaka na yalololoma vua na tamata me rawa ni sereki tacimudou kei Penijamini, kevaka me'u sa sega ni lomani, sa na vakakina ga!" 15 E ratou sa tucake na tamata ka lako yani ki Ijipita ka tu ena mata i Joseva kei nai yau vakayadua e a vakarautaki. 16 O Joseva, ni sa raici Penijamini vata kei iratou na tacina, sa tukuna vua na nona tamata, "Kauti iratou oqo ki noqu vale. Vakamatea e dua na manumanu ka vakarautaka rawa, o ira oqo era na kana vata kei au ena siga levu." 17 Era sa cakava na tamata me vaka sa vakarota o Joseva. E ratou sa kau sara kina vale nei Joseva. 18 Era sa rere na tamata ni ra sa kau sara ki na vale nei Joseva, e ratou sa tukuna, "Oqo sa baleta nai lavo sa tiko ena nodatou taga sila ena i matai ni lako mai, oqo sa vakasaqara e dua na ka, me rawa ni beitaki kedatou kina ka me qai tauri kedatou me nona bobula." 19 Ni ratou sa toso voleka yani vua na dauveiqaravi ni vale nei Joseva, era sa veivosaki sara ena mata ni katuba, 20 Ka tukuna, "Io, saka, keimami a lako mai ena i matai ni gauna me voli kakana; 21 "Sa yaco ni keimami sa lesu tale, keimami sa kunea na i lavo ena gusu ni neimami taga. Nai lavo o ya, keimami sa kauta lesu tale tiko mai oqo e ligai keimami. 22 "Keimami sa kauta tale tikoga mai eso na i lavo me voli kakana kina – keimami sa sega ga ni kila se o cei e biuta nai lavo ena neimami taga." 23 Ia, sa tukuna mai, "Mo dou vakacegu ka kua ni rere, na Nomudou Kalou kei na Kalou ni tamamudou sa solia nai yau ka biuta ena nomudou taga, sa tu vei au na nomudou i lavo." Sa sereki Simione lesu vei iratou. 24 Na dauveiqaravi sa kauti iratou mai ki vale, solia na wai me ratou vuluvulu kina kei na yavadratou talega ka solia na ka me ra kania na asa. 25 Era sa vakarautaka sara nai solisoli, ni na basika mai o Joseva ena siga levu – ni ra sa rogoca ni na mai kana madrai e kea. 26 Ni sa lako mai i vale o Joseva, era sa kauta mai nai solisoli loloma ena ligadra ki vale, ka era sa cuva sobu vua ki na qele. 27 Sa tarogi ira sara me baleta na nodra bula vinaka ka vaka: "E vinaka tiko beka o tamamudou, na qase dou a tukuna tiko? E se bula tiko o koya?" 28 E ratou sa sauma mai, "Na nomuni tamata na tamai keitou e se bula vinaka tiko ka bulabula talega." Era sa cuva sobu ka vakarokoroko. 29 Sa rai cake ka raici Penijamini, na luvei tinana ka taroga, "Oqo beka na tacimudou gone dou a tukuna vei au?" Sa tukuna tale, "Me yalololoma vei iko na Kalou na luvequ." 30 Sa luluvu na yalona ena vukui tacina, sa lako tani yani vakatotolo ka tagi e na nona rumu. 31 Sa tavoya na matana ka lako tale mai, sa tauri koya vinaka ka tukuna, "Me soli yani na madrai." 32 Sa vakarautaki ga na teveli taudua nei Joseva, na tikina ga me ra kana kina na tacina, na nodra tikina na Ijipita era veiqaravi – ni o ira na Ijipita era sega ni rawa ni kana vata kei ira na Iperiu, ni oqo na ka toro sobu vei ira na kai Ijipita. 33 Era dabe tuvai e matai Joseva, mai vei koya e qaseduadua ki vei koya sara e gone duadua. E ratou sa veiraici mada ga ena kidroa na veitacini. 34 Sa kauta yani o koya na veiqaravi vei ira, mai matana. Sa vakalimataki na ka vei Penijamini. Era sa gunu ka marau vata tiko kei Joseva.
Vakatekivu 44
Na Bilo Nei Joseva
1 Sa vakaroti ira na veiqaravi ena nona vale ka tukuna, "Vakatawana na kakana ena nodra taga na tamata, na kena levu ga e rawa ni ra kauta, me biu tale na nodra i lavo ena gusu ni nodra taga. 2 "Me biu na noqu bilo siliva ena gusu ni nona taga o Koya e gone duadua kei na nona i lavo talega ni sila." Sa caka me vaka na vosa sa tukuna o Joseva. 3 Ni sa kida na mataka, era sa vakatalai yani na tamata kei na nodra asa. 4 Ni ra sa lako tani yani mai na koro, ka e se bera sara na nodra lako yani vakayawa, sa tukuna o Joseva vua na dauveiqaravi "Tu cake, cici muri ira na tamata, ni o sa toboki ira, tukuna vaka oqo, 'Na cava dou sa caka ca kina ena vuku ni vinaka? 5 'Sa sega beka ni oqo na nona ka ni gunu na noqu turaga – oqo talega sa dau caka i sausau kina o koya, dou sa caka ca sara ena vuku ni ka oqo.'" 6 Sa toboki ira sara ka cavuta na veivosa oqori. 7 Era sa tukuna vua, "Na cava na vuna sa cavuta kina na vosa oqori na noqu turaga? Me kua sara vei keimami na nomuni tamata na cakava na veika oqori. 8 "Raica keimami sa kauta lesu tale mai, mai na vanua o Kenani nai lavo sa kune ena neimami taga, kila rawa vakacava me keimami butakoca na siliva se koula mai na vale ni neimami turaga? 9 "Vei koya ena kune vua, me na vakamatei, ka keimami na wili me nona bobula na noqu turaga." 10 Sa tukuna na tamata, "Sa na yaco me vaka na nomudou vosa, o koya sa na kune vua, ena noqu bobula, o kemudou dou na sega ni beitaki." 11 Era sa vakatotolo sara ka biuta kece ki ra na nodra dui usausa, ka dolava na nodra dui taga. 12 Sa tekivu mai vua sa qase ki vua sara sa gone: na bilo sa kune ena taga nei Penijamini. 13 Era sa basuraka na nodra i sulu, ka era sa vakavodoka tale na nodra dui asa ka lesu ki na koro. 14 O Juta kei ira na tacina, era sa lako mai ki na vale nei Joseva, (ni se tiko ga e vale) era sa cuva vua ki na qele. 15 Sa tukuna vei ira o Joseva. "Na cava dou sa cakava oqo? Dou sa sega beka ni kila ni tamata vakataki au, sa dau caka i sausau?" 16 Sa tukuna yani o Juta, "Na cava me keitou tukuna vua na neitou turaga? Na vosa cava? Se me keitou vakagalalataki keitou vakacava? Na Kalou sa raica na neitou cala, sai keitou oqo – keitou sa nona bobula na noqu turaga, oi keitou kei koya talega sa kune vua na bilo nei koya na noqu turaga." 17 Sa tukuna mai o Joseva: "Me kua sara vei au oqori, me'u cakava na ka vaka oqori, o koya ga sa kune vua na bilo, ena noqu bobula – vei kemudou, dou lako ena vakacegu vei tamamudou."
O Juta Sa Kerekere Ena Vuku I Penijamini
18 Sa toso voleka o Juta vei Joseva ka tukuna, "Noqu turaga, me'u vosa mada ka mo ni vakarorogo, me kua ni katakata na nomuni cudru vua na nomuni tamata; ni kemuni sa vakataki Fero ga. 19 "Na noqu turaga sa taroga na nomuni tamata ka vaka, 'Edua tiko na tamamudou, e dua tiko na tacimudou?' 20 "Keitou sa sauma vua na turaga, 'Sa tiko na tamai keitou ka sa qase sara, sa tiko talega na taci keitou, e luvei tamai keitou ni sa qase sara, e gone sara, sa mate o tacina, o koya ga na luvei tinana ka sa rui lomani koya vakalevu o tamana.' 21 "O ni sa tukuna vei ira na nomuni tamata, 'Me kau sobu mai me raici koya na matamuni.' 22 "Keimami sa tukuna vua na neimami turaga, 'Na gone sa sega ni rawa ni biuti tamana, ena mate o tamana kevaka sa biuti koya na gone.' 23 "O ni sa tukuna vei ira na nomuni tamata, 'Kevaka sa sega ni lako mai na gone, keimami na sega ni raici kemuni.' 24 "Ni keimami sa lako vei tamai keimami, keimami sa tukuna vua na vosa nei koya na neimami Turaga. 25 "Sa tukuna o tamai keimami,'Me keimami mai volia tale mada vakalailai na kakana.' 26 "Keimami sa tukuna, 'Keimami na sega ni lako na sobu, vakavo kevaka sa lako vata kei keimami na gone.' 27 "Na tamadra na nomuni tamata sa tukuna, 'Dou sa kila, na watiqu sa vakasucuma vei au e rua na luvequ tagane; 28 'O koya sa lako tani mai vei au, "Sa dina sara, sa basubasuki vakalalai"– au sa sega ni raici koya tale mai na siga o ya. 29 'Kevaka dou sa kauti koya tale oqo, ka yacovi koya na leqa, dou sa kauta sobu na ulu sika oqo ki nai bulubulu.' 30 "O koya oqo, ni'u na lako vua na nomuni tamata na tamaqu, ka sa sega ni tiko vata kei keitou na gone, na nona bula sa vesuki vata tiko kei na nona bula na gone, 31 "Ena yaco ni sa raica sa sega vei keitou na gone, ena mate o koya. O keitou sa na beitaki ni kauta sobu ki nai bulubulu ena rarawa na ulu sika – na tamai keitou. 32 "O au, na nomuni tamata, sa yalayala mei vakadei me baleta na gone vei tamana. 'Kevaka, au na sega ni kauta lesu mai na gone – sa na noqu na kena bili me sega ni mudu.' 33 "O koya oqo, me'u tiko o au na nomuni tamata ka me lako na gone, me'u nona bobula na noqu turaga – me lako ga yani na gone vata kei ira na tacina. 34 "Me'u lako rawa vaka-cava vei tamaqu Kevaka sa sega na gone, de, au na qai raica na rarawa levu ena lako mai vei tamaqu?"
Vakatekivu 45
Sa Vakaraitaki O Joseva Vei Iratou Na Tacina
1 Sa sega ni rawa ni vosoti koya tiko o Joseva e matadra sa tu vata kei koya, ka sa kaci yani, "Mera lako kece i tuba na tamata mai vei au!" Sa sega e tu vata kei koya ni sa tukuni koya tiko vei ira na tacina. 2 Sa tagi vakadomoi levu o koya, o ira na Ijipita kei ira na vuvale nei Fero, era sa rogoca. 3 Sa tukuna o Joseva vei ira na tacina, "O au o Joseva, e se bula tiko o tamaqu?" Era sa sega ni sauma rawa na tacina, ni ra sa kidacala e matana. 4 Sa tukuna o Joseva vei ira na tacina, "Dou toso voleka mai vei au." Sa qai tukuna tale, "O au o Joseva na tacimudou, o koya dou a volitaka mai ki Ijipita. 5 "Dou kua ni rarawa se cudruvi kemudou kina ni dou volitaki au mai ki ke; na Kalou sa talai au mai e liu vei kemudou, me maroroi kina na bula. 6 "Ena rua na yabaki oqo sa sega kina na kakana ena vanua, ka sa tiko tale oqo e lima na yabaki ena sega kina na cukicuki se na tatamusuki. 7 "Na Kalou sa talai mai liu vei kemudou me maroroi na sautu ena vuravura, ka me vakabulai kemudou ena veisereki levu. 8 "Ia, oqo sa sega ni oi kemudou sa talai au mai, na Kalou ga, o koya sa cakava me'u tama vei Fero, ka turaga ena nona vale taucoko ka lewa ena vanua taucoko o Ijipita. 9 "Dou totolo ka lako cake vei tamaqu ka tukuna vua, 'Sa tukuna vaka oqo o Joseva na luvemu: "Na Kalou sa cakava me'u turaga levu duadua e Ijipita taucoko, lako sobu mai vakatotolo – kua ni wawa tale. 10 "Dou na mai tiko ena vanua o Koseni, dou na mai tiko volekati au, o kemudou kei ira na luvemudou kei ira na luvena na luvemudou, na nomudou manumanu kei na ka kecega sa nomudou. 11 "Mai kea au na vakarautaka vei kemudou, de o ni na qai dravudravua o kemuni kei na nomuni vuvale kece, ni se vo tiko oqo e lima na yabaki ni dausiga."' 12 "Mo dou kila, na matamudou kei na matai Penijamini na taciqu, sa raica na gusuqu ni sa vosa tiko. 13 "Dou tukuna vei tamaqu na noqu cecere e Ijipita kei na veika kecega dou sa raica; mo dou vakatotolo kina ka kauta sobu mai na tamaqu e ke." 14 Rau sa veimokomokoti kei Penijamini na tacina ka veitagicaki. 15 Sa reguci iratou kece na tacina ka veitagici, ni sa oti o ya, era sa veivosaki. 16 Nai rogorogo ni veika oqo sa yaco sara ki na loma ni vale nei Fero ka vaka: "O ira na taci Joseva, era sa lako mai." Sa taleitaka o Fero kei ira na nona tamata na ka oqo. 17 Sa tukuna o Fero vei Joseva, "Tukuna vei ira na tacimu, 'Dou vakatawana nai lakolako, ka lako ki Kenani. 18 'Dou kauti tamamudou mai kei na nomudou vuvale ka lako mai vei au; au na soli vei kemuni na tikina vinaka duadua ena vanua o Ijipita, o ni na kania na uro ni vanua. 19 'O ni sa vakaroti mo ni cakava oqo O Mo ni kauta na qiqi vakavale me ra kau mai kina na gone kei tinadra ka mo ni kauti tamamuni talega mai. 20 'Mo ni kua ni leqataka na veika e nomuni, baleta, ni na soli vei kemuni na vanua vinaka duadua e Ijipita me nomuni.'" 21 O ira na luvei Isireli era sa cakava oqo, me vaka sa tukuni vei ira, sa soli vei ira na qiqi vakavale me vaka nai vakaro i Fero, sa soli talega vei ira na i vaqa ni lakolako. 22 Sa solia vei ira kece, vei ira vakayadua na veisau ni nodra i sulu; vei Penijamini ga sa solia kina e tolu na drau na tiki ni siliva kei na lima nai sulu ni veisau. 23 Sa vakauta vei tamana na veika oqo, e tina na asa sa vakavodoki kina na veika vivinaka e Ijipita, e tini na asa yalewa sa vakavodoki kina na sila, na madrai, kei na veikakana ni lakolako mai. 24 Sa vakatalai ira yani na tacina, ka era sa lako yani, ka sa tukuna vei ira, "Dou raica me kua na leqa ena sala." 25 Era sa lako cake tani yani mai Ijipita ka lako mai kina vanua o Kenani vei Jekope na tamadra. 26 Era sa tukuna vua, "O Joseva e se bula tiko, e sa lewa tiko ena vanua taucoko o Ijipita." Sa kidacala o Jekope baleta ni sa sega ni vakabauti ira. 27 Ia, ni ra sa tukuna vua na vosa kece i Joseva, ka sa raica talega na qiqi vakavale sa soli mai me mai vodo kina, sa vakabulabulataki tale na yaloi Jekope na tamadra. 28 Sa qai tukuna o Isireli, "Sa rauta, e se bula tiko o Joseva na luvequ. Au na lako ka raici koya ni bera ni'u mate."
Vakatekivu 46
Na I Lakolako I Jekope Ki Ijipita
1 Sa kauta o Isireli na nona veika kece ena nona i lakolako ka sa lako mai ki Perisepa ka vakacabora nai soro vua na Kalou i Aisake na tamana. 2 Na Kalou sa qai vosa vei Isireli ena raivotu ena bogi ka tukuna: "Jekope, Jekope," sa sauma mai o Jekope, "Sai au oqo." 3 Sa tukuna mai, "Oi Au na Kalou, na Kalou i tamamu, kua ni rere ni lako sobu i Ijipita, Au na vakayacora mo matanitu levu mai kea. 4 "Au na lako sobu vata kei iko ki Ijipita, Au na kauti iko lesu tale mai vakaidina. O Joseva ena biuta na ligana e mataqu." 5 Sa tucake o Jekope mai Perisepa, o ira na luvei Isireli era sa kauti Jekope, ira na nodra lalai, kei ira na watidra ena qiqi vakavale ea solia mai o Fero me ra mai vodo kina. 6 Era sa kauta na nodra manumanu kei na nodra i yaya, era sa rawata ena vanua o Kenani, ka lako sobu ki Ijipita, o Jekope kei ira kecega na nona kawa. 7 O ira na luvena tagane kei na luvedra tagane na luvena, na luvedra yalewa kei na luvedra yalewa na luvena tagane, kei ira kece na nona kawa, sa kauti ira kece ki Ijipita. 8 Sai ira oqo na yacadra na luvei Isireli, Jekope kei na luvena tagane, o ira sa lako sobu ki Ijipita. O Rupeni na ulumatua nei Jekope. 9 O ira na luvei Rupeni tagane, o Anoki, o Palu, o Esironi kei Kami. 10 O ira na luvei Simione tagane: O Jemueli, o Jamini, o Qada, o Jakini, o Soara, o Saula na luveni dua na yalewa ni Kenani. 11 O ira na luvei Livai tagane: O Kerisoni, o Koata, kei Merari. 12 O ira na luvei Juta tagane: O Eri, o Onani, o Sela, o Veresi, kei Sera. (O Eri kei Onani e rau sa mate ena vanua o Kenani). Na luvei Veresi o Esironi kei Amulu. 13 O ira na luvei Isakari tagane: O Tola, o Pura, o Jope, o Simironi. 14 O ira na luvei Sevuloni tagane: O Sareti, o Eloni, kei Jaelieli. 15 Sai ira oqori na luvei Lia tagane, sa vakasucuma vei Jekope mai Padani-Erami kei Taina na luvena yalewa. O ira kece oqo sa lewe tolusagavulu ka tolu na tamata. 16 O ira na luvei Kata tagane: O Sifioni, o Aqi, o Suni, o Esiboni, o Eri, o Arodi, kei Areli. 17 O ira na luvei Aseri tagane: O Jimina, o Isua, o Beria kei Sera na luvena yalewa. O ira na luvei Beria tagane, o Eba kei Malikieli. 18 Sai ira oqori na luvei Siliva na dauveiqaravi nei Lia. O ira kece oqo sa tinikaono na tamata. 19 Na luvei Raijeli tagane na wati Jekope: O Joseva kei Penijamini. 20 Vei Joseva ena vanua o Ijipita sa sucu kina o Manasa kei Ifereimi, e rau sa vakasucumi mai vei Vasemaca na luvei Poti-fera na bete. 21 O ira na luvei Penijamini tagane: O Bela, o Bikeri, o Asiveli, o Qera, o Nemani, o Ei, o Rosi, o Mupimi, o Upimi kei Areti. 22 O ira oqori na luvei Raijeli tagane, sa vakasucuma vei Jekope e tinikava na tamata. 23 Na luvei Tani: O Usimi. 24 O ira na luvei Navitalai: O Jasili, o Qani, o Jasa kei Silemi. 25 O ira oqori na luvei Bila na dauveiqaravi nei Raijeli. Sa vakasucuma vei Jekope e vitu na tamata. 26 O ira kece na tamata era sa lako vata kei Jekope ki Ijipita – o ira kece sa lako mai ena yagona, sa onosagavulu ka ono na tamata. 27 Oi rau na luvei Joseva sa sucu mai na vanua o Ijipita, sa lewe rua. O ira kece na vuvale i Jekope sa lako sobu ki Ijipita sa vitusagavulu na tamata.
Sa Tiko E Koseni O Jekope
28 Sa vakatalai Juta yani e liu o Jekope vei Joseva, me dusimaka vei ira na sala ki Koseni. Era sa lako mai ki na vanua o Koseni. 29 Sa vakarautaka o Joseva na nona qiqi vakavale ka lako cake ki Koseni me sota kei Isireli na tamana; sa mokoti tamana yani ka rau sa veitagicaki. 30 O Isireli sa tukuna vei Joseva, "Mo laivi au me'u mate, ni'u sa raica tale na matamu, baleta ni o se bula tiko." 31 O Joseva sa tukuna vei ira na tacina kei ira kece na vuvale nei tamana, "Au na lako cake vei Fero ka tukuna vua, 'Ni o ira kece na taciqu kei na vuvale kece nei tamaqu era sa tiko mai na vanua o Kenani, era sa lako mai oqo ki vei au. 32 'Era sa dau vakatawana na sipi, me vaka ga ni nodra cakacaka na vakania na sipi; era sa kauta talega mai na nodra manumanu kece.' 33 "Ni sa lako mai o Fero me tarogi kemuni, 'Se cava na nomuni cakacaka?' 34 "Mo ni qai tukuna, 'Na nodra cakacaka na nomuni tamata sa tu vata ga kei ira na manumanu, mai na neimami gone ka yacova na siga oqo, oi keimami kei ira talega na tamai keimami:' Mo ni tiko kina ena vanua o Koseni – o ira kece na vakatawa ni manumanu era sa ka vakasisila vei ira na kai Ijipita."
Vakatekivu 47
1 Sa lako o Joseva ka tukuna vei Fero, "O tamaqu kei ira na taciqu, na nodra manumanu kei na veika kece era taukena – era sa lako mai na vanua o Kenani, ka era sa tiko ena vanua o Koseni." 2 Sa kauta mai e lima, mai vei ira na tacina ka vakaraitaki ira vei Fero. 3 Sa tarogi iratou na tacina o Fero, "Na cava na nomudou cakacaka?" E ratou sauma vei Fero, "O ira na nomuni tamata sa dau vakatawa sipi, o keimami kei ira talega na neimami qase." 4 Era sa tukuna talega vei Fero, "Keimami sa lako curuma mai na vanua, ni sa sega na kakana me kedra na manumanu baleta ni sa rui levu na dausiga e Kenani. Me ra tiko mada na nomuni tamata ena vanua o Koseni." 5 Sa vosa o Fero vei Joseva ka vaka: "Eera sa lako mai na tamamu kei na tacimu vei iko. 6 "Sa tu e matamu na vanua o Ijipita. Me ra tiko na tamamu kei na tacimu ena vanua vinaka duadua e Ijipita, me ra tiko e Koseni. Kevaka, talega o sa raica e dua na tamata vinaka vei ira, me mai qarava na noqu manumanu." 7 O Joseva sa kauti Jekope mai na tamana vei Fero, ka me tu ena matai Fero. Sa vakalouvinakataki Fero o Jekope. 8 Sa tarogi Jekope o Fero ka vaka: "O sa yabaki vica?" 9 Sa sauma o Jekope, "Na veisiga ni noqu bula sa dua na drau ka mani tolusagavulu na yabaki, sa lailai ka ca na veisiga ni noqu bula, sa sega ni vaka na nodra veisiga ni bula na noqu qase." 10 Sa vakalouvinakataki Fero o Jekope ka lako tani mai matana. 11 O Joseva sa vakatikori ira na tamana kei na tacina ena vanua o Ijipita, na tikina vinaka duadua ena vanua e Ramisese, me vaka sa vakarota o Fero. 12 O Joseva sa vakani tamana kei ira na tacina, kei na nodra veivuvale me vaka na kedra i wiliwili.
Sa Sotava Na Dausiga O Joseva
13 Sa sega na madrai ena vanua taucoko, ni sa rui dede sara na dausiga, na vanua o Ijipita kei Kenani sa sega sara ga kina na ka baleta na balavu ni dausiga. 14 O Joseva sa kumuna kece nai lavo ena vanua o Ijipita kei na vanua o Kenani, ena vuku ni sila era sa mai volia. Sa kauta kece mai na i lavo ki na lololo nei Fero. 15 Ni sa oti kece nai lavo e Ijipita kei Kenani, era sa lako kece mai na Ijipita vei Joseva ka tukuna, "Solia mai na kakana, me keimami mate beka e matamuni? Ni sa oti nai lavo." 16 Sa sauma yani o Joseva, "Ni solia mai na manumanu mei voli ni madrai, kevaka sa sega nai lavo." 17 Era sa kauta mai na nodra manumanu vei Joseva, o Joseva sa solia vei ira na madrai mei sosomi ni manumanu era sa kauta mai ena yabaki o ya. 18 Ni sa oti na yabaki o ya, era sa lako tale mai ena yabaki ka tarava, ka tukuna vua, "Keimami na sega ni vunitaka ni sa sega vei keimami nai lavo, na neimami turaga talega sa taura na neimami manumanu. Sa sega tale na ka e vo – na yagoi keimami ga kei na neimami vanua. 19 "Na cava me keimami mate kina ena matamuni, oi keimami kei na neimami qele? Mo ni voli keimami kei na neimami vanua ena madrai. Oi keimami kei na neimami vanua keimami na bobula vei Fero; solia vei keimami nai tei. Me keimami bula ka sega ni mate, me kua ni lala na vanua." 20 O Joseva sa volia na vanua taucoko o Ijipita vei Fero, ni tamata kecega e Ijipita sa volitaka na nona vanua, baleta ni sa rui sivia sara ga na dausiga. Sa yaco me nei Fero kece na vanua. 21 Vei ira na tamata, o Joseva sa tosoi ira na tamata ki na koro lelevu, mai na dua na yasana ki na dua tale na yasai Ijipita. 22 Na nodra vanua ga na bete sa sega ni voli, ni o ira na bete, sa tu ga na kedra i votavota sa vakarautaka tu o Fero. Oqo, era sa sega ni volitaka kina na nodra vanua. 23 Sa qai tukuna o Joseva vei ira na tamata, "Raica au sa voli kemuni kei na vanua vei Fero. Oqo nai tei, mo ni tea na vanua. 24 "Ena gauna ni tatamusuki, me dua nai kalima me nei Fero, kei na va nai kalima me nomuni, kei na nomuni i tei talega, ka me kemuni talega kei na nomuni vuvale kei ira na gone me ra kana kina." 25 Era sa tukuna, "O ni sa vakabulai keimami, me keimami kune loloma ena mata ni neimami turaga, ka keimami na dauveiqaravi nei Fero." 26 O Joseva sa cakava, me sa dua na lawa e Ijipita taucoko me yacova na siga oqo – o ya, o Fero me nona e dua nai ka lima, me kua ga ena ka e nodra na bete, oqo sa sega ni nei Fero.
Sa Bubului O Joseva Vei Jekope
27 O Isireli sa tiko ena vanua o Ijipita, ena vanua o Koseni; sa tu e kea na veika e nodra, ka sa tubu me levu tiko ga. 28 Sa tiko mai Ijipita o Jekope me tinikavitu na yabaki. Na balavu ni yabaki ni bula nei Jekope sa dua na drau vasagavulu ka vitu na yabaki. 29 Ni sa toso mai na gauna me mate kina o Isireli, sa kacivi Joseva na luvena ka tukuna vua, "Kevaka, au sa kune loloma e matamu, mo biuta mada na ligamu ena ruku ni sagaqu ka cakacaka ena vinaka kei na dina vei au. Au kerea mo kua ni buluti au e Ijipita, 30 "Me'u la'ki davo vata ga kei ira na tamaqu, mo kauti au tani e Ijipita, ka buluti au ena nodra i bulubulu." Sa sauma yani o Joseva, "Au na cakava me vaka o sa tukuna." 31 Sa qai tukuna tale, "Mo bubului vei au," sa qai yalayala ka bubului vei tamana. Sa cuva sobu ena ulu ni nona i mocemoce o Isireli.
Vakatekivu 48
O Jekope Sa Vakalouvinakataki Rau Na Gonetagane Nei Joseva
1 Ia ni sa yaco sara na kena gauna, sa tukuni vei Joseva, "E dina, ni sa tauvimate o tamamu"; Sa kauti rau yani na luvena tagane e rua, o Manasa kei Ifereimi. 2 Sa tukuni sa vei Jekope ka vaka, "Raica sa lako tiko mai o Joseva na luvemu," sa vakaukauwataki koya o Jekope ka dabe ena nona i mocemoce. 3 Sa tukuna o Jekope vei Joseva, "Na Kalou Kaukauwa sa rairai mai vei au e Lusi, mai na vanua o Kenani ka vosavakalouvinakataki au, 4 "Ka tukuna vei au, raica Au na vakavuavuai iko ka vakalewelevutaki iko, 'O na matanitu levu ka solia na vanua oqo vei ira na nomu kawa me nomuni ka sega ni mudu.' 5 "O rau na luvemu oqo, o Ifereimi kei Manasa, o rau sa sucu vei iko ena vanua oqo o Ijipita ni bera ni'u lako mai eke, e rau sa noqu – me vaka ga ni rau sa noqu o Rupeni kei Simione. 6 "O ira era na qai muri rau mai, era na qai nomu. Era na kacivi vata kei ira na dui tacidra ena nodra duivotavota. 7 "Ia, vei au, ena noqu lako mai Padani-Erani, sa mate kina o Raijeli ena yasaqu ena sala mai Kenani – e yawa vakalailai ga mai Peceliema (Efaraca. Au sa buluti koya mai kea)." 8 O Isireli sa raici rau na luvei Joseva ka taroga, "O cei oi rau oqo?" 9 Sa sauma o Joseva, "Oqo, oi rau na luvequ sa solia vei au na Kalou eke." Sa tukuna yani o Jekope, "Kauti rau mai me'u vosa vakalouvinakataki rau." 10 Sa buwawa sara vakalevu na mata i Isireli. Sa kauti rau sara mai vakavoleka o Joseva vei tamana. Sa reguci rau ka roqoti rau o Isireli. 11 Sa tukuna vei Joseva, "Au sega ni kila, ni'u na raica tale na matamu, na Kalou sa vakaraitaka talega vei au na nomu kawa!" 12 Sa kauti rau mai o Joseva, ka sa mai cuva ena vakarokoroko vei tamana. 13 O Joseva sa tauri Ifereimi ena ligana i matau me donuya na liga i mawi nei tamana kei Masana ena ligana i matau, me donuya na liga i mawi nei tamana. Sa kauti rau sara mai vakavoleka vei Isireli. 14 Sa dodoka yani na ligana i matau o Isireli ka tara na ulu i Ifereimi (o koya e gone) kei na ligana i mawi vei Manasa. Sa kila tiko o Joseva ni sa nona ulumatua o Manasa. 15 Sa vakalouvinakataki Joseva ka vaka: "Na Kalou, e rau sa dau lako voli e matana o Eparaama kei Aisake na tamaqu. Na Kalou sa vakani au tiko ena noqu bula taucoko ka yacova na siga oqo, 16 Na Agilosi sa vakabulai au mai na ca kecega, mo ni vakalouvinakataki rau na gone oqo, me rau vakaacani ena yacaqu. Kei na yacadrau na tamaqu, o Eparaama kei Aisake; me rau tubu me levu sara e delai vuravura." 17 Ni sa raica o Joseva na ligai matau i tamana ena ulu i Ifereimi – sa sega ni marautaka. Sa taura mai na liga i matau nei tamana ka biuta e ului Manasa. 18 Sa tukuna o Joseva vei tamana – "Me kua oqori, e qase vei rau oqo, biuta vua na ligamu i matau." 19 Sa bese ga o tamana ka tukuna, "Au sa kila oqori, au sa kila – ena tamata qaqa talega o koya, ia, me'u tukuna ga vakaidina, ena levu o koya mai vei koya e qase, ena levu na nona kawa." 20 Sa vakalouvinakataki rau ena siga o ya ka tukuna, "Ena vukumudrau ena veivakalouvinakataki o Isireli ka vaka:" 'Me cakava na Kalou mo drau Ifereimi kei Manasa!'" Sa biuti Ifereimi e liu vei Manasa. 21 Sa tukuna o Isireli vei Joseva, "Raica, au sa na mate, na Kalou ena tiko vata kei iko ka na kauti iko lesu tale ki na vanua nodra na tamamu. 22 "Ia, au sa solia vei iko e dua nai votavota e levu cake mai vei ira na tacimu, o koya au sa taura mai vei ira na Amoraiti ena i seleiwau kei na dakai."
Vakatekivu 49
Na I Otioti Ni Vosa Nei Jekope Vei Iratou Na Luvena
1 Sa kacivi iratou mai na luvena o Jekope sa tukuna, "Dou soqoni mada mai, me'u tukuna vei kemudou na veika me baleti kemudou ena veisiga ni mataka: 2 "Dou soqoni mai ka rogoca, oi kemudou na luvei Jekope, ka rogoci Isireli na tamamudou. 3 "Rupeni, o iko na noqu ulumatua, na noqu qaqa, nai tekitekivu ni noqu kaukauwa, cecere ena dokai, cecere ena kaukauwa. 4 O na yavavala me vaka na wai, o na sega ni toso cake – baleta ni o sa kabata cake nai mocemoce i tamamu, ka vakaduka. 5 "O Simione kei Livai e rau sa veitacini, na liga ni yaloca kaukauwa ena tiko ena nodrau i tikotiko. 6 Na yaloqu me kua ni tiko ena nodrau bose; na noqu dokai me kua ni tiko ena nodrau soqoni vata; baleta ena nodrau cudru, e rau sa vakamatea kina na tamata. Ena nodrau murimuri lomadrau, e rau sa vakakukunataka kina na domo ni bulumakau. 7 Sa rukaki na nodrau cudru, ni sa rui sivia; kei na nodrau cudru-katakata – sa rui ca sara. Au na wasei rau e Jekope ka dui biubiuti rau e Isireli. 8 "O Juta, o iko, era na vakacerecerea na tacimu; na ligamu ena kidomoka na domodra na meca; o ira na luvei tamamu era na cuva ka vakarokoroko vei iko. 9 O Juta na luve ni laione; mai na baca, na luvequ, o na tubu cake, ena cuva sobu, ena davo sobu me vaka na laione; io, me vaka na laione, ena tucake ka kuretaki koya, o cei me na vakacudrui koya? 10 Nai sala vakatui ena sega ni yali mai vei Juta, se na vakatulewa mai yavana, me yacova ni sa basika mai o Sailo, ka era na talairawarawa vua na tamata. 11 Sa vesuka na nona asa ena vaini kei na luve ni asa ena vaini vinaka sara. Sa savata na nona i ubi ena waini kei na nona i sulu ena dra ni vua ni vaini. 12 Sa damu buto mai na waini na yaloka ni matana, ka sa vulavula cake mai na wai ni sucu na batina. 13 "O Sevuloni ena dautiko ena vei baravi ni wasawasa; na veiwaqa, era na mai vakaruru vua, na nona i yalayala ena yaco yani e Saitoni. 14 "O Isakari, sa asa kaukauwa, sa davoca tiko e rua nai colacola; 15 Sa raica na kena vosa vinaka, sa vinaka na vanua, sa cuva sobu ka vosota nai colacola, sa yaco mei lawalawa bobula. 16 "O Tani ena lewai ira na nona tamata, me vaka e dua na yavusa e Isireli. 17 O Tani ena vaka na gata ena sala, sa kunei na nona weli, ka katia na bukubuku ni yava ni ose, me bale kina ki muri o koya sa vodoka tiko. 18 Au sa waraka tiko na nomuni veivakabulai Jiova! 19 "O Kata, era na buturaki koya na meca, ia, e muri ena nona ga na qaqa. 20 "Na madrai mai Aseri ena levu, ena basika mai vua na veika vakaturaga. 21 "O Navitalai sa dua e tasere tu, ka sa dau solia na veivosa vinaka. 22 "O Joseva sa rui ka vuavuai, ka sa vua tu ga ena mataniwai, sa ubia ga yani na bai ni koro na kena tabana. 23 O ira na dau vavana era sa rarawataki koya vakaca sara. 24 Ia, sa kaukauwa tikoga na nona veqa ni dakai – na ligana sa vakaukauwataki mai vua na liga kaukauwa ni Kalou i Jekope (mai vua na i Vakatawa Levu na Vatu kei Isireli), 25 Mai vua na Kalou i tamamu, o koya ena vukei iko, ka na vakalouvinakataki iko ena veivakalouvinakataki mai lomalagi e cake, kei na veivakalouvinakataki e davo sara tu mai na boto ni sauloa, na veivakalouvinakataki ni sucu kei na i vurevure ni tamata. 26 Na veivakalouvinakataki nei tamamu ena sivia na nodra veivakalouvinakataki o ira sa liu vei au me yacova na veiulunivanua e sega ni mudu. Era na tiko ga ena ului Joseva, ena boto ni ului koya sa wasei mai vei ira na tacina. 27 "O Penijamini sa olifa daukata; ena mataka ena vesuka na kena, ena yakavi ena wasea nai toki ni valu." 28 O ira kece oqo na yavusa e tinikarua ni Isireli, kei na veika oqori sa vosa kina vei ira o tamadra. Sa vakalouvinakataki ira – sa vosa vakalouvinakataki ira me vaka na nona veivakalouvinakataki.
Na Mate Nei Jekope Kei Na Nona Bulu
29 Sa vakarota vei ira ka tukuna, "Au na lako yani vei ira na noqu, mo ni buluti au vata kei ira na tamaqu ena qaravatu sa tiko ena vanua nei Efironi na Itaiti, 30 "Ena qaravatu mai Makapila e Mamire ena vanua o Kenani, na vanua sa volia o Eparaama mai vei Efironi na Itaiti, me nona i bulubulu. 31 "E kea era sa buluti Eparaama kina kei Serai na watina. Sa bulu talega e kea o Aisake kei Rapeka na watina, e kea talega au buluti Lia kina. 32 "Na vanua kei na qaravatu, sa voli mai vei ira na luvei Eci." 33 Ni sa oti na nona vakaroti ira tiko na luvena – sa biuta mai vakavinaka na yavana ki na nona i mocemoce, ka ceguva nai otioti ni nona i cegu, sa qai lako yani vei ira na nona.
Vakatekivu 50
1 Sa tekiduru yani o Joseva ena matai tamana ka tagi vakalevu, ka qai reguci koya. 2 Sa vakaroti ira na nona vuniwai o Joseva, mera ovica ka vakasuluma vinaka na yagoi tamana. Era sa maroroya vinaka na yagoi Isireli na vuniwai. 3 Sa maroroi me vasagavulu na siga me vaka na kena i vakarau ni yago ni mate sa vakasulumi vakaoqo; o ira na Ijiptia era sa vakalolokutaki Isireli me vitusagavulu na siga. 4 Ni sa oti na veisiga ni vakaloloku, sa veivosaki o Joseva kei na vuvale nei Fero ka vaka: "Kevaka au sa kune loloma ena mata i Fero, me da veivosaki ni sa vakarorogo tiko o Fero. 5 'O tamaqu sa vakavuna na noqu bubului vua, ka tukuna: "Raica, au na mate ena noqu i bulubulu au sa kelia oti ena vanua o Kenani, mo buluti au ga mai kea."Oqo, au sa kerea me'u lako cake ka buluti tamaqu, au na lesu tale mai.'" 6 Sa sauma mai o Fero, "Lako cake, ka la'ki buluti tamamu me vaka sa cakava o koya mo bubului kina." 7 Sa lako cake o Joseva ka me buluti tamana, sa lako vata kei ira na tamata i Fero, o ira na qase ni nona vale, kei ira kece na qase e Ijipita, 8 sa vakatalega kina na vale nei Joseva, oiratou na tacina kei na vuvale kece nei tamana. O ira ga na lalai kei na manumanu susu kece, era sa tiko ga e Koseni. 9 Era sa lako vata kei Joseva na veiqiqi vakavale kei na kena ose. Sa dua sara nai lakolako levu. 10 Era sa lako mai ki na vanua ni butu sila e Etadi (ena tai ka dua ni Joritani). Era sa cakava e dua na so mate levu e kea. Era sa tiko me vitu na siga me vakalolokutaki tamana. 11 O ira e Kenani, ni ra sa raica na so mate levu ena vanua ni butu sila oqo, era sa tukuna, "Oqo na nodra so mate levu na Ijipita. Sa vakayacani kina me Epeli Misiraimi, oqo ena tai ni Joritani. 12 Era sa vakayacora na luvena, me vaka ga sa vakarota vei ira o Isireli na tamadra. 13 Ni o ira na luvena era sa kauti koya ki Kenani ka buluti koya ena qaravatu mai Makapila, e Mamire, na vanua e a volia o Eparaama mai vei Efironi na Itaiti, me nona i bulubulu. 14 Ni sa buluti tamana oti, sa lesu tale ki Ijipita o Joseva, o koya kei iratou na tacina, kei ira kecega sa lako vata mai kei koya.
Sa Cakava Na Veivakadeitaki O Joseva Vei Iratou Na Tacina
15 Ni ratou sa raica na taci Joseva ni sa mate o tamadratou, e ratou sa veitalanoa ka vaka: "Oqo ena cati kedatou o Joseva, baleta na veika ca e datou a cakava vua." 16 E ratou sa vakauta e dua nai tukutuku vei Joseva ka vaka: "Ni se bera ni mate na tamamu sa vakarota ka tukuna, 17 'Mo dou tukuna vei Joseva, "Mo vosota na nodratou caka cala na tacimu kei na nodratou i valavala ca, ni ratou sa caka cala vei iko."' Mo vosota na nodratou caka cala na tamata ni Kalou nei tamamu." Sa tagi o Joseva, ni ratou sa tukuna vua na veika oqo. 18 E ratou sa tagi talega na tacina ka cuva e matai Joseva ka tukuna, "Keitou sa nomuni tamata." 19 Sa tukuna vei iratou o Joseva, "Dou kua ni rere, au Kalou beka o au? 20 "Vei kemudou, dou sa caka ca vei au, ia, na Kalou sa nakita na ka vinaka vei kemudou, me yaco kina na bula ena siga oqo, me ra vakabulai kina e levu na tamata. 21 "O koya oqo, mo dou kua ni rere kina, ni'u sa tu me'u vakarautaka vei kemudou kei ira na lalai." Sa vakaitaukeitaki iratou; ena nona sa vosa vinaka tikoga vei iratou.
Sa Mate O Joseva
22 Sa tiko ga e Ijipita o Joseva kei ira na vuvale nei tamana. Sa bula tiko o Joseva me dua na drau ka tini na yabaki. 23 O Joseva sa raica nai katolu ni tabatamata nei Ifereimi. O ira talega na luvei Makiri na luvei Manasa era sa dau kau mai vei Joseva. 24 Sa tukuna o Joseva vei iratou na tacina, "Raica au sa na mate, na Kalou ena sikovi kemudou mai, ka na kauti kemudou ki na vanua sa bubului kina vei Eparaama, vei Aisake, kei Jekope talega." 25 Sa cakava o Joseva vei ra na luvei Isireli me ra bubului ka vaka: "Ni sa sikovi kemuni mai na Kalou, mo ni qai kauta cake na suiqu ki kea." 26 Sa mate o Joseva ni sa yabaki dua na drau ka tini; era vakasuluma na yagona, ka, biuti koya tiko ena dua na kato ni mate mai Ijipita.
Lako Yani 1
Na Nodra Vakararawataki Na Isireli Mai Ijipita
1 Oqo na yacadra na luvei Isireli era sa lako mai ki Ijipita: na tamata kei na nona vuvale era sa lakovata mai kei Jekope: 2 O Rupeni, Simione, Livai, kei Juta; 3 O Isakari, Sevuloni, kei Penijamini; 4 O Tani, Navitalai, Kata kei Esa. 5 O ira kece na kawa i Jekope sa vitusagavulu na tamata (ni sa tiko rawa mai Ijipita o Joseva). 6 Sa mate o Joseva kei ira na tacina kece kei na kawa tamata o ya. 7 Ia, o ira na luvei Isireli era sa vuavuai ka tubu me lewe levu, era sa tubu me lewe levu sara, ka era tamata qaqa, era sa vakasinaita talega na vanua. 8 Sa tubu cake mai e dua na tui vou e Ijipita ka sa sega ni kilai Joseva. 9 Sa tukuna vei ira na nona tamata, "Mo ni raica oqo, o ira na luvei Isireli era sa lewe levu ka kaukauwa vei keda; 10 "Me da cakacaka mada vakavuku vei ira, ni ra sa lewe levu tiko ka yaco ni sa basika mai na i valu, era sa na to vata kei ira na meca ka valuti keda tale ka lako tani mai na vanua." 11 Era sa vakavuna na cakacaka me ra vakararawataki kina ena nodra oca. Era sa tara vei Fero na veikoro o, Picomi kei Ramisesi. 12 Na levu ga ni nodra vakararawataki, sa vakavuna me ra sa tubu ga kina vakalewe levu. Oqo sa vakatubura talega na nodra rere na Ijipita me baleti ira na luvei Isireli. 13 O ira na Ijipita era sa vakacakacakataki ira na Isireli vakararawa sara. 14 Oqo, sa vakavuna na nodra bula vaka dredre na Isireli—Na cakacaka kecega era sa kitaka sa ka ni oca kei na veivakararawataki. 15 Sa vosa vei ira na dauvakasucu gone o tui Ijipita. Sa dua vei ira o Sifira ka kena i karua o Pua; 16 Sa tukuna vakaoqo: "Ni drau sa vakasucuma e so na Iperiu ka raica ni sa tagane, mo drau qai vakamatea, kevaka e yalewa me bula ga." 17 O ira na dauveivakasucumi oqo, era sa rerevaka na Kalou, era sa sega ni vakayacora me vaka e vakarota na tui, ia era sa vakabulai ira ga na gone tagane sa vakasucumi. 18 Sa kacivi ira na dauveivakasucumi na tui ka tarogi ira, "Na cava sa caka kina oqo, ni ra sa vakabulai na gone tagane?" 19 Era sa tukuna vei Fero, "O ira na Iperiu era sa duidui mai vei ira na Ijipita, ni ra sa vakasucu rawa, ni bera ni yaco yani na daunivakasucu." 20 Sa caka vinaka na Kalou vei ira na dauveivakasucumi, ka era sa tubu ga me lewe levu na tamata ka era sa tamata kaukauwa sara. 21 Sa yaco tiko oqo, baleta ni ra sa rerevaka tiko na Kalou o ira na dauveivakasucumi, ka sa veivakarautaki vei ira na Kalou. 22 Sa solia na i vakaro vei ira na nona tamata o Fero ka vaka: "Me ra vakamatei kece na gone tagane era vakasucumi ka viritaki ki na uciwai, o ira ga na gone yalewa me ra vakabulai."
Lako Yani 2
Sa Sucu O Mosese
1 Sa dua na tagane mai na vale i Livai, sa lako ka taura me watina e dua na goneyalewa luvena e dua na Livai. 2 Sa kunekune sara na goneyalewa oqo ka vakasucuma e dua na gone tagane. Ni sa raica o tinana ni sa mata vinaka na gone, sa qai vunitaki koya me tolu na vula. 3 Ni sa dredre tiko na kena vunitaki na gone, sa botana vinaka e dua na sova e na drega kabi vinaka, ka biuta kina na gone, ka vakacirima yani ki uciwai. 4 Sa tu vakayawa yani o ganena me vakaraica tiko se cava ena yaco vua. 5 Sa lako mai o luvei Fero goneyalewa, me mai sisili e wai. Sa lako voli na nona dauveiqaravi ena bati ni uciwai; sa raica sara na sova ni sa ciri tiko e wai ka sa kaciva na nona dauveiqaravi me kauta mai vua. 6 Ni sa dolava na sova, sa raica e dua na gone ni sa tagi tiko, sa qai lomana vakalevu, ka tukuna, "Oqo sara ga e dua na luve ni Ipiriu." 7 Sa tukuna sara o ganena vei luvei Fero, "O vinakata me lako mai e dua vei ira na yalewa ni Ipiriu me mai qarava vei iko na gone?" 8 Sa tukuna na luvei Fero, "Mo lako," sa lako o ganena ka kauti tinana mai. 9 Sa tukuna na luvei Fero vei tinana, "Kauta na gone ka qaravi koya vinaka ena vukuqu, au na solia na kemu i sau." Sa kauta na gone ka susuga. 10 Sa tubu levu na gone ka sa kau lesu tale vei na luvei Fero yalewa, sa yaco me luvena. Sa vakayacani koya sara o Mosese ka tukuna kina, "Baleta ni'u sa kauti koya tani mai wai."
Sa Dro Ki Mitiani O Mosese
11 Ni sa oti na veika oqo, ena nona sa tubu cake o Mosese me yalomatua mai, sa lako ki vei ira na tacina me raica na nodra vakaocai. Sa raica e dua na Ijipita ni sa kuitataka tiko e dua na Iperiu, e dua vei ira na tacina. 12 Sa veiraiyaki o koya, ni sa sega ni raica e dua, sa vakamatea na kai Ijipita ka buluta ena veinuku. 13 Ni sa lako tale yani ena i ka rua ni siga, e rau sa veivala tiko e rua na Iperiu, sa vosa sara veikoya sa vakavuna na veivala, "Na cava o sa mokuta tiko kina na nomu i tokani?" 14 Sa sauma mai o koya sa veimoku tiko, "O cei sa lewa mo mai vakatulewa vei keirau?" O sa nanuma beka mo mai vakamatei au me vaka o sa vakamatea na kai Ijipita o ya? Sa rere o Mosese ka vaka: "Sa dina, sa kilai na veika oqo!" 15 Sa rogoca o Fero na veika oqo, ka sa vakasaga me vakamatei Mosese. Sa dro o Mosese mai na matai Fero ka la'ki tiko ena vanua vakamitiani; sa la'ki dabe sobu ena dua na mata ni wai. 16 Na bete mai Mitiani sa vitu tiko na luvena yalewa. Era sa lako mai me taki wai, sa taura tiko na wai me ra gunu na manumanu nei tamadra. 17 Era sa lako mai na i vakatawa ka vakasavi ira tani; ia, o Mosese sa tucake mai ka vukei ira na goneyalewa oqo, ena nodra vagunuvi na manumanu. 18 Ni ra sa lako mai vei Rueli na tamadra, sa taro sara yani o tamadra, "Sa vakacava ni oqo o ni sa lako mai vakatotolo e dai?" 19 Era sa sauma mai, "E dua na kai Ijipita sa vukei keimami mai na ligadra na i vakatawa, o koya talega sa vukei keimami ena taki wai, me ra gunu kina na manumanu." 20 Sa tarogi ira na luvena yalewa ka vaka: "Sai vei o koya? Ena cava dou sa biuti koya kina? Me kacivi mai, me mai kana madrai mada." 21 Sa vinaka na yalo i Mosese me ratou tiko vata mada, sa solia na luvena yalewa o Sipora vei Mosese me watina. 22 Sa vakasucuma o Sipora e dua na luvena tagane ka vakayacani koya o Kerisoni ni sa tukuna, "Au sa vulagi tiko ena dua na vanua tani." 23 Sa qai yaco ni sa toso tiko na gauna sa mate na tui mai Ijipita. Era sa tagi vakalevu na Isireli ena vuku ni veivakabobulataki, era sa tabalaka na domodra ka sa lako yani vua na Kalou na nodra tagi ena vuku ni nodra vesuki. 24 Sa rogoca na Kalou na nodra tagi ka sa nanuma na Kalou na Nona veiyalayalati kei Eparaama kei Aisake kei Jekope. 25 Na Kalou sa rai vei ira na luvei Isireli, Na Kalou sa rogoci ira ka vaka io kina.
Lako Yani 3
O Mosese Ena Veikau Sa Kama Tiko
1 O Mosese sa dau vakatawa tiko na manumanu nei Jacoro na vugona, na bete mai Mitiani. Sa kauti ira yani na sipi ki na daku ni vanua liwa, ka lako yani ki Orepi na ulu ni vanua ni Kalou. 2 Sa rairai vua na Agilosi i Jiova ena yameyame ni bukawaqa mai na loma ni vanua tubua. Ni sa rai yani, sa raica ni sa caudre tu na vanua tubua oqo, sa sega ga ni kama yavu. 3 Sa tukuna e lomana o Mosese, "Au na lako mada vakatikitiki me'u raica na ka levu oqo, na cava e sega ni kama yavu kina na veikau lalai oqo." 4 Ni sa raica o Jiova ni sa lako mai vakatikitiki me mai raica voleka, sa kaci mai na Kalou, mai na loma ni vanua sa caudre tiko mai oqo ka vaka: "I Mosese, I Mosese!" sa sauma yani o koya, "Sai au oqo." 5 Sa qai tukuna mai o Koya, "Luvata nai vava mai na yavamu, ni sa tabu na vanua o sa tucake tu kina oqori." 6 Mo kila, "Oi Au na Kalou ni nomu qase o Eparaama, na Kalou nei Aisake, na Kalou nei Jekope." Sa vunitaki koya o Mosese ni sa rere na raica na Kalou. 7 Sa tukuna mai o Jiova, "Au sa raica dina na nodra vakararawataki na Noqu tamata era sa tiko mai Ijipita, ka Au sa rogoca talega na nodra tagi baleti ira na i liuliu ni cakacaka, Ni'u sa kila na nodra rarawa. 8 "Au sa lako sobu mai oqo, Me'u mai sereki ira tani mai na ligadra na Ijipita, ka kauti ira cake mai na vanua o ya, ki na dua na vanua vinaka ka levu, na vanua sa vakadrodroi kina na sucu kei na oni, ki na nodra vanua na Kenani, na Itaiti, na Amoraiti, na Perisaiti, na Ivaiti kei na Jepusaiti. 9 "Mo raica oqo, na nodra tagi na luvei Isireli sa lako cake mai vei Au, ka'u sa raica talega na nodra vakararawataki era sa vakararawataki kina mai vei ira na Ijipita. 10 "Mo lako mai, Me'u talai iko vei Fero, mo la'ki kauti ira mai na Noqu tamata, na luvei Isireli mai Ijipita." 11 Sa vosa mai o Mosese vua na Kalou, "O cei oi au, me'u lako kina vei Fero, me'u la'ki kauti ira tani mai na luvei Isireli mai Ijipita?" 12 Sa sauma mai o Jiova, "Au na tiko vata kei iko. Oqo nai vakatakilakila vei iko, Ni'u sa talai iko: Ni o sa kauti ira tani mai na tamata mai Ijipita, o na qarava na Kalou ena ulunivanua oqo." 13 Sa vosa vua na Kalou o Mosese ka vaka: "Sa dina, ni'u sa lako yani vei ira na luvei Isireli ka tukuna vei ira, 'Na nodra Kalou na nomuni qase sa talai au mai vei kemuni,' Era na taroga mai vei au na yacana?'' Na cava me'u tukuna vei ira?" 14 Sa vosa na Kalou vei Mosese, "SAI AU GA VAKAI AU." "Mo qai tukuna vei ira na luvei Isireli, 'OI AU GA, sa talai iko yani.'" 15 Sa vosa na Kalou vei Mosese, "Mo tukuna vei ira na luvei Isireli: 'O Jiova na nodra Kalou na nomuni qase, na Kalou i Eparaama, na Kalou i Aisake, na Kalou i Jekope, sa talai au vei kemuni, oqo na yacaqu dina sa sega ni mudu, oqo na Kequ i vakananumi me sega ni mudu.' 16 "Mo lako ka vakasoqoni ira na luvei Isireli ka tukuna vei ira, 'O Jiova na nodra Kalou na nomuni qase, na Kalou i Eparaama, na Kalou i Aisake, na Kalou i Jekope, sa basika vei au ka tukuna, "Au sa sikovi kemuni vakaidina oqo, ka raica talega na veika sa caka vei kemuni mai Ijipita; 17 "Ka Au sa tukuna oti, ni'u na kauti kemuni tani mai na veivakabobulataki mai Ijipita ki na vanua o Kenani, na nodra vanua na Itaiti, na Amoraiti, na Perisairi, na Ivaiti, kei na Jepusaiti, ki na vanua sa vakadrodroi kina na sucu kei na oni."' 18 "Era sa na vakarorogo ki na domomu; o na lako mai o iko kei ira na veiliutaki vei kemuni, ka lako vei Fero, ka mo ni tukuna vua, 'O Jiova na nodra Kalou na Iperiu sa lako mai veikeimami, oqo, mo sereki keimami me tolu na siga na neimami lako ki na vanua liwa me vakacaboi soro vei Jiova na neimami Kalou.' 19 "Ia, au vakadinata ni na sega ni sereki kemuni na tui Ijipita oqo, se me dua na liga kaukauwa tale. 20 "Au na dodoka na ligaqu ka samuta Ijipita ena Noqu kaukauwa, ni oti o ya ena qai sereki kemuni mo ni lako. 21 "Au na solia na veitovaki vei ira na Isireli ena matadra na Ijipita; ena yaco ni kemuni sa lako, ena sega ni dua e lako ni liga lala. 22 "O ira na yalewa kece, era na vinakata me ra kauta na siliva, na koula, na i sulu; mo ni qai vakatokara vei ira na luvemuni tagane kei na luvemuni yalewa, o ni na taura rawa vakaukauwa na veika oqo mai vei ira na Ijipita."
Lako Yani 4
Sa Caka Vei Fero Na Veika E Veivakurabuitaki
1 Sa sauma o Mosese ka vaka: "Vakacava kevaka era sa sega ni vakabauti au ka sega ni via rogoca na domoqu; me ra tukuna kina, 'O Jiova sa sega ni rairai vei iko.'" 2 Sa vosa vua o Jiova ka vaka: "Na cava sa tiko oqori e ligamu?" "Na i titoko," sa sauma mai o koya. 3 "Viritaka ki na qele,"sa viritaki ki na qele sa vuki me gata ka sa dro mai kea o Mosese. 4 Sa vosa tale na Kalou vei Mosese, "Mo dodoka yani na ligana ka taura na buina," (sa dodoka yani na ligana ka taura na buina ka sa vuki tale me titoko e ligana), 5 "Me ra vakabauta kina ni o Jiova na nodra Kalou na nomuni qase, na Kalou i Eparama, na Kalou i Aisake, na Kalou i Jekope sa vakatakilai koya vei iko." 6 Sa tukuna tale vua o Jiova, "Biuta na ligamu e vuremu." Sa cakava vaka kina o Mosese, ena gauna sa kauta tani mai kina, sa seka vula ena vukavuka. 7 Sa tukuna tale vua o Jiova, "Biuta tale na ligamu e vuremu." Sa cakava tale vaka kina, ka sa yaco me savasava me vaka ga e liu. 8 "Ena yaco dina vaka kina, kevaka era sa sega ni vakabauti iko, se era sa sega ni via kila na i tukutuku ni matai ni vakatakilakila, me ra sa vakabauta na i tukutuku ni ka sa yaco oqo e ligamu. 9 "Ena yaco kevaka era na sega ni vakabauta nai vakatakilakila e rua oqo, se vakarorogo ki na domomu, mo qai kauta mai na wai mai na uciwai ka sova ki na qele mamaca, na wai oqori ena vuki me dra ena qele mamaca." 10 Sa tukuna vei Jiova o Mosese, "Noqu Turaga au sa sakasaka ena vosa, e sega e liu ka yacova mai na Nomuni sa qai vosa oqo vua na Nomuni tamata; au sa berabera ni vosa ka yame kaka." 11 Sa tukuna vua o Jiova, "O cei sa bulia na gusu ni tamata? Se, o cei sa cakava me ra galu na tamata, me ra vara, me ra rai se mataboko? Sa sega beka ni oi Au, o Jiova? 12 "Mo lako, ka, au na tiko vata kei na gusumu ka vakavulici iko ena ka mo tukuna." 13 Ia, sa tukuna mai o Mosese, "I Jiova, mo ni tala tale e dua o ni sa vinakata me tala." 14 Sa cudruvi Mosese vakaukauwa o Jiova ka sa tukuna kina: "Sa sega beka ni tacimu o Eroni na Livai? Au sa kila ni gusu matata ni vosa o koya. Raica sa lako talega mai o koya me tavaki iko. Ni sa raici iko o koya ena mamarau na yalona. 15 "Mo vosa vua ka biuta na vosa e gusuna, Au na tiko vata na gusumu, Au na tiko vata talega na gusuna, Au na vakavulici iko ena ka mo cakava. 16 "Me nomu gusu ni vosa o koya vei ira na tamata. o koya me vaka na gusu vei iko. 17 "Mo kauta na i titoko oqo e ligamu, mo na vakayagataka me caka kina na i vakatakilakila eso."
Sa Lako Ki Ijipita o Mosese
18 Sa lesu o Mosese vei nona momo o Jacoro ka tukuna vua: "Au kerea mo laivi au me'u lesu tale vei ira na taciqu era tiko mai Ijipita, me'u la'ki raica se era se bula tiko se sega." Sa tukuna o Jacoro vei Mosese, "Mo lako ena vakacegu." 19 Sa vosa vei Mosese o Jiova mai Mitiani, "Mo lesu tale ki Ijipita; o ira kece sa vinakata mo vakamatei, era sa yali yani." 20 Sa vakavodoka na watina kei rau na luvena ki na asa, ka lesu ki na vanua o Ijipita. Sa taura tiko nai titoko ni Kalou e ligana. 21 Sa tukuna o Jiova vei Mosese, "Ni o sa lesu tale ki Ijipita, mo raica ni caka kece nai vakatakilakila e matai Fero, me vaka au sa biuta e ligamu Au na vakayaloqataki koya me kua kina ni sereki ira na Isireli. 22 "Mo tukuna kina vei Fero, 'Sa tukuna vaka oqo o Jiova, "O Isireli sa Luvequ dina, na Noqu ulumatua." 23 "Au sa tukuna vei iko, laivi na Luvequ me lako me mai qaravi Au. Kevaka o sa sega ni via sereki koya, mo kila, Ni'u na vakamatei na luvemu, na nomu ulumatua."'" 24 Sa yaco na gauna, ni rau sa sota kei Jiova, ka sa vinakata me vakamatei koya. 25 Sa taura o Sipora e dua na vatu gata ka ciliva na luvena ka biuta e yavai Mosese ka tukuna, "Mo kila, ni o sa watiqu ena dra vei au!" 26 Sa laivi koya me lako, sa qai tukuna Sipora, "O iko na tagane vakawati ni dra!" — baleta na veicilivi. 27 Sa vosa o Jiova vei Eroni, "Lako ki na vanua liwa mo drau sota kei Mosese." Ni rau sa sota ena ulunivanua i Jiova, mo reguci koya. 28 Sa tukuna o Mosese vei Eroni na vosa kece i Jiova, o koya sa veitalai mai, kei na i vakatakilakila sa vakaroti mai vua. 29 O Mosese kei Eroni e rau sa lako ka vakasoqoni ira kece mai na na qase ni Isireli. 30 O Eroni sa vosataka kece na veika sa vosa kina na Kalou vei Mosese. Sa qai cakava nai vakatakilakila ena matadra na tamata. 31 Era sa vakabauta na tamata; ni ra sa rogoca ni sa talevi ira tale na Nona tamata na Isireli o Jiova, ka sa raica talega na nodra vakararawataki, era sa vakacuva na uludra ka lotu vua.
Lako Yani 5
Na I Matai Ni Sota Kei Fero
1 Sa oti oqo, "E rau sa lako o Mosese kei Eroni ka vosa vei Fero ka vaka: 'Laivi ira na Noqu tamata me ra lako ka Solevu vei Au ena vanua liwa, sa tukuna o Jiova.'" 2 Sa sauma mai o Fero, "O cei o Jiova me'u rogoca na domona ka sereki ira na Isireli me ra lako? Au sa sega ni kilai Jiova ka sega talega ni laivi ira na Isireli me ra lako." 3 E rau sa tukuna, "Na nodra kalou na Iperiu sa rairai oti vei keirau, me keimami lako mada me tolu na siga ki na vanua liwa me vakacaboi soro vei Jiova na neimami Kalou, de qai saumi keimami ena mate ca, se e na i sele i wau." 4 Sa tukuna vei rau na tui Ijipita, "Mosese kei Eroni, na cava drau sa via kauti ira tani kina na tamata mai na nodra cakacaka? Me ra lesu tale ki na veika era sa cakava tiko." 5 Sa tukuna mai o Fero, "Raica era sa lewe levu mai na tamata ena vanua, drau sa qai cakava tale me ra cegu mai na nodra cakacaka!" 6 Ena siga tiko ga o ya sa vakarota o Fero vei ira na i liuliu ni cakacaka kei ira na veiliutaki tiko ka vaka, 7 "Me kua tale ni soli na sasa me ra bulia kina na vatubuli me vaka e liu. Me ra lako sara ga o ira me ra la'ki kumuni sasa mai. 8 "Me ra vakai colacolataki ena i votavota ni vatubuli era sa dau cakava e liu. Me kua ni vakalailaitaki, ni ra sa ka wale; era sa tagi tiko ga ka tukuna tiko, 'Me da lako ka vakacaboi soro ki vua na noda Kalou.' 9 "Me soli vakalevu vei ira na cakacaka me ra cakava tiko, me ra kua kina na veika e lasu." 10 O ira na i liuliu ni cakacaka kei ira na veiliutaki ena cakacaka, era sa lako ka vosa vei ira na tamata ka vaka: "Sa tukuna mai o Fero, 'Au na sega ni soli vei kemuni na sasa. 11 'Mo ni lako ka vakasaqara na sasa ena vanua cava ga o ni na kunea kina; ena sega ni vakamamadataki na nomuni cakacaka.'" 12 Era sa lako yani ki na vanua o Ijipita taucoko me ra vakasaqara mai kina na sasa. 13 Era sa vakatotolotaki mai vei ira na i liuliu ni cakacaka ka vaka: "Mo ni cakava na cakacaka o ni sa daucakava ena veisiga, me vaka ga sa sinai tu na sasa." 14 O ira talega na luvei Isireli era sa veiliutaki, me ra liutaka eso na i wasewase ni cakacaka, era sa totogitaki talega mai vei ira na veiliutaki i Fero, ka ra sa tarogi, " A cava o ni sega kina ni yacova na i yalayala ni cakacaka ena dua na siga me vaka e liu?" 15 Era sa lako mai Fero ka tagi o ira na Isireli sa wasei tu me ra liutaka eso na cakacaka ka vaka: "Ena cava o sa cakacaka kina vakaoqo vei ira na nomuni dauveiqaravi? 16 "Sa sega na sasa e soli vua na nomu tamata, ka ra tukuna vei keimami, 'Cakava na vatubuli! E dina era sa kuitataki na nomuni dauveiqaravi, ia na cala sa tiko vei ira na nomuni tamata." 17 Sa tukuna mai o koya, "O ni sa vucesa ga! O ni sa vucesa ga! O ni sa tukuna tiko kina, 'Me da lako cake ka vakacaboi soro vei Jiova.' 18 "O koya oqo mo ni lako ka cakacaka ni sa sega ni soli vei kemuni e dua na sasa, ia, me kau ga mai na i yalayala ni vatubuli e dodonu me caka ena dua na siga." 19 Era sa raica na luvei Isireli ni sa tarai ira na leqa ni sa tukuni oti vei ira, "Me kua ni lailai na i wiliwili ni nomuni vatubuli me vaka na i yalayala ni dua na siga." 20 Ni ra sa lesu mai vei Fero, era sa mai sota sara kei Mosese kei Eroni, ni rau sa wawa tu me sotavi ira. 21 E rau sa vosa sara vei ira, "Me rai tiko vei kemuni o Jiova ka lewai kemuni ni kemuni sa cakava me keimami sega ni taleitaki mai vei Fero kei mai na matadra talega na nona dauveiqaravi me ra taura kina na i seleiwau me vakamatei keimami." Sa Vakadeitaki Na Nodra Sereki Na Isireli 22 Sa lesu tale vei Jiova o Mosese ka tukuna, "I Jiova, ena cava o ni sa kauta mai kina na leqa vei ira na tamata oqo? Ena cava o ni sa talai au mai kina? 23 "Ni'u sa lako mai vei Fero me'u tukuna na Yacamuni, sa cakava tiko ga na ka ca vei ira oqo: ka o ni sega tiko ga ni sereki ira na Nomuni tamata, ni dodonu oqo."
Lako Yani 6
1 Sa tukuna o Jiova vei Mosese, "Oqo, o na raica na veika Au na cakava vei Fero. Ena liga kaukauwa ena sereki ira kina me ra lako, ena liga kaukauwa ena vakasavi ira kina mai na nona vanua." 2 Na Kalou sa vosa vei Mosese ka tukuna vua: "Oi Au o Jiova. 3 "Au sa vakatakilai Au vei Eparama, vei Aisake, vei Jekope, Ni'u sa Kalou kaukauwa, ia na yaca o Jiova sa sega ni kilai vei ira. 4 "Au sa vakadeitaka na Noqu veiyalayalati vei ira, Me'u solia vei ira na vanua o Kenani na vanua ni Sokalou era sa vulagi kina. 5 "Au sa rogoca talega na nodra tagi na luvei Isireli, o ira sa vakabobulataki tiko mai Ijipita, Au sa nanuma talega na Noqu veiyalayalati. 6 "O koya oqo, mo tukuna vei ira na luvei Isireli, 'ni oi Au o Jiova, Au na kauti kemuni tani mai na veivakaocai mai Ijipita, Au na vakabulai kemuni mai na veivakabobulataki, Au na voli kemuni lesu mai ena liga sa dodo tiko ena lewa cecere. 7 'Au na tauri kemuni me vaka na Noqu Tamata, Au na nomuni Kalou. o ni na qai kila ni sai Au o Jiova na nomuni Kalou o Koya sa kauti kemuni tani mai na veivakabobulataki mai Ijipita. 8 'Ka Au na kauti kemuni mai ki na vanua Au sa yalataka Me'u solia vei Eparama, vei Aisake, vei Jekope, ka Au na solia vei kemuni mei votavota: Oi Au o Jiova.'" 9 Sa tukuna na veika oqo o Mosese vei ira na Isireli; ia, era sa sega ga ni via rogoci Mosese baleta na kakavorovoro ni yalo kei na nodra vesuki tu ena veivakararawataki levu. 10 Sa vosa o Jiova vei Mosese ka vaka, 11 "Mo lako vei Fero na tui Ijipita, me sereki ira na luvei Isireli me ra lako." 12 Sa vosa o Mosese ena mata i Jiova ka vaka: "Era sa sega ni rogoci au na luvei Isireli, me na qai rogoci au vakacava o Fero, ni sa sega ni cili na tebenigusuqu?" 13 Sa vosa o Jiova vei Mosese kei Eroni ka solia veirau e dua nai vakaro, ena vukudra na luvei Isireli kei Fero na tui Ijipita, me ra kau tani mai na luvei Isireli mai na vanua o Ijipita.
Na Vuvale Nei Mosese Kei Eroni
14 Oqo o ira nai liuliu ni vuvale nei dui tamadra: o ira na luvei Rupeni, na ulumatua nei Isireli, o Anoki, o Palu, o Esironi kei Kami, oqo na vuvale nei Rupeni. 15 O ira na luvei Simione oqo: Jemueli, Jamini, Qada, Jakini, Soa kei Saulu na luvena e dua na yalewa ni Kenani. Oqo o ira na luvei Simione. 16 Oqo na yacadra na luvei Livai, o Keresoni, o Loata, kei Merari. Na yabaki taucoko nei Livai e dua na drau tolusagavulu ka vitu na yabaki. 17 Na luvei Keresoni o Libini kei Simi me vaka na nodrau vuvale. 18 Na luvei Koata o Imarani, o Isari, o Epironi kei Usaieli. Na yabaki taucoko nei Koata e dua na drau tolusagavulu ka tolu na yabaki. 19 Na luvei Merari o Maeli kei Musi. O ira oqo na vuvale nei Livai me vaka na nodra dui tabatamata. 20 O Amarami sa tauri Jokaveti me nona, na ganei tamana me watina; o Jokaveti sa vakasucumi Mosese kei Eroni. Na yabaki ni bula taucoko nei Amarami sa dua na drau tolusagavulu ka vitu na yabaki. 21 Na luvei Isari o Kora, o Nefeki kei Sikiri. 22 Na luvei Usaieli o Misieli, Elisafani, kei Siciri. 23 Sa tauri Ilisapeci o Eroni me watina, na luvei Amenatave, na ganei Nasoni. Sa vakasucumi Natapi, Abaiu, Iliesa kei Itamari. 24 Na luvei Kora, o Aseri, o Elikana, o Abia-safi: o ira oqo na kawa nei Kora. 25 O Iliesa na luvei Eroni sa taura ki vei koya e dua na luvei Putieli me watina. Sa sucu mai kina o Finaisi. Oqo o ira kece nai liuliu vakavuvale vakalivai me vaka na nodra i tuvatuva. 26 Oqo ga o Eroni kei Mosese, o irau sa vosa kina na Kalou, "Me rau kauti ira tani mai na luvei Isireli mai na vanua o Ijipita me vaka na nodra tamata i valu." 27 O ira oqo sa vosa vei Fero na tui Ijipita, me kauti ira tani mai Ijipita na luvei Isireli. Oi rau tiko ga oqo na Mosese kei Eroni.
O Eroni Na Gusu Ni Vosa Nei Mosese
28 Sa qai yaco ni sa vosa o Jiova vei Mosese ena vanua o Ijipita, 29 Sa vosa o Jiova vei Mosese ka vaka: "Oi Au o Jiova, mo vosa vei Fero na tui Ijipita, tukuna vua na veika Au sa tukuna vei iko." 30 Sa vosa o Mosese vei Jiova, "Raica au sa tebenigusu sega cili, me rogoci au vakacava o Fero?"
Lako Yani 7
1 Sa vosa o Jiova vei Mosese ka vaka: "Au sa buli iko oti mo vaka na Kalou vei Fero, kei Eroni na nomu parofita. 2 "Mo tukuna kece na veika au sa vakarota vei iko. O Eroni na tacimu ena vosa vei Fero me vakatalai ira kece na luvei Isireli me ra lako tani mai na vanua. 3 "Au na vakaukauwataka na yaloi Fero, ka Au na vakalevutaka nai vakatakilakila kei na vei ka era kurabui kina na kai Ijipita. 4 "O Fero ena sega ni rogoci iko, me rawa ni tarai Ijipita kina na Ligaqu, ka kauti ira tani mai na Noqui valu kei ira na Noqu tamata na luvei Isireli mai na vanua o Ijipita ena lewa kaukauwa. 5 "Era na kila kina na Ijipita ni sai Au o Jiova, Ni'u sa dodoka yani na ligaqu vei Ijipita me'u kauti ira tani mai na luvei Isireli mai vei ira." 6 E rau sa cakava vaka kina o Mosese kei Eroni me vaka sa vakaroti rau kina o Jiova. 7 Sa yabaki walusagavulu o Mosese ka sa yabaki walusagavulu ka tolu o Eroni, ni rau sa la'ki vosa vei Fero. Na I Titoko Veivakurabuitaki Nei Eroni 8 Sa vosa vei Mosese kei Eroni o Jiova ka vaka: 9 "Ni sa vosa vei kemudrau o Fero, me tukuna kina, 'Drau vakaraitaka mada e dua nai vakatakilakila,' mo qai tukuna vei Eroni, 'Taura na nomu i titoko ka viritaka e mata i Fero, ka ena yaco me gata.'" 10 E rau sa lako o Mosese kei Eroni vei Fero ka e rau sa cakava me vaka sa tukuna vei rau o Jiova me rau tukuna. Sa viritaka o Eroni na i titoko ena mata i Fero kei ira na nona dauveiqaravi, ka sa vuki me gata. 11 O Fero talega sa kacivi ira na nona tamata vuku, na dauvakatevoro, na daucakamana e Ijipita, era sa cakava talega na ka e rau sa cakava o Mosese ena marau. 12 Era sa viritaka ki na qele na nodra i titoko ka era sa gata mai. Ia, nai titoko ga i Eroni sa tiloma kece na nodra i titoko. 13 Sa qai kaukauwa ga na yaloi Fero, ka sa sega ni via vakarorogo vei rau o Mosese kei Eroni me vaka sa tukuna oti o Jiova.
Na I Matai Ni Totogi: Sa Vuki Na Wai Me Dra
14 Sa tukuna o Jiova, vei Mosese: "Sa baci yalo kaukauwa tale o Fero, sa bese ni laivi na tamata me ra lako. 15 "Lako vei Fero ena mataka lailai, ni sa lako ki wai o koya, mo tucake tu mai bati ni wai mo sotavi koya; mo kauta tiko na i titoko e ligamu. 16 "Mo tukuna vua; 'O Jiova na nodra Kalou na Iperiu sa talai au mai oqo vei iko me'u tukuna, "Mo laivi ira na Noqu tamata me ra lako ka qaravi Au ena vanua liwa," me yacova mai oqo, o se sega ga ni via rogoca e dua na ka! 17 'Sa tukuna o Jiova, "Ena ka oqo o na kila kina ni sai Au o Jiova. Au na samuta na wai ena i titoko ka ena vuki na wai me dra. 18 "Na ika era tiko ena loma ni wai era na mate kece, ena boica na wai, era na bese ni gunu wai mai kina o ira na Ijipita."'" 19 Sa vosa vei Mosese o Jiova, "Mo tukuna vei Eroni, 'Taura na i titoko e ligamu ka dodoka yani na ligamu ki na wai e Ijipita kei na kena vei sala ni wai na uciwai, na tobu talega kei na vanua kecega sa tu kina na wai sa na vuki me dra, ena vanua taucoko e Ijipita, ena bilo kau kei na bilo vatu.'" 20 E rau sa cakava o Mosese kei Eroni me vaka na i vakaro i Jiova. Sa laveta na i titoko ka samuta na wai ena mata i Fero kei ira na nona dauveiqaravi. Sa vuki na wai kece me dra. 21 Era sa mate na ika kecega, sa bona mai na wai, era sa sega ni rawa ni gunuva na wai o ira na Ijipita. Sa dra kecega na wai ena vanua. 22 Era sa cakava talega vakakina na kai Ijipita ena mamarau; sa qai yalo kaukauwa cake ga o Fero, ka sa sega ni via vakarorogo ki vei Mosese kei Eroni me vaka nai vakaro i Jiova. 23 Sa tucake o Fero ka lesu ki nona vale ni sa sega ni via vakayavalati ena dua na ka. 24 Era sa kelikeli na Ijipita me vakasaqaqara wai me ra gunu kina. Ni ra sa sega ni gunu rawa mai na uciwai. 25 Sa oti e vitu na siga ni sa samuta na veiuciwai o Jiova.
Lako Yani 8
Nai Karua Ni Totogi: Na Boto
1 Sa vosa vei Mosese o Jiova, "Lako vei Fero ka tukuna oqo vua; 'Sa tukuna o Jiova, "Mo laivi ira na Noqu tamata me ra lako, me ra la'ki qaravi Au. 2 "Kevaka o sa bese, Au na samuta na vanua ena boto. 3 "Na uciwai ena kauta mai na boto ena i wiliwili e sega ni wili rawa, era na lako cake yani ki nomu vale, ena rumu ni moce, ki na nomu i mocemoce sara, ki na nodra veivalevale kece na nomu dauveiqaravi, ira na nomu tamata, ki na lovo ni vakasaqa kei na kena veleti bilo kece. 4 "Era na lako cake yani vei iko na boto, vei ira na nomu tamata, vei ira na nomu veiqaravi talega."'" 5 Sa vosa o Jiova vei Mosese, "Tukuna vei Eroni, 'Me dodoka yani na i titoko e ligana e na vei sala ni wai, na uciwai, na tobu ka vakavuna me ra lako cake mai na boto e Ijipita taucoko.'" 6 Sa cakava vakakina o Eroni, ka era sa lako cake mai na boto e Ijipita taucoko. 7 O ira na daunicakamana e Ijipita era sa vakamurimuria talega na veika e rau sa cakava o Mosese kei Eroni ka era sa lako talega mai na boto e Ijipita. 8 O Fero sa kacivi Mosese kei Eroni ka tukuna, "Drau vakamasuti Jiova me kauta tani mai vei au na boto, mai vei ira talega na noqu tamata; au na qai sereki ira na tamata me ra lako ka qaravi Jiova." 9 Sa tukuna o Mosese vei Fero, "Mo ciqoma na dina ni vosa oqo, o ya, ni'u na ia na veisorovaki vua na Kalou ena vukumu, ena vukudra talega na nomu tamata kecega, me ra vakarusai na boto kecega mai vei iko kei na nomu veivale, ka me ra tiko ga mai na uciwai." 10 Sa tukuna mai o Fero, "Ni mataka," sa sauma o Mosese, "Sa na yaco me vaka na nomu vosa, o na kila talega kina ni sa sega tale e tautauvata kei Jiova na neimami Kalou. 11 "O ira na boto era na lako tani mai vei iko, mai na nomu vale, mai vei ira na nomu dauveiqaravi, mai vei ira na nomu tamata, era na tiko ga mai na uciwai." 12 E rau sa lako tani mai vei Fero o Mosese kei Eroni. Sa tagi vua na Kalou o Mosese me baleta na boto sa tu oqo ena vuku i Fero. 13 Sa vakayacora o Jiova me vaka na vosa i Mosese ka era sa mate na boto mai na veivale, mai na veimata ni vale, e na taudaku talega ni vale. 14 Era sa bini vata ka sa bona na vanua taucoko. 15 Ni sa raica o Fero ni sa dua na veivakacegui levu, sa vakayalokaukauwataki koya ka sega ni via rogoci Mosese kei Eroni me vaka sa vosa kina o Jiova.
Na I Katolu Ni Totogi: Na Kutu
16 Sa vosa vei Mosese o Jiova, "Me tukuna vei Eroni, 'Dodoka yani na nomui titoko ka samuta na qele, me basika kina na kutu ena vanua taucoko o Ijipita.'" 17 E rau sa cakava vaka kina. Sa dodoka na ligana kei nai titoko ka samuta na qele, sa basika na kutu vei ira na tamata kei ira na manumanu. Na kuvunisoso kece sa vuki me kutu e na vanua taucoko e Ijipita. 18 Era sa cakava vaka kina na kai Ijipita ka sa sega ni yaco. Sa kutu kecega na tamata kei na manumanu. 19 Era sa tukuna vei Fero na daucaka mana, "Oqo, sa liga ga ni Kalou." Sa qai yalo levu ga o Fero, ka sa sega ni via vakarorogo vei Mosese kei Eroni me vaka sa tukuna o Jiova.
Na I Ka Va Ni Totogi: Na Lago
20 Sa tukuna o Jiova vei Mosese, "Mo lako vei Fero ena mataka lailai ni sa lako mai wai. Mo tukuna vua, 'Sa vosa vaka oqo o Jiova: "Mo laivi ira na Noqu tamata me ra lako ka mai qaravi Au. 21 "Kevaka e sega o Jiova ena vakataki koya ena tala mai na lago vei iko, vei ira na nomu dauveiqaravi, vei ira na nomu tamata kina nomu vale. Na nodra vei vale kece na kai Ijipita sa na sinai ena lago kei na veivanua kecega era tu kina. 22 "Ena siga o ya, au na tawasei Koseni tani kina, na vanua era sa tiko kina na noqu tamata, ena sega ni vuka ki kea e dua na lago. Me rawa kina ni o kila, ni sai Au o Jiova sa tiko ena loma donu ni vanua. 23 "Au na cakava me duidui o ira na Noqu kei ira na nomu, ena yaco na i vakatakilakila oqo ena siga ni mataka."'" 24 Sa vakayacora vakakina o Jiova. Era sa lako mai na qele ni lago vavaku ki na vale i Fero, ki na nodra vale na dauveiqaravi, ki na vanua taucoko o Ijipita. Sa vakacacani vakalevu na vanua ena vuku ni lago. 25 Sa kacivi Mosese kei Eroni o Fero ka tukuna vei rau, "Mo ni lako ka vakacaboi soro vei Jiova." 26 Sa tukuna mai o Mosese, "Sa sega ni dodonu me caka oqori, ni keimami na vakacabora tiko na nodra ca na kai Ijipita vei Jiova na neimami Kalou. Kevaka keimami sa cakava oqo e matadra, era na sega beka ni vakaviriki keimami ena vatu? 27 "Keimami na lako tu, me tolu na siga ki na vanua liwa ka vakacaboi soro vei Jiova na neimami Kalou me vaka sa vakarota vei keimami." 28 Sa tukuna mai o Fero, "Au sa solia mo ni lako, mo ni lako ka vakacaboi soro vei Jiova na nomuni Kalou ena vanua liwa; mo ni kua ga ni lako vakayawa, drau veisorovaki talega ena vukuqu." 29 Sa tukuna tale mai o Mosese, "Au na lako tani vakaidina mai vei iko, au na kerei Jiova me ra lako tani na lago ni mataka mai vei Fero, mai vei ira talega na nona veiqaravi, kei ira na nona tamata. Me kua ga ni cakacaka vakailasu o Fero, me sogoti ira tale na tamata ena nodra la'ki vakacaboi soro vei Jiova." 30 Sa lako tani o Mosese mai vei Fero ka la'ki masuti Jiova. 31 Sa cakava o Jiova me vaka na vosa nei Mosese. Sa vakayalia o Jiova na lago kece mai vei Fero, mai vei ira na dauveiqaravi, mai vei ira na tamata. Sa sega tale ni vo e dua. 32 O Fero, sa baci vakaukauwataka na yalona; ka sega ni via laivi ira na Isireli me ra lako.
Na I Ka Lima Ni Totogi: Na Mate Ca Vei Ira Na Manumanu Susu
Lako Yani 9
9 Sa vosa tale o Jiova vei Mosese, ka vaka: "Tucake vakamataka lailai, ka tu ena mata i Fero ka tukuna vua, 'Sa tukuna vakaoqo o Jiova na nodra Kalou na Iperiu. "Mo laivi ira na Noqu tamata me ra lako, me ra la'ki qaravi Au. 2 "Kevaka o sa bese ni sereki ira, ka via vesuki ira tikoga, 3 "Rogoca, na ligai Jiova ena tara na nomu bulumakau, na nomu ose, na nomu asa, na nomu kameli, na nomu bulumakau ni cakacaka kei na nomu sipi—Ena dua na kedra mate ca sara. 4 "O Jiova ena cakava e dua na veivakaduiduitaki mai na nodra manumanu susu na Isireli mai na nodra na Ijipita. Ena sega ni dua e mate mai na nodra na luvei Isireli."'" 5 O Jiova sa biuta e dua na kena gauna, "Ni mataka, ena cakava o Jiova na veika oqo ena vanua." 6 Sa cakava dina na veika oqo o Jiova ena siga ka tarava. Era sa mate na manumanu e Ijipita, ia, na nodra na luvei Isireli sa sega. 7 Sa vakatataro o Fero, ka sa dina, ni sa sega ni mate e dua na nodra manumanu na Isireli. Sa qai kaukauwa ga mai na yalo i Fero ka sa sega ni laivi ira na Isireli me ra lako.
Na I Ka Ono Ni Totogi: Na Bo
8 O Jiova sa vosa vei Mosese kei Eroni ka vaka, "Drau taura na dravusa mai na lavo ka solia vei Mosese me kaburaka yani ki lomalagi ena mata i Fero. 9 "Ena yaco me kuvu ena vanua taucoko o Ijipita, oqori ena vakavuna na bo me ra kacabote ca sara vei ira na tamata yadua kei na manumanu e Ijipita." 10 E rau sa taura na dravusa mai na lovo ka tu ena mata i Fero, sa qai kaburaka o Mosese vaka ki lomalagi. Sa yaco me ra bo dra kece na kai Ijipita kei na kena manumanu talega. 11 Era sa sega ni tu rawa e matai Mosese o ira na daucaka mana baleta na bo sa tu vei ira kei ira kece na Ijipita. 12 O Jiova sa vakayaloqataki Fero tale, ka sa sega ni via vakarorogo, me vaka sa vosa kina vei Mosese o Jiova.
Na I Ka Vitu Ni Totogi: Na Mate Veitauvi – Uca Cevata
13 Sa vosa o Jiova vei Mosese, "Mo yadra vakamataka ka tu ena mata i Fero ka tukuna vua, 'Sa tukuna vakaoqo o Jiova na nodra Kalou na Iperiu, "Laivi ira na Noqu tamata me ra lako ka qaravi Au, 14 "Ena gauna kece oqo, au na tala na noqu veimate ca kecega me tara na yalomu, kei na nodra na nomu dauveiqaravi, kei ira na nomu tamata, mo kila kina ni sa sega e dua e tautauvata kei Au e vuravura. 15 "Oqo, kevaka Au sa dodoka na ligaqu ka tarai iko kei ira na nomu tamata ena mate ca, o ni na yali dina mai vuravura. 16 "Oqo dina na i naki ni noqu vakaturi iko cake, me rawa Ni'u vakaraitaka na noqu kaukauwa vei iko, me vakatakilai yani na yacaqu e vuravura taucoko. 17 "Ia, oqo, o se vakacerecerei iko tikoga vei ira na noqu tamata, ena nomu sega ni via sereki ira. 18 "Mo kila, ni mataka ena gauna vata ga oqo, au na vakatauca mai na uca cevata e se bera vakadua ni tau eke mai na gauna e dua kina na vanua, me yacova oqo. 19 "Oqo mo na vakasoqona rawa mai na manumanu era sa tu ena nomu i teitei, ni uca cevata oqo ena lutuki ira kece na manumanu kei na tamata e tu e tautuba, era na mate kina."'" 20 O ira kece sa rerevaka na vosa i Jiova, ena kedra maliwa na dauveiqaravi i Fero kei na nona manumanu, e ra sa dro kece ki na nodra veivale. 21 O ira kece sa beca na vosa i Jiova, era sa tu ga e tuba kei na nodra manumanu. 22 Sa tukuna o Jiova vei Mosese, "Dodoka yani na ligamu vaka ki lomalagi, me tau mai na uca cevata ki na vanua taucoko e Ijipita, vei ira na tamata, na manumanu, na veika kece sa tei e na vanua taucoko e Ijipita." 23 Sa dodoka yani na i titoko o Mosese vaka ki lomalagi; o Jiova sa vakatauca mai na kurukuru kei na uca cevata kei na bukawaqa ki na qele. Sa vakatauca o Jiova na uca cevata ena vanua o Ijipita. 24 Sa tau mai na uca cevata kei na bukawaqa, e rau sa veiwaki vata, era sa rui bibi sara, ka sa sega ni bau kune vakadua e Ijipita mai na gauna e tauyavutaki kina. 25 Sa ravuta na vanua taucoko e Ijipita, o ira kece sa tiko e tuba, na tamata kei na manumanu; na vei ka talega sa tei kei na vei vunikau kecega sa bula. 26 Sa sega ga e Koseni, na vanua era sa tiko kina na luvei Isireli. 27 Sa talatala o Fero me lako mai o Mosese kei Eroni ka tukuna vei rau. "Au sai valavala ca, ka sa dodonu o Jiova, era sa caka ca sara na noqu tamata. 28 "Mo masuti Jiova, me kua tale ni dua na ka vakaoqo, na kurukuru kei na uca cevata, me sa rauta, au na sereki kemuni, me kua tale ni dua e tiko." 29 Sa tukuna vua o Mosese, "Ni'u sa lako tani mai na vanua, au na dodoka na ligaqu vei Jiova, ena mudu na kurukuru kei na uca cevata ka mo ni na kila ni sa nei Jiova na vuravura. 30 "Ia, o iko kei ira na nomu dauveiqaravi, au sa kila ni o ni sa sega ni via rerevaki Jiova." 31 Na vuata tau mada sa vakacacani kei na kena e tubu vou mai. 32 Na witi kei na sila vuti, sa sega ni vakacacani kei na kena e tubu vou mai. 33 Sa lako tani o Mosese mai vei Fero ka dodoka yani na ligana vei Jiova, ka sa mudu na kurukuru kei na uca cevata, ni sa sega tale ni tau mai ki vuravura. 34 Ni sa raica o Fero ni sa mudu na kurukuru kei na uca, sa qai valavala ca vakalevu tale; sa vakaukauwataka tale na yalona o koya kei ira na nona dauveiqaravi. 35 Sa kaukauwa sara ga na yalo i Fero; sa sega ni via sereki ira na luvei Isireli me ra lako, me vaka sa vosa kina o Jiova mai vei Mosese.
Lako Yani 10
Na I Kawalu Ni Totogi: Na Vodre
1 Oqo o Jiova sa vosa vei Mosese ka vaka: "Mo lako vei Fero: Ni'u sa vakaukauwataka na yalona kei na yalodra talega na nona dauveiqaravi, Me'u na vakaraitaka kina na Noqu vakatakilakila e matana, 2 "Mo rawa ni tukuna vei ira na luvemu, na luvedra na luvemu na veika lelevu. Au sa cakava vei ira mai Ijipita kei nai vakatakilakila kece Au a cakava vei ira, mo kila Ni'u sa Kalou." 3 E rau sa lako mai o Mosese kei Eroni vei Fero ka tukuna vua, "Sa tukuna vaka oqo o Jiova na nodra Kalou na Iperiu: 'Na cava soti na dede ni nomu sega ni via vakamalumalumutaki iko kina vei Au? Laivi ira na Noqu tamata me ra lako ka qaravi Au. 4 'Kevaka, o na sega ni sereki ira me ra lako; mo kila ena siga ni mataka Au na kauta mai kina na vodre ki na nomu vanua. 5 'Era sa ubi vuravura ka ena sega ni dua e raica rawa na vanua; era na kania na ka kecega sa vo mai na veika sa vakavoca na uca cevata, era na kania kecega na vei vunikau kecega sa tubu cake mai na vanua. 6 'Era na vakasinaita na nomu veivale, na nodra veivale na nomu dauveiqaravi, na nodra veivale na kai IjipitaOoqo era se sega ni raica na tamamuni se tamadra na tamamuni se mai na siga era basika kina e vuravura me yacova mai oqo.'" Sa vuki ka gole tani mai vei Fero. 7 Sa vosa vei Fero o ira na nona dauveiqaravi. "Na cava soti na dede ni nodra mai voto ni moli tiko kina vei keda o ira oqo? Laivi ira me ra lako, me ra la'ki qaravi Jiova na nodra Kalou, o sa sega tiko ni kila ni sa vakarusai oti o Ijipita?" 8 E rau sa kau tale mai o Mosese kei Eroni vei Fero ka tukuna vei rau, "Ni lako ka qaravi Jiova na nomuni Kalou, ia o cei vei ira oqo ena lako?" 9 Sa sauma o Mosese ka vaka, "Keimami na lako vata kei ira na gone kei na qase; na luvei keimami tagane kei na yalewa, na neimami manumanu, keimami na lako ka ia na Solevu vei Jiova." 10 Sa tukuna vei ira o Fero, "Me tiko vata kei kemuni o Jiova, ni'u sa laivi kemuni me lako kei ira na lalai oqo mo ni lako! Mo ni qarauna na ca sa liu tiko vei kemuni. 11 "Mo ni lako oqo, oi kemuni sa tamata bula, ka qaravi Jiova, ni sai koya ga oqo na ka o ni sa gadreva." Era sa cemuri mai na mata i Fero. 12 Sa vosa vei Mosese o Jiova ka vaka: "Dodoka yani na ligamu vaka ki na vanua o Ijipita, me ra lako mai na vodre ki na vanua o Ijipita, ka kania na veika bula kecega ena vanuaOveika kece sa vakavoca na uca cevata." 13 Sa dodoka na i titoko o Mosese vaka ki na vanua o Ijipita, sa dolava mai o Jiova e dua na cagi tokalau ena vanua, ena siga ka bogi tale. Ni sa mataka mai sa kauta mai na vodre na cagi tokalau oqo. 14 Era sa lako yani na vodre e Ijipita taucoko ka ro ena ka kecega sa kune ena vanua o Ijipita. Era sa vakacaca sara vakalevu; sa sega ni bau vaka tu o ya e liu, ka na sega talega ni vaka o ya ena siga mai muri. 15 Era sa robota na vuravura taucoko ka sa buto kina na vuravura. Era sa kania na veika kecega sa tu ena vanua, na vuata ni veivunikau sa vakavoca mai na uca cevata. Sa sega tale ni vo e dua na ka me drokadroka ena vanua o Ijipita. 16 Sa kacivi rau vakatotolo o Mosese kei Eroni o Fero ka tukuna vei rau, "Au sai valavala ca vei Jiova na nomudrau Kalou, vei kemudrau talega. 17 "Drau vosoti au vakadua mada ga oqo, ka mo drau masuti Jiova na nomudrau Kalou me kauta tani mai vei au na mate oqo." 18 Sa lako tani mai vei Fero, ka sa masuti Jiova. 19 Sa qai vukica o Jiova e dua na cagi kaukauwa mai na ra, ka kauta tani na vodre ki na Wasawasa Damudamu. Sa sega tale ni kune e dua na vodre e na vanua taucoko o Ijipita. 20 O Jiova, sa vakayalokaukauwataki tale, ka sa sega ni via sereki ira na luvei Isireli me ra lako.
Na I Ka Ciwa Ni Totogi: Na Butobuto
21 Sa tukuna o Jiova vei Mosese, "Dodoka yani na ligamu vaka ki lomalagi, me dua kina na butobuto levu e na vanua taucoko e Ijipita. Na butobuto oqo me vakilai." 22 Sa dodoka yani na ligana o Mosese vaka ki lomalagi, ka sa dua na butobuto levu e Ijipita me tolu na siga. 23 Sa sega ni dua me raica rawa tale e dua, se dua me tucake rawa mai nodratou me tolu na siga. o ira kece na luvei Isireli era sa rarama tiko e na vanua era sa tiko kina. 24 O Fero sa kacivi Mosese ka tukuna vua, "Mo lako ka qaravi Jiova, mo biuta tiko ga mai na nomu manumanu, me ra lako talega na gone vata kei iko." 25 Sa sauma vua o Mosese, "Mo solia talega vei keimami nai soro kei na i soro kama, me keimami vakacabora vei Jiova. 26 "Na neimami manumanu susu talega me lako vata kei keimami, me kua ni dua e vo tiko mai. Me keimami kauta baleta me qaravi kina na Kalou, ni keimami sa sega ni kila se cava keimami na qaravi Koya kina, ni keimami sa yaco yani ki kea." 27 Ia, o Jiova sa vakaukauwataka na yalona, ka sa sega ni via sereki ira me ra lako. 28 Sa tukuna mai o Fero, "Mo lako tani mai vei au! Mo lewai iko, mo kua tale ni raica mai na mataqu. Na siga o raica mai kina na mataqu o na mate!" 29 Sa tukuna o Mosese, "O sa vosa vinaka mai, au na sega ni raica tale na matamu."
Lako Yani 11
Sa Vakarogoi Na Nodra Mate Na Ulumatua
1 Sa tukuna o Jiova vei Mosese, "Au na kauta tale mai e dua tale na ka ca levu vei Fero kei Ijipita talega. Ni oti oqo ena qai sereki kemuni. Ni kemuni sa lako tani eke, ena qai sereki kemuni vakaidina o koya. 2 "Mo vosa oqo, ni ra sa vakarorogo tiko na tamata, na tamata yadua, na tagane me kerea mai vua sa tiko voleka vua, na yalewa talega, na siliva kei na koula kei na vei ka era sa buli kina." 3 O Jiova sa solia vei ira na veitokoni ena matadra na Ijipita. Io, o Mosese sa tamata dokai ena vanua o Ijipita, ena matadra na dauveiqaravi i Fero, ena matadra talega na tamata. 4 Sa tukuna o Mosese, "Sa vosa vaka oqo o Jiova: 'Ena bogi levu tutu Au na lako ena kedra maliwa na Ijipita; 5 'O ira kece na ulumatua ena vanua o Ijipita era na mate, mai vei koya na ulumatua nei koya na yalewa dauveiqaravi o koya sa biu tu vakatikitiki kei na ulumatua ni manumanu. 6 'Ena dua na veitagicaki levu e Ijipita, e se sega ni se bau yaco mada ena dua na gauna ka ena sega ni yaco tale ena dua na gauna. 7 'Vei ira na luvei Isireli, ena sega mada ga ni yavala na gusuna e dua na koli vua na manumanu se tamata, mo ni kila kina ni sa cakava o Jiova e dua na duidui ena kedrau maliwa na Ijipita kei na Isireli.' 8 "O ira kece na nomu dauveiqaravi era na lako sobu mai vei au ka cuva sobu vei au ka tukuna, 'Mo lako tani kei ira kece ena muri iko ni oti oqo!' Au na qai lako tani." Sa qai lako tani mai vei Fero ena rarawa levu. 9 Sa tukuna tale o Jiova vei Mosese, "Ena sega ni vakarogoci iko o Fero, me rawa ni vakalevutaki kina na veika ca lelevu ena vanua o Ijipita." 10 O Mosese kei Eroni e rau sa cakava kece na vei ka lelevu oqo ena matai Fero, o Jiova sa vakaukauwataka na yaloi Fero, ka se sega ni laiva me ra lako na luvei Isireli tani mai na nona vanua.
Lako Yani 12
Sa Vakatikori Na Kana Vata Ni Lako Sivia
1 Sa vosa o Jiova vei Mosese kei Eroni ena vanua o Ijipita ka vaka, 2 "Na vula oqo me sai tekitekivu ni veivula, me sa matai ni vula ni dua na yabaki vei kemuni. 3 "Mo vosa vei ira kece na soqosoqo ni Isireli ka vaka: 'E na i ka tini ni siga ni vula oqo, o ira kece na tagane me taura vua e dua na lami, me vaka na vuvale nei tamana, me dua na lami dua na vuvale. 4 'Kevaka sa vuvale lailai, me ra qai veirairai kei na dua tale na vuvale me veiveirauti kina na lami e dua oqori. 5 'Me lami savasava, me tagane ka yabaki dua, mo lewa ga, me sipi se me. 6 'Mo maroroya tiko me yacova na i ka tinikava ni siga ni vula tiko ga o ya. Na i soqosoqo taucoko ni Isireli me ra qai vakamatea ni sa dromu na matanisiga. 7 'Me ra qai taura e so na kena dra ka boroya na duru ruarua ni katuba kei na ulu ni katuba era sa kana tiko kina. 8 'Me ra kania na lewena ena bogi o ya ni sa tavu vinaka, kei na madrai sa sega ni vakaleveni kei na co wiwi me ra kania vata. 9 'Me kua ni laukana droka se saqa vata na wai, me tavu ga ena bukawaqa—na uluna na yavana kei na kena wawa. 10 'Me kua tale ni dua na ka e vo me yacova na mataka, na veika sa vo me qai vakamai, ni sa biu ki na bukawaqa. 11 'Mo ni kana vaka oqo: me vakaivau na tolomuni, me vakaivava rawa na yavamuni, me tiko e ligamuni nai titoko. Mo ni kana sara vakatotolo, oqori na lako sivia i Jiova. 12 'Au na lako curuma yani na vanua taucoko e Ijipita ena bogi ni kanavata, ka Au na samuti ira kece na ulumatua ena vanua o Ijipita, na tamata kei na manumanu; kei ira kecega na Kalou e Ijipita, au na vakatauca na Noqu lewa: Oi au o Jiova. 13 'Na dra sa kemuni vakatakilakila, ena veivale sa boroi tiko kina. Ni'u sa raica na dra, Au na lako sivia na nomuni vale, ka ena sega ni tarai kemuni na veika ca me vakarusai kemuni, ena gauna Au na samuti Ijipita kina. 14 'Na siga oqo me dauvakananumi vei kemuni, mo ni maroroya me kana ni solevu vei Jiova ena nomuni tabatamata kecega. Mo ni maroroya me kana ni solevu ni sa kena lewa me sega ni mudu. 15 'Me vitu na siga mo ni kania na madrai sega ni vakaleveni. Ena matai ni siga me kau laivi kece na leveni mai vale. o koya sa kania na madrai vakaleveni mai na matai ni siga me yacova nai kavitu, na tamata koya me musuki tani mai Isireli. 16 'Ena matai ni siga, me dua na soqoni tabu, ena i kavitu ni siga me dua na soqo ni tabu vei kemuni. Me kua kina na cakacaka ena siga oqo; me ra kana ga na tamata—ena veika ga o ni sa vakarautaka. 17 'Mo ni qarava talega na kana madrai sega ni vakaleveni, ni siga vata ga oqo au sa kauti kemuni tani mai na vanua o Ijipita. Mo ni vakananuma kina na siga oqo ena nomuni tabatamata kecega, ka me sa dua kina na kena lewa me sega ni mudu. 18 'Ena i ka tinikava ni siga ni matai ni vula ena kena yakavi, mo ni kana madrai kina sa sega ni vakaleveni me yacova na i ka ruasagavulu ka dua ni siga ema yakavi. 19 'Ena vitu na siga oqo, me kua kina ni kune e dua na leveni ena nomuni veivale, ena gauna ga sa kune kina e dua ni sa kania tiko na ka vakaleveni, na tamata oqo ena musuki laivi mai na i soqosoqo ni Isireli, veitalia ke vulagi sei taukei. 20 'Mo ni kua ni kania e dua na ka e vakaleveni, ena nomuni i tikotiko me laukana ga kina na madrai e sega ni vakaleveni.'" 21 Sa kacivi ira kece na qase e Isireli o Mosese ka tukuna vei ira, "Mo ni digitaka na lami ena vuku ni nomuni vuvale ka vakamatei na lami ni Lakosivia. 22 "Mo ni taura na Isopi ka tonia ena bilo levu sa tiko kina na dra ka boroya na ulu ni katuba kei na kena duru e rua, me kua ni dua e curu ki tuba ena bogi taucoko ka yacova na mataka. 23 "O Jiova ena lako mai, me samuti ira na Ijipita, ni sa raica na dra ena ulu ni katuba kei na kena duru, o Jiova ena lako sivia ka sega ni vakatara na dauveivakarusai me lako mai ki na nomu vale me samuta. 24 "Mo ni vakananuma na lewa oqo, me nomuni kei ira na luvemuni me sega ni mudu." 25 "Ena yaco na gauna ni o ni sa lako mai ki na vanua sa solia vei kemuni o Jiova, me vaka sa yalataka, mo ni qai dau nanuma na veiqaravi oqo. 26 "Ni ra sa tarogi kemuni o ira na luvemuni, 'Na cava na i balebale ni vei ka oqo?' 27 "Mo ni qai sauma, oqo na Lako sivia i Jiova, 'O koya sa lako sivia na nodra veivale na luvei Isireli mai Ijipita ena gauna sa veivakamatei kina vei ira na Ijipita ka vakabula na noda vuvale.'"Era sa vakacuva na uludra na tamata ka lotu. 28 Era sa lako na luvei Isireli ka vakayacora, me vaka sa vosa kina o Jiova vei Mosese kei Eroni, era sa vakayacora. Nai Katini Ni Totogi: Nodra Mate Na Ulumatua 29 Sa qai yaco, ena lomaloma ni bogi, sa vakamatei ira kece na ulumatua mai Ijipita o Jiova, mai vua na ulumatua i Fero, o koya sa liu sara ki vei koya na ulumatua i koya sa muri sara, kei na ulumatua ni manumanu kecega. 30 Sa tucake o Fero ena bogi, o ira kece na nona dauveiqaravi kei ira kece na Ijipita, sa dua na veitagicaki levu, sa sega ni dua na vale sa vo, na mate sa tiko kece ena veivale.
Na Lako Yani
31 Sa kacivi Mosese o Eroni mai ka tukuna, "Mo ni tucake ka lako tani mai vei ira na noqu tamata, o kemudrau kei ira kece na luvei Isireli, mo ni lako ka qaravi Jiova me vaka o ni sa tukuna tiko. 32 "Mo ni kauta talega na nomuni manumanu me vaka o ni sa tukuna oti, ka lako ka cavuta vei au na veivakalouvinakataki." 33 Era sa veivakamasuti na Ijipita me ra lako tani vakatotolo, ni ra sa tukuna tiko, "Ni vakaidina era na mate kece." 34 Era sa taura na kedra ni se bera ni vakalevenitaki, sa sega na kedra i vaqa ka colata e tabadra. 35 Era sa cakava na luvei Isireli me vaka na vosa i Mosese, ka era sa kerea mai vei ira na Ijipita na veika sa caka ena siliva kei na koula kei na i sulu. 36 O Jiova sa solia na veitokoni vei ira na Isireli ena matadra na Ijipita me ra solia kina na Ijipita na veika era sa vinakata mai vei ira. Era sa taura mai vei ira na Ijipita. 37 Era sa lako na luvei Isireli mai Ramisese ki Sakoca, e ono na drau na udolu na tagane ena yavadra ka sega ni wili kina na gone. 38 E dua talega nai lawalawa levu sa lako cake vata kei ira, na manumanu—sa ka levu na manumanu susu. 39 Era sa vavi keke sega ni vakaleveni ena falawa sa kau mai Ijipita: ni sa sega ni vakaleveni baleta na nodra sa lako vakatotolo mai Ijipita, ka era sa sega ni vakarautaka vakavinaka kina na veika vaka o ya. 40 Na nodra i lakolako na luvei Isireli era sa tiko mai Ijipita sa va na drau ka tolusagavulu na yabaki. 41 Ni sa mai cava na va na drau tolusagavulu na yabaki — ena siga sa mai cava kina—era sa lako tani mai na sotia ni Kalou mai na vanua o Ijipita. 42 Sa dua na bogi ni vakanananu ki vei Jiova ena Nona kauti ira tani mai na Ijipita. Oqo na bogi nei Jiova, na bogi sa vakatabaki dua vei ira na luvei Isireli ena nodra veitabagauna.
Na I Vakaro Ni Lako Sivia
43 Sa tukuna o Jiova vei Mosese kei Eroni, "Oqo na i vakaro ni Lako Sivia, sa tabu ni dua na vulagi me kana kina. 44 "O ira kece na bobula sa voli ena i lavo, ka sa cilivi ira, me ra qai kana kina. 45 "O ira na daulako tu kei ira sa voli na nodra cakacaka me ra kua ni kana kina. 46 "Me laukana ga ena dua na vale: me kua ni kau ki tuba e dua na lewena, me kua ni kamusu na kena sui. 47 "Oqo, me ra maroroya kece o ira nai soqosoqo ni Isireli. 48 "Kevaka e dua na vulagi sa lako tu vata kei kemuni, ka sa via kania na Lako Sivia i Jiova, o ira kece na nona era tagane me ra cilivi. Ka me ra qai lako voleka mai ka vakaitavi; me vaka e dua ga na i taukei ni vanua o koya. Ni sa tabu me dua na sega cili me kana mai kina. 49 "Me dua ga na lewa vei ira na sucu i taukei kei ira sa daulako tu ka tiko vulagi vei kemuni." 50 Era sa caka vakakina na luvei Isireli me vaka sa vakarota o Jiova vei Mosese kei Eroni. 51 Sa qai yaco ena siga sara ga o ya, o Jiova sa kauti ira tani mai na luvei Isireli mai na vanua o Ijipita me vaka na nodra i valu.
Lako Yani 13
Era Sa Vakacabori Na Ulumatua
1 Sa vosa o Jiova vei Mosese ka vaka, 2 "Vakasavasavataki ira kece na ulumatua, na ka kece sa dolava na kato ni tamata se manumanu vei ira na Isireli; me ra sa Noqu."
Na Solevu Ni Madrai Sega Ni Vakaleveni
3 Sa tukuna o Mosese vei ira na tamata: "Mo ni nanuma na siga oqo, o ni sa lako tani kina mai Ijipita, mai na vale ni veivakabobulataki; ni sa kaukauwa ga ni ligai Jiova sa kauti kemuni tani mai na vanua o ya. Me kua ni laukana na madrai sa vakaleveni. 4 "Ena siga oqo, o ni sa lako tani kina, ena vula o Epipi. 5 "Ni sa kauti kemuni mai o Jiova ki na nodra vanua na Kenani, na Itaiti, na Amoraiti, na Ivaiti kei na Jepusaiti, na vanua sa yalataka vei ira na qase me solia vei kemuni, na vanua ni maroroya na veiqaravi oqo ena vula vata ga oqo. 6 "Me vitu na siga e na nomuni kania na madrai sega ni vakaleveni oqo, e na i kavitu ni siga, me dua na kanavata vei Jiova. 7 "Na madrai sa sega ni vakaleveni me laukana tiko me vitu na siga. Me kua ni laukune ena kemuni maliwa na madrai sa vakaleveni, se, ena nomuni i tikotiko. 8 "Mo ni tukuna talega vei ira na luvemuni ena siga o ya ka vaka: 'sa ca oqo, baleta na ka sa cakava vei au o Jiova ena noqu lako tani mai Ijipita.' 9 "Me i vakatakilakila oqo e na ligamuni, me vakananumi ena maliwa ni matamuni, nai vunau i Jiova, me tiko ena gusumuni; ni, ena liga kaukauwa sa kauti kemuni tani kina mai Ijipita o Jiova. 10 "Mo ni maroroya na lewa oqo ena kena gauna ena veiyabaki kecega.
Nai Vunau Me Baleti Ira Na Ulumatua
11"Ena gauna sa na kauti kemuni mai kina o Jiova ki na vanua o Kenani me vaka sa yalataka vei ira na qase, ka sa solia vei kemuni, 12 "mo ni qai vakatabui ira kece sa dolava na 'kato ni gone' me nona na Kalou, oqori na i matai mai vei ira na manumanu sa nomuni, na ka tagane kece; me nei Jiova. 13 "Nai matai mai vei ira na asa me veisau kei na lami; kevaka o sa sega ni veisautaka, me qai musuka na domona. o ira kece na ulumatua tagane mai vei kemuni, mo ni vakatabuya. 14 "Ni ra sa tarogi kemuni na luvemuni ena veisiga mai muri, ka vaka: 'Na cava oqo?' Mo ni qai tukuna vei ira, "Ena kaukauwa ni ligai Jiova, sa kauti keimami tani mai Ijipita, mai na vale ni veivakabobulataki. 15 'Ni sa yaco na gauna, sa yalo kaukauwa kina o Fero me kua kina ni sereki keimami, o Jiova sa vakamatei ira kecega na ulumatua ena vanua o Ijipita, ruarua, na ulumatua ni tamata kei na ulumatua ni manumanu talega. o koya oqo, au sa vakacabora kina vei Jiova na tagane kecega sa dolava na kato ni gone.' 16 "Me i vakatakilakila e ligamuni, ka me sa toka ga ena maliwa ni matamuni, ni ena kaukauwa ni liga i Jiova sa kauti keda tani mai Ijipita."
Na Sala Ena Vanua Liwa
17 Sa qai yaco, ni sa sereki ira na tamata o Fero me ra lako, sa sega ni vakatara o Jiova me ra lako yani ena nodra vanua na Filisitia, e dina ni voleka na sala o ya; ni sa tukuna o Jiova, "de ra qai veisautaka na nodra rai, ka era na qai via lesu tale ki Ijipita." 18 O Jiova sa liutaki ira vaka ki na vanua liwa na tamata ki na wasawasa damudamu. o ira na luvei Isireli era sa lako cake vakaituvatuva ena nodra lako tani mai Ijipita. 19 O Mosese sa kauta vata talega kei koya na sui nei Joseva, ni sa yalataka o koya vei ira na luvei Isireli ka vaka, "Ena talevi kemuni vakaidina na Kalou, ka mo ni na kauta vata kei kemuni na noqu sui." 20 Era sa tekivuna na nodra i lakolako mai Sakoca ka mai tiko vakalailai e Ecama ena i yalayala ni vanua liwa. 21 Sa liutaki ira o Jiova ena duru o ena siga me liutaki ira, kei na duru bukawaqa ena bogi me vakararamataki ira. Me ra lako tiko ena siga kei na bogi. 22 Sa sega ni kauta tani na duru o kei na duru bukawaqa ena bogi.
Lako Yani 14
Na Takosovi Ni Wasawasa Damudamu
14 Sa vosa vakaoqo o Jiova vei Mosese ka vaka: 2 "Mo vosa vei ira na luvei Isireli me ra gole ka tiko mada vakalekaleka e Pi-Airoci, oqori ena kedrau veimama o Mikidoli kei na wasawasa veibasai kei Peali Seponi; mo ni tiko mada e keya mai na yasana ena wasawasa. 3 "O Fero ena tukuna ena vukudra na luvei Isireli, 'Ni ra sa lialia ena vuku ni vanua, ka sa sogoti ira ki loma, na vanua liwa.' 4 "Au na vakayalokaukauwataki koya, me cicivi ira muri kina; Au na dokai mai Fero kei ira na nona mataivalu, era na kila kina na Ijipita ni sai Au o Jiova," ka sa vaka kina. 5 Sa tukuni mai oqo vua na tui Ijipita, ni ra sa dro na tamata, na yalo i Fero kei na yalodra na tamata sa cati ira na tamata, ka era sa tukuna, "Na cava e da sa cakava kina oqo, ena noda sa laivi ira na Isireli me ra lako tani mai na nodra qaravi keda?" 6 Sa vakarautaka na nona qiqi ni valu, ka kauti ira na nona tamata vata kei koya. 7 Sa kauta vata kei koya e ono na drau na qiqi ni valu digitaki kei na qiqi ni valu kece e Ijipita kei na kedra kavetani vakayadua. 8 O Jiova sa vakaukauwataka tale na yalo i Fero tui Ijipita ka sa cici muri ira na luvei Isireli, ka era sa lako tani ga na luvei Isireli ena yalo doudou. 9 Era sa cici muri yani na Ijipita, na ose kece, kei na qiqi ni valu nei Fero, na i valu ose kei na i valu yava, era sa siviti ira yani ka cegu vakalailai ena wasawasa volekati Pi-Airoci, o Peali – Seponi e liu. 10 Ni sa voleka mai o Fero, era sa rai mai na luvei Isireli ka raica ni ra sa toso voleka mai na Ijipita. Era sa rere vakalevu ka era sa kacivi Jiova na luvei Isireli. 11 Era sa tukuna vei Mosese, "Sa sega beka nai bulubulu mai Ijipita me keimami mai mate tu kina vakaoqo ena vanau liwa? Na cava o sa cakava vei keimami, mo kauti keimami tani kina mai Ijipita? 12 "Sa sega beka ni koya oqo na veika ga keimami sa dau tukuna tiko mai Ijipita, 'Mo laivi keimami ga me keimami qaravi ira na kai Ijipita'? E vinaka cake me keimami qaravi ira na kai Ijipita mai na neimami mai mate ena vanua liwa." 13 Sa tukuna o Mosese vei ira na tamata, "Mo ni kakua ni rere, ni tu vakadua, mo ni na raica na veivakabulai i Jiova o koya ena cakava vei kemuni ena siga oqo, o ni na sega ni raici ira tale me sega ni mudu. 14 "O Jiova ena vala ena vukumuni, ka o ni na kunea na vakacegu ni yalomuni." 15 Sa tukuna o Jiova vei Mosese, "Na cava o ni sa tagi tiko mai kina? Tukuna vei ira na luvei Isireli me ra toso ki liu. 16 "Mo laveta na nomui titoko ka dodoka yani vaka ki na wasawasa ka wasea rua. o ira na luvei Isireli era na lako ena vanua mamaca ena loma ni wasawasa. 17 "Au na vakayalokaukauwataka na yalodra na Ijipita ka era na muri yani. Au na vakarokorokotaki mai vei Fero kei ira kece na nona i valu, kei ira kece na nona qiqi ni valu kei ira na vodo ose. 18 "Era na kila na Ijipita Ni'u sa Kalou. Oi au o Jiova, ni sa Noqu ga na dokai, ka, Au sa cecere vei Fero kei na nona qiqi ni valu kei ira na nona dau vodo ose." 19 Na Agilosi ni Kalou sa dau liu vei ira na Isireli sa lako muri ira yani; na duru o sa dau liu vei ira, sa dau muri ira talega yani. 20 Sa qai lako mai ena kedrau maliwa ira na Ijipita kei ira na Isireli. Sa vakabutobutotaki ira na Ijipita, ka yaco me nodra rarama na luvei Isireli. Sa yaco kina me sega na veiriti ena bogi. 21 Sa dodoka yani na ligana o Mosese ki na wasawasa, sa qai vakavuna o Jiova me lobi lesu na wai ena cagi tokalau kaukauwa ena bogi taucoko, ka sa yaco me mamaca na wai ka sa tawase. 22 Era sa lako na luvei Isireli ena loma ni wasawasa ena vanua mamaca, ka sa kedra bai tale na wai, o ya na wai ga, e nai matau kei na i mawi. 23 Era sa cici muri ira tiko ga yani na Ijipita ena loma ni wasawasa, na qiqi ni valu kece nei Fero, na nona ose kece, kei ira na vodo ose. 24 Ni sa yaco na gauna ni veisau yadra ena mataka caca, sa rai sobu mai o Jiova vei ira na Ijipita mai na duru bukawaqa kei na duru o, sa qai vakaleqai ira na i valu ni Ijipita. 25 Sa qai vakaleqa na yava ni qiqi ni valu, me toso kina vakadredre na qiqi; era sa veitukuna yaka na Ijipita, "Me da sa dro mai vei ira na Isireli, ni sa vala ena vukudra o Jiova vei ira na Ijipita." 26 Sa tukuna o Jiova vei Mosese, "Dodoka yani na ligamu ki wasawasa, me luvuci ira kina na Ijipita na wai, me luvu talega na qiqi ni valu, kei na ose, kei ira sa vodo tiko kina." 27 Sa dodoka yani o Mosese na ligana ni sa kida mai na mataka, sa lesu tale mai na wai ena kena titobu taucoko, ni ra sa veidroyaki tiko na Ijipita. o Jiova sa vakamalumalumutaki ira na Ijipita ena loma ni wasawasa. 28 Sa lesu tale na wai ka vakaluvuci ira kece na qiqi ni valu, na ose kei ira sa vodoka tiko, na mata i valu taucoko nei Fero era sa tiko e loma ni wai. Era sa mate kece ka sega ni dro bula e dua. 29 O ira na luvei Isireli era sa lako voli ena mamaca kei na vanua mamaca ena loma donu ni wasawasa, ka sa vakalalagataki na wai vei ira ena i matau kei nai mawi. 30 Sa vakabulai ira na Isireli o Jiova ena siga o ya mai na ligadra na Ijipita, o ira na Isireli era sa raici ira na Ijipita ni ra sa mate tu ena matasawa. 31 O ira na Isireli era sa raica na cakacaka levu sa cakava o Jiova mai Ijipita. Era sa rerevaki Jiova na Kalou, ka vakabauti Jiova kei na nona tamata o Mosese.
Lako Yani 15
Na Sere Nei Mosese
1 O Mosese kei ira na luvei Isireli era sa lagata na sere oqo vei Jiova ka vaka: "Au na sere vei Jiova, ni sa qaqa vakaidina! Na ose kei koya sa vodoka sa viritaki rau ki wasawasa! 2 O Jiova, sa noqu kaukauwa ka noqu sere, sa yaco me noqu Kalou o koya, au na vakalevulevui koya; Na tamaqu na noqu Kalou, Au na vakacerecerei Koya. 3 O Jiova sa tagane ni vala; o Jiova na yacana. 4 O Fero kei na nona qiqi ni valu, Kei ira na nona i valu sa viritaka e wai o Koya; o ira na nona qaqa era sa vakaluvuci talega ena Wasawasa Damudamu. 5 Sa ubi ira na titobu; Era sa lutu dromu yani vaka na vatu. 6 "Na Ligamuni i matau, Jiova, sa yaco me cecere na kena kaukauwa; Na Ligamuni i matau, Jiova, era sa kasere kina vakamatailalai na meca. 7 Ena vakaitamera ni Nomuni uasivi sara, o ni sa vakadrukai ira sa tubu mai me veimecaki kei kemuni; o ni sa vakatala yani na Nomuni cudru katakata ka sa kani ira me vaka na yame ni i varo. 8 Nai cegu ni Ucumuni sa kumuni vata kina na wai kecega; Era sa tu vakadodonu na ualuvu me vaka na i vau sila; Kei na titobu sa cevata mai ena loma donu ni wasawasa. 9 Sa tukuna na meca, 'Au na cici muri ira, Au na tabaki ira, au na wasea na i toki ni valu; na noqu gagadre ena vakacegui mai vei ira, Au na taura na noqu sele i wau, Na ligaqu ena vakarusai ira.' 10 O ni sa uvuca yani na Nomuni cagi, Na wasawasa sa ubi ira; Era sa dromu me vaka na kaukamea ena wai levu. 11 "O cei sa vakataki kemuni, Jiova, e na kedra maliwa na Kalou? O cei sa vakataki Kemuni, sa vakaiukuuku ena yalosavasava e vakatatabutaki. Sa vakarokorokotaki ka vakacerecerei ka sa dau cakava na veika e vakaqoroqoroi? 12 O ni sa dodoka yani na ligamuni i matau; Sa tilomi ira. 13 Oi kemuni ena Nomuni yalololoma o ni sa liutaki ira na tamata o ni sa voli ira oti; o ni sa tuberi ira ena Nomuni kaukauwa ki na Nomuni tikotiko tabu. 14 "Na tamata era sa rogoca ka rere; Na rarawa ena vesuki ira sa tiko mai Palesitaina. 15 O ira na tui mai Itomi era na yalolailai; o ira na qaqa mai Moapi sa na vesuki ira na sautaninini; o ira sa tiko e Kenani, era na waicala yani. 16 Na rere kei na veilecayaki era lutuki ira mai; Ena kaukauwa ni Ligamuni, era na tuvakadua me vaka na vatu, Me yacova ni ra sa lako yani na Nomuni tamata, o ni sa voli ira oti. 17 O ni na kauti ira mai ka mai tei ira, Ena ulunivanua sa Nomuni votavota, Ena vanua, I Jiova, o ni sa cakava na ligamuni. 18 "O Jiova ena lewa me sega ni mudu ka sega ni mudu." 19 Na ose kece nei Fero era sa luvu vata kei na qiqi ni valu kei ira kece sa vodo kina ena wasawasa, sa qai kauta lesu tale mai o Jiova na wai ni wasawasa vei ira. O ira ga na luvei Isireli era sa lako ena vanua mamaca ena loma ni wai.
Na Sere Nei Miriama
20 O Miriama na parofita yalewa, na ganei Eroni, sa taura na tibereli, kei ira kece na yalewa era sa muri koya yani ka meke tiko ni ra sa sauvaka tiko na tibereli e ligadra. 21 Sa vosa vei ira na yalewa oqo o Miriama ka vaka: "Mo ni sere vei Jiova, Ni sa vakaiukuukutaki ena qaqa! Na ose kei koya sa vodoka sa viritaki rau ruarua ki wai o ya!"
Na Wai Wiwi Sa Kamikamica Mai
22 Sa kauti ira tani mai na Wasawasa Damudamu na Isireli o Mosese; ka era sa lako ki na Vanua Liwa vaka ki Suri. Era sa lako tiko me tolu na siga ka sa sega na wai. 23 Ni ra sa yaco mai ki Mara, era sa sega ni rawa ni gunuva na kena wai, ni ra sa wiwi tu. Sa vakayacani kina na vanua o ya me Mara. 24 Era sa kudru na tamata vei Mosese ka vaka: "Na cava me keimami gunuva?" 25 Sa tagi vei Jiova o Mosese ka sa vakatakila vua o Jiova e dua na vunikau; ni sa viritaka o koya ki wai na kau o ya, sa vuki sara me kamikamica na wai. Sa volai mai kea e dua na lewa kei nai vakaro vei ira me nodra. Ni mai kea sa vakatovolei ira kina o Jiova, 26 Ka tukuna, "Kevaka o ni sa vakarorogo vakavinaka ki na domo i Jiova na nomuni Kalou ka cakava na vei ka sa dodonu vua, ka solia na daligamuni ki na Nona i vakaro ka maroroya na nona lewa, Au na sega ni vakatauvimatetaki kemuni ena dua na mate sa dauveitauvi mai Ijipita, Ni sai Au o Jiova sa dauveivakabulai mai na tauvimate." 27 Era sa lako mai ki Elimi, sa tiko kina e tinikarua na i vurevure ni wai ka na vitusagavulu na vu ni balabala levu. Era sa mai tiko vakalailai e kea ena bati ni wai.
Lako Yani 16
Na Madrai Mai Lomalagi
1 Era sa lako mai Elimi, o ira kece na i soqosoqo ni luvei Isireli ki na vanua liwa ni valavala ca, ena kedrau veimama o Elimi kei Sainiai ena i ka tinikalima ni siga ni karua ni vula ena nodra lako tani mai Ijipita. 2 Era sa vosa kudrukudru na i soqosoqo kece ni luvei Isireli vei Mosese kei Eroni ena vanua liwa. 3 Era sa tukuna na luvei Isireli vei rau, "Me keimami mate ena ligai Jiova mai Ijipita ni keimami dabe ka kania na bulumakau sa sinai tu ena kuro kei na madrai ni sa sinai talega, ka mamau. Ia, drau sa kauti keimami mai oqo ki na vanua liwa me keimami mai mate ena via kana." 4 Sa tukuna o Jiova vei Mosese, "Raica Au na vakatauca mai na madrai mai lomalagi vei kemuni. Me ra lako na tamata ka kauta mai na kedra i vakarau ni dua ga na siga, Me'u na vakatovolei ira kina, se, era na lako voli ena Noqu lewa, se sega. 5 "Ena i ka ono ni siga, me ra vakarautaka na i vakarau era na kauta mai, ka me vakaruataki na i vakarau ni veisiga." 6 E rau sa vosa o Mosese kei Eroni vei ira na luvei Isireli, "Ena yakavi, o ni na kila ni sa kauti kemuni tani mai Ijipita. 7 "Ena mataka lailai o ni na raica kina na I ukuuku i Jiova; ni sa rogoca o Koya na nomuni vosa kudrukudrutaki Jiova. Na cava oi keirau, mo ni cakava kina na veika oqo vei keirau?" 8 Sa tukuna talega o Mosese, "Oqo na veika ena kune ena yakavi ni sa solia vei kemuni o Jiova na lewe ni manumanu mo ni kania, kei na mataka na madrai me levu sara, ni sa rogoca o Jiova na nomuni vosakudrukudru, o ni sa cakava tiko Vua. Na cava oi keirau? O ni sa cakava tiko oqo vei Jiova, sega, ni vei keirau." 9 Sa vosa o Mosese vei Eroni, "Tukuna vei ira taucoko na i soqosoqo taucoko ni luvei Isireli, 'Me ra toso voleka mai vei Jiova, ni sa kila o Koya na nomuni dau vosavosa vakacataka na ka.'" 10 Ni sa vosa tiko o Eroni vei ira na i soqosoqo taucoko e Isireli ka era sa rai kece tiko vaka ki na vanua liwa, sa basika mai na i ukuuku ni Kalou mai na vei o. 11 Sa vosa o Jiova vei Mosese ka vaka, 12 "Au sa rogoca na nodra vosavakacaca na luvei Isireli, 'Vosa vei ira ka tukuna, ena yakavi o ni na kana lewe ni manumanu, ena mataka o ni na vakasinaiti ena madrai, o ni na kila kina ni sai Au o Jiova na nomuni Kalou.'" 13 Era sa vuka mai na ga ena yakavi ka robota nai tikotiko taucoko, ena mataka sa robota na vanua taucoko na tegu vavaku. 14 Ni ra sa yali yani na tegu, era sa tu mai e so na ka mokimokiti lalai ena dela ni qele. 15 Ni ra sa raica na veika oqo o ira na luvei Isireli, era sa veivosakitaka, "Se sa cava oqo?" Ni ra sa sega ni kila na ka o ya. Sa qai vosa vei ira o Mosese ka vaka: "Oqori na madrai sa solia vei kemuni o Jiova mo ni kania. 16 "Oqori na veika sa vakarota o Jiova: 'Me ra dui kumuna, me vaka era sa vinakata, me dua nai vakarau me dua na tamata, me vaka na i wiliwili ni tamata era sa tiko ena vale laca.'" 17 Era sa cakava vaka kina na luvei Isireli ka kumukumuni, eso e levu ka so e lailai. 18 Ni ra sa cakava na kena i vakarau, vei koya sa levu, sa sega e vo, kei koya sa lailai, sa sega e oti. Era sa dui soqona, me vaka era sa vinakata. 19 Sa tukuna mai o Mosese, "Me kua ni dua na ka e vo ena vuku ni mataka." 20 Era sa sega ni via vakarogoci Mosese e so ka era sa maroroya tiko eso ena vuku ni mataka, sa ulo mai ka bona sara. Sa cudruvi ira sara vakalevu o Mosese. 21 Era sa qai dau kumukumuni ga ena mataka na tamata yadua me vaka na i vakarau ni kena. Ni sa katakata mai na siga, era sa waicala kece. 22 E na i ka ono ni siga, me ra kumuna vata e rua nai votavota vei ira, na vakarau ni dua na tamata. Era sa lako mai o ira na veiliutaki ka tukuna vei Mosese. 23 Sa qai tukuna vei ira, "Oqo na veika sa tukuna o Jiova: 'Ni mataka sa Siga ni Vakacecegu vei Jiova. Mo ni vavia na veika e dodonu me vavi ni kua ka me saqa talega na veika e dodonu me saqa; ka maroroya na veika kece sa vo me nomuni.'" 24 Era sa qai maroroya me vaka sa vakarota o Mosese; sa sega ni bona se tauva na ulo. 25 Sa qai tukuna vei ira o Mosese, "Mo ni kania oqo e dai, ni oqo na Siga ni Vakacecegu vei Jiova, o ni na sega talega ni raica oqo ena vanua. 26 "E ono na siga o ni sa dau kumukumuni kina, ia, ena i ka vitu ni siga, na Siga ni Vakacecegu, o ni na sega ni kunea kina e dua." 27 Sa qai yaco, ena dua na Siga ni Vakacecegu, sa lako yani e so na tamata me kumukumuni, ia, era sa sega ni kunea kina e dua. 28 Sa vosa kina o Jiova vei Mosese ka vaka: "Na cava soti na kena dede na nomuni sega ni via rogoca kina na Noqu i vakaro kei na Noqu vunau? 29 "Sa solia vei kemuni na Siga ni Vakacecegu o Jiova; oqori sa solia kina vei kemuni e na i ka ono ni siga na madrai ni vua na siga. Me ra tiko ga kina e vale na tamata me kua ni dua e lako ki tuba ena Siga ni Vakacecegu." 30 Era sa vakacegu na tamata ena Siga ni Vakacecegu. 31 Era sa vakatoka na Isireli na vei ka o ya me Mana. Sa vaka na sore ni koriada, kei na kena i kanakana sa vaka na parile mamaca, boro kina na oni. 32 Sa qai tukuna o Mosese, "Oqo ga na veika sa vakarota o Jiova, 'Vakatawana e dua nai wasewase ka me maroroi vei ira na i tabatamata kece, me ra raica kina na madrai Au a vakani kemuni kina mai na vanua liwa, ena Noqu kauti kemuni tani mai Ijipita.'" 33 Sa tukuna o Mosese vei Eroni, "Taura na kuro ka biuta kina e dua na i vakarau Mana, ka biuta tiko ena mata i Jiova. Me maroroi tiko ki na i tabatamata kecega." 34 Me vaka sa vakaroti Mosese o Jiova, sa vakayacora vaka kina o Eroni ena mata ni Veidinadinati, me maroroi kina. 35 O ira na luvei Isireli era sa kana Mana tiko me vasagavulu na yabaki me yacova ni ra sa lako mai ki na vanua sa sega tiko; era sa kana mana tiko me yacova ni ra sa yaco ki nai yalayala ni vanua o Kenani. 36 E dua nai vakarau ni mana me laukana vata kei na dua na bilo levu sa sega kina e rua na i vakarau wai.
Lako Yani 17
Na Wai Mai Na Vatu
1 Era sa tekivu lako yani nai soqosoqo taucoko ni luvei Isireli e na i lakolako mai na Vanua Liwa ni Valavala Ca, me vaka nai vakaro i Jiova, ka era sa mai tiko e Refidimi; ia, sa sega na wai me ra gunuva na tamata. 2 Era sa lako mai vei Mosese na tamata ka vaka: "Mo solia vei keimami na wai me keimami gunu." Sa tukuna vei ira o Mosese, "Na cava o ni sa cakava kina oqo vei au? Na cava o ni sa cakava kina oqo vei au? Na cava o ni sa vakatovolei Jiova kina?" 3 Era sa karamacataka na wai mai kea o ira na tamata, era sa vosakudrukudru vei Mosese ka vaka, "Na cava o sa kauti keimami kina mai Ijipita, ka mo mai vakamatei keimami kina, na luvei keimami kei na neimami manumanu susu ena viagunu?" 4 Sa tagi vei Jiova o Mosese ka vaka: "Na cava me'u cakava vei ira oqo? Ni ra sa voleka sara tikoga ni vakaviriki au ena vatu!" 5 Sa vosa mai o Jiova vei Mosese, "Mo lako ena matadra na tamata, ka kauta vata kei iko e so na nodra qase na Iisreli, mo kauta vata tale tiko ga kei iko na i titoko o a tawasea kina na wai. 6 "Mo kila, Au na tucake e matamu mai kea ena vatu e Orepi; mo samuta na vatu ka ena lako mai kina na wai, me ra gunu kina na tamata." Sa vakayacora vakakina o Mosese ena matadra na qase ni Isireli. 7 Sa vakayacana na vanua o ya me Masa kei Meriba, baleta na nodra veiqati na luvei Isireli, baleta talega na nodra vakatovolei Jiova ena nodra tukuna tiko, "Sa tiko vata kei keda o Jiova se sega?"
Era Sa Vakadrukai Amelekaiti
8 O ira na Amalekaiti era sa lako mai ka mai vala kei ira na Isireli e Refidimi. 9 Sa tukuna o Mosese vei Josua, "Mo digitaka vei keda eso na tamata ka lako yani me vala kei Amalekaiti. Ni mataka, au na tucake tu mai na delana kei na i titoko i Jiova e ligaqu." 10 Sa cakava o Josua me vaka sa tukuna vua o Mosese, ka vala kei ira na Amalekaiti. o Mosese kei Eroni kei Uri, e ratou sa gole cake ki na delana. 11 Sa qai yaco ni sa dulaka cake tiko na ligana o Mosese era sa kaukauwa mai na Isireli, ni sa malumu sobu mai na ligana, era sa kaukauwa mai na Amalekaiti. 12 Sa qai yaco me bibi mai na ligai Mosese; sa tuva na vatu me dabe kina. E rau sa vukei Mosese o Eroni kei Uri ena kena dulaki cake tikoga na ligana, ni rau sa yadua tu na yasana. E rau sa tauri koya matua tiko me yacova na kala ni matanisiga. 13 Sa vakadrukai ira na Amalekaiti o Josua ena i seleiwau. 14 Sa tukuna o Jiova vei Mosese, "Vola oqo mei vakananumi ena i vola me wiliki me rogoca o Josua, ni Au na vakakawabokotaka na kedra i vakananumi na Amalekaiti ena ruku i lomalagi." 15 Sa tara o Mosese e dua nai cabocabo ni soro mai kea ka vakayacana, O Jiova Na Noqu Qaqa; 16 Ni sa tukuni, "Me vaka sa yalataka o Jiova: o Jiova ena valuti ira na Amalekaiti mai na tabatamata oqo, ka yacova nai tabatamata kecega."
Lako Yani 18
Nai Vakasala Nei Jacoro
1 O Jacoro na bete mai Mitiani, na momo nei Mosese, sa rogoca na veika kece sa cakava na Kalou vei Mosese kei ira na Isireli na Nona tamata — ni sa kauti ira tani mai na Isireli mai Ijipita. 2 O Jacoro na momo nei Mosese, sa kauti Sipora, na wati Mosese, 3 Kei rau na luvena tagane, na yacana e dua o Keresoni, (ni sa tukuni, "Au a vulagi tu ena vanua tani") 4 Kei na yacana tale e dua o Iliesa, (ni sa tukuni, "Na Kalou nei tamaqu sa noqui vukevuke, ka sa vakabulai au mai nai seleiwau nei Fero"); 5 O Jacoro na momo nei Mosese sa lako mai kei na luvena tagane kei na watina talega vei Mosese ena vanua liwa. Ena vanua era sa tiko kina na ulunivanua ni Kalou. 6 Sa tukuna o koya vei Mosese, "Oi au o Jacoro na nomu momo, au sa lako mai oqo vei iko kei watimu kei rau na luvemu." 7 Sa lako yani o Mosese me sota kei nona momo ka vakarokoroko ka reguca na ligana. E rau sa veitarogi ena vuku ni nodrau dui tiko vinaka, ka rau sa gole sara yani ki na vale laca. 8 O Mosese sa tukuna vei Jacoro na veika kece sa cakava o Jiova vei Fero kei ira na Ijipita ena vukui Isireli, kei na veika dredre kece era sa sotava ena sala kei na i valavala ni veivakabulai nei Jiova vei ira. 9 Sa marautaka o Jacoro na veika kece sa cakava o Jiova vei ira na Isireli, o ira sa vakabulai mai na ligadra na Ijipita. 10 Sa tukuna o Jacoro, "Me cecere o Jiova, o koya sa veisereki mai na ligadra na Ijipita, na ligai Fero, sa sereki ira na tamata mai na ligadra na kai Ijipita. 11 "Oqo, au sa kila ni sa levu duadua o Jiova mai vei ira na Kalou kecega era sa cakava, sa cecere duadua o Jiova." 12 O Jacoro sa cakava e dua na i soro kama kei na i madrali vua na Kalou. Sa lako mai o Eroni kei ira kece na qase ni Isireli me kana madrai vata kei na momo nei Mosese ena mata ni Kalou. 13 Sa qai yaco ena siga sa tarava, sa dabe o Mosese me lewai ira na tamata; era sa tucake tu na tamata ena matai Mosese mai na mataka ka yacova na karobo ni yakavi. 14 Ni sa raica o Jacoro na veika sa caka vei ira na tamata, sa tukuna kina, "Na cava o sa cakava tiko vei ira na tamata? Na cava o dabe duadua tiko kina, ka me ra tucake tu ena matamu na tamata mai na mataka ka bogi yani?" 15 Sa tukuna o Mosese vei nona momo, "Era sa lako tiko mai vei au na tamata me vakataroga na Kalou. 16 "Ni ra kunea e dua na ka e dredre, era na lako mai vei au, ka au na vakatauca na lewa me baleta e dua mai vua tale e dua, au na vakaraitaka na lewa ni Kalou kei na Nona i vunau." 17 Sa tukuna o Jacoro vei Mosese ka vaka: "Na ka o sa cakava tiko oqo sa sega ni vinaka. 18 "O iko kei ira kece oqo, era sa vakaocai iko. Era sa rui lewe levu, sa sega ni rawa vei iko mo qarava duadua. 19 "Vakarorogo ki na domoqu; au na solia vei iko na i vakasala, na Kalou ena tiko vata kei iko: Mo tu ena mata i Jiova ena vukudra na tamata, mo kauta mai kina na veidredre oqori vua na Kalou. 20 "Mo vakavulica vei ira na lewa kei na i vunau ka vakaraitaka vei ira na sala kei na cakacaka me ra muria. 21 "Mo raica, na nomu digitaka mai vei ira na tamata, na tamata e kila na ka, o ira sa rerevaka na Kalou, tamata ni dina, cata na kocokoco; me ra mai veiliutaki vei ira na udolu, veiliutaki vei ira na drau, veiliutaki vei ira na limasagavulu, kei ira na veiliutaki vei ira e lewe tini. 22 "Me ra lewa vei ira na tamata ena veigauna kecega. Na veika lelevu sara me ra qai kauta mai vei iko. Na veika lalai me ra lewa ga o ira, me rawarawa kina vei iko, oqo era na colata kina na i colacola vata kei iko. 23 "Kevaka o sa cakava na veika oqo, me vaka sa vakarota vei iko na Kalou, sa na rawa kina vei iko mo vosota, ka era na lako na tamata vakayadua ki na nodra i tikotiko ena vakacegu." 24 Sa rogoca o Mosese na vosa nei nona momo ka vakayacora me vaka sa tukuni vua. 25 Sa qai digitaki ira na tamata o Mosese mai vei ira na Isireli ka cakava me rai liuliu vei ira na tamata, liuliu ni veiya-udolu, vei yadrau, vei yalimasagavulu, vei yatini. 26 Era sa lewa vei ira na tamata ena gauna kecega, na veika e dredre sara, sa qai dau kau mai vei Mosese, na veika lalai ga, era sa raica o ira. 27 Sa qai laivi Jacoro o Mosese me lako, ka lako yani ki na nona vanua o Mosese.
Lako Yani 19
O Ira Na Isireli Ena Ulunivanua O Sainiai
1 Ena i katolu ni vula ena nodra sa lako tani mai Ijipita na Isireli, ra sa yaco mai ki na Vanua Liwa e Sainiai ena siga vata ga era biuti Ijipita mai kina. 2 Era a sa lako tani mai Refidimi ka yaco mai ki na Vanua Liwa e Sainiai, era sa mai tiko ena vanua liwa na Isireli me veidonui na ulunivanua. 3 Sa lako cake vua na Kalou o Mosese, ka sa kaci mai vua o Jiova mai na ulunivanua ka vaka: "Mo tukuna vakaoqo ki na vale i Jekope, mo vosa ki na nodra vale na luvei Isireli: 4 'O ni sa raica na veika Au a cakava vei ira na kai Ijipita, kei na noqu roqoti kemuni me vaka na taba ni ikeli ka kauti kemuni mai ki vei Au. 5 'Oqo, kevaka ga o ni talairawarawa kina domoqu ka muri na Noqu veiyalayalati, o ni na qai i yau talei sara vei Au mai vei ira na tamata kecega; ni sa Noqu kecega o vuravura. 6 'O ni na mata bete vakaturaga vei Au, na matanitu tabu.' Oqo na veivosa mo ni tukuna vei ira na luvei Isireli." 7 Sa lako mai o Mosese ka kacivi ira na qase ni Isireli ka tukuna vei ira na vosa kece oqo, me vaka sa vakarota vua o Jiova. 8 Era sa sauma kece mai na tamata ka vaka, "Na veika kece sa tukuna o Jiova, keimami na cakava." Sa vakasuka kece vei Jiova o Mosese na ka era sa tukuna na Isireli. 9 Sa qai tukuna o Jiova vei Mosese, "Raica, Au na lako mai vei kemuni ena o vavaku, me ra na rogoca kina na tamata ni Au sa vosa vei iko, ka vakabauti iko me sega ni mudu." Sa tukuna o Mosese na nodra vosa na tamata vei Jiova. 10 Sa qai tukuna o Jiova vei Mosese, "Lako vei ira na tamata ka vakasavasavataki ira e dai, kei na siga ni mataka, raica me ra savata na nodra i sulu. 11 "Me ra vakarau tu ena i katolu ni siga. Ni ena i katolu ni siga, o Jiova ena lako sobu mai na ulunivanua o Sainiai ena matadra kecega na tamata. 12 "O na vauci ena vukudra kecega era sa tiko vakavoliti iko ni sa tukuni, 'Mo ni qarauni kemuni, ni kemuni sa sega ni lako cake ki na ulunivanua se tara na kena yavu. o koya sa tara na ulunivanua sa na vakamatei vakaidina. 13 'Me kua ni dua na liga me tarai koya, me vakaviriki ga ena vatu se vanai ena dua na dakai titi; se tamata se manumanu, me kakua ni vakabulai.' Ni sa rogo vakabalavu na davui, me ra qai lako mai vakavoleka ki ulunivanua." 14 Sa qai lako sobu mai na ulunivanua o Mosese ki vei ira na tamata ka vakasavasavataki ira, ka era sa savata na nodra i sulu. 15 Sa qai tukuna vei ira na tamata, "Ni tu vakarau e na i ka tolu ni siga mo ni kua ni lako voleka vei ira na watimuni." 16 Sa qai yaco ena i katolu ni siga, ena mataka, sa kurukuru kecega na vanua ka livaliva mai, sa dua na o vavaku sa tiko ena ulunivanua; sa rorogo vakalevu na domo ni davui, o ira kece na tamata era sa sautaninini. 17 Sa qai kauti ira tani mai na tamata o Mosese me ra mai sota kei Jiova na Kalou, era sa tu mai na rukuni ulunivanua. 18 Na Ulunivanua o Sainiai sa ubi taucoko tu ena kubou, baleta ni sa lako sobu mai kina o Jiova ena bukawaqa caucaudre. Sa lako cake na kubou me vaka mai na lovo. Sa yavavala vakalevu sara na ulunivanua. 19 Ni sa uvu tiko vakabalavu ka sa rogo levu tiko ga mai na davui, sa vosa o Mosese ka sa sauma mai na Kalou ena rorogo. 20 Sa lako sobu mai o Jiova ki na Ulunivanua Sainiai. o Jiova, sa kacivi Mosese cake mai ki na ulunivanua. Sa lako cake yani o Mosese. 21 Sa tukuna o Jiova vei Mosese, "Mo vakaroti ira na tamata, de so e via lako sivita mai na i yalayala ni ra via raici Au mai, era na rusa dina. 22 "O ira talega na bete era sa lako voleka mai vei Jiova, me ra vakasavasavataki ira, de qai vakacacani ira o Jiova." 23 Sa vosa o Mosese vei Jiova ka vaka, "Era sa sega ni rawa ni lako cake mai na tamata baleta ni Kemuni sa vakaroti ira, ena Nomuni tukuna, 'Me tiko e dua na i yalayala ena Ulunivanua o Sainiai ka me vakatabui.'" 24 Sa tukuna vua o Jiova, "Lako, lako sobu ka lako cake mai, o iko kei Eroni. Sa tabu ni dua na bete se tamata me takosova, se basuka mai na i yalayala ka lako mai vei Jiova, de qai vakacacani kemuni." 25 Sa lako sobu o Mosese vei ira na tamata ka tukuna vei ira na veika oqo.
Lako Yani 20
Nai Vakaro E Tini
1 Na Kalou sa vosa ka tukuna na veika kece oqo: 2 "Oi au o Jiova na nomuni Kalou, Au sa kauti kemuni tani mai na vanua o Ijipita mai na vanua ni veivakabobulataki. 3 "Me kua tale ni dua na Kalou vei kemuni, Oi Au ga. 4 "Mo ni kua ni cakava vei kemuni e dua na i vakatakarakara ceuti O se me dua na ka e veivakatautauvatanitaki ena ka mai lomalagi, se, e vuravura se, ena ruku i vuravura; 5 Mo ni kua ni cuva vei ira se qaravi ira. Ni sai Au o Jiova na Nomuni Kalou, oi Au na Kalou Vuvu, ka Au dau vakabasikata yani vei ira na gone ena i katolu kei na i kava ni tabatamata, na nodra caka cala na qase, o ira sa dau cati Au, 6 Ia, Au sa dauvakaraitaka na loloma, ki vei ira na vakaudolu, vei ira sa lomani Au ka maroroya na Noqu i vakaro. 7 "Mo ni kakua ni vakawaletaka na Yaca i Jiova na Nomuni Kalou, ni na sega ni vosoti ira sa vaka kawaletaka na Yacana. 8 "Mo ni nanuma na i kavitu ni siga, ka mo ni maroroya me ka tabu. 9 Me ono na siga ni cakacaka, ka me caka kina na cakacaka, 10 Ena i kavitu ni siga, sa Siga ni Vakacecegu i Jiova na Nomuni Kalou. Mo ni kua ni cakava kina e dua na cakacaka: kemuni se o ira na luvemuni tagane se yalewa, se o ira na dauveiqaravi tagane se yalewa, se na bulumakau se o ira na vulagi sa tiko ena nomuni loma ni bai. 11 E ono na siga, o Jiova sa bulia kina na lomalagi kei na vuravura, na wasawasa kei na ka kece sa tu kina, sa vakacegu ena i ka vitu ni siga. o Jiova sa vakalouvinakataka na siga ni vakacegu ka doka. 12 "Mo vakarokorokotaki rau na tamamu kei na tinamu, me balavu kina na nomuni veisiga ena vanua sa solia vei kemuni o Jiova na Nomuni Kalou. 13 "Mo ni kua ni laba. 14 "Mo ni kua ni cakava na veidauci. 15 "Mo ni kua ni butako. 16 "Mo ni kua ni beitaka vakailasu na wekamuni. 17 "Mo ni kua ni kocova na vale nei wekamuni; Mo ni kua ni kocova na watina na wekamuni, se na nona dauveiqaravi na wekamuni, se na nona manumanu se dua ga na ka sa nona na wekamuni."
O Ira Na Tamata Era Sa Rere Tiko Ena Mata Ni Kalou
18 O ira na tamata kece, era, sa vakadinadinataka na kurukuru kei na yaseyase, na rorogo ni davui kei na kena sa kubou mai na ulunivanua, ni ra sa raica na tamata na veika oqo, era sa sautaninini ka tu vakayawa. 19 Era sa tukuna vei Mosese, "Mo vosa mai, ni keimami na vakarorogo, me kua ga ni vosa vei keimami o Jiova de keimami na qai mate." 20 Sa tukuna o Mosese vei ira na tamata, "Mo ni kakua ni rere: ni sa lako mai o Jiova me vakatovolei kemuni, me tiko kina na rerevaki Jiova vei kemuni, mo ni kua kina ni valavala ca." 21 Era sa tu vakayawa na tamata, o Mosese ga sa qai toso voleka yani ki na vanua sa tu kina na Kalou.
Nai Vunau Ni Cabocabo Ni Soro
22 Sa tukuna o Jiova vei Mosese, "Mo tukuna vaka oqo vei ira na luvei Isireli; 'O ni sa raica ni, Au a sa vosa vei kemuni mai lomalagi. 23 'Mo ni kua ni cakava e dua na ka me tiko vata kei Au O na Kalou ni siliva se Kalou ni koula, mo ni kua ni cakava vei kemuni. 24 'Nai cabocabo ni soro qele, mo ni cakava vei Au, mo ni vakacabora kina na i soro kama kei na i soro ni veivinakati, na nomuni sipi kei na nomuni bulumakau. Ena vanua kecega sa teivaki kina na Yacaqu, Au na lako mai kina vei kemuni ka Au na vakalouvinakataki kemuni kina. 25 'Kevaka o ni sa cakava vei Au na i cabocabo ni soro vatu, mo ni kua ni cakava ena vatu sa bini oti tu. Kevaka o ni sa cakava ena i yaya ni cakacaka, o ni sa vakadukadukalitaka. 26 'Mo ni kua ni lako cake ena i kabakaba ki na Noqu i cabocabo ni soro, de na qai laukune kina na nomuni luvawale.'
Lako Yani 21
Nai Vunau Me Baleti Ira Na Dauveiqaravi
1 "Oqo na lewa, mo vakatauca vei ira na tamata: 2 "Kevaka o sa volia e dua na Iperiu sa veiqaravi, me veiqaravi o koya me ono na yabaki, ena i kavitu ni yabaki mo ni qai laiva me lako ena galala, ka me kua ni sauma e dua na ka. 3 "Kevaka sa lako lala mai, me lesu lala tale, kevaka sa lako vata mai kei watina me lesu tale vata kei watina. 4 "Kevaka sa soli vua e dua na watina, ka sa vakasucuma vua e dua na gone, tagane se yalewa ena gauna ni nona tiko vaka taukeni, na watina kei na luvena me nei koya me lako wale ga yani, me vaka ni a lako wale mai. 5 "Kevaka sa tukuna na dauveiqaravi, 'Au sa lomani kequ i taukei, kei na watiqu, kei na luvequ, au na sega ni via lako,' 6 "Na kena i taukei me qai kauta mai na dauveiqaravi vua na turaga ni lewa. Me qai kau mai ki na mata ni katuba, ka culai na daligana ka vakatakilakilataki, me qai qarava tiko na nona turaga me sega ni mudu. 7 "Kevaka e dua na tamata sa volitaka na luvena yalewa me dauveiqaravi, me kua ni lako o koya me vaka era sa dau cakava na dauveiqaravi tagane. 8 "Kevaka sa sega ni vakalomavinakataka na kena i taukei, o koya sa kauta mai me rau veiwatini, sa dodonu me vakagalalataki, me kua ni volitaka vua na vulagi, baleta ni sa cakacaka vakaveivakaisini vua. 9 "Kevaka sa musuki o koya vei luvena tagane, e dodonu me caka tiko vua na i valavala ni veiqaravi vinaka vei ira na goneyalewa. 10 "Kevaka sa taura tale e dua na yalewa na cauravou oqo, me soli tiko ga vua na dodonu ni kakana, i sulu kei na dodonu kece ni yalewa vakawati. 11 "Kevaka sa sega ni cakava na veika kece oqo vua na yalewa, me qai lako na yalewa oqo ena galala ka tabu ni sauma e dua nai lavo.
Nai Vunau Me Baleta Nai Valavala Kaukauwa
12 "Kevaka e dua sa vakamavoataka e dua tale ka vakamatea sara, me vakamatei o koya sa cakava. 13 "Kevaka sa sega ni tiko vakavuni o koya, ia, na Kalou sa soli koya ki na ligana, io, Au na digitaka vua na vanua me ra dro kina. 14 "Kevaka e dua na tamata sa nakita oti me vakamatea na kai nona, mo ni kauti koya tani mai na Noqu i cabocabo ni soro, me vakamatei. 15 "O koya sa samuti tamana se tinana, me vakamatei vakaidina. 16 "O koya sa butakoca mai na tamata ka kauta mai vakavesu, ka volitaka, se sa kune ni tiko e ligana, me vakamatei o koya. 17 "O koya sa rukaka na tamana se tinana, me vakamatei o koya oqo. 18 "Kevaka e rau sa veivala e lewe rua ka sa samuti e dua ena vatu se ena liga ka sega ni mate, ia, sa davo tiko ga ena nona i davodavo, 19 "Kevaka sa tucake tale ka veilakoyaki voli ena nona i titoko, me qai sereki o koya sa veisamuti. Me qai sauma ga vei koya sa mavoa, na nona gauna sa vakayali yani. Kei na nona sotavi tiko me yacova ni sa bula vinaka sara. 20 "Kevaka e dua sa vakamavoataka na nona dauveiqaravi tagane se yalewa ena kuita, ka sa mate sara ena ligana, me totogitaki o koya sa cakava oqo. 21 "Kevaka e se bula tiko me dua se rua na siga, me kua ni qai totogitaki, ni o koya oqo sa tamata taukeni. 22 "Kevaka era sa vala na tagane ka sa laki mavoa kina e dua na yalewa sa bukete tiko, ka vakavuna na nona vakasucu dole, e dina ke sega tale ni dua na ka ca e yaco sara, me totogitaki o koya sa cakava oqo me vaka sa lewa yani o tama ni gone; me qai sauma me vaka sa lewa yani o turaga ni lewa. 23 "Kevaka e qai yaco e dua na ka ca sara, me qai soli na bula mei sau ni bula, 24 "Na mata ki na mata, na bati ki na bati, na liga ki na liga, na yava ki na yava, 25 "Na kama ki na kama, na mavoa ki na mavoa, na kuita ki na kuita. 26 "Kevaka e dua sa samuta na mata i koya ka dua se matana na dauveiqaravi ka vakarusa sara, me qai laivi o koya me galala ena vuku ni matana. 27 "Kevaka sa vakalutuma na bati koya na dauveiqaravi tagane se yalewa, me qai sereki o koya ena vuku ni batina.
Nai Vunau Me Baleti Ira Na Manumanu
28 "Kevaka sa vakamatea e dua na tamata, se tagane se yalewa, e dua na bulumakau, me qai vakaviriki ena vatu me mate ka me kua ni laukana na lewena. Na i taukei ni bulumakau me sereki. 29 "Kevaka sa dauveivakamavoataki e liu na bulumakau oqo, ka sa kila vinaka na kena i taukei, ia sa sega ga ni qarauna vinaka, sa qai yaco me vakamate tamata, me qai vakaviriki ena vatu me mate na bulumakau, me vakamatei talega na kena i taukei. 30 "Kevaka sa vakatauci vua me sauma e dua nai wasewase ni i lavo, me qai sauma me vakabulai koya kina ena i lavo sa lavaki vua. 31 "Kevaka sa cumulaka vakaca e dua na gonetagane se goneyalewa, sa tautauvata vei ira kece na lewa oqo. 32 "Kevaka sa cumulaki e dua na dauveiqaravi tagane se yalewa, me qai soli vua na nona turaga e tolusagavulu na sikele siliva, kei na bulumakau talega me vakaviriki ena vatu me mate. 33 "Kevaka e dua sa dolava e dua na qara, se kelia e dua na qara ka qai sega ni ubia, ka sa qai lutu kina e dua na bulumakau se asa, 34 "Me qai vakavinakataka na qara na kena i taukei; me qai solia na i lavo vua na i taukei ni manumanu, me qai nona na manumanu. 35 "Kevaka e dua na bulumakau sa vakamavoataka e dua tale na bulumakau ka mate sara kina, me qai volitaki na bulumakau sa bula tiko ka me rau qai wasea talega na bulumakau sa mate. 36 "Kevaka sa dau kilai ena gauna e liu, ni sa dau veivakamavoataki na bulumakau o ya, ka sa sega ni maroroya vakavinaka na kena i taukei, me qai vakasosomitaki na bulumakau ena bulumakau, me nona ga na kena i taukei na bulumakau sa mate.
Lako Yani 22
Na Kena Qarauni Na Veika Vakaitaukeni
1 "Kevaka e dua sa butakoca e dua na bulumakau se sipi ka vakamatea sara, se volitaka, me qai vakaisosomitaka na dua na bulumakau ena lima tale na bulumakau, kei na dua na sipi ena va tale na sipi. 2 "Kevaka sa kune dua na daubutako ni sa butako tiko, ka sa vakamatei kina, ena sega ni beitaki e dua na vuku ni dra o ya. 3 "Kevaka sa cilavi koya sa mate na siga. Me dua e qai beitaki ena veivakamatei oqori. Me solia na kenai sau taucoko ni veivakamatei, kevaka sa sega ni tu vua e dua na ka, me qai volitaki o koya ena vuku ni nona butako. 4 "Kevaka sa kune bulabula ni se bula tiko e ligana na ka e butakoci se bulumakau, se asa, se sipi, e dodonu me vakaruataka lesu na kena i sosomi. 5 "Kevaka e dua sa vakavuna na kena buturaki na i teitei (were ni vaini) ena nona sereka na manumanu me ra laki kana kina, me qai sauma lesu ena veika vivinaka duadua mai na nona vei vaini. 6 "Kevaka sa tete e dua na kama ka sa kama yavu kina na sila sa bini tu kei na sila e se bera ni musuki, o koya sa vakavuna na kama koya, me qai sauma lesu na veika sa vakacacani. 7 "Kevaka e dua sa kauta vua na wekana na i lavo se dua na ka me maroroi kina, ka sa butakoci mai na vale ni tamata o ya, kevaka sa kune na daubutako, me qai sauma lesu vakarua. 8 "Kevaka sa sega ni kune na daubutako, me qai kau mai nai taukei ni vale ki vua na turaga ni lewa, de sa tara na ligana na nona i yau na wekana. 9 "Ena ka kece ni lako vakaveitalia, se bulumakau, se asa, se sipi, se nai sulu se dua ga na ka sa yali ka sa la'ki tukuna tale e dua ni nona, oi rau nai to ruarua me rau lako mai ena matai turaga ni lewa; o koya sa beitaki mai vei turaga ni lewa, me qai sauma vakarua vua na kai nona. 10 "Kevaka e dua sa kauta vua na kai nona na asa, se bulumakau, se sipi, se dua ga na manumanu me maroroya, ka sa la'ki mate, se mavoa, se sa yali ka sega ni dua e raica. 11 "Me qai dua na bubului vei Jiova me rau cakava ruarua, ni sa sega ni tara na ligana e dua na ka baleta na ka sa nei kai nona; o ya me ciqoma o koya sa nona na ka, me kua tale ni dua na ka me caka kina. 12 "Kevaka e dina ni sa butakoci, me qai sauma taucoko vua na kena i taukei. 13 "Kevaka sa basuraki vakaca sara mai vua e dua na manumanu, me qai kau mai na kena i vakadinadina, ka, ena qai sega ni sauma kina e dua ka. 14 "Kevaka e dua sa kerea e dua na ka mai vua na kai nona, ka sa mavoa se mate sara, sa sega kina ni kila kina e dua na ka o kena i taukei. E dodonu me vakavinakataki koya. 15 "Kevaka sa tiko kina o kena i taukei, me kua ni dua na ka me caka kina, kevaka sa tauri vakaivoli mai, sa qai rauta ga na kenai sau oqori.
Na Dodonu Na Dina Kei Na Vakacacabo
16 "Kevaka e dua na tagane sa vinakata e dua na yalewa sa sega ni tiko vata kei na tagane, ka se bera talega ni vosaki, ka e rau sa tiko vata sara, me sauma o koya na i sau ni yalewa sa vakawatitaki, ka me sa watina sara. 17 "Kevaka sa sega ni vinakata o tama ni yalewa me solia na luvena vei tagane, me qai solia o tagane nai lavo mei sau me vaka na i sau ni goneyalewa sega ni se tiko vata kei na tagane. 18 "Me kua ni vakatarai me bula tiko e dua na dau caka i sausau. 19 "O koya sa tiko vata kei na manumanu, me vakamatei o koya. 20 "O koya sa vakacaboi soro vua e dua tale na Kalou, ka sega ni ia vei Jiova, me vakarusai o koya oqori. 21 "Me kua na caka ca vei ira na vulagi se vakabobulataki koya, ni kemuni a vulagi tu mai Ijipita. 22 "Me ra kua ni vakacacani na yada kei ira na luveniyali. 23 "Kevaka era sa vakacacani, ka era sa tagi mai vei Au, Io, Au na rogoci ira vakaidina; 24 "Ena katakata mai na noqu cudru katakata, Au na vakamatei kemuni ena i seleiwau. Era na yada na watimuni, o ira na luvemuni era na sega ni vakatamani. 25 "Kevaka o sa soli dinau vei ira na Noqu tamata, o ira sa dravudravua ena kemuni maliwa, mo ni kua ni vaka e dua sa dausoli dinau vei o ya; me vakagalalataki mai na tubu ni dinau. 26 "Kevaka o sa taura na i sulu nei koya na kai nomu me ka ni yalayala, mo vakasuka tale vua ni bera ni dromu na matanisiga. 27 "Ni oqori sai vovo ga ni nona i ubi, sa sega tale nai karua ni nona i vakamamaca. Me cava e vakaitutuvi kina ni moce? Ni sa na tagi mai vei Au, Au na rogoca, ni, Au sa rui yalololoma. 28 "Mo ni kua ni vosacataka na Kalou, se rukaki ira na veiliutaki vei ira na tamata. 29 "Mo ni kua ni vakaberaberataka na sevutaka na i matai ni nomuni vuata dreu kei na kena wai. Na nomuni ulumatua tagane me soli talega mai vei Au. 30 "Me vaka talega kina na nomuni bulumakau kei na nomuni sipi, Me tiko vata ga kei ira na tinadra me vitu na siga, ena i kawalu ni siga me qai kau mai vei Au. 31 "O ni na qai ka tabu vei Au; mo ni kakua ni kania e dua na lewe ni manumanu sa basuraki mai vua tale e dua na manumanu ni vanua; mo ni viritaka me kena na koli.
Lako Yani 23
Na Lewa Dodonu Me Noda Kece
1 "Mo ni kua ni vakauta wavoki na i tukutuku lasu. Mo ni kua ni solia na ligamuni vua sa caka ca mei vakadinadina sega ni dodonu. 2 "Mo ni kua ni muri ira na lewelevu me cakava na ka ca; mo ni kua talega ni solia nai vakadinadina ni dua na veiba me to vata kei ira na kena vakatanitaki na dodonu. 3 "Mo kua ni vakaraitaka na veitovaki ki na dua na veileti, ni ra sa tiko kina na dravudravua. 4 "Kevaka o ni sa raica na bulumakau se asa nei koya na kemuni meca ni sa lako sese voli, mo ni qai kauta lesu tale vua. 5 "Kevaka o ni sa raica na nona asa na tamata sa cati kemuni ni sa tacori tu, ka o ni sega ni via vukea, mo ni qai vukei koya sa cati kemuni ena kena vakacegui na asa. 6 "Mo ni kua ni vakatanitaka na nona lewa dodonu na dravudravua ena nona i le ni veileti. 7 "Mo ni lako tani vakayawa mai na ka lasu; mo ni kua ni vakamatei koya sa lecaika, kei koya sa dodonu tiko. Ni Au na sega ni vakadonui ira na caka ca. 8 "Mo ni kua ni taura e dua na ka e soli, me caka kina na veivesuki, na ka vakaoqo e vakamatabokotaka na kila siqesiqe ni tamata ka vakatanitaka talega na nodra vosa na yalododonu. 9 "Me ra kua ni vakaocai na vulagi, ni kemuni sa kila vinaka na yalodra, ni kemuni a vulagi tu e liu mai Ijipita.
Na I Vunau Ni Siga Ni Vakacecegu
10 "Me ono na yabaki mo ni teitei kina ka kumuna vata na vuana, 11 "Eena i kavitu ni yabaki, me qai vakacegui na vanua mai na kena teivaki, me rawa ni ra kana talega na dravudravua: na vei ka sa vo me ra kana kina na manumanu kila ni vanua. Mo ni cakava vaka talega kina ki na nomuni veivaini kei na veiolive. 12 "Me ono na siga mo ni cakacaka kina, mo ni vakacegu ena i ka vitu ni siga, me ra vakacegu talega na nomuni bulumakau kei na asa, o ira na nomuni dauveiqaravi kei ira na luvedra tagane, o ira talega na vulagi me ra na vakabulabulataki kina. 13 "Ena veika kece au sa tukuna vei kemuni, mo ni raica, mo ni yalodina kina ka me kua ni cavuti tale e dua na yaca ni Kalou, se me rogoci mai na gusumuni.
E Tolu Na Solevu Vakayabaki
14 "Me vakatolu na nomuni maroroya na solevu vei Au ena veiyabaki: 15 "Mo ni maroroya na solevu ni madrai sega ni Vakaleveni (mo ni kania na madrai sega ni vakaleveni me dua na macawa/vitu na siga, me vaka Au sa vakarota vei kemuni, e na gauna sa lokuci ena vula o Epipi, ni oqori na gauna o ni sa lako tani mai kina na vanua o Ijipita; me kua ni dua e lako wale mai vei Au); 16 "Kei na solevu ni Tatamusuki, nai sevu ni nomuni cakacaka o koya o ni sa teivaka kina na qele; kei na solevu ni soqoni vata ni sa mai cava na yabaki ni kemuni sa soqona kece mai na vua ni nomuni cakacaka mai na qele. 17 "Me vakatolu ena veiyabaki, me ra lako kece mai na nomuni tagane, ka vakaraitaki ira ena mata i Jiova na Kalou. 18 "Mo ni kua ni vakacabora na dra ni Noqu i Soro kei na madrai vakaleveni, se na uro ni Noqu i Soro me tiko me yacova na mataka lailai. 19 "Na i matai ni sevu ni nomuni vanua, mo ni kauta mai ki na vale i Jiova na nomuni Kalou, mo ni kua ni vakasaqara na me gone ena sucu nei tinana me kena wai.
Na Agilosi Kei Na Vosa Ni Yalayala
20 "Raica, Au sa tala na Agilosi me liu ka maroroi kemuni ena sala, ka me kauti kemuni mai ki na vanua Au sa vakarautaka. 21 "Mo ni qaqarauni ena Vukuna ka muria na Domona; mo ni kakua ni vaka yalocataki Koya, ni na sega ni vosota o Koya na nomuni talaidredre; ni Yacaqu sa tiko Vua. 22 "Ia, kevaka o ni sa muria na Domona ka muria na veika kece Au sa tukuna, Au na qai kedra meca na kemuni meca, ka veisaqasaqa kei ira sa dau saqati kemuni. 23 "Na Noqu Agilosi ena liu vei kemuni ka na kauti kemuni vei ira na Amoraiti, na Itaiti, na Perisaiti, na kai Kenani, na Ivaiti kei na Jepusaiti; Au na musuki ira tani. 24 "Mo ni kua ni cuva vei ira na nodra Kalou, se qaravi ira, se cakava na veika era sa dau cakava; mo ni vaka ira ka basuraka vakadua na nodra veiduru tabu. 25 "Mo ni qaravi Jiova na nomuni Kalou, ka ena vakalouvinakataki kemuni o Koya, na kemuni madrai kei na memuni wai. Au na kauta tani na veimate caca mai na kemuni maliwa. 26 "Ena sega ni dua e vakalutu dole se yava na nona kato ni gone ena nomuni vanua; Au na sotava na nomuni veisiga yadua. 27 "Au na tala na Noqu rere e matamuni, Au na vakavuna na nodra veilecayaki na tamata kece, o ni sa lako tiko mai vei ira, ka na vakavuna vei ira kece na kemuni meca, me na solia na dakudra vei kemuni. 28 "Au na vakatalai ira na pi me ra liu vei kemudou, me ra laki cemuri ira na Ivaiti, na kai Kenani, kei ira na Itaiti mai na matamuni. 29 "Au na sega ni cemuri ira tani mai na matamuni ena loma ni dua ga na yabaki, de na qai lala vakatotolo na vanua ka me ra qai levu na manumanu kila vei kemuni. 30 "Era na cemuri tani vakalalai e matamuni me yacova ni kemuni sa lewe levu mai ka taukena na vanua. 31 "Au na biuta na i yalayala mai na wasawasa damudamu, mai na vanua liwa ki na uciwai levu. Au na soli ira sa tiko ena vanua ki na ligamuni, ka o ni na vakasavi ira tani mai na matamuni. 32 "O ni sa tabu ni cakava vata kei ira e dua na veiyalayalati kei na nodra Kalou. 33 "Me ra kua ni tiko tale ena nomuni vanua, de ra qai vakavuna na nomuni valavala ca vei Au. Kevaka o ni sa qarava na nodra Kalou oqori sa dua dina na i cori vei kemuni."
Lako Yani 24
Era Sa Vakadeitaka Na Veiyalayalati Na Isireli
1 Sa vosa o Jiova vei Mosese ka vaka, "Mo lako cake mai vei Jiova, o iko, kei Eroni, kei Natavi, kei Abaiu, kei na vitusagavulu na qase vei ira na Isireli, ka qaravi Au toka mai vakayawa. 2 "O Mosese duadua ga me lako cake mai vei Jiova, o ira na kena vo me ra tiko vakayawa mai vei Au, se o ira na tamata me ra lako cake vata kei Mosese." 3 Sa lako mai o Mosese ka tukuna vei ira na tamata na vosa kece i Jiova kei na nona lewa kecega. Era sa sauma yani na tamata kecega ena dua ga na domo, "Na vosa kecega sa tukuna o Jiova keimami na cakava." 4 Sa vola kece o Mosese na vosa i Jiova. Sa tucake ena mataka lailai ka tara e dua na i cabocabo ni soro ena ruku ni ulunivanua kei na tinikarua na duru, me vaka na kedra i wiliwili na yavusa e Isireli. 5 Sa tala o koya e so na cauravou ni luvei Isireli, me ra la'ki vakacabora na i soro kama ka vakacabora talega nai soro ni veivinakati na bulumakau vei Jiova. 6 O Mosese, sa taura e veimama ni dra ka biuta ena beseni kei na veimama ni dra sa kaburaki ki na i cabocabo ni soro. 7 Sa taura na i Vola ni Veiyalayalati o Mosese ka wilika vei ira na tamata ni ra sa vakarorogo tiko. Era sa tukuna lesu mai, "Na veika kecega sa tukuna o Jiova, keimami na cakava ka talairawarawa kina." 8 Sa taura o Mosese na dra ka kaburaka vei ira na tamata ka tukuna, "Raica na dra ni veiyalayalati sa cakava o Jiova vata kei kemuni me vaka na veivosa kece oqo."
Ena Ulunivanua Vata Kei Na Kalou
9 Sa lako cake o Mosese, kei Eroni, kei Natavi kei Abaiu kei ira na vitusagavulu na qase ni Isireli, 10 Era sa raica na Kalou ni Isireli. Ena ruku ni yavana, sa vaka e tuva tu kina na vatu Safaira, sa vaka na lomalagi na kena rarama savasava. 11 Vei ira na turaga ni gone ni Isireli sa sega ni tarai ira ena ligana. Era sa raica na Kalou ka kana ka gunu. 12 Sa tukuna o Jiova vei Mosese, "Lako cake mai vei Au ki na ulunivanua ka tiko kina: Au na solia vei iko nai taba-vatu, na i vunau kei na i vakaro Au sa vola oti mo vakavulica vei ira na tamata." 13 Sa tucake o Mosese kei Josua na nona i vukevuke, rau sa lako cake ki na ulunivanua ni Kalou. 14 Sa qai tukuna vei ira na qase. "Ni wawa tiko eke me yacova ni keirau sa lesu tale mai. Sa tiko vata kei kemuni o Eroni kei Uri. Kevaka sa kunea e dua na dredre ni bula, me qai lako vei rau." 15 Sa lako cake o Mosese ki na ulunivanua ka sa ubia na ulunivanua e dua na o. 16 Na i ukuuku ni Kalou sa toka vakadua ena Ulunivanua o Sainiai, ka sa ubia tiko na o me ono na siga. Ena i ka vitu ni siga sa kacivi Mosese o Jiova mai na o. 17 Na i rairai ni ukuuku i Jiova sa vaka na yameyame waqa sa kana voli ena ulunivanua ena matadra na luvei Isireli. 18 Sa lako o Mosese ena loma ni o, ka lako cake ki na ulunivanua. Sa tiko ena ulunivanua o Mosese me vasagavulu na siga ka vasagavulu na bogi.
Lako Yani 25
Na Soli Me Baleta Na Vale Ni Soro
1 Sa vosa o Jiova vei Mosese ka vaka: 2 "Mo vosa vei ira na luvei Isireli, me ra kauta mai vei Au na i solisoli. Me kau mai vei ira sa via solia walega, ni sa yalona kina, me tauri mai vei ira nai solisoli. 3 "Na i solisoli oqo mo ni taura mai vei ira: na koula, na siliva, na varasa; 4 "Na i sulu karakarawa, lokaloka, kei na kena roka damudamu rarama sara, na lineni culavakamatau kei na vuti ni me; 5 "Na kuli ni luveni sipi boro damudamu, na kuli ni rapete, na kau akaia; 6 "Na waiwai ni cina, na i waki ni waiwai ni veilumuti kei na i waki ni veika boi vinaka; 7 "Na veivatu talei me vaka na Onikisa, na veivatu talei ni Efoti kei na veivatu talei ni tuvatuva e lomaserena na bete. 8 "Me ra cakava vei Au e dua na vale ni soro, Me'u tiko kina ena kedra maliwa. 9 "Me vaka na veika kece Au sa vakaraitaka vei iko, oqori na kena mataqali vata na valevakacevaceva, kei na kena vakaiyayataki, me caka kece me vaka kina.
Na Kato Ni Vosa Ni Vakadinadina
10 "Me caka e dua na kato ena kau na Akaia, me tolu, tolu na i kava nafiti na kena balavu, rua, dua na i kava na fiti na kena raraba, kei na rua, dua na i kava na fiti na kena cecere. 11 "Mo qai vakataqara, me kabi e delana na koula dina, e loma e tuba talega, ena veiyasana taucoko me dregati vinaka ena koula dina. 12 "Me va na mama koula ena veitutuna vava, me rua ena tutuna ka dua, ka rua me veidonui ena tutuna tale ka dua. 13 "Mo cakava na kau balavu ena kau na Akaia ka ubia na yasana kece ena koula. 14 "Mo biuta na biuta na kau balavu e rua oqori ena dela ni kato, ni curumaki yani ena mama koula, sa vakarautaki tu, ena tutu ni kato vava, me dau colati kina na kato mai vei ira. 15 "Na kau babalavu oqori me curu tikoga ena mama koula, ka me kua vakadua ni kau tani mai kina. 16 "Mo qai biuta ena loma ni kato na vosa ni vakadinadina. Au na solia vei iko. 17 "Mo cakava talega e dua na i dabedabe ni yalololoma ena koula dina, me tolu, tolu na i kava na fiti na kena balavu, dua veimama na fiti na kena raraba. 18 "Mo cakava e rua na "Jerupi" ena koula dina me tuki vinaka ena mua ruarua ni dabedabe ni yalololoma. 19 "Mo cakava e dua na Jerupi ena dua na yasana ka dua tale ena dua tale na yasana; mo cakava na Jerupi, me rau sema vata kei na i dabedabe ni yalololoma. 20 "Na Jerupi oqo me rau dedeka yani na tabadrau vaka ki cake me vakaruruga tu na i "dabedabe ni yalololoma" ka me rau rai vata tu ki loma, na matadrau na "Jerupi" me vakadodonu tu ga ki na i dabedabe ni yalololoma. 21 "Mo biuta na i dabedabe ni yalololoma ena dela ni "kato," ena loma ni kato mo biuta kina na Vosa ni Vakadinadina. Au a solia vei iko. 22 "E kea Au na sota kina vata kei iko, Au na vosa mai vei iko mai na dela ni dabedabe ni yalololoma, mai na kedrau maliwa na Jerupi e rau sa toka ena dela ni "kato" ni Vosa ni Vakadinadina, ena ka kecega Au na solia vei iko ena i vakaro kivei ira na luvei Isireli.
Na Teveli Ni Madrai
23 "Mo cakava talega e dua na teveli caka ena kau na Akaia, me tolu na fiti na kena balavu, dua veimama na fiti na kena raraba, ka me rua, dua naikava na fiti na kena cere. 24 "Me vakaisulu ka ubia vinaka ena koula dina, me muloci vinaka ena koula. 25 "Me vakaitatarovi vinaka na yasana taucoko, me dua na i caga na kena raba. Me muloci ena koula na i tatarovi taucoko. 26 "Me caka talega kina e va na mama koula, ka me ra biu ena tutu vava ni teveli, ena vanua e coba mai kina na yavana. 27 "Na mama oqo me kabita tiko na tutu ni teveli me taura tiko na kau ni lavelave ni teveli. 28 "Mo cakava na kau i tautauri ena kau na Akaia ka ubia na kau ena koula, oqori na i lavelave ni teveli. 29 "Na kena veleti, na veleti titobu, kei na beseni mei sovasova. Me caka kece oqo ena koula dina. 30 "Me biu tiko kina na madrai vakaraitaki ena veiyasana kecega me'u raica tiko kina.
Nai Tutu Ni Cina Koula
31 "Mo cakava talega e dua na i tutunicina ena koula dina, na i tutunicina me cakacakataki ena i tuki. Me sema vata, me dua kecega na tikina na kena duru tu donu, na veitabana, na kena bilo, na i waqawaqa kei na kena senikau. 32 "Me ono na tabana, me ra lako mai ena yasana, me tolu na tabana ni tutu ni cina ena dua na yasana, ka tolu tale ena dua tale na yasana. Me ra sema kece mai na duru tu donu. 33 "Me tolu na bilo me lako mai vaka na seni amodi—me lako mai ena dui tabana mai na tabana e duru tu donu. 34 "Na tabana tu donu me ukutaki ena seni amodi, e va na bilo vata kei na senikau. 35 "Me toka e cake e dua kei na ono mai na veitabana yadua mai na tabana levu tu donu. 36 "Na veika kece oqo me caka mai na koula dina ka me dua-vata kecega na tikina. 37 "Mo qai cakava mai kina e vitu na cina. Na cina kece oqo me solia na rarama vaka yani ki liu. 38 "Na kena i dabedabe ni cina me koula dina. 39 "Me caka kece na vei yaya oqo ena koula me dua na taledi. 40 "Oqo me caka kece me vaka nai tuvatuva sa vakaraitaki mai na ulunivanua.
Lako Yani 26
Na Vale Vakacevaceva
1 "Mo cakava talega e tini na i latilati tali vakamatau ena lineni me ka ni vale vakacevaceva, me karakarawa, me lokaloka, me damudamu rarama sara, me tu kina na Jerupi sa tali vakavinaka. 2 "Na balavu ni latilati yadua me ruasagavulukawalu na kiupiti ka me va na kiupiti na kena raraba. Me tautauvata kece na kedra i vakarau na latilati kece. 3 "Me ra semasema vata nai latilati e lima, ka me vakatalega kina na i karua ni lima. 4 "Me cula vakidikidi nai sulu karakarawa ena tutu ni latilati, ena kena i lobi talega ni latilati e lima sa semasema vata, me caka talega vakakina na i karua ni wasewase ni latilati e lima. 5 "Me limasagavulu na i kidi me caka e na dua na i latilati sa semasema oti, me limasagavulu talega nai kidi me caka talega ena kena i lobi. Oqo me caka talega ki na i karua ni wasewase ni latilati. Me veikabikabi na i lobi. 6 "Me veiqaliqali na tikina koula e limasagavulu, me veikabikabi nai latilati taucoko me dua ga kina na valevakacevaceva. 7 "Mo cakava talega e dua na laca vuti ni me, me dua na valelaca me rawa ni vakaruruga na valevakacevaceva. Me tinikadua na kena levu na laca. 8 "Na balavu ni laca vakayadua me vasagavulu ka lima na fiti na kena balavu ka ono na fiti na kena raba. Me tautauvata na kena levu ni veilaca yadua. 9 "Me cula vata e lima na laca, ka me cula vata e ono, me veitaqavi na i ka ono ni laca ena mata ni valevakacevaceva. 10 "Mo caka e limasagavulu nai kidi ena tutu ni laca e lutu vakayawa sara tiko yani, me limasagavulu talega na i kidi ena i karua ni wase ni laca. 11 "Mo cakava e limasagavulu nai vesu varasa, me vesu vata na i lobi ni laca kei na valevakacevaceva me duavata. 12 "Nai vovo ni laca sa vo tu, na i vovo ni veimama ni laca sa vo tu, me ubi mai kina na daku ni valevakacevaceva. 13 "Na tabana lili ni laca ena veiyasana kece, me lili ubia na valevakacevaceva ena veiyasana kece. 14 "Me ubi talega na vale ena kuli ni sipi sa toni ena i boro damudamu ka me toka talega e cake na kuli ni manumanu ni bogi. 15 "Na vale vakacevaceva me vakaduri cake na kau na Akaia, me duri kina vakadodonu. 16 "Me tinikalima na fiti na kena balavu ka me rua, dua naikava na fiti na kena raraba. (latu raraba) 17 "Me veisasa na kau kece e vesuka vata na latu kece e vakaduria tiko na valevakacevaceva. 18 "Me ruasagavulu nai sema ena yasana ki na ceva. 19 "Me caka e vasagavulu na qara siliva me curu kina na kau e veibasai tiko, o koya sa vesuka vata tiko na latu ni vale vakacevaceva. 20 "Na yasana ki na vualiku, me ruasagavulu na kau vakababa me veisasa 21 "Me caka e vasagavulu na qara siliva, me curu kina na kau e veibasai tiko, na kau sa vesuka vata tiko na latu ni vale vakacevaceva. 22 "Na yasana vakayawa ni vale vakacevaceva, na yasana vakara, mo cakava kina e ono na kau veibasai vakababa. 23 "Me rua talega na kau veibasai e vakababa ena tutu ni yasana vakara, mo cakava kina e ono na kau veibasai vakababa. 24 "Me veikabiti vinaka e ra, e cake talega ena qara siliva vakarautaki. Me vaka oqo na kau veibasai ruarua. Me qaravi vakavinaka na tutu ni vale ruarua. 25 "Me walu na kau sa veibasai vata kei na kena qara siliva e tinikaonoOme rua na qara siliva ena dua a muaOni rua na kau veibasai kei na rua tale na qara siliva ki na mua tale kadua ni kau veibasai e rua oqori. 26 "Mo cakava na kau i tatarovi ena kau na Akaia, me lima na i tatarovi ni latu raraba ena dua na yasa ni vale vakacevaceva, 27 "me lima tale na kau i tatarovi ni latu raraba e na yasa ni vale vakacevaceva ka dua. 28 "Na kau tatarovi e loma donu me curumaki ena loma ni latu raraba, mai na yasana e dua ki na yasana kadua. 29 "Na lalaga kece oqo me vakabiti kina na koula, me vesuka kece na i sema ni latu raraba kei na kau kece me vakabiti kina na koula. 30 "Mo vakaduria cake na vale vakacevaceva me vaka sa dusimaki vei iko mai na ulunivanua. 31 "Mo cakava e dua nai ubi tali vakamatau me roka karakarawa, lokaloka kei na damudamu makare kei na i sulu lineni. Me cula vakamataitaki me vaka sa caka ki na Jerupi. 32 "Me vakaliligi kece oqo ena duru vava sa kabi tu kina na koula. Na kena i lilili me koula, kei na mama siliva e va me ra tauri kece kina vakadua na vale. 33 "'Mo vakaliliga nai ubi. Mo qai kauta mai na kato ni Vakadinadina ki loma, ka curu mai ena daku ni i ubi. Nai ubi oqo me wasea rua vei iko na tikina tabu mai na Tikina Tabu sara. 34 "Mo biuta na i dabedabe ni yalololoma ena dela ni kato ni Vakadinadina enaTikina Tabu sara. 35 "Ena daku ni i ubi oqo, mo biuta kina na teveli kei na tutu ni cina ena dua tale na yasana ena loma tikoga ni tikina tabu me veibasai kei na teveli. Na cina ena yasana i ra kei na teveli ena yasana i cake. 36 "Mo cakava e dua nai lati ena mata ni katuba ni vale vakacevaceva, me tali vinaka na vuti ni sipi roka karakarawa, roka lokaloka kei na kena roka damudamu makare sesea. Me tali vakamaqosa. 37 "Me duri nai lati oqo ena duru e lima sa caka ena kau Akaia, ka me qai ubi ena koula dina; na kenai lilili me koula, me lima na mamavarasa me kenai tautauri.
Lako Yani 27
Nai Cabocabo Ni Soro Kama
1 "Mo cakava e dua na i cabocabo ni soro ena kau akaia, me lima na kiupiti na kena balavu ka lima na kiupiti na kena raba— nai cabocabo ni soro me veiraurau na yasana vava—na kena cere me tolu na kiupiti. 2 "Mo cakava na kena i leu ena tutuna kece e va. Me yadua kecega na i leu, ka mo ubi kece ena varasa. 3 "Mo cakava talega na kena i dabedabe me lutu kina na dravusa, na i sivi, na kena bilo levu, na kena i cula kei na kena kuro ni buka. Oqo me caka kece ena varasa. 4 "Mo cakava na i tokatoka ni qilaiso ena varasa, ka me caka talega e va na mama varasa me tauri kina na tutuna vava. 5 "Mo biuta oqori ena ruku ni cabocabo ni soro. Na kedrau veimama na i cabocabo ni soro kei na vata ni qilaiso (bukawaqa) me tiko kina na lawalawa caka ena varasa. 6 "Mo cakava na kau mei tautauri ni cabocabo ni soro, na i tautauri oqo me caka ena kau akaia ka ubi ena varasa. 7 "Na i tautauri me curumaki ena mama varasa vakarautaki ka me tiko ena yasana ruarua ni cabocabo ni soro me kena i lavelave. 8 "Me vakalomana ena kau raraba, me vaka sa vakaraitaki mai na ulunivanua, mo cakava vaka kina.
Na Taudaku Ni Vale Vakacevaceva
9 "Mo cakava talega e dua na rara vakavolovolita na vale vakacevaceva: na yasana vaka ki na ceva me sogoti ena latilati tali vakamatau ena lineni me dua na drau limasagavulu na fiti ena dua na yasana. 10 "Na tinikarua na duru kei na tinikarua na kena bilo me caka kece ena varasa. Nai qila ni vei duru kece me caka ena siliva. 11 "Me vakatalega kina na yasana ni vale vakacevaceva ki na vualiku, me tautauvata na yasana ena ceva. 12 "Na yasana vakababa ni rara (kena raba) me vitusagavulu ka lima na fiti, me tini na kena duru ka tini talega na kena bilo. 13 "Na yasana e na tokalau (kena raba), me vaka talega na ra o ya me vitusagavulu ka lima na fiti. 14 "Na vanua lili ni matamata me rusagavulu ka rua na kena latilati ka vakaliligi ena duru e tolu ka dabe tiko ena bilo e tolu. 15 "Me vakatalega kina na yasana veibasai ka dua. 16 "Na matamata ni rara me tolusagavulu na fiti na kena raba ni latilati, me tali sara vakamatau ena i sulu karakarawa, lokaloka kei na damudamu makare sara na lineni dina. Me lili ena duru e va ka dabe vinaka tiko ena bilo e va. 17 "Na duru kece vakavolivolita na rara me semati ira vata na siliva dina; na i lilili ni latilati me siliva kei na kenai dabedabe na varasa. 18 "Na rara taucoko me duanadrau limasagavulu na fiti na kena balavu, vitusagavulu ka lima na fiti na kena raraba kei na latilati lalaga me vitu veimama na fiti na kena cere, sa mai na lineni muloci ka tali vakamatau. 19 "Nai yaya kece ni cakacaka ena vale vakacevaceva, era wili kina na pini, na i vako me ra lili kina nai yaya, me caka kece ena varasa.
Na Qarauni Ni Tutu Ni Cina
20 "Mo vakarota vei ira kece na luvei Isireli me ra kauta mai na waiwai ni olive dina me ka ni cina, me waqa tikotiko ga kina na cina. 21 "Ena loma ni vale vakacevaceva, ena taudaku ni vanua tabu sara, me biu kina na cina oqo, me raici tiko ena siga kei na bogi ena mata ni Kalou, me kua ni boko. Oqo me sa dua na kena i vakarau vei ira e Isireli taucoko.
Lako Yani 28
Nai Sulu Vakabete
1 "Oqo mo kauti Eroni na tacimu, kei ira na luvena mai vei ira na luvei Isireli, me mai veiqaravi vei Au, me vaka na Bete, o Eroni, o ira na luvei Eroni o Natavi, Abaiu, Iliesa, kei Itamari. 2 "Mo cakava nai sulu tabu vei Eroni na tacimu me totoka ka vakaiukuuku. 3 "Mo vosa vei ira kece sa tiko vei ira na i solisoli ni matai maqosa sara ni veika, o ira Au sa vakasinaiti ira ena yalo ni yalomatua, me ra cakava na i sulu nei Eroni, me tawasei kina me veiqaravi vei Au me bete. 4 "Oqo na i sulu me ra cakava: nai ubi e serena, na efoti, na i sulu yara, na i vau ni tolo, nai sala, kei na i sulu tabu. Me caka na i sulu tabu oqo vei Eroni na tacimu kei ira na luvena. Me veiqaravi kina vei Au me bete.
Na Efoti
5 "Me ra taura na koula kei na wa karakarawa na wa lokaloka kei na wa damudamu makare kei na lineni matailalai, 6 "E ra sa cakava na Efoti ena koula kei na wa karakarawa, na wa lokaloka kei na wa damudamu rarama sara kei na lineni tali vakarairai vinaka sara. 7 "Me rua na kena vesu vinaka ni tabana, ka sema vata na tabana. 8 "Nai culacula ni efoti, me tautauvata ga kei na i culacula ni kena lineni. 9 "Mo qai taura e rua na vatu onikisa, ka qai vola kina na yacadra na luvei Isireli: 10 "Me volai e ono na yaca ena dua na vatu ka ono tale ena dua tale na vatu, ia, me volai me vaka na i tuvatuva ni nodra sucu. 11 "Me vaka na nona cakacaka na dau ceu vatu, me ceuti vaka kina na yaca oqori ki na vatu ka me botani ena koula na yaca kece sa ceuti, me koula kina na yaca. 12 "Me biu na vatu ceuti oqori ena taba ni efoti, me vatu ni vakananumi vei ira na luvei Isireli. Me dau colata tiko o Eroni na yacadra na Isireli ena mata ni Kalou mei vakananumi. 13 "Mo cakava talega na koula me tuvatuvani, 14 "Me caka e rua na i taube, buli ena koula oqo me kena i vesu na koula sa tuvani oti tu.
Na I Ubi E Serena
15 "Me caka na i ubi e serena ni lewa dodonu, me caka vakarairai vinaka ka matau mai vua na kena dau, o koya sa cakava talega na efoti. 16 "Me vakaruataki na kena vavaku ka me dua nai caga na kena levu vakarivirivi. 17 "Me tuvani kina na veivatu, me ra na laini tuvani, na i matai me satiusa, na topasa kei na emerelita ena matai ni laini; 18 "Na i karua ni laini me tokuoise, na sagaia kei na daimani; 19 "Na i katolu ni laini, na jakinici, na agete kei na amecesiti; 20 "Na i ka va ni laini me berili, na onikisa kei na jasipa, oqo me ra kabi kece ena koula tuvani. 21 "Na vatu me tiko kina na yacadra na luvei Isireli, me tinikarua me vaka na dui yacadra me vaka ni ceuti na mama ni taba, o ira vakayadua me vaka na yacadra, me vaka ga na yavusa e tinikarua. 22 "Mo cakava talega na i taube ni ubi ni serena vesuki ena tutuna ruarua ena koula dina. 23 "Me rua na mama koula mo cakava ka biuta ena mua ni ubi ni serena. 24 "Me vakacurumi na i taube koula ena loma ni mama koula e rau sa tiko sara ena tutu ni ubi ni serena; 25 "Na mua ni taube e rua oqori, me vesuki ena rua nai tuvatuva koula sa tiko rawa, me toka ena vatuvatu ni taba me vesuki tiko ena mata ni efoti e liu. 26 "Mo cakava e rua na mama koula ka biuta toka e na bele ni ubi ni serena ena tikina e loma ni efoti. 27 "Mo cakava e rua na mama koula, ka biuta ena i vesu ena vatuvatu ni taba ena ruku ni efoti e liu, me donuya na i sema ni lobi ni efoti. 28 Me vesuki vata na mama koula ni ubi ni serena kei na mama koula ni efoti. Me vesuki vata ena wa karakarawa ka me toka e cake ena vanua tali vinaka ena efoti, me kua ni luluqa kina na i ubi ni serena mai na efoti. 29 "O Eroni me colata tiko na yacadra na luvei Isireli ena i ubi ni serena ni lewa dodonu e na yalona ni sa lako ki na tabu, mei vakananumi tiko vei Jiova ena veigauna kece. 30 "Me biu ena loma ni i ubi ni serena na lewa dodonu na Urimi kei na Cumimi, me ra vakabibitaka tiko na yaloi Eroni ni sa lako ena mata i Jiova ena veigauna kecega.
Nai Sulu Vakabete Tale Eso
31 'Mo cakava e dua na i sulu ubi ni efoti, ka me karakarawa taucoko. 32 "Me tadola tiko ena kena veimama mei daradara ni uluna na bete. Me cula vakamatau nai daradara ni ulu oqo me kua kina ni kabasu. 33 "Ena bele ni ubi sara e ra, me ra cula kina na pomekaraneti karakarawa, lokaloka ka damudamu makare sara, na lali koula me cula ena kedra maliwa na pomekaraneti, me sota sara na bele ni sulu taucoko: 34 "Me dua na lali koula, dua na pomekaraneti, dua na lali koula, dua na pomekaraneti, me sota sara na bele ni sulu taucoko. 35 "Me daramaka tiko o Eroni ni sa cakava tiko na veiqaravi vei Jiova, me rorogo tiko na ka oqo ni sa tiko ena mata ni Kalou, ka me vakatakila ni se bula tiko. 36 "Mo cakava talega e dua na peleti koula ka me ceuti kina na NA VAKATATABU KI VEI JIOVA. 37 "Mo vesuka ena wa karakarawa ka me toka ena mata ni ubi ni ulu. 38 "Me toka ena yadrei Eroni, me colata kina o Eroni na nodra caka cala ena vuku ni veika e tabu mai na i solisoli tabu sa dau vakacabori vei Jiova. Oqo me tiko ga ena yadrei Eroni, me rawa ni ciqomi tiko ga kina mai vei Jiova. 39 "Mo cula vakamatau ka vakamatailalai nai sulu balavu, na i ubi ni ulu me caka ena lineni matailalai, me vakatalega kina na i vau ni tolona. 40 "Vei ira na luvei Eroni mo cakava vei ira na i ubi me yaco e tolodra, mei ukuuku ka rairai matau dina. 41 "Mo vakatokara vei Eroni kei iratou na luvena, mo lumui iratou ka vakatabui iratou ka tawasei iratou, me ratou veiqaravi vei Au, vakabete. 42 "Mo cakava vei iratou nai sulu e loma (tarausese) caka ena lineni, me ubia na nodratou luvawale mai na tolodratou ka ubia yani na sagadratou. 43 "Me daramaka mai o Eroni kei iratou na luvena ni ratou sa lako mai ki na vale ni veitavaki, se ni ratou sa lako mai me veiqaravi ena i cabocabo ni soro ena tikina tabu. Me kua ni ratou cala kina ka mate sara. Oqo sai vakaro vua me sega ni mudu, vei ira talega na nona kawa era na muri mai.
Lako Yani 29
Sa Vakatabui o Eroni Kei Iratou Na Luvena Tagane
1 "Oqo na veika mo cakava me ratou vakatabui kina me ratou veiqaravi vei Au ena cakacaka vakabete. Mo taura e dua na bulumakau gone kei na rua na sipi gone, ka savasava, 2 "Kei na madrai sega ni vakaleveni, na keke sega ni vakaleveni veiwaki kei na waiwai, kei na keke mamare sara veiwaki ena waiwai, (me caka ena witi vinaka). 3 "Me biu oqori ena dua na sova ka me kau mai ena sova, vata kei na bulumakau kei na sipi gone e rua oqori. 4 "Kauti Eroni mai kei iratou na luvena ki na katuba ni vale ni veitavaki, ka mo vakasavasavataki iratou ena wai. 5 "Mo qai taura na i sulu ka vakasulumi Eroni kina kei na i ubi ni efoti, na efoti, na i ubi ni serena ka vauci koya ena i vau ni efoti. 6 "Biuta e uluna na i ubi ni ulu kei nai sala tabu ena i ubi ni ulu. 7 "Taura na waiwai ni veilumuti, sova e uluna ka lumuti koya kina. 8 "Mo qai kauti iratou mai na luvena ka vakasuluma vei iratou na i curucuru me yaco i tolodratou. 9 "Vauca na tolodratou ena i vau ni tolo, o Eroni kei iratou na luvena ka qai vakaisalataki iratou. Sa nodratou i tavi me cakava na cakacaka vakabete me sega ni mudu. Mo vakatabui Eroni kina kei iratou na luvena. 10 "Mo kauta talega mai na bulumakau ena mata ni vale ni veitavaki, o Eroni kei iratou na luvena, me ratou qai tabaka na ulu ni bulumakau. 11 "Mo qai vakamatea na bulumakau ena matai Jiova, ena katuba ni vale ni veitavaki. 12 "Mo qai kauta e so na dra ni bulumakau boroya na i leu ni cabocabo ni soro ena dra ni o vakayagataka nai qaqalo ni ligamu, ka sova na vo ni dra kece ki na yavu ni cabocabo ni soro. 13 "Mo taura kece na uro ni manumanu, ka vakama ena i cabocabo ni soro. 14 "Na lewe kece ni manumanu, na kulina, kei na benu kece, mo vakama ena taudaku ni bai. Oqori nai soro ni valavala ca. 15 "Mo taura talega e dua na luve ni sipi o Eroni kei iratou na luvena, me ratou tabaka na uluna na luve ni sipi oqo; 16 "Mo vakamatea na luve ni sipi oqo, ka taura na kena dra ka kureitaka kece ena cabocabo ni soro. 17 "Mo qai wasewase vakalailai na luveni sipi oqori, ka savata sara vakavinaka ka biuta vata tale kei na uluna. 18 "Mo qai vakama na luveni sipi taucoko ena i cabocabo ni soro. Oqori na i soro kama vei Jiova; oqori na ka boi vinaka, na i soro sa caka ena bukawaqa vei Jiova. 19 "Mo taura talega na luveni sipi ka dua, o Eroni kei iratou na luvena me ratou tabaka na ulu ni luve ni sipi oqo. 20 "Mo qai vakamatea na luveni sipi oqori, taura eso na kena dra ka boroya na bele ni daliga i matau i Eroni kei na bele talega ni daligadratou i matau na luvei Eroni, ena nodratou i dovidovi ni madrai i matau talega, kei nai qaqalo levu ni yavadratou i matau, ka kuretaka na kena vo ena i cabocabo ni soro. 21 "Mo taura talega eso na dra sa tiko ena cabocabo ni soro, kei na so na waiwai ni veilumuti, mo kureitaka vei Eroni, ena nona i sulu talega, me vaka talega kina ki vei iratou na luvena kei na nodratou i sulu talega, o Eroni kei iratou na luvena. 22 "Mo qai taura kece na uro ni luve ni sipi, na uro kece ni gacagaca, na uro ni sagana i matau (ni sa luve ni sipi ni veivakatabui oqo), 23 "Dua na i buli madrai, dua na keke caka ena waiwai, dua na keke mamare mai na sova ni madrai sega ni vakaleveni sa tiko ena mata i Jiova; 24 "Mo biuta kece oqo ena ligai Eroni kei na ligadra na luvena ka yalovaka, mei soro yalovaki ena mata i Jiova. 25 "Mo taura tale mai na ligadra ka vakama ena i cabocabo ni soro mei soro kama ka me ka boi vinaka ena mata i Jiova. Oqori na i soro sa caka vei Jiova ena bukawaqa. 26 "Mo taura na sarisari ni luve ni sipi sa vakatabui kina o Eroni ka yalovaka mei soro yalovaki vei Jiova; o ya me kemui votavota. 27 "Na luve ni sipi sa caka kina na veivakatabui mo vakasavasavataka, na serena sa yalovaki kei na sagana sa vakalavelaveti na i soro lavelaveti me kei Eroni kei iratou na luvena. 28 "Sa ka me lako mai vei ira na luvei Isireli kei Eroni kei iratou na luvena me vaka na i lesilesi me sega ni mudu. Ni sai koya oqo nai soro lavelaveti, mei soro lavelaveti mai vei ira na luvei Isireli, mai na i soro ni veivinakati, oqori na i soro lavelaveti vei Jiova. 29 "Nai sulu tabu nei Eroni, me nei luvena ni sa oti o koya, me lumuti vei iratou ka vakatabui vei iratou. 30 "Na luvena sa na bete me kenai sosomi me daramaka me vitu na siga, ni sa curu ki na vale ni veitavaki me veiqaravi ena tikina tabu. 31 "Mo taura talega na luve ni sipi ni veivakatabui, ka vakasaqara na lewena ena tikina tabu. 32 "O Eroni kei iratou na luvena, me ratou qai kania na lewe ni luve ni sipi kei na madrai sa tiko ena sova ena katuba ni vale ni veitavaki. 33 "Me ratou kania na veika oqori sa caka mei bulubulu, me vakatabui ka vakasavasavataki iratou; me kua ni kana kina na vulagi ni sa ka tabu. 34 "Kevaka e dua na lewe ni manumanu na i soro vakatabui, se madrai, sa vo tiko me yacova na mataka, me qai vakamai ena bukawaqa na veika oqori. Me kua ni laukana ni sa ka tabu. 35 "Mo cakava vei Eroni kei iratou kece na luvena me vaka sa vakaroti vei iko. Mo vakatabui iratou me vitu na siga. 36 "Mo vakacabora ena veisiga e dua na bulumakau tagane mei soro ni valavala ca e veibuluti. Mo vakasavasavataka nai cabocabo ni soro ni o sa cakava kina na veibuluti, mo lumuta me tawasei kina. 37 "Me vitu na siga me caka kina na veibuluti ni cabocabo ni soro ka vakasavasavataki. Na i cabocabo ni soro me ka tabu sara. Na ka kecega sa tara na i cabocabo ni soro e dodonu me ka tabu.
Na I Soro Ena Veisiga
38 "Oqo na veika mo cabora ena i cabocabo ni soro, me rua na lami ena matai ni yabaki, ena veisiga, ka me caka tikoga. 39 "Dua na lami ena mataka, ka me dua tale na lami ni sa karobo na yakavi. 40 "Mo vakacabora e dua na lami vata kei na dua na i katini ni vakarau falawa veiwaki vata kei na waiwai e va nai vakarau, me va talega nai vakarau waini, mei soro laugunu. 41 "Na lami tale kadua, mo vakacabora ni sa karobo na yakavi, mo vakacabora vata kei na i soro vuata kei na i soro laugunu me vaka ena mataka, me ka boi vinaka, na i madrali sa caka ena bukawaqa vua na Kalou. 42 "Oqo na i soro kama me sa caka tikoga ena taba tamata kecega, ena katuba ni vale ni veitavaki ena mata i Jiova, na vanua Au na sotavi iko kina ka vosa vei iko. 43 "E kea, Au na sota kina kei ira na luvei Isireli, ka ena tawasei na vale vakacevaceva ena Noqu i ukuuku. 44 "Au na vakasavasavataka na vale ni veitavaki kei na kena i cabocabo ni soro. Au na vakasavasavataki Eroni kei iratou na luvena, me ratou veiqaravi vei Au vakabete. 45 "Au na tiko vata kei ira na luvei Isireli, ka me'u nodra Kalou. 46 "Era na kila ni sai Au o Jiova na nodra Kalou, o Koya sa kauti ira tani mai na vanua o Ijipita, me rawa Ni'u tiko vata kei ira. Sai Au o Jiova na nodra Kalou.
Lako Yani 30
Na I Cabocabo Ni Soro Ni Ka Boi Vinaka
1 "Mo cakava e dua na i cabocabo ni soro me vakamai kina na ka boi vinaka; me caka ena kau akaia. 2 "Me dua na kiupiti na kena balavu ka dua na kiupiti na kena raba—me veiraurau na yasana vava—me rua na kiupiti na kena cecere. Na i leu kece me ra cokotivata me dua na tikina. 3 "Me vakaisulutaki ena koula dina na vei yasana kece ni cabocabo ni soro kei na kena i leu talega. Me buli na tutuna ena koula dina. 4 "Mo cakava talega kina e rua na mama koula ena ruku ni tutuna ena yasana ruarua, mei curucuru ni kenai tautauri me tuberi kina se colati kina. 5 "Na kena i tautauri me caka ena kau akaia ka boroi ena koula dina. 6 "Mo biuta oqo ena mata ni i lati sa tiko ena mata ni kato ni vakadinadina ena mata ni dabedabe ni yalololoma ena dela ni kato ni Vakadinadina, na vanua Au na sota kina kei iko. 7 "O Eroni me vakama tiko na ka boi vinaka ena veimataka; ni sa qarava tiko na tutu ni cina, me vakama talega na ka boi vinaka. 8 "Ni sa waqaca o Eroni na cina ena yakavi, me vakama talega kina na ka boi vinaka ena mata i Jiova ena nomudou tabatamata kecega. 9 "Mo kua ni vakacabora kina e dua tani tale na ka mai na kena sa vakaroti, se i soro kama, se i soro laukana; se mo sova kina na i soro laugunu. 10 "O Eroni talega me cakava na veibuluti ena kena i leu vakadua ena dua na yabaki ena dra ni soro ni valavala ca ni veibuluti; vakadua ena dua na yabaki me caka na veibuluti e na i taba tamata kecega. Oqo sa ka Tabu sara vei Jiova."
Nai Lavo Ni Veivakagalalataki
11 Sa vosa vei Mosese o Jiova ka vaka: 12 "Ni o sa taura na kedra i wiliwili na luvei Isireli me vaka na kedra lewe levu, na tamata yadua me solia na kenai sau vei Jiova, ni o sa wiliki koya, me kua kina ni dua na mate ca vei ira, ni o sa wiliki ira. 13 "Oqo na ka me ra solia o ira sa wiliki oti, me ra ya limasagavulu na sede, me soli ki na vale ni Kalou vua na Kalou. 14 "O ira kece sa wiliki mai na wiliwili oqo mai na yabaki ruasagavulu ka lako cake, me ra cakava na i solisoli oqo vei Jiova. 15 "O ira na vutuniyau me ra kua ni solia vakalevu, kei ira na dravudravua me ra kua ni solia vakalailai mai na limasagavulu na sede mei solisoli vei Jiova mei bulubulu ni yalomudou. 16 "Mo qai taura nai solisoli ni veibuluti oqori me yaga ki na cakacaka ena vale vakacevaceva ni veitavaki, me ka ni vakananumi vei ira na luvei Isireli ena mata i Jiova me ka ni nomuni veibuluti."
Na Dari Varasa
17 Sa vosa vei Mosese o Jiova ka vaka: 18 "Mo cakava talega e dua na dari varasa, na kena i dabedabe talega me varasa, me ka ni vuivui. Me biu ena veimama ni vale ni veitavaki kei na i cabocabo ni soro. Mo vakatawana ena wai, 19 "O Eroni kei iratou na luvena, me ratou savata kina na ligadratou kei na yavadratou. 20 "Ni ra sa lako ki na vale ni veitavaki, se ni ra lako voleka ki na i cabocabo ni soro me ra veiqaravi, me vakama na i madrali sa caka ena bukawaqa vei Jiova. Me ra vuluvulu ena wai, de ra na qai mate. 21 "Me ra qai vuluvulu ka savata na yavadra, de ra qai mate, me sa dua na i lesilesi oqo me sega ni mudu vei ira – vei koya kei ira na nona kawa taucoko ki na nodra i taba tamata kecega."
Na Waiwai Tabu Ni Veilumuti
22 Sa qai vosa tale o Jiova vei Mosese ka vaka: 23 "Mo kauta talega vei iko na veika boi vinaka sara – (me rua na drau limasagavulu na dola) na mura vinaka sara, na sinamoni boi vinaka me dua na drau rusagavulu ka lima na dola, me dua na drau ruasagavulu ka lima talega na dola na dovu kamikamica boi vinaka, 24 "Me rua na drau limasagavulu na dola na kasia boi vinaka ka boi kamikamica, me veiraurau kei na i lavo vaka ena vale ni Kalou, kei na rua veimama na qaloni na waiwai olive. 25 "Mo cakava mai na waiwai ni veilumuti oqo na i lumu sa caka vakamatau me vaka mai vua na dau caka i lumu. Me sa i lumu ni veilumuti tabu. 26 "Oqo, mo lumuta kina na vale ni veitavaki, kei na kato ni "Vakadinadina;" 27 "Na teveli kei na kenai yaya, nai tutu ni cina kei na kenai yaya kei na i cabocabo ni soro ni ka boi vinaka; 28 "Na i cabocabo ni soro ni soro kama kei na kena i yaya kece, na dari kei na kena i dabedabe. 29 "Mo tawasei ira, me ra ka tabu sara; o koya sa tara oqo, me sa vakatabui talega. 30 "Mo lumuti Eroni kei iratou na luvena ka vakatabui iratou, me ratou veiqaravi vei Au ena cakacaka vakabete. 31 "Mo tukuna talega vei ira na luvei Isireli ka vaka: Oqo nai lumu ni veilumuti tabu vei Jiova ki na nomuni i taba tamata kecega. 32 'Me kua ni lumulumu kina na tamata, se mo cakava e dua tale me via tautauvata me vaka na veika sa veiwaki vata. Sa tabu oqo, me ka tabu vei iko. 33 'Vei koya sa cakava e dua tale me tautauvata se cakava me kauta tani kina e dua na tikina, me musuki tani o koya oqo mai vei ira na kai nona.'"
Na Veika Boi Vinaka
34 Sa tukuna o Jiova vei Mosese: "Mo taura na i saluwaki kamikamica oqo, na sitakite, na onika, kei na kalipeno, na drega ni kau boi vinaka kei na kau boi kamikamica, me ra dui tautauvata na kedra i vakarau kece. 35 "Mo cakava kina na ka boi vinaka, me vaka sa cakava na dau caka waiwai vakasaluwaki, me vakamasima, ka dina sara, ka, ka tabu. 36 "Me natu e so me matailalai sara, me me biu e so ena mata ni kato ni "Vakadinadina" ena vale ni veitavaki, na vanua Au na sota kina vata kei iko, me ka tabu sara oqo vei iko. 37 "Ena vuku ni ka boi vinaka o na cakava, mo kua ni cakava e dua me nomu, me vaka na kena veiwaki kece. Oqori vei iko, me ka tabu sara vei Jiova. 38 "O koya ga sa cakava e dua me vaka kina, me dau boica, me musuki tani o koya oqori, mai vei ira na kai nona."
Lako Yani 31
O Ira Na Matai Me Tara Na Vale Vakacevaceva
1 Sa vosa o Jiova vei Mosese ka vaka: 2 "Raica, Au sa kacivi Besalieli ena yacana na luvei Urei, na luvei Uri ena yavusa o Juta. 3 "Au sa vakacuruma vua na Yalo ni Kalou, ena yalomatua, ena vuku kei na kila ka, kei na i valavala kecega ni cakacaka vakamatai, 4 "Me tuvana vakamatau na cakacaka, me vakayagataki kina na koula, na siliva kei na varasa, 5 "Na kena musumusuki na vatutalei kei na kena tuvani yani, na ceuti ni kau kei na cakacaka kecega vakamatei. 6 "Oi Au, vakaidina, Au sa digitaki Aoliapi talega na luvei Aisamaki mai na yavusa o Tani, ka, Au sa biuta na vuku – yalomatua ki na yalodra kecega na cakacaka vakamatai, me rawa ni ra na cakava kece, me vaka Au sa vakarota vei iko: 7 "Na vale ni veitavaki, na kato ni vakadinadina, kei na i dabedabe ni yalololoma sa toka e dela ni kato, kei nai yaya kece ni vale ni veitavaki— 8 "Na teveli kei na kena i yaya, na i tutu ni cina kei na kena i yaya kece, na i cabocabo ni soro ni ka boi vinaka, 9 "Na i cabocabo ni soro ni soro kama kei na kena i yaya kece, na dari kei na kena i dabedabe— 10 "Na i sulu ni veiqaravi, nai sulu tabu nei Eroni na bete, kei na nodratou i sulu na luvena ena vuku ni cakacaka vakabete, 11 "Kei na i lumu ni veilumuti kei na ka boi kamikamica ni tikina tabu. Me ra cakava me vaka Au sa vakarota vei iko."
Na I Vunau Ni Siga Ni Vakacecegu
12 Sa vosa o Jiova vei Mosese ka vaka, 13 "Mo vosa vei ira na luvei Isireli ka tukuna: 'mo ni maroroya vakaidina na Noqu Siga ni Vakacecegu, ni sai koya oqo na i vakatakilakila ki na i taba tamata kecega, mo ni kila kina ni sai Au o Jiova, sa vakasavasavataki kemuni. 14 'Mo ni maroroya na Siga ni Vakacecegu, ni sa tabu vei kemuni. o koya vakayadua sa vakacacana, me vakamatei, o koya sa cakacaka kina, me qai musuka tani mai vei ira na nona tamata. 15 'Me caka na cakacaka ena ono na siga, na i kavitu ni siga, sa siga ni vakacegu, ka sa tabu vei Jiova. o koya sa cakacaka ena Siga ni Vakacecegu, sa na vakamatei o koya oqori. 16 'Ena vuku ni ka oqo, me ra maroroya kina na Siga ni Vakacecegu na Isireli, me ra maroroya oqo ki na i tabatamata kecega, oqo na veiyalayalati e sega ni mudu. 17 'Oqo nai vakatakilakila mai vei Au kei ira na luvei Isireli me sega ni mudu; ni ono na siga sa cakava o Jiova na lomalagi kei na vuravura, e nai ka vitu ni siga sa vakacegu ka vakabulabula.'" 18 Ni sa oti na nona vosa tiko vei Mosese ena ulunivanua o Sainiai, o Jiova, sa qai solia vei Mosese e rua na vatu ni Vakadinadina, sa volavola kina na liga ni Kalou.
Lako Yani 32
Na Luve Ni Bulumakau Koula
1 Ni ra sa raica na tamata ni sa berabera na nona lako sobu mai o Mosese mai na ulunivanua. Era sa soqoni vata na tamata vei Eroni ka tukuna vua, "Mai cakava mada vei keimami na Kalou, me liu vei keimami; na tamata oqo o Mosese, na tamata sa kauti keimami tani mai Ijipita, keimami sa sega ni kila se cava sa yaco vua." 2 Sa tukuna vei ira o Eroni, "Mo ni kauta kece mai na koula sa tiko e daligamuni, na watimuni, na luvemuni tagane, na luvemuni yalewa, mo ni kauta mai vei au." 3 Era sa kauta mai na koula sa tu vei ira, o ira na tamata kecega, ka solia vei Eroni. 4 Sa ciqoma na koula mai na ligadra, ka sa bulia vakavinaka ena i yaya ni tulituli, ka sa kune sara e dua na luveni bulumakau buli. Era sa tukuna mai na tamata, "Oqo na nomuni Kalou, Isireli, o koya sa kauti kemuni tani mai Ijipita!" 5 Ni sa raica o Eroni, sa tara e dua nai cabocabo ni soro, ka cakava e dua na vakatutu ka vaka, "Ni mataka na Solevu vei Jiova." 6 Era sa yadra ena mataka ka dua, ka vakacabora na i soro kama, ka kauta mai nai soro ni veivinakati, era sa dabe sobu na tamata ka kana, ka gunu, ka tucake, ka veiqitori. 7 Sa vosa o Jiova vei Mosese, ka vaka: "Lako sobu, o ira na nomu tamata o a kauti ira mai Ijipita, era sa vakadukadukalitaki ira. 8 "Era sa vuki tani vakatotolo mai na sala Au a vakarota vei ira. Era sa cakava vei ira na luve ni bulumakau buli, era sa lotu kina ka vakacabo i soro kina, ka tukuna tiko, 'Oqo na nomuni Kalou, Isireli, o koya sa kauti kemuni tani mai na vanua o Ijipita!'" 9 Sa qai tukuna vei Mosese o Jiova, "Au sa raici ira na tamata oqo, e dina, era sa tamata domoqa! 10 "Oqo, mo laivi Au mada, me vakamai ira na Noqu cudru, ka Me'u kani ira. Au na cakava mai vei iko e dua na matanitu levu." 11 Sa vakamamasu o Mosese vei Jiova na nona Kalou ka vaka: "I Jiova ena cava sa rui katakata kina na Nomuni cudru ena vukudra na Nomuni tamata, o ira, o ni sa kauti ira tani mai Ijipita ena kaukauwa levu kei na ligamuni qaqa? 12 "Na cava me ra vosa kina na Ijipita ka tukuna, 'Sa kauti ira tani mai, me mai vakamavoataki ira ka vakamatei ira ena veiulunivanua ka vakayali ira mai na matai vuravura?' Mo ni vukica tani na Nomuni cudru katakata, ka vakagolea tani na ca levu oqo mai vei ira na nomuni tamata. 13 "Mo ni nanumi Eparama, Aisake, kei Isireli, na Nomuni tamata o ni a yalayala ga kina vakai Kemuni, ka tukuna, 'Au na vakalevutaka na nomu kawa me vaka na kalokalo ni lomalagi; kei na vanua kece oqo, Au na solia vei ira na nomu kawa, me ra taukena ka sega ni mudu.'" 14 O Jiova sa vakamamadataka na nodra cudruvi na Nona tamata me vaka sa tukuna oti. 15 Sa lako sobu mai na ulunivanua o Mosese kei na rua na vatu ni tukutuku sa tiko e ligana. Na vatu oqo sa volai ena yasana ruarua; sa volai ena yasana ka dua kei na yasana tale ka dua. 16 Na vatu oqo sa cakava ga na Kalou, na volavola sa volavola ga na Kalou, ceuti ena vatu. 17 Ni sa rogoca o Josua na rorogo mai vei ira na tamata ni ra sa kaikaila tiko, sa tukuna sara vei Mosese, "Sa tiko e dua na rorogo ni valu ena i tikotiko." 18 Sa tukuna mai o Mosese: "Oqori sa sega ni rorogo ni kena kailavaki na qaqa, se, na rorogo ni druka, sa rorogo ga ni lagalaga sere." 19 Ni sa lako voleka mai kina nodra i tikotiko, sa raica na luve ni bulumakau kei na veimeketi. Sa katakata mai na cudru nei Mosese, ka sa viritaka na vatu sa tu e ligana ka vorolaka ena i butubutu ni ulunivanua. 20 Sa taura na luve ni bulumakau ka vakama ena bukawaqa ka vorovorolaka vakalalai ka kaburaka yani ki wai ka cakava me ra gunuva na luvei Isireli. 21 Sa tukuna o Mosese vei Eroni, "Na cava era sa cakava vei iko na tamata oqo mo cakava kina e dua na i valavala ca vei ira?" 22 Sa sauma o Eroni ka vaka: "Mo raica me kua ni yaco na cudru katakata i Jiova. o sa kilai ira na tamata ni ra sa tu oqo ena ca. 23 "Ni ra sa tukuna vei au na tamata, 'Mo cakava vei keimami na Kalou me liu tiko vei keimami; ni o Mosese, na tamata sa kauti keimami tani mai na vanua o Ijipita, keimami sa sega tiko oqo ni kila se cava sa yaco tiko vua.' 24 "Au na qai tukuna vei ira, 'Me ra kauta mai na koula ki vei au, sa qai vakamai na koula kece oqo,' ka sa basika kina na luveni bulumakau." 25 Ni sa raica o Mosese ni ra sa sega ni tarovi rawa, (ni sa sega ni cakava rawa e dua na ka o Eroni, era na madua ga vata kei ira na meca), 26 Sa tucake tu ena matamata ni tikotiko o Mosese ka tukuna; "O cei sa tiko ena yasa ni Kalou me lako mai ki ke." Era sa lako kece mai vua na luvei Livai ka soqoni vata kece vua. 27 Ka tukuna, "Sa tukuna vaka oqo o Jiova na Kalou e Isireli, 'O ira na tamata oqo me ra biuta nai seleiwau e tutudra, ka me ra lako yani ka lako mai ena i curucuru kecega ni tikotiko, me ra vakamatea na tamata kecega, na tacidra, na nona i tokani kei ira na wekadra.'" 28 O ira na luvei Livai era sa cakava me vaka na vosa i Mosese. Era sa vakabalei ena siga tikoga koya e lewe tolu na udolu na tamata. 29 Sa tukuna mai o Mosese, "Mo ni vakasavasavataki kemuni e daidai vei Jiova, me vakalouvinakataki kemuni kina e dai, ni sa veivala na tamata kecega, na veiluveni, na veitacini." 30 Sa qai yaco ena siga ka tarava sa tukuna o Mosese vei ira na tamata, "O ni sa valavala ca ena valavala ca levu sara. Au na lako cake vei Jiova; me'u na cakava mada e dua na bulubulu ena vuku ni nomuni valavala ca." 31 Sa lesu o Mosese vei Jiova ka tukuna, "O ira na tamata oqo era sa valavala ca vakalevu sara ka era sa cakava vei ira e dua na Kalou koula! 32 "Ia oqo, kevaka o ni sa vosota na nodra i valavala ca, kevaka e sega, au sa kerea. Mo ni bokoca laivi na yacaqu mai na Noqui Vola ni Bula o ni sa dau vola." 33 Sa vosa o Jiova vei Mosese ka vaka: "O koya vakayadua sai valavala ca vei Au, Au na bokoca na yacana mai na Noqu i Vola ni Bula. 34 "Mo lako, ka liutaki ira na tamata ki na vanua Au sa tukuna vei iko, Raica, na noqu agilosi ena liu tiko. Na siga ga au na veisiko yani kina Me'u veitotogitaki, Au na veitotogitaki me vaka na nodra i valavala ca." 35 O Jiova sa vakacacani ira na tamata baleta na veika era sa cakava ena vuku ni luve ni bulumakau sa cakava o Eroni.
Lako Yani 33
Na I Vakaro Me Sa Biu o Sainiai
1 Sa qai vosa o Jiova vei Mosese, "Mo biuta na vanua oqo ka lako cake, o iko kei ira kecega o sa kauti ira tani mai na vanua o Ijipita, ki na vanua Au sa yalayala kina vei Eparama, vei Aisake, vei Jekope ka tukuna kina, 'Au na solia oqo vei ira na nomu kawa.' 2 "Au na tala na Noqu Agilosi me liu vei iko, Au na cemuri ira tani na kai Kenani, na Amoraiti, na Itaiti, na Perisaiti, na Ivaiti, kei ira na Jepusaiti." 3 "Lako cake ki na vanua sa drodro kina na sucu kei na oni; Au na sega ni lako cake vata kei kemuni, de, au na qai vakarusai kemuni ena sala, ni sai kemuni e dua na kawa tamata domoqa." 4 Ni ra sa rogoca na tamata na veika oqori, era sa vakaloloku ka sega ni dua e via ukutaki koya. 5 Ni sa tukuna oti o Jiova vei Mosese, "Tukuna tiko vei ira na luvei Isireli, 'Ni ra sa rui tamata domoqa. E rawa ga ni lako mai ena kemuni maliwa ka vakaqeavutaki kemuni. Oqo mo ni kauta tani na kemuni ukuuku, me rawa Ni'u kila kina se cava Me'u cakava vei kemuni.'" 6 O ira na luvei Isireli, era sa luvata tani na nodra i ukuuku ena ulunivanua o Orepi.
E Rau Sa Sota o Mosese Kei Jiova
7 Sa tara o Mosese na nona valelaca ena taudaku ni tikotiko, ka vakayacana me vale ni veitavaki. Sa qai yaco, vei koya sa via sota kei Jiova, me ra lako ki na vale ni veitavaki ena taudaku ni tikotiko. 8 Ena veigauna sa daulako kina o Mosese ki vale ni veitavaki, era sa dau tucake na tamata, na tamata yadua ena nodra dui katuba ka vakaraici Mosese me yacova ni sa curu ki na vale ni veitavaki. 9 Ni sa dau curu o Mosese ki na vale ni veitavaki, sa dau lako sobu mai na duru o ka tu vakadua ena katuba ni vale ni veitavaki, ka sa dau vosa tiko o Jiova vei Mosese. 10 Ni ra sa dau raica na tamata na duru o ni sa tu ena katuba ni veitavaki, era sa dau tu cake na tamata vakayadua me lotu ena katuba vakayadua ni nodra vei vale. 11 Sa vosa o Jiova vei Mosese ena matana votu, me vaka sa vosa na tamata vua na nona i tokani. Sa dau lesu tale mai o Mosese ki na nodra i tikotiko, ia, o Josua na nona dauveiqaravi na luvei Nuni, na cauravou sa tiko ga ena vale ni veitavaki.
Sa Yalataki Ni Na Tiko Na Kalou
12 Sa vosa vei Jiova o Mosese ka vaka: "Raica o ni sa tukuna vei au, 'Me'u kauti ira cake mai na tamata oqo,' ia, o ni sa sega ni vakaraitaka vei au, o cei ena talai vata kei au. o ni sa tukuna tiko ni o 'Ni sa kila na yacaqu ka'u sa kunea talega na loloma e mataqu.' 13 "Oqo au sa kerea, kevaka au sa kunea na loloma e Matamuni, Mo ni vakatakila vei au oqo na Nomuni sala, me'u kilai Kemuni kina ka kune loloma talega e Matamuni. Ka kila ni o ira oqo era sa Nomuni tamata." 14 Sa tukuna o Jiova, "Na Noqu i ukuuku ena lako vata kei kemuni ka Au na solia vei kemuni na vakacegu." 15 Sa sauma o Mosese vei Jiova ka vaka: "Kevaka sa sega ni lako vata kei keimami na Nomuni ukuuku, Mo ni kua ni kauti keimami mai ki ke. 16 "Keimami na kilai vakaevei ni o ira na Nomuni tamata kei au sa kune loloma e Matamuni, vakavo ni Kemuni sa tiko vata kei keimami? O ira na Nomuni tamata kei au, sa tawasei tu mai vei ira kecega na tamata sa tu e delai vuravura." 17 Sa qai vosa o Jiova vei Mosese, "Raica Au na cakava talega na ka o sa tukuna; Au sa kilai iko talega ena yacamu." 18 Sa qai kerea o Mosese, "Isa Mo ni vakaraitaka mada mai na Nomuni ukuuku." 19 Sa tukuna mai o Koya, "Au na cakava kece na Noqu vinaka me liu e matamu, Au na vunautaka na Yacaqu e matamu, Au na yalovinaka vua Au sa via yalovinaka vua ka au na lomani koya ga Au sa via lomana." 20 O na sega ni raica rawa na Mataqu, "Sa sega e bula – ni sa raica na Mataqu." 21 Sa tukuna mai o Jiova, "O na raici Au ga mai na dua na yasana, mo tucake tu mai na vatu. 22 "Ni sa lako yani na Noqu i ukuuku, Au na biuti iko ena tutu ni vatu, Au na ubi iko e ligaqu ni'u sa lako sivi iko. 23 "Au na qai vakagalalataka na ligaqu mai vei iko, mo raica ga na dakuqu, ia na mataqu ena sega ni raica rawa na tamata."
Lako Yani 34
Sa Taya o Mosese Na Vatu Vou
1 Sa vosa o Jiova vei Mosese ka vaka: "Mo taya tale e rua na vatu me vaka e liu, ka Au na vola tale kina na vosa sa volai ena vatu e liu o a vorolaka. 2 "Me sa vakarau tu ena mataka lailai, ka mo kauta cake mai ena ulunivanua o Sainiai, mo vakaraitaki iko mai vei Au ena ulunivanua. 3 "Me kua ni dua na tamata me lako cake vata mai kei iko, me kua talega ni dua na tamata me kune ena ulunivanua taucoko; me kua ni kune e dua na manumanu susu me kune, ni kakana voli ena ulunivanua." 4 Sa qai taya o koya e rua na vatu me vaka e liu. Sa yadra vakamataka lailai o Mosese ka lako cake ena Ulunivanua o Sainiai, me vaka sa vakarota vua o Jiova; ka sa kauta vata tiko na taba ni vatu e rua. 5 Sa lako sobu mai o Jiova ena o, ka sa mai tu vata kei Mosese ka cavuta na yaca i Jiova. 6 Sa lako e matana o Jiova ka vakarogoya, "O Jiova, o Jiova, na Kalou, yalololoma, daulomasoli, dauvosota vakadede, Sinai sara ena cakacaka vinaka kei na dina, 7 "Sa maroroya tiko na yalololoma vei ira na vakaudolu, sa vosota na caka ca kei na caka cala kei na i valavala ca, sa sega ni vakagalalataki ira sa yalodina ena caka ca. Sa totogitaki ira na qase ena vuku ni nodra caka ca me yacova na i katolu kei na ka va ni tabatamata." 8 Sa vakatotolo o Mosese, ka vakacuva na uluna vaka ki na qele, ka lotu. 9 Ka tukuna, "Kevaka au sa kune loloma e Matamuni, I Jiova, au kerea, me lako vata kei keimami na noqu Turaga, e dina mada ga ni keimami tamata domoqa; ia, o ni sa vosota na neimami caka cala kei na neimami valavala ca, ka o ni sa tauri keimami ga me Nomuni votavota." Sa Vakavoui Na Veiyalayalati 10 Sa tukuna o Jiova, raica, "Au na cakava na veiyalayalati. Ena matadra na tamata Au na cakava na ka veivakurabuitaki, na veika e se bera vakadua ni yaco e vuravura, se ki na dua na vanua, o ira kece na tamata sa tiko vata kei kemuni era na raica na cakacaka ni liga ni Kalou. Ni, Au na cakava e dua na ka levu vei kemuni. 11 "Mo ni raica na ka levu Au sa vakarota vei kemuni e daidai. Au na vakasevi ira tani mai matamuni na Amoraiti, na Kenanaiti, na Itaiti na Perisaiti, na Ivaiti, kei ira na Jepusaiti. 12 "Mo qarauni iko vinaka Mosese, de o qai cakava e dua na veiyalayalati kei ira na tamata sa tiko ena vanua o sa lako tiko kina, ka o na coriti kina. 13 "Ia, mo vakarusa ga na nodra i cabocabo ni soro, musuka laivi na duru tabu keina kena matakau kau 14 "(Mo ni kua ni qarava tale e dua na Kalou, o Jiova duadua ga, ni sa yacana o Vuvu, ni sa vuvu na Kalou), 15 "De o na qai cakava e dua na veiyalayalati kei ira sa tiko ena vanua, ka era sa veiqitori kei ira na nodra Kalou, ka sa sureti iko sara e dua me kania na kena i soro, 16 "Kemuni na taura talega na luvena yalewa vei ira na luvemuni tagane, o ira na luvena yalewa era sa veiqitori kei na nodra kalou ka qai vakavuna na nodra veiqitori na nodra kalou kei ira na luvemuni tagane. 17 "Mo ni kakua ni cakava vei kemuni, e dua na kalou buli. 18 "Mo ni maroroya na Solevu ni Madrai Sega Ni Vakaleveni, me vitu na siga me laukana kina na madrai sega ni vakaleveni, me vaka Au sa vakarota vei kemuni, ena gauna sa lokuci oti ena vula o Epipi. Ni vula o Epipi, o ni sa lako tani kina mai Ijipita. 19 "O ira kece sai dola ni kato ni gone i tinadra sa Noqu, kei na i sevu ni manumanu susu kecega ka tagane se sipi se bulumakau. 20 "Na ulumatua ni dua na Asa mo volia ena dua na lami. Kevaka o sa sega ni volia, mo qai musuka na domona. o ira kece sa ulumatua vei ira na luvemuni tagane mo voli ira. Me kua kina ni dua e lako wale mai vei Au. 21 "Mo cakacaka ena ono na siga, ia mo vakacegu ena i ka vitu ni siga, ena gauna ni teitei kei na gauna ni tatamusuki mo cegu kina. 22 "Mo maroroya na Solevu ni Veimacawa, na i sevu ni tatamusuki, kei na Solevu ni Kumukumuni ena gauna sa mai cava kina na yabaki. 23 "Vakatolu ena dua na yabaki, na tagane kece me ra vakaraitaki ira ena mata i Jiova, na Kalou kei Isireli. 24 "Au na vakasevi ira na veimatanitu ka vakalevutaka na nomuni yalayala ni vanua; ena sega ni dua ena kocova yani na nomuni vanua ni kemuni sa lako cake vei Jiova vakatolu ena dua na yabaki. 25 "Mo kua ni vakacabora vata na dra ni noqu i soro kei na leveni, se na Solevu ni Lako Sivia me vakavo tu me yacova na mataka. 26 "Na i matai ni sevu ni nomuni vanua me kau mai ki na vale i Jiova na nomuni Kalou. Me kua ni vakasaqari na luve ni me ena sucu nei tinana." 27 Sa qai tukuna o Jiova vei Mosese, "Mo vola na vosa oqo, ni rogorogo ni vosa oqo, sa tiko kina na veiyalayalati vata kei iko, kei ira talega na Isireli." 28 Sa tiko o Mosese kei Jiova me vasagavulu na bogi ka vasagavulu na siga; sa sega ni kana se gunu. Sa volavola o Mosese ena vatu, sa vola na vosa ni veiyalayalati, na i Vunau e Tini.
Na Serau Ni Matai Mosese
29 Sa qai yaco ni sa lako sobu mai o Mosese mai na ulunivanua o Sainiai (sa tu e ligana ruarua na Vatu ni Vakadinadina) Sa sega ni kila o Mosese ni sa serau tu na Matana ni rau sa veivosaki kei Jiova. 30 O Eroni kei ira kece na Isireli era sa rere na torovi Mosese mai, ni ra sa raica ni sa rui serau sara na i rairai ni matana. 31 Sa qai kacivi ira yani o Mosese, o Eroni kei ira kece na qase ni Isireli era sa gole mai vei Mosese, ka era sa veivosaki tale. 32 Ni sa oti o ya, era sa lako voleka mai na Isireli, sa soli vei ira na i vakaro kece sa vosa kina o Jiova vei Mosese ena Ulunivanua o Sainiai. 33 Ni sa oti na nona vosa o Mosese vei ira, sa ubia na matana ena i ubi. 34 Ena veigauna kecega sa lako kina o Mosese me veivosaki kei Jiova, ena kauta tani na i ubi ni mata, ka sa ubi tale ni sa lako mai ka vosa vei ira na tamata ena vuku ni veika sa vakaroti koya kina o Jiova. 35 Ena veigauna kecega ni ra sa dau raici Mosese kina o ira na luvei Isireli ni sa tu na i serau ni Kalou e matana, sa dau ubia na matana ena i ubi, me yacova na gauna sa dau lako kina me veivosaki kei Jiova.
Lako Yani 35
Na Lewa Ni Siga Ni Vakacecegu
1 Sa vakasoqoni ira kece na i soqosoqo ni luvei Isireli o Mosese, ka tukuna vei ira, "Oqo na veika sa vakarota o Jiova vei kemuni mo ni cakava: 2 "Na cakacaka me caka ena ono na siga, na i kavitu me sa tabu vei kemuni. Na siga ni vakacegu i Jiova. o koya sa cakacaka ena siga oqo, me vakamatei. 3 "Me kua ni waqa e dua na buka ena nomuni tikotiko ena siga ni cegu oqo."
Na Soli Ni Vale Ni Veitavaki
4 Sa vosa o Mosese vei ira kece na i soqosoqo ni luvei Isireli ka cavuta vei ira, "Na veika sa vakarota o Jiova ka vaka: 5 'Mo ni taura mai vei kemuni nai solisoli ki vei Jiova, o koya sa vinakati e yalona me kauta me vaka nai solisoli ki vei Jiova na koula, na siliva, na varasa; 6 'Na i sulu karakarawa, nai sulu lokaloka, na i sulu damudamu makare sara, na lineni matai lalai tuva vakamatau kei na vuti ni me silisilika; 7 'Na kuli ni sipi toni oti ena damudamu, na kuli vinaka sara kei na kau akaia; 8 'Na waiwai ni cina, na veika vakaisaluwaki ni waiwai ni veilumuti kei na saluwaki ni waiwai boi kamikamica; 9 'Na onikisa kei na veivatu me tuvani ena efoti kei na i ubi ni serena.
Nai Yaya Ni Vale Ni Veitavaki
10 'O ira kece sa matai maqosa sara sa tiko vei kemuni, me ra lako mai ka mai cakacaka me vaka sa vakarota o Jiova: 11 'Na vale ni veitavaki kei na kena vale laca, na kena i ubi, na kena i vesu, na kena kau, na kena kau tautauri, na kena duru kei na kena i sema; 12 'Na kato kei na kena i tautauri, kei na i dabedabe ni loloma, kei na i dabedabe ni loloma, kei na ubi ni sogo; 13 'Na teveli kei na kenai tautauri, na kenai yaya kece kei na madrai vakaraitaki; 14 'Nai tutu ni cina talega me veivakararamataki, na kena i yaya kece, na cina, na waiwai me waqa kina na cina; 15 'Na i cabocabo ni soro ni ka boi vinaka, na kena i tautauri, na i lumu ni veilumuti, na i saluwaki boi vinaka, na i latilati lawalawa ni katuba ena i curucuru ni vale ni veitavaki; 16 'Na i cabocabo ni soro ni soro kama, na kena i lawalawa varasa, na kena i tautauri, na kena i yaya kece, na tere kei na kena i dabedabe; 17 'Na i vakalilili ni loma ni bai, na kena duru, na kena veisema kei na kena i lati ni matamata ena loma ni bai; 18 'Na pini ni vale ni veitavaki, na pini ni loma ni bai kei na kena wa; 19 'Na i sulu ni veiqaravi ni veiqaravi ena vanua tabu. Na i sulu tabu me nei Eroni na bete kei na i sulu nodratou na luvena, me ratou veiqaravi vakabete.'" Sa Mai Soli Na Solisoli Ni Vale Ni Veitavaki 20 O ira kece nai soqosoqo ni luvei Isireli era sa lako tani mai na matai Mosese. 21 O ira kece sa yavalati na yalodra kei ira kece sa vinakata ena yalodra, era sa kauta mai na i solisoli vei Jiova, ki na cakacaka ni vale ni veitavaki kei na kena veiqaravi kece kei na kena i sulu kece. 22 Era sa lako mai, na tagane kei na yalewa o ira kecega sa vinakata mai ena yalodra era sa kauta mai nai ukuuku ni daligadra, na i ukuuku ni ucudra, na mama, nai taube era koula kecega, o ira na tagane kecega era sa solia na i solisoli koula vei Jiova. 23 Na tagane kecega sa tu vei ira na veika karakarawa, na veika lokaloka, na veika damudamu makare sesea, na lineni cula vakamatau, na vuti ni me, na kuli ni sipi toni ena i boro damudamu kei na vei kuli ni veika yaga, era sa kauta mai. 24 O ira kecega era sa solia rawa na siliva se na varasa era sa kauta mai nai solisoli vei Jiova. o ira kece sa tu vei ira na kau Akaia, sa rawa ni caka kina e dua na ka ni veiqaravi era sa kauta mai. 25 O ira kece na yalewa sa kena dau ni cakacaka ni liga, era sa kauta mai na vei ka era sa cakacaka kina ena kena e karakarawa se lokaloka se damudamu makare sara kei na lineni matai lalai. 26 O ira kece na yalewa era sa vakauqeti ira na vuku era mulomuloca na vuti ni me ka kauta mai. 27 O ira na veiliutaki era sa kauta mai na Onikisa na vatu talei sara, na vei vatu me mai tuva ena efoti kei na i ubi ni serena, 28 kei na i saluwaki kei na waiwai ni cina, na waiwai ni veilumuti kei na ka ni veika boi kamikamica. 29 O ira na luvei Isireli, era sa kauta mai na i solisoli ena yalo galala ki vei Jiova, o ira kece na yalewa kei na tagane, o ira sa vinakata ga mai ena yalodra era sa kauta mai na veika vei Jiova me caka kina na cakacaka sa vakarota o Jiova me caka ena ligai Mosese.
Era Sa Kacivi Na Kena Dau Ni Veicakacaka Mai Vua Na Kalou
30 Sa tukuna o Mosese vei ira na luvei Isireli, "Raica o Jiova sa kacivi Baselieli na luvei Urei, na luvei Uri mai na yavusa o Juta; 31 "Sa vakacuruma vei koya na Yalo ni Kalou, ena yalomatua, ena vuku, ena kila kei na i valavala kecega ni cakacaka vakamatai, 32 "Me tuvana vakamatau na i tuvatuva ni cakacaka me cakacakataki kina na koula, na siliva kei na varasa, 33 "Me musumusuki vaka matau na vatutalei na ceuti vinaka ni kau, kei na cakacaka vaka kena dau ni cakacaka. 34 "Sa biuta talega ena yalona me rawa ni vakatavuvulitaka vei Baselieli kei Aoliapi na luvei Aisameki mai na yavusa o Tani. 35 "Na Kalou sa vakacuruma vei rau na kila matau me caka kina na cakacaka kecega ni ceuceu, tuvai ka, na culacula kei na tulituli ni veika karakarawa, ni veika lokaloka, ni veika damudamu makare sara kei na lineni matailalai sara vei ira sa culacula O o ira sa cakava na cakacaka kei ira sa tuvana na cakacaka.
Lako Yani 36
1 "O Baselieli kei Aoliapi kei ira na kena dau ni cakacaka vakamatai ni ka kecega, vei ira oqo sa solia kina na Kalou na yalomatua kei na vuku me ra kila na vei cakacaka kecega ni cakacaka kei na veiqaravi ena vale ni Kalou. Era sa cakava kecega me vaka sa vakarota o Jiova."
Era Sa Solia Vakalevu Na Tamata
2 O Mosese sa kacivi Baselieli, kei Aoliapi kei ira kece sa kena dau ni cakacaka, o ira sa vakacurumi ki yalodra mai vua na Kalou na vuku, o ira vakayadua sa yavalati na yalodra me ra lako mai ka cakava na cakacaka. 3 Era sa taura mai vei Mosese na soli kece era sa solia na luvei Isireli me caka kina na cakacaka ni vale ni Kalou. Era sa lako tikoga mai na tamata me ra mai solia na i solisoli era sa yalovinaka kina ena veimataka. 4 Era sa lako mai na tamata era sa cakacaka tiko, mai na nodra dui cakacaka, 5 Era sa vosa vei Mosese ka vaka: "Era sa solia vakalevu na tamata ki na cakacaka sa vakarota o Jiova me caka, ka sa levu sara." 6 Sa solia e dua na i vakaro o Mosese ka era sa kacivaka ena i tikotiko taucoko ka vaka: "Me kua tale ni dua na tagane se na yalewa me vakuria tale na cakacaka ni soli ka ena vuku ni vale ni Kalou." Era sa cegu na tamata ena nodra kauta mai na ka, 7 Ni sa veiraurau na i yaya kece ni cakacaka me caka kina na cakacaka — io, sa levu sara na i yaya sa tu.
Na Tara Ni Vale Ni Veitavaki
8 O ira kece na kena dau oqo ni cakacaka vakamatana, era sa cula e tini na latilati cula vakamatau ena lineni matailalai kei na i sulu karakarawa, lokaloka, kei na damudamu makare sara kei na jerupi e totoka na kena i rairai. 9 Na balavu ni latilati yadudua e vasagavulu ka rua na fiti kei na kena raba e ono na fiti, me tautauvata na lelevu ni latilati yadudua. 10 Me ratou sema vata e lima, ka vaka talega kina na lima tale ka dua. 11 Na i sulu karakarawa me lobi ena mua ni latilati e sau ruarua, ka me vakatalega kina na i wasewase ni latilati ka dua. 12 Me limasagavulu na i lobi me caka ena dua na latilati me limasagavulu tale na i lobi ena i karua ni wasewase ni latilati. Na i lobi me vesuki rau vata na latilati e dua kei na i latilati tale kadua. 13 Sa cakava talega e limasagavulu na pini koula ka pinipini vata kina na i lobi ni latilati, me ka taucoko kina na vale ni veitavaki. 14 Sa cakava talega na i latilati caka ena vuti ni me, mei ubi ni vale ni veitavaki, sa caka kina e tinikadua na i latilati. 15 Na balavu ni latilati yadua oqo sa vasagavulu ka lima na fiti na kena balavu ka ono na fiti na kena raba, Me ra tautauvata kece na i latilati i ubi oqo. 16 Sa cula vata e lima na i latilati oqori, ka cula vata e ono na i karua ni wasewase ni latilati. 17 Sa cula e limasagavulu nail obi ena tutuna sara e sau ni dua na i wasewase latilati, ka me limasagavulu talega na i lobi ena tutuna sara e sau ni karua ni wasewase ni latilati. 18 Sa cakava talega e limasagavulu na pini varasa me pinitaka vata na latilati laca oqo, me dua ga. 19 Sa cakava talega nai ubi e cake ni latilati laca vuti ni me, ena kuli ni sipi, sa toni boro damudamu, oti, sa veitaqai ena i ubi kuli ni manumanu me toka e cake. 20 Na vale ni veitavaki sa caka ena kau Akaia vavaku, sa vakaduri cake tu. 21 Na balavu ni kau raraba vavaku oqo sa tinikalima na fiti ka rua veimama na fiti na kena raraba. 22 Na kau kece sa toka ena veimuana na ka me veivesuki kei na kau tale ka dua me taucoko kina na vale ni veitavaki. 23 Sa caka e ruasagavulu na kau akaia raraba me toka ena ceva. 24 Me vasagavulu na i sema siliva me tiko ena ruku ni ruasagavulu na kau raraba. Me rua na i sema dua na kau, na i sema siliva oqo me sema vata kina i na i sema sa tiko rawa ena kau. 25 Ena yasana ena vualiku, sa caka talega ena ruasagavulu na kau akaia raraba, 26 Nai sema siliva e vasagavulu: me rua nai sema dua na kau, rua na i sema dua na kau. 27 Na yasana vaka ki na ra, me ono ga na kau raraba. 28 Me rua na kau raraba ena tutu ruarua ni yasana e muri ni vale ni veitavaki. 29 Era sa veisemasemati vata na kau kece ena i sema, ka sa caka vakavinaka na tutuna ruarua. 30 Sa qai walu taucoko na kau raraba—ka tinikaono na kena i sema siliva – rua na i sema ena ruku ni vei kau raraba kece. 31 Na kau vakababa caka ena akaia, me lima me duri kina na kau raraba ena dua na yasana ni vale ni veitavaki, 32 me lima tale na kau vakababa me duri kina na kau raraba ena dua tale na yasana ni vale ni veitavaki, kei na lima tale na kau vakababa me duri ki na na kau raraba ni vale ni veitavaki ena yasana vakayawa sara. (yasana vakara) 33 Nai katolu ni kau vakababa (lomadonu) me vakacurumi ena loma ni kau raraba, mai na yasa kadua ki na yasana tale ka dua. 34 Sai ubi, ni boroi na kau raraba ena koula, na i tautauri ni kau vakababa sa caka ena koula. 35 Sa caka e dua na i sulu lobi karakarawa, lokaloka, kei na damudamu makare sara kei na lineni matai lalai, sa cula vakamatau kina na jerupi. 36 Sa va na duru kau akaia, sa boroi vinaka ena koula, na kena i tautauri e koula, sa tiko vata e va na i sema siliva me ra veitauri vata. 37 Sa cakava talega na i ubi ni katuba ni vale ni veitavaki, sa tali vata na i sulu karakarawa, lokaloka kei na i sulu damudamu makare sara kei na lineni matai lalai, sa caka e dua na dau talitali, 38 sa lima na kena duru sa tiko vata na kenai ruberube sa boroi na kena ka kece ena koula, ia, na kena i sema e lima sa caka ena varasa.
Lako Yani 37
Sa Caka Na Kato Ni Vakadinadina
1 O Baselieli sa cakava na kato ena kau akaia; e tolu, tolu na i kava na fiti na kena balavu, rua, dua na i kava na fiti na kena cere. 2 Sa boroya ena koula dina na lomana kei na kena e tuba. Sa cakava na koula me veimulomuloci e taudaku. 3 Sa va na i tautauri koula ena veitutuna vava. Sa rua ena dua na yasana ka rua tale ena yasana kadua. 4 Sa caka na kau akaia mei vua ka boroya ena koula dina. 5 Sa vakacurumi nai vua oqori ki na i tautauri koula sa toka ena tutu ni kato me colati kina na kato. 6 Sa caka talega na i dabedabe ni yalololoma ena koula dina, me tolu, tolu na i kava na fiti na kena balavu ka rua, dua na i kava na fiti na kena raraba. 7 Sa rua na kena jerupi caka ena koula dina ka me dua ga na tikina, ka me rau dabe veiqaravi tiko ena i dabedabe ni yalololoma: 8 dua na jerupi ena dua na yasana ka dua tale na jerupi ena dua tale na yasa. Sa dua ga na tikina e rau veiqaravi tiko ena dela ni dabedabe ni yalololoma. 9 Na jerupi e rau sa vakateteva yani na tabadrau ka vakaruruga na i dabedabe ni yalololoma ni Kalou. Na jerupi e rau sa veitadravi tiko ka rai tiko vaka ki na i dabedabe ni yalololoma.
Sa Caka Na Teveli Ni Madrai
10 Sa caka na teveli ni madrai ena kau akaia, sa tolu na fiti na kena balavu, dua veimama na fiti na kena raba, rua, dua nai kava na fiti na kena cere. 11 Sa boroi e cake na koula dina, ka sa caka vakavolivolita na koula muloci. 12 Sa caka talega na i tatarovi vakavolivolita na teveli me vaka na raba ni liga, ka sa muloci talega kina na koula. 13 Sa biu ena tutu vava ni teveli na i tautauri koula e yavana yadua. 14 Oqo sa tiko voleka ki nai tatarovi, mei curucuru ni i vua me colati kina na teveli. 15 Nai vua sa caka ena kau akaia ka boroi ena koula me colati kina na teveli. 16 Na veiyaya kece ni teveli sa caka ena koula dina; na tere, na bilo na dari lalai kei na bilo titobu mei sovasova.
Sa Caka Nai Tutu Ni Cina Koula
17 Sa caka talega na i tutu ni cina ena koula dina; oqo sa caka ena i tukituki, na tolona, na tabana, na kena bilo, na kena i vesu kei na kena senikau sa dua vata kecega. 18 Sa lako e na yasana e ono na tabana, e tolu na tabana ena dua na yasana, ka tolu tale ena dua na yasana. 19 Sa tolu na bilo sa vaka na seni amodi, e dua na i ukuuku mokimokiti, dua na senikau ena dua na tabanaOSa vaka kina na tabana onoono. 20 Na i tutu ni cina, sa va na bilo vaka na se ni amodi na kena i ukuuku kei na kena senikau. 21 sa veitaqataqai vakatolu na i ukuuku mokimokiti, me vei raurau vakatautauvata kei na taba onoono sa basika oti mai. 22 Sa tautauvata na kedra i ukuuku ka era sa tuki vata kecega mai na dua na tiki ni koula dina. 23 Sa vitu na kena cina ka koti vinaka na kena vauvau, na kena i dabedabe sa koula dina. 24 Sa caka kece oqo era koula dina e dua na taledi.
Sa Caka Nai Cabocabo Ni Ka Boi Vinaka
25 Sa caka nai cabocabo ni ka boi vinaka ena kau akaia. Na kena balavu e dua na kiupiti, na kena raba e dua na kiupiti— e veiraurau na yasana vava—rua na kiupiti na kena cere na kedrai leu sa cokotivata me dua na tikina. 26 Sa boroi ena koula dina na lomana e taudaku talega kei na i leu e tutuna. Ena yasana taucoko sa muloci kina na koula. 27 E rua nai tautauri koula sa toka ena dua na yasana ka rua tale ena dua tale na yasana, oqo mei curucuru ni kau i tautauri me laveti kina na i cabocabo, sa boroi oqo ena koula dina. 28 Sa caka na kau i tautauri (vua) ena kau akaia mei lavelave ni kato.
Sa Caka Nai Lumu Ni Veilumuti Kei Nai Vakaboi Vinaka
29 Sa caka talega na waiwai tabu ni veilumuti, sa ka boi vinaka sara, me vaka na nodra cakacaka na dau caka saluwaki.
Lako Yani 38
Sa Caka Nai Cabocabo Ni Soro Ni Soro Kama
1 Sa cakava na i cabocabo ni soro kama ena kau akaia; lima na kiupiti na kena balavu ka lima na kiupiti na kena raba— ka veiraurau na yasana vava—ka tolu na kiupiti na kena cere. 2 Sa toka na i leu ena tutuna vava, sa duavata ga na tikina ni i leu, ka ubi ka boroi ena varasa. 3 Sa cakava talega nai yaya kecega ni cabocabo ni soro; na sedre, na i sivi ni dravusa, na dari, na i cula ni leweni manumanu kei na tere ni qilaiso, sa caka kece oqo ena varasa. 4 Sa cakava na lawalawa varasa me dau tu ena veimama ni cabocabo ni soro. 5 Sa cakava e va na i tautauri ena tutu ni cabocabo, rua ena dua na yasana ka rua tale ena yasana ka dua. Sa caka ena varasa mei curucuru ni i vua. 6 Nai vua oqo sa caka ena kau akaia ka sa boroi ena varasa. 7 Sa vakacurumi nai vua ena i tautauri sa toka ena yasa ni cabocabo me colati kina. Na boto ni cabocabo sa botani ena kau raraba.
Sa Caka Na Dari Varasa
8 Sa caka talega e dua na dari varasa levu ka yavana talega na varasa, sa caka mai na nodra iloilo na marama sa dau veiqaravi era sa dau wawa tu ena katuba ni vale ni veitavaki.
Sa Caka Na Rara Ni Vale Ni Veitavaki
9 Sa caka na varada ena yasana vaka ki na ceva; sa vakabaitaki na varada ena lineni tali vakamatau me limasagavulu na i yate. 10 Sa ruasagavulu na kena duru, ka ruasagavulu talega na kena i sema caka ena varasa, ka sa siliva na i ruberube kece ena duru. 11 Ena yasana ki cake sa limasagavulu talega na i yate na kena balavu, sa ruasagavulu na kena duru vata kei na kena i sema caka ena varasa e ruasagavulu talega. Na i ruberube ena duru sa caka ena siliva. 12 Na varada ena yasana vaka ki na ra, sa ruasagavulu ka lima na i yate na kena balavu, ka sa tini na kena duru. Sa tini talega na kena i sema kei na i ruberube kina duru kei na kena i vesu sa caka ena siliva. 13 Sa vaka talega kina na yasana e na tokalau ni sa rusagavulu ka lima na i yate. 14 Na varada vaka ki na matamata sa vitu veimama nai yate, na kena balavu, sa tolu na kena duru kei na tolu na i sema, 15 Sa vaka talega kina na varada dakuna, ena dakuna oqo sa vitu veimama na i yate na kena balavu, sa tolu na kena duru, sa tolu na kena i sema. 16 Na varada kece vakavolivolita na vale sa tali vakamatau kina na lineni. 17 Na i sema ni duru kece oqo sa varasa, na i ruberube ena duru kece sa siliva kei na kena i vesu, ena uluna kece sa caka ena siliva kece kei na veika kece e loma sa siliva. 18 Nai tatarovi ena matamata sa tuvani vakavinaka ka tali vakamatau ena i sulu karakarawa, sulu lokaloka, kei na i sulu damudamu makare sara kei na lineni matai lalai sara. Na kena balavu sa tolusagavulu na i yate ka rua veimama na i yate na kena cere kei na kena raraba. 19 Sa va na kena duru ka va na kena i sema caka ena varasa, na i ruberube ena duru sa caka ena siliva kei na kena i vesu talega sa siliva. 20 Na pini kece ni vale ni veitavaki kei na kena varada wavoki sa caka ena varasa.
Nai Yaya Ni Vale Ni Veitavaki
21 Oqo nai wiliwili vakayaya ena vale ni Kalou, o ya na Vale ni Veitavaki sa tu kina na i vakadinadina, sa wili me vaka na i vakaro i Mosese, ena nodra veiqaravi na Livai, mai na liga i Icamari na luvei Eroni na bete levu. 22 O Baselieli na luvei Urei na luvei Uri mai na yavusa o Juta, sa cakava kece me vaka sa vakarota o Jiova vei Mosese. 23 Sa tiko vata kei koya o Aoliapi na luvei Aisameki mai na yavusa o Tani na dau– ceuceu ka dau-droini na dau-talitali ena ka karakarawa, lokaloka kei na sulu damudamu makare sara kei na lineni matailalai. 24 Na koula sa vakayagataki ena cakacaka ni Vanua Tabu, sa koula e soli mai e tolu na udolu walu na drau na paudi bibi. 25 Na siliva me vaka na i wiliwili ni tamata sa tinikarua na udolu na paudi bibi: 26 O ira na ono na drau ka tolu na udolu, lima na drau lima sagavulu na tagane yabaki ruasagavulu ka lako cake era sa solia ya limasagavulu na sede. 27 Na i sema qara kece ena Vale Tabu sa tinikadua na udolu, ono na drau na paudi bibi na siliva, koya me dua na drau tinikaono na paudi bibi dua na i sema qara. 28 Mai na vo ni va na drau na paudi bibi na siliva, sa cakava kina o koya nai ruberube ena duru, kei na wa ni veivauci. 29 Na i solisoli varasa sa volekata sara me tolu na tani. 30 Sa caka kina na i sema qara kecega, na katuba ni vale Tabu ni veitavaki, na i cabocabo varasa, na tere lawalawa ni qilaiso kei na yaya taucoko ni cabocabo ni soro, 31 Nai sema qara ni varada taucoko, na yavu ni matamata ni varada, na pini taucoko ni vale kei na pini taucoko ni varada.
Lako Yani 39
Sa Cula Na I Sulu Taucoko Vakabete
1 Na i sulu karakarawa, lokaloka, kei na damudamu makare sara, sa caka kina na i sulu ni veiqaravi, na veiqaravi ena vanua tabu, na i sulu tabu me nei Eroni, me vaka sa vakarota o Jiova vei Mosese.
Sa Cula Na Efoti
2 Sa caka na efoti ena koula kei na i sulu karakarawa, lokaloka, kei na i sulu damudamu makare sara, kei na lineni matailalai. 3 Sa tuki na koula me raraba, mamare, ka musumusu vakalalai, vakabalavu, me tali veicurumaki kei na i sulu karakarawa, lokaloka kei na i sulu damudamu makare sara, me vaka e dua na droini rairai vinaka. 4 Me caka na i vesu ni taba me vesuka vata na efoti, me vaka talega kina na muana tale e rua, kei koya sa dara tiko. 5 Na i vesu me vesuka na efoti kei koya sa dara tiko, sa tali talega vakamatau mai vua na dautalitali, me vaka sa vakarota o Jiova vei Mosese. 6 Sa vakabiri yani na vatutalei na onikisa ena koula sa tiko rawa, ka sa ceuti oti tu. Sa ceuti talega kina na yacadra na luvei Isireli. 7 Me tiko oqori ena dela ni efoti me vatu ni vakananumi vei ira na luvei Isireli me vaka sa vakarota o Jiova vei Mosese.
Sa Cula Na I Ubi Ni Serena
8 Sa caka na i ubi ni serena ena maqosa taucoko ena kena tali me vaka ni sa caka na efoti ena koula, kei na i sulu karakarawa lokaloka, kei na damudamu makare sara kei na lineni tali vakamatailalai. 9 Sa caka na i ubi ni serena vakatautauvata ka taqavi rua; sa dua na i caga vakarivirivi ni sa taqavi rua taki. 10 Sa qai tuva kina e va na i tuvatuva vatu talei, sa dua na yatu na topasa, na satiusa, na emerelita; 11 na i karua ni yatu, na tukoiso, na safaia, kei na daimani; 12 Na i katolu ni yatu, na jacini, na akaite, kei na Ameceitise; 13 Na i kava ni yatu, na berili, na onikisi kei na jasipa. Era sa vakabiti yani ena koula dina ena kena i tuvatuva. 14 E tinikarua taucoko na vatu talei me vaka na yacadra kece na luvei Isireli. Sa ceuti talega na yacadra vakayadua me vaka na nodra dui yavusa. 15 Sa qai caka na wa vakatuitui ena mua ni i ubi ni serena, na wa koula. 16 Sa rua talega na yavuyavu koula kei na rua na mama koula oqo ena mua sara ni i ubi ni serena oqo. 17 Sa vakacurumi na wa koula vakaituitui oqo ena mama ena mua ni i ubi ni serena. 18 Na mua ni wa koula vakatuitui oqo sa vesuki ena i tuvatuva vatu talei, ka biu ena i vesu ni taba ni efoti ena matana. 19 E rua na mama koula sa caka me toka ena yasa ni ubi ni serena, ena tutuna sara, ena yasana e loma ni efoti. 20 Sa caka talega e rua na mama koula ka biu ena vatuvatu ni taba ena ruku ni efoti ena matana e liu, ena i sema ni vanua cula vakamatau ni efoti. 21 Sa qai vesuvata nai ubi ni serena kei na efoti ena mama koula sa veiqaravi tiko mai na i ubi ni serena kei na efoti ena i vesu karakarawa, me toka ga ena dela ni vanua sa tali vakamatau ni efoti, me kua ni tasere kina na i ubi ni serena mai na efoti, me vaka sa vakarota o Jiova vei Mosese.
Sa Cula Eso Tale Na I Sulu Vakabete
22 Sa cakava e dua na i sulu ubi ni efoti tali vakamatau ka karakarawa kece. 23 Sa tadola tu e loma donu ni i sulu ubi oqo me vaka na i sulu ni valu, sa cula vinaka na bele ni vanua e tadola tiko me kua ni kadresu kina. 24 Na pomekareneti sa cula ena bele ni sulu ni ubi ena roka karakarawa, lokaloka kei na damudamu makare sara kei na lineni matailalai. 25 Sa caka na lali ena koula dina, ka sa cula ena kedrau maliwa e rua na pomekaraneti ena bele ni i sulu ni i ubi taucoko: 26 Dua na lali dua na pomekareneti, me vakatiko oqori me yacova ni sa sota na bele ni sulu kece, me vaka sa vakarota o Jiova vei Mosese. 27 Sa caka talega na i sulu levu cula vakamatau ena lineni matailalai vei Eroni kei iratou na luvena, 28 Na i ubi ni ulu caka ena lineni matailalai, nai sala vakabete ena lineni matailalai, na tarausese ena lineni matailalai, 29 Kei na i vau ni tolona ena lineni matai lalai, kei na i sulu karakarawa, lokaloka kei na damudamu makare sara me vaka sa vakarota o Jiova vei Mosese. 30 Sa caka e dua na i sala vakaturaga ena koula dina ka sa ceuti kina "SA TABU ME NEI JIOVA". 31 Sa vesuki ena wa karakarawa ki na i ubi ni ulu me vaka sa vakarota o Jiova vei Mosese.
Sa Mai Oti Na Cakacaka Oqo
32 Na cakacaka kece ni vale ni Kalou, na vale ni veitavaki sa vakaoti, o ira na luvei Isireli era sa cakava kece me vaka sa vakarota o Jiova vei Mosese. 33 Era sa kauta mai na Vale ni veitavaki vei Mosese, na vale laca kei na kena i yaya kece; na i vesu, na kau raraba, na kau vakababa, na duru kei na kena i sema kece; 34 Na laca kuli ni sipi boro damudamu, na laca kuli ni manumanu tale eso, kei na i latilati mei ubi; 35 Na kato ni vakadinadina kei na kena i vua kei na i dabedabe ni yalololoma; 36 Na teveli kei na madrai vakaraitaki kei na kena yaya kece; 37 Na i tutu ni cina kei na yaya kece kei na waiwai ni cina; 38 Na i cabocabo ni soro koula, na i lumu ni veilumuti, na veika boi kamikamica, na i lati ni katuba ni vale ni veitavaki; 39 Na i cabocabo ni soro varasa, na kena i vua kei na kena i yaya kece, na dari kei na kena i dabedabe; 40 Na varada kei na kena duru kece, na i sema kece, na i lati ni matamata, na kena i vesu, na kena pini, na i yaya kece ni veiqaravi ena vale ni veitavaki na vale ni Kalou; 41 Na i sulu ni veiqaravi, na i sulu ni veiqaravi ena tikina tabu, na i sulu nodratou na luvena, me cakacaka vakabete talega. 42 Me vaka na ka kecega sa vakarota o Jiova vei Mosese, era sa cakava na cakacaka kecega na luvei Isireli. 43 Sa vakaraica kece na cakacaka o Mosese, io, era sa cakava kece; me vaka sa vakarota o Jiova, era sa cakava vaka kina, ka sa vakalouvinakataki ira o Mosese.
Lako Yani 40
Sa Vakaduri Ka Tuvani Na Vale Ni Veitavaki
1 Sa qai vosa vei Mosese o Jiova ka vaka: 2 "Ena matai ni siga ni matai ni vula, mo sa vakaduria na vale vakacevaceva, na vale ni veitavaki. 3 "Mo biuta e loma na kato ni Veidinadinati, ka latia na vanua e tiko kina na kato ena dua na i ubi latilati. 4 "Mo kauta mai na teveli ka vakarautaka kina na veika e dodonu me tiko vata; mo kauta talega mai na i tutu ni cina kei na kena cina. 5 Mo kauta talega mai na i cabocabo ni soro koula ni veika boi vinaka me toka yani ena mata ni kato ni vakadinadina, me qai dua na i latilati me wasea na rumu e rua oqori, mai na katuba ni vale ni veitavaki. 6 "Mo qai tuvana na i cabocabo ni soro kama ena mata ni katuba ni vale ni veitavaki 7 "Me biu na dari ni vuluvulu ena maliwa ni vale ni veitavaki kei na i cabocabo ni soro kama, me vakatawani ena wai. 8 "Mo vakarautaka na varada ni vale ni veitavaki ena yasana kece, ka me vivi cake na i ubi ena matamata ni veiqaravi. 9 "Mo taura na waiwai ni veilumuti ka lumuta na vale ni veitavaki kei na veika kece sa tu kina. Mo vakatabuya na kena i yaya kece, me ka tabu. 10 "Mo lumuta talega na i cabocabo ni soro kama kei na kena yaya kece ni veiqaravi, ka vakatabuya na i cabocabo ni soro. Me ka tabu sara na i cabocabo ni soro. 11 "Mo lumuta talega na dari ni vuluvulu kei na kena i dabedabe ka vakatabuya. 12 "Mo qai kauti Eroni mai vei iratou na luvena ki na katuba ni vale ni veitavaki ka vakasilimi iratou ena wai. 13 "Mo vakasulumi Eroni ena i sulu tabu ka lumuti koya ka vakatabui koya, me veiqaravi vei Au ena veiqaravi vakabete. 14 "Mo kauti iratou mai na luvena ka vakasulumi iratou ena i sulu balavu. 15 "Mo lumuti iratou me vaka o sa lumuti tamadratou, me ratou veiqaravi vei Au vakabete; na nodratou lumuti sa ka me sega ni mudu na nodratou veiqaravi vakabete ena i tabatamata kecega." 16 Sa cakava o Mosese me vaka sa vakarota vua o Jiova. 17 Sa qai yaco ni sa matai ni vula ena i karua ni yabaki, ena i matai ni siga ni vula, sa vakaduri cake na vale ni veitavaki. 18 Sa vakaduria cake na vale ni veitavaki o Mosese, vakaukauwataki na kena i sema, na kau vakababa sa cobacoba me veitauri kei na duru sa vakaduri. 19 Sa vakataqari na kena laca ka sa ubi yani ena kena i ubi, me vaka sa vakarota o Jiova vei Mosese. 20 Sa sega na i Vola ni Vakadinadina ka biuta ena loma ni kato, ka vakacuruma na i tautauri ni kato ena kena mama, ka biuta na i dabedabe ni yalololoma ena dela ni kato. 21 Sa qai kauta mai na kato ki na vale ni veitavaki, sa vakaliliga cake na i ubi, ka sa latia tani na kato ni Vakadinadina me vaka sa vakarota o Jiova vei Mosese. 22 Sa kauta na teveli ki na vale ni veitavaki ena yasana e cake ni vale ni veitavaki ena taudaku ni i ubi; 23 Sa biuta na madrai ena dela ni teveli ena matai Jiova, me vaka sa vakarota o Jiova vei Mosese. 24 Sa biuta na i tutu ni cina kei na cina ena vale ni veitavaki me veidonui kei na teveli ni madrai ena dua na yasana, o ya na yasana ki ra; 25 sa waqa tiko na cina ena mata i Jiova me vaka sa vakarota o Jiova vei Mosese. 26 Sa biuta na i cabocabo ni soro koula ena loma ni vale ni veitavaki ena mata ni ubi ki na tikina tabu sara; 27 sa vakama na veika boi kamikamica ena i cabocabo ni soro koula me vaka sa vakarota o Jiova vei Mosese. 28 Sa qai vakaliliga cake na i latilati ena katuba ni vale ni veitavaki, 29 Sa qai biuta na i cabocabo ni soro kama ena mata ni katuba ni vale ni veitavaki ka vakacabora kina na i soro kama kei na i soro laukana me vaka sa vakarota o Jiova vei Mosese. 30 Sa biu na dari ni vuluvulu ena loma ni vale ni veitavaki veidonui tikoga kei na i cabocabo ni soro kama, ka sa vakatawani ena wai me ia kina na vuluvulu; 31 O Mosese kei Eroni kei ira na luvena era sa vuluvulu ka savata na yavadra mai na wai o ya. 32 Ni ra sa lako ki na vale ni veitavaki, ka lako voleka ki na i cabocabo ni soro, me ra vuluvulu ka vuivui me vaka sa vakarota o Jiova vei Mosese. 33 Sa vakaduri cake na veika kece me baleta na vale ni veitavaki. Sa vakaotia o Mosese na cakacaka.
Na O Kei Na I Serau Ni Kalou
34 Sa ubia tu na vale ni veitavaki na vei o, ka sa vakasinaita na vale ni veitavaki na i serau ni Kalou. 35 Sa sega ni rawa ni curuma na vale ni veitavaki o Mosese, baleta ni sa vakaruruga tu na vale na veio kei na i serau ni Kalou sa vakasinaita tale tu ga na vale ni veitavaki oqo. 36 Ni sa kau tani mai na vale ni veitavaki na vei o, era sa toso ena nodra i lakolako na luvei Isireli. 37 Kevaka sa sega ni toso na veio, era sa sega talega ni toso na Isireli, me yacova na siga sa toso kina na vei o. 38 Na vei o nei Jiova sa ubia na vale ni veitavaki ena siga, ka sa tu na veiduru o bukawaqa ena bogi, ena matadra na vuvale kecega e Isireli, ena nodra i lakolako kecega.
Vunau Ni Soro 1
Nai Soro Kama
1 Ia oqo sa kacivi Mosese o Jiova, ka vosa vua mai na vale ni veitavaki, ka tukuna, 2 "Mo vosa vei ira na Isireli, ka tukuna vei ira: 'Kevaka e dua vei kemudou sa vakacabora nai madrali vei Jiova, dou kauta mai na nomudou qele ni manumanu – na bulumakau se sipi se na me. 3 'Kevaka sa nonai madrali na bulumakau mei soro kama, me vakacabora o koya na ka tagane sa sega na kena ca; me vakacabora ena yalo e galala mai na katuba ni vale ni veitavaki e na mata i Jiova. 4 'Me qai tabaka o koya na ulu ni soro kama e na ligana, ka na ciqomi nai soro me vinakati kina o koya ka me nonai bulubulu. 5 'Me na vakamatea o koya na bulumakau e na mata i Jiova; ia o ira na bete, na luve i Eroni, me ra kauta na dra ka kureitaka wavokita nai cabocabo ni soro sa tu mai na katuba ni vale ni veitavaki. 6 'Ia me drudruga o koya nai soro kama ka tava vakalalai na lewena. 7 'O ira na luve i Eroni na bete me ra vakawaqaca na buka waqa e na dela ni cabocabo ni soro, ka tuva vakavinaka na buka e dela ni buka waqa. 8 'Ia o ira na bete, na luve i Eroni, me ra qai tuva vakavinaka na veitikina, na uluna, kei na kena uro, e na dela ni buka sa toka e na cabo-ni-soro; 9 'Ia na kena gacagaca kei na yavana me vuya e na wai. Me qai vakama kecega na bete e na dela ni cabocabo ni soro mei soro kama, sa vakacabori e na buka waqa, me ka boi vinaka vei Jiova. 10 'Kevaka e nonai madrali —na sipi se na me — mei soro kama, me na vakacabora o koya na ka tagane sa sega na kena ca. 11 'Me na vakamatea o koya e na yasa ni cabocabo ni soro vaka ki na vualiku e na mata i Jiova; ia o ira na bete, na luve i Eroni, me ra kureitaka na kena dra wavokita nai cabocabo ni soro. 12 'Me tava talega vakalalai, io na uluna kei na kena uro; me qai tuva vakavinaka na bete e na dela ni kau sa toka e dela ni buka waqa mai na dela ni cabocabo ni soro; 13 'Ia na gacagaca kei na yavana me vuya e na wai. Me qai kauta kecega na bete ka vakama e na dela ni cabocabo ni soro; oqo nai soro kama, sa vakacabori e na buka waqa, me ka boi vinaka vei Jiova. 14 'Ia kevaka sa nonai madrali na manumanu vuka mei soro kama vei Jiova, me qai cabora o koya na soqe se na luve ni ruve me nonai madrali. 15 'Me kauta na bete ki nai cabocabo ni soro, ka wirica na domona, ka vakama e na dela ni cabocabo ni soro; ia me sova yani na kena dra ki na yasa ni cabocabo ni soro. 16 'Me qai tunaka ka vutia ka biuta ki na yasa ni cabocabo ni soro vaka ki na tokalau, e na tikina sa biu kina na dravusa. 17 'Ka me tava na tabana, ia me kakua ni tawasea laivi; me qai vakama na bete e na dela ni cabocabo ni soro, e na dela ni kau sa toka e dela ni buka waqa. Oqo nai soro kama, sa vakacabori e na buka waqa, me ka boi vinaka vei Jiova.
Vunau Ni Soro 2
Nai Soro Laukana
1 'Ia ni sa vakacabora e dua na tamata nai soro laukana vei Jiova, me valawa qaqi vinaka na nona i madrali. Ia me livia kina o koya na waiwai, ka biuta kina na ka boi vinaka me vakamai. 2 'Me qai kauta vei ira na bete, na luve i Eroni, e dua me taura mai kina na valawa qaqi vinaka sa yakuta rawa e ligana, e veiwaki kei na waiwai, kei na ka boi vinaka me vakamai. Ia na bete me vakama eso e na dela ni cabocabo ni soro mei vakananumi, na ka sa vakacabori e na buka waqa, me ka boi vinaka vei Jiova. 3 'Na kena vo ni soro laukana ena kei Eroni kei iratou na luvena. Oqo na ka tabu sara e nai soro sa vakacabori e na buka waqa vei Jiova. 4 'Ia kevaka o kauta mai me i soro laukana na madrai sa vavi e na lovo, na keke me caka e na valawa qaqi vinaka e sega ni vakaivakatubu sa veiwaki vata kei na waiwai, se me keke mamare sara e sega ni vakaivakatubu sa boro e na waiwai. 5 'Ia kevaka sa nomui madrali nai soro laukana sa tavu e nai tavuteke kaukamea, me valawa, e sega ni vakaivakatubu, sa veiwaki vata kei na waiwai. 6 'Mo dovia vakalalai ka livia kina na waiwai; oqori na i soro laukana. 7 'Ia kevaka sa nomui madrali nai soro laukana mai nai tavuteke, me caka e na valawa qaqi vinaka kei na waiwai. 8 'Ia mo kauta nai soro laukana sa caka e na ka oqo vei Jiova. Ia ni sa soli vua na bete, me kauta o koya ki nai cabocabo ni soro. 9 'Me na qai kauta tani o koya na bete mai nai soro laukana e dua nai vakananumi, ka vakama e dela ni cabocabo ni soro. Me vakacabori e na buka waqa, me boi vinaka vei Jiova. 10 'Ia na kena vo ni soro laukana ena kei Eroni kei iratou na luvena.' Oqo na ka tabu sara e na ka sa vakacabori e na buka waqa vei Jiova. 11 'Me kakua ni dua nai soro laukana dou sa vakacabora vei Jiova me vakaivakatubu, ia mo dou kakua ni vakama e dua nai vakatubu se na o ni kei nai soro kecega sa vakacabori e na buka waqa vei Jiova. 12 'E nai soro ni sevu ga, mo dou na vakacabora vei Jiova, ia me kakua ni cabori e na i cabocabo ni soro me ka boi vinaka. 13 'Ia nai soro laukana kecega o na vakacabora mo vakamasimataka; ia mo kakua talega ni guilecava na masima ni veiyalayalati ni nomu Kalou e na nomui soro laukana. Mo vakacabora vata kei na masima na nomu i madrali kecega. 14 'Ia kevaka o sa vakacabora eso nai sevu mei madrali vei Jiova, mo vakacabora mei soro laukana ni nomu i sevu na sila vou sa vavi e na buka waqa, sa lautuki mai na sola vakalewena. 15 'Ia mo livia kina na waiwai, ka biuta e delana na ka boi vinaka me vakamai. Oqo nai soro laukana. 16 'Na bete me qai vakama na kena i vakananumi: eso na kena sila sa lautuki kei na so na kena waiwai, kei na ka boi vinaka me vakamai, oqo na ka sa cabori e na buka waqa vei Jiova.
Vunau Ni Soro 3
Nai Soro Ni Veivinakati
1 'Ni sa nonai madrali e dua nai soro ni veivinakati, kevaka sa vakacabora o koya e dua na bulumakau, se ka tagane se yalewa, me vakacabora e na mata i Jiova e dua sa sega na kena ca. 2 'Ia me tabaka na ulu ni nonai madrali e na ligana, ka vakamatea mai na katuba ni vale ni veitavaki; ia o ira na bete, na luve i Eroni, me ra na kureitaka na dra vakavolivolita na i cabocabo ni soro. 3 'Me qai vakacabora o koya mai nai soro ni veivinakati e dua nai madrali sa vakacabori e na buka waqa vei Jiova. Na uro e ubia na gacagaca, kei na uro kecega sa tu e na gacagaca, 4 'Kei na ivi ruarua kei na uro sa tu e batibatina, kei na uro e kabita na yate e na dela ni ivi, o koya me na kauta tani; 5 'Ia o ira na luve i Eroni me ra vakama e nai cabocabo ni soro e na dela ni soro kama, e dela ni kau sa toka e dela ni buka waqa, me ka sa vakacabori e na buka waqa, me boi vinaka vei Jiova. 6 'Ia kevaka sa nona i madrali me i soro ni veivinakati vei Jiova na sipi se na me, se ka tagane se yalewa, me cabora o koya e dua sa sega na kena ca. 7 'Kevaka sa vakacabora na lami me nona i madrali, me na cabora e na mata i Jiova. 8 'Ia me tabaka o koya na ulu ni nonai madrali e na ligana, ka vakamatea e na mata ni vale ni veitavaki; ia o ira na luve i Eroni me ra kureitaka na dra wavokita na i cabocabo ni soro. 9 'Me na vakacabora o koya na i madrali ni veivinakati, nai madrali sa vakacabori e na buka waqa vei Jiova, na kena uro kei na uro taucoko e buina me tava laivi o koya voleka ki na suitu. Kei na uro sa ubia na gacagaca kei na uro kecega sa tu e na gacagaca, 10 'Kei na ivi ruarua kei na uro sa tu e batibatina, na uro e kabita tu na yate e na dela ni vi, o koya me kauta tani; 11 'Me qai vakama e na dela ni cabocabo ni soro o koya na bete me kakana, nai madrali sa vakacabori e na buka waqa vei Jiova. 12 'Ia kevaka e nonai madrali na me, me cabora o koya e na mata i Jiova. 13 'Ia me tabaka na uluna e na ligana ka vakamatea e na mata ni vale ni veitavaki; ia o ira na luve i Eroni me ra kureitaka na dra wavokita nai cabocabo ni soro. 14 'Me na vakacabora o koya eso na tikina me nonai madrali, mei soro vakacabori e na buka waqa vei Jiova. Na uro e ubia na gacagaca kei na uro kece sa tu e na gacagaca, 15 'Kei na ivi ruarua kei na uro sa tu e na batibatina, kei na uro e kabita tu na yate kei na ivi, o koya me na kauta tani; 16 'Ia me qai vakama e dela ni cabocabo ni soro na bete me kakana, nai madrali e vakacabori e na buka waqa me ka boi vinaka; sa nei Jiova na uro kecega. 17 'Oqo sa kenai lesilesi me sega ni mudu e na nomudou veitabatamata e na nomudou i tikotiko kecega: mo dou kakua ni kania na uro se na dra.'"
Vunau Ni Soro 4
Nai Soro Ni Valavala Ca
1 Ia oqo sa vosa vei Mosese o Jiova, ka tukuna, 2 "Mo vosa vei ira na Isireli, ka vaka: 'Kevaka sa cala e dua na tamata ni sega ni nakita ka sa cakava e dua na ka sa vakarota o Jiova me kakua ni caka, ia sa cakava e na nona lecava, 3 'Kevaka sa vakacalaka na bete sa lumuti, ka vakavuna me ra beitaki e na ca na tamata, me qai vakacabora vei Jiova e na vuku ni nona i valavala ca sa cala kina o koya e dua na luve ni bulumakau sa sega na kena ca me i soro ni valavala ca. 4 'Ia me kauta na bulumakau ki na katuba ni vale ni veitavaki e na mata i Jiova, ka tabaka na ulu ni bulumakau e na ligana, ka vakamatea na bulumakau e na mata i Jiova. 5 'Ia na bete sa lumuti me kauta e dua nai wase ni dra ni bulumakau ki na vale ni veitavaki. 6 'Me qai tonia na nonai qaqalo na bete e na dra ka kureitaka vakavitu na dra e na mata i Jiova, e na mata ni lati ni vale tabu. 7 'Ia na bete me na boroya na dra e na tutuna balavu cake ni cabocabo ni ka boi kamikamica e tu e na mata i Jiova, ka sa tu e na vale ni veitavaki; ka me sova na kena vo ni dra kecega ni bulumakau ki na yavu ni cabocabo ni soro kama, mai na katuba ni vale ni veitavaki. 8 'Me kauta laivi maikina o koya na uro kecega ni bulumakau mei soro ni valavala ca. Na uro e ubia na gacagaca kei na uro kecega sa tu e na gacagaca, 9 'Kei na ivi ruarua kei na uro sa tu e batibatina, kei na uro e kabita tu na yate e na dela ni ivi, o koya me na kauta tani, 10 'Me vaka sa kau laivi mai na bulumakau sa vakacabori mei soro ni veivinakati; ka me na vakama na bete e na dela ni cabocabo ni soro kama. 11 'Ia na kuli ni bulumakau kei na lewena kecega, kei na uluna kei na yavana, kei na kena gacagaca kei na dena — 12 'Io na bulumakau taucoko me colata yani o koya ki na dua na vanua savasava e na i bili ni tikotiko, na vanua e dausova kina na dravusa, ka me vakama e na buka waqa e dela ni buka eso; e na tikina sa dausova kina na dravusa me vakamai kina. 13 'Ia oqo kevaka era vakacalaka nai soqosoqo taucoko ni Isireli, ka sa tabonaki na cala oqo vei ira nai soqosoqo, ka ra sa kitaka eso na ka sa vakarota o Jiova me kakua ni caka, era sa cala kina; 14 'Ni sa kilai na cala era a cakava, me ra qai vakacabora e dua na luve ni bulumakau o ira na i soqosoqo me baleta na cala, ka kauta mai ki na vale ni veitavaki. 15 'Ia o ira na qase vei ira na i soqosoqo me ra tabaka na ulu ni bulumakau e na ligadra e na mata i Jiova. Me qai vakamatei na bulumakau e na mata i Jiova. 16 'Na bete sa lumuti me na kauta e dua nai wase ni dra ni bulumakau ki na vale ni veitavaki. 17 'Me qai tonia na nonai qaqalo na bete e na dra ka kureitaka vakavitu e na mata i Jiova, e na mata ni lati. 18 'Me boroya talega e na dra na tutuna sa balavu cake e nai cabocabo ni soro sa tu e na mata i Jiova, ka sa tiko e na vale ni veitavaki; ka me sova na kena vo ni dra ki na yavu ni cabocabo ni soro kama, ka tu mai na katuba ni vale ni veitavaki. 19 'Me na kauta laivi mai na kena uro ka vakama e na dela ni cabocabo ni soro. 20 'Ka me na cakava vua na bulumakau me vaka e cakava e liu vua na bulumakau kai soro ni valavala ca; io me cakava vakakina oqo. Ka me sorovaki ira na bete, era na qai vosoti kina. 21 'Me qai colata o koya na bulumakau ki nai bili ni tikotiko, ka vakama me vaka sa vakama na bulumakau e liu. Oqo nai soro ni nodra vakacalaka na i soqosoqo. 22 'Ni sa vakacalaka e dua na turaga, ka sa cakava e na lecava e dua na ka sa vakatabuya o Jiova na nona Kalou, ka sa cala kina, 23 'Kevaka sa vakatakilai vua emuri na nona cala, me qai kauta mai o koya na nonai madrali, na me tagane sa sega na kena ca. 24 'Ia me tabaka na ulu ni me e na ligana, ka vakamatea e na tikina sa dauvakamatei kina nai soro kama e na mata i Jiova. Oqo nai soro ni valavala ca. 25 'Me na kauta o koya na bete e dua nai wase ni dra ni soro ni valavala ca e na nonai qaqalo, ka boroya kina na tutuna sa balavu cake e nai cabocabo ni soro kama, ka sova na dra ki na yavu ni cabocabo ni soro kama. 26 'Me qai vakama na kena uro kecega e na dela ni cabocabo ni soro, me vaka sa vakacabori na uro ni soro ni veivinakati. Me sorovaki koya kina na bete e na vuku ni nonai valavala ca, ena qai vosoti kina o koya. 27 'Kevaka sa vakacalaka e dua na lewe ni vanua ka kitaka e dua na ka sa vakatabuya o Jiova, ka sa cala kina, 28 'Kevaka sa qai kila emuri o koya na i valavala ca sa cakava oti, me qai kauta mai me nonai madrali e dua na luve ni me, na ka yalewa e sega na kena ca, e na vuku ni nona cala sa cakava oti o koya. 29 'Ia me tabaka o koya na ulu ni soro ni valavala ca e na ligana, ka vakamatea nai soro ni valavala ca e na tikina sa dau-vakacabori kina na i soro kama. 30 'Ia me kauta o koya na bete e dua na i wase ni kena dra e na nonai qaqalo, ka boroya kina na tutuna sa balavu cake e na i cabocabo ni soro kama, ka sova na vo ni kena dra ki na yavu ni cabocabo ni soro. 31 'Me na kauta laivi na kena uro kecega, me vaka sa kau laivi na uro mai nai soro ni veivinakati; ia me vakama o koya na bete e na dela ni cabocabo ni soro me ka boivinaka vei Jiova. Ia ena sorovaki koya na bete, ena qai vosoti kina o koya. 32 'Kevaka sa kauta mai o koya e dua na lami mei soro ni nonai valavala ca, me kauta mai e dua na ka yalewa sa sega na kena ca. 33 'Me qai tabaka o koya na ulu ni soro ni valavala ca e na ligana, ka vakamatea mei soro ni valavala ca e na tikina sa dauvakamatei kina nai soro kama. 34 'Me na kauta e dua na i wase ni dra ni soro ni valavala ca na bete e na nona i qaqalo, ka boroya kina na tutuna sa balavu cake e na i cabocabo ni soro kama, ka sova na vo ni kena dra kecega ki na yavu ni cabocabo ni soro. 35 'Me qai kauta laivi na kena uro kecega, me vaka sa kau laivi na uro ni lami mai nai soro ni veivinakati. Me qai vakama e na dela ni cabocabo ni soro o koya na bete, me vaka sa daucaka e na ka sa cabori e na buka waqa vei Jiova. Ia me sorovaki koya na bete e na vuku ni nona i valavala ca sa cakava, ena qai vosoti kina o koya.
Vunau Ni Soro 5
Nai Soro Ni Caka Cala
1 'Kevaka sai valavala ca e dua na tamata ni sa rogoca e dua na vosa bubului, ka sai vakadinadina ni sa raica se sa kila e dua na ka— kevaka sa sega ni tukuna, sa qai cala kina. 2 'Se dua na tamata sa tara na ka e sega ni savasava, se yago ni manumanu sega lasa e sega ni savasava, se na yago ni manumanu manoa e sega ni savasava, se na yago ni ka sa dolo e sega ni savasava, ke sega ni kila o koya, sa na sega ni savasava o koya sa na cala ga. 3 'Se sa tara na ka e sega ni savasava kina na tamata— se na ka cava ga e sega ni savasava kina na tamata, ke sega ni kila — ni sa qai kila ga mai, sa na cala ga. 4 'Se dua na tamata e bubului vakailoa, me kitaka na ka ca se me kitaka na ka vinaka, se cava ga ena bubului vakailoa kina na tamata, ka sega ni kila — ia ni sa kila, sa na qai cala e na dua vei ira na ka oqo. 5 'Ia, ni sa cala o koya e na dua na ka oqo, me qai vakatusa na ka sai valavala ca kina; 6 'ka me kauta vei Jiova na nonai soro e na vuku ni nonai valavala ca sa kitaka o koya, e dua na ka yalewa mai na qele ni manumanu, e dua na luve ni sipi se na me me i soro ni valavala ca. Me na sorovaki koya na bete e na vuku ni nona i valavala ca. 7 'Kevaka e sega ni kauta rawa o koya e dua na lami, me qai kauta mai vei Jiova, e na vuku ni nona i valavala ca, e rua na soqe se rua na luve ni ruve: e dua me i soro ni valavala ca kei na dua tale me i soro kama. 8 'Ia me kauta vua na bete, ia o koya me vakacabora e liu na i soro ni valavala ca, ka wirica na uluna mai na domona, ia me kakua ga ni drutia laivi. 9 'Me qai kureitaka na dra ni soro ni valavala ca e na yasa ni cabocabo ni soro, ia na kena vo ni dra me sova ki na yavu ni cabocabo ni soro. Oqo na i soro ni valavala ca. 10 'Me qai vakacabora nai karua mei soro kama me vaka na kena i valavala. Ia me sorovaki koya na bete e na vuku ni nonai valavala ca sa cakava oti, ena qai vosoti kina. 11 'Ia kevaka e sega ni rawata e rua na soqe se rua na luve ni ruve, me qai kauta mai o koya sai valavala ca me nonai madrali e dua nai ka tini ni dua efa na valawa qaqi vinaka mei soro ni valavala ca. Me kakua ni livia kina na waiwai, me kakua talega ni biuta kina na ka boi vinaka na bete, ni sai soro ni valavala ca. 12 'Me qai kauta o koya vua na bete, ia o koya na bete me yakuta e ligana me kenai vakananumi, ka vakama e nai cabocabo ni soro me vaka na ka sa vakacabori vei Jiova e na buka waqa. Oqo nai soro ni valavala ca. 13 'Me sorovaki koya na bete, e na vuku ni nonai valavala ca sa cala kina e na dua na ka oqo; ena qai vosoti kina. Ia na kena vo me nona na bete me vaka nai soro laukana.'"
Nai Soro E Soli Vata Kei Nai Sosomi Ni Ka Butakoci
14 Sa qai vosa vei Mosese o Jiova, ka vaka: 15 "Kevaka sa cakava e dua na ka cala e dua na tamata, ka vakacalaka e na vuku ni ka sa tabu vei Jiova, me qai kauta o koya vei Jiova mei soro ni nona caka cala e dua na sipi tagane sa sega na kena ca mai na qele ni sipi, kei na nomu i vakarau ni sikeli siliva me vaka na sikeli ni vale tabu, mei soro ni caka cala. 16 "Ia me sauma na ca sa cala kina e na vuku ni ka e tabu, ka me qai vakaikuritaka e na dua na i ka lima ni wase ka solia vua na bete. Ia me sorovaki koya na bete e na sipi tagane ei soro ni caka cala, ena qai vosoti kina. 17 "Kevaka sa cala e dua na tamata, ni sa kitaka e dua na ka sa vakatabui e na vunau i Jiova, ke sa sega ni kila, ena cudruvi ga e na nona caka cala. 18 "Me qai kauta e dua na sipi tagane sa sega na kena ca mai na qele ni sipi, vua na bete, ni o sa lewa mada na ka sa rauta na nona cala. Ia me sorovaki koya na bete e na vuku ni nona vakacalaka ka sega ni kila, ena qai vosoti kina. 19 "Oqo nai soro ni caka cala; sa cala vakaidina o koya vei Jiova."
Vunau Ni Soro 6
1 Sa vosa tale vei Mosese o Jiova, ka vaka: 2 "Kevaka sai valavala ca e dua na tamata ka sa caka cala vei Jiova ni sa vosa lasu vua na kai nona e na ka sa soli vua me maroroya, se na ka e veiyalayalati kina, se na ka e butakoci, se sa taura vakaukauwa e dua na ka vua na kai nona, 3 "Se sa kunea beka na ka sa yali ka lasu kina, ka bubului vakailasu – e na vuku ni dua na ka sa cakava na tamata kai valavala ca kina: 4 "Sa qai vakakina, ni sai valavala ca o koya ka sa beitaki kina, ena vakasuka na ka sa butakoca, se na ka sa taura vakaukauwa, se na ka sa soli vua me maroroya, se na ka e yali ka sa kunea o koya, 5 "Se dua na ka sa bubului vakailasu kina. Ena sauma kece, ka vakaikuritaka e na dua nai ka lima, me solia vua na kenai taukei, e na siga sa macala kina na nona cala. 6 "Ia me kauta mai o koya nai soro ni nona caka cala vei Jiova, na sipi tagane sa sega na kena ca mai na qele ni sipi, kei nai vakarau ni ka o sa lewa me rauta na nona cala, vua na bete. 7 "Ena qai sorovaki koya na bete e na mata i Jiova, ena qai vosoti kina e na dua na ka sa cala kina."
Nai Vunau Ni Soro Kama
8 Sa qai vosa vei Mosese o Jiova, ka vaka, 9 "Mo vakarota vei Eroni kei iratou na luvena, ka tukuna, 'Oqo na lewa e na vuku ni soro kama: Nai soro kama me tikoga e matadravu e na dela ni cabocabo ni soro e na bogi ka sigavaka, ka me waqa tikoga kina na buka waqa ni cabocabo ni soro. 10 'Ka me vakaisulu na bete e nonai sulu lineni, me daramaka talega na nona tarausese lineni, me qai kauta na dravusa ni soro kama mai na dela ni cabocabo ni soro, ka biuta voleka ki na i cabocabo ni soro. 11 'Me qai luvata na nona i sulu o koya, ka vakaisulu e na i sulu tani, ka kauta yani na dravusa ki nai bili ni tikotiko ki na dua na vanua savasava. 12 'Ia me waqa tikoga na buka e nai cabocabo ni soro; me kakua sara ni boko. Ka me vakama tiko na buka o koya na bete e na veimataka kecega, ka tuva vakavinaka kina na i soro kama; me vakama talega kina o koya na uro ni soro ni veivinakati. 13 'Me waqa tikoga na buka e na dela ni cabocabo ni soro; me kakua sara ni boko.
Nai Vunau Ni Soro Laukana
14 'Oqo nai vunau ni soro laukana: Me vakacabora o ira na luve i Eroni e na i cabocabo ni soro e na mata i Jiova. 15 'Ia me yakuta o koya na valawa qaqi vinaka mai nai soro laukana, kei na kena waiwai, kei na ka boi vinaka sa tu e nai soro laukana, ka vakama e na dela ni cabocabo ni soro me ka boi vinaka, ka mei vakananumi vei Jiova. 16 'Ia na kena vo me kania o Eroni kei ira na luvena; me laukana vata kei na madrai sa sega ni vakaivakatubu e na tikina tabu; e na loma ni rara sa vakabai ni vale ni veitavaki me ra kania kina. 17 'Me kakua ni vavi kei nai vakatubu. Au sa solia me kedra i votavota mai na ka sa cabori vei Au e na buka waqa; sa ka tabu sara, me vaka nai soro ni caka cala. 18 'Me ra kania o ira kecega na tagane vei ira na luve i Eroni. Oqo na vunau sa sega ni mudu e na vuku ni ka sa vakacabori vei Jiova e na buka waqa, e na nomudou veitabatamata. Ena tabu ga o ira kece sa tarai ira.'" 19 Sa vosa tale vei Mosese o Jiova, ka vaka, 20 "Oqo nai madrali nei Eroni kei ira na luvena, me ra vakacabora vei Jiova, e na siga sa lumuti kina: e dua nai katini ni efa na valawa qaqi vinaka mei soro laukana ena veisiga yadua, me veimama e na mataka ka veimama e na bogi. 21 "Me vavi kei na waiwai e nai tavuteke kaukamea. Ni sa buli oti, mo qai kauta mai ki loma. Ni veitiki ni soro laukana sa vavi mo cabora me ka boi vinaka vei Jiova. 22 "O koya vei iratou na luvena sa lumuti me bete, me kena i sosomi, me qai vakacabora. o ya sai lesilesi i Jiova ka sega ni mudu. Me na vakamai kecega. 23 "Nai soro laukana kecega ni bete me vakamai sara. Me kakua ni laukana."
Nai Vunau Ni Soro Ni Valavala Ca
24 Sa vosa talega vei Mosese o Jiova, ka vaka, 25 "Mo vosa vei Eroni kei iratou na luvena, ka tukuna, 'Oqo na vunau ni soro ni valavala ca: E na yasana sa vakamatei kina nai soro kama, me vakamatei kina nai soro ni valavala ca e na mata i Jiova. Oqo sa ka tabu sara. 26 'Na bete sa cabora e na vuku ni valavala ca me kania. Me laukana e na tikina tabu, e na loma ni rara sa vakabai ni vale ni veitavaki. 27 'Na tamata kecega ena tara na yagona me ra tabu. Ia ni sa kureitaki na kena dra ki na dua na i sulu, mo na savata oqori sa kureitaki kina, e na tikina tabu. 28 'Ia na kuro qele sa riri kina me vorolaki. Ia kevaka sa riri e na kuro varasa, me qai asi ka dere e na wai. 29 'Me ra kania o ira kecega na tagane vei ira na bete. Oqo sa ka tabu sara. 30 'Ia nai soro ni valavala ca e kau mai na kena dra ki na vale ni veitavaki, me ia kina na veibulubuluti e na tikina tabu, me kakua ni laukana. Me na vakamai e na buka waqa.
Vunau Ni Soro 7
Nai Vunau Ni Soro Ni Caka Cala
1 'E vaka talega oqo nai vunau ni soro ni caka cala (oqo sa ka tabu sara): 2 'Ena yasana era sa vakamatea kina na i soro kama me ra vakamatea kina nai soro ni caka cala. Ia na kena dra me kureitaki wavokita nai cabocabo ni soro. 3 'Ka me cabora o koya na kena uro kecega. Na buina uro kei na uro sa ubia na wawa, 4 'Kei na ivi ruarua kei na uro sa tu ena batibatina, kei na uro sa kabita na yate e na dela ni ivi, oqo me kau tani; 5 'Ka me vakama o koya na bete e na dela ni cabocabo ni soro me ka sa cabori e na buka waqa vei Jiova. Oqo nai soro ni caka cala. 6 'O ira kecega na tagane vei ira na bete era na kania. Me laukana e na tikina tabu. Sa ka tabu sara. 7 'Nai soro ni caka cala e tautauvata kei na i soro ni valavala ca; sa dua ga na kedrau i vunau: na bete sa cakava na veibulubuluti ena nona ga. 8 'Ia na bete sa vakacabora na nonai soro ni valavala ca e dua na tamata, ena nona na bete o ya na kuli ni soro kama sa vakacabora o koya. 9 'Kei na i soro laukana kecega sa vavi e na lovo kei na ka kece sa tavu e na i tavuteke, se nai tavuteke kaukamea, ena nona na bete sa vakacabora. 10 'Kei nai soro laukana kecega, sa veiwaki vata kei na waiwai se mamaca, ena nodratou kecega na luve i Eroni, me ra duivota vakatautauvata.
Nai Vunau Ni Soro Ni Veivinakati
11 'Ia oqo na vunau ni soro ni veivinakati ena vakacabora vei Jiova e dua na tamata: 12 'Kevaka sa cabora mei madrali ni vakavinavinaka, me cabora vata, kei nai soro ni vakavinavinaka, na keke e sega ni vakai-vakatubu sa veiwaki vata kei na waiwai, kei na keke mamare sara sa boro e na waiwai, se na keke e caka e na valawa qaqi vinaka sa waki vata kei na waiwai. 13 'Me kena i kuri ni keke, me nona i madrali me cabora talega na madrai e vakai-vakatubu kei na i madrali ni vakavinavinaka mai na nonai soro ni veivinakati. 14 'Ia mai na ka oqori me na vakacabora o koya e dua na keke mei madrali e lavelaveti vei Jiova. Oqo ena nona na bete sa kureitaka na dra ni soro ni veivinakati. 15 'Na lewe ni soro ni veivinakati e ka ni vakavinavinaka me na laukana ga e na siga e vakacabori kina. Me kakua na vakavoca o koya me yacova na mataka. 16 'Ia kevaka e ka ni bubului se i madrali ni yalayala, me na laukana ga e na siga e vakacabora kina o koya na nonai madrali; ia e na mataka me laukana talega na kena vo; 17 'Na lewe ni nonai madrali ni vakavinavinaka sa vo tu e na kenai katolu ni siga me vakamai e na bukawaqa. 18 'Ia kevaka e dua na lewe ni nonai madrali ni soro ni veivinakati sa laukana e na kenai katolu ni siga, e na sega ni vakadonui, se me na yaga vei koya e vakacabora; ena ka vakasisila vua sa vakacabora, ia na tamata e kania ena cudruvi e na nona caka ca. 19 'Na lewena e tara e dua na ka sa sega ni savasava me kakua ni laukana. Me vakamai e na bukawaqa. Ia na lewena savasava sa vo, me ra kania o ira kece sa savasava. 20 'Ia na tamata sa kania na lewe ni madrali ni soro ni veivinakati sa tabu me nei Jiova, ni sa dukadukali o koya, ena muduki tani na tamata o ya mai vei ira na kai nona. 21 'Io na tamata talega e tara e dua na ka sa sega ni savasava, na ka e sega ni savasava vua na tamata, na manumanu sega savasava, se dua na ka e sega ni savasava e vakasisilataki, se dua e kania na lewe ni madrali ni veivinakati sa tabu me nei Jiova, ena muduki tani na tamata o ya mai vei ira na kai nona.' " Na Uro Kei Na Dra Me Na Kakua Ni Laukana 22 Sa vosa talega vei Mosese o Jiova, ka tukuna, 23 "Mo vosa vei ira na luve i Isireli, ka vaka: 'Dou kakua ni kania e dua na uro, ni bulumakau se sipi se me. 24 'Ia na uro ni manumanu sa mate vakadodonu ga, kei na uro ni manumanu era dresulaka na manumanu kila, e tara me vakayagataki e na ka tani eso; ia dou kakua sara ni kania. 25 'Ni o koya ena kania na uro ni manumanu sa dau-vakacabori e na buka waqa vei Jiova, io na tamata e kania ena muduki tani mai vei ira na kai nona. 26 'E vakakina mo dou kakua talega ni kania na dra e na nomudou veivale kecega, se dra ni manumanu vuka se manumanu e yavai va. 27 'O koya ena kania na dra, ena muduki tani na tamata o ya mai vei ira na kai nona.'"
Nai Votavota I Eroni Kei Iratou Na Luvena Tagane
28 Sa vosa talega vei Mosese o Jiova, ka tukuna, 29 "Mo vosa vei ira na luve i Isireli, ka tukuna: 'O koya sa vakacabora na nonai madrali ni soro ni veivinakati vei Jiova me kauta mai na nona i madrali vei Jiova mai na nona i soro ni veivinakati. 30 'Ena ligana me kauta na ka sa vakacabori e na buka waqa vei Jiova. Me kauta na uro kei na serena, me yalovaka na serena mei soro e yalovaki e na mata i Jiova. 31 'Ia na bete me vakama na uro e na dela ni cabocabo ni soro, ia na serena me kedratou o Eroni kei na luvena. 32 'Ia na sagana i matau mo dou solia vua na bete mei soro e lavelaveti mai na i madrali ni nomudou i soro ni veivinakati. 33 'O koya vei iratou na luve i Eroni, sa cabora na dra ni soro ni veivinakati kei na uro, ena kena i votavota na sagana i matau. 34 'Na serena sa yalovaki kei na sagana sa lavelaveti Au sa taura mai vei ira na Isireli, mai na nodra i madrali ni soro ni veivinakati, ka'u sa solia vei Eroni na bete kei iratou na luvena mai vei ira na luve i Isireli me kena i lesilesi ka sega ni mudu.'" 35 Oqo sa vakatabui me kei Eroni kei iratou na luvena, mai na i madrali sa vakacabori e na buka waqa vei Jiova, e na siga sa kauti iratou kina o Mosese me ratou bete vei Jiova. 36 O Jiova sa vakarota me ra solia vei iratou o ira na luve i Isireli, e na siga sa lumuti iratou kina o Koya, me kenai lesilesi me sega ni mudu e na nodra veitabatamata. 37 Sa vakaoqo na vunau ni soro kama, na i soro laukana, nai soro ni valavala ca, na i soro ni caka cala, na vei-vakatabui, kei na i soro ni veivinakati me cabori, 38 O koya sa vakarota vei Mosese o Jiova mai na Ulunivanua o Saineai, e na siga sa vakaroti ira kina na Isireli me ra vakacabora na nodra i soro vei Jiova e na Lekutu mai Saineai.
Vunau Ni Soro 8
Sa Vakatabui o Eroni Kei Iratou Na Luvena Tagane
1 Sa vosa talega vei Mosese o Jiova, ka vaka: 2 "Mo kauti Eroni kei iratou talega na luvena, kei na veisulu, na waiwai ni veilumuti, e dua na bulumakau mei soro ni valavala ca, e rua na sipi tagane, kei na dua na sova madrai e sega ni vakaivakatubu; 3 "Ka vakasoqoni ira vata nai soqosoqo taucoko ki na katuba ni vale ni veitavaki." 4 Sa mani kitaka o Mosese me vaka e vakarota vua o Jiova. Era sa soqoni vata na i soqosoqo ki na katuba ni vale ni veitavaki. 5 Ka sa tukuna vei ira nai soqosoqo o Mosese, "Sa vakaoqo na ka sa vakarota o Jiova me caka." 6 Sa qai kauti Eroni kei iratou na luvena o Mosese ka vakasilimi iratou e na wai. 7 Ka vakaisulutaki koya e nai curucuru balavu e loma, e vauci koya e nai vau ni tolona, vakasulumi koya e nai sulu balavu esau, ka vakasuluma e na efoti; qai vauci koya e nai vau e tali vakamatai ni efoti, ka vauca vua kei na efoti. 8 Sa qai taubeni koya e nai sasabai ni lomaserena, ka vonota nai sasabai e na Urimi kei na Cumimi. 9 Ka tokara e uluna nai sala. E nai sala talega, e na muana e liu, e vakabira kina na veleti koula, me nonai sala tabu, me vaka e vakarota vei Mosese o Jiova. 10 E taura talega o Mosese na waiwai ni veilumuti, ka lumuta na vale ni Kalou kei na ka kece e tu kina, ka vakatabuya. 11 Ka kureitaka vakavitu o koya eso ki dela ni cabocabo ni soro, e lumuta nai cabocabo ni soro kei na kenai yaya kecega, kei na taqi kei na kena i tutu, ka me vakatabuya. 12 E livia talega o koya eso na waiwai ni veilumuti ki na ulu i Eroni ka lumuti koya, me vakatabui koya. 13 Sa qai kauti iratou mai na luve i Eroni o Mosese ka vakasulumi iratou e na i curucuru balavu, e vauci iratou e nai vau ni tolodra, e vakaisalataki iratou e nai sala, me vaka e vakarota vei Mosese o Jiova. 14 Ka kauta na bulumakau o koya mei soro ni valavala ca. o Eroni kei iratou na luvena e ratou sa qai tabaka e na ligadratou na ulu ni bulumakau me i soro ni valavala ca, 15 ka sa vakamatea o Mosese. Sa qai kauta o koya na dra, e tonia na nonai qaqalo ka boroya eso ki na tutuna balavu ni cabocabo ni soro, ka vakasavasavataka nai cabocabo ni soro. Ka sova na dra ki na yavu ni cabocabo ni soro, ka vakatabuya, me ia nai soro ni veibuluti. 16 Sa qai taura o koya na uro kecega e ubia tu na gacagaca, na uro e kabita tu na yate, kei na ivi ruarua kei na kena uro, sa vakama o Mosese e na dela ni cabocabo ni soro. 17 Ia na bulumakau, na kulina, na lewena, na dena, sa vakama o koya e na buka waqa e na i bili ni tikotiko, me vaka e vakarota vei Mosese o Jiova. 18 Sa qai kauta o koya na sipi tagane me i soro kama. Ia o Eroni kei iratou na luvena, e ratou sa tabaka na ulu ni sipi tagane e na ligadratou, 19 ka sa vakamatea o Mosese. Sa qai kureitaka o Mosese na dra wavokita nai cabocabo ni soro. 20 Ka sa tava vakalalai na sipi tagane o Mosese; Sa qai vakama o Mosese na uluna, na kena veitikina lalai, kei na uro. 21 Sa qai vuya o koya na gacagaca kei na yavana e na wai. Ka vakama na sipi tagane taucoko o Mosese e na dela ni cabocabo ni soro. Oqo nai soro kama me ka boi vinaka, nai madrali e vakacabori e na buka waqa vei Jiova, me vaka e vakarota vei Mosese o Jiova. 22 Sa kauta talega o koya na i karua ni sipi tagane, na sipi tagane ni veivakatabui. o Eroni kei iratou na luvena e ratou sa tabaka na ulu ni sipi tagane e na ligadratou, 23 ka sa vakamatea o Mosese. Sa kauta talega eso na kena dra o Mosese, ka boroya kina na vuso ni daliga i Eroni i matau, e nai dovidovinikakana ni ligana i matau, kei nai qaqalo levu ni yavana i matau. 24 Sa qai kauti iratou na luve i Eroni. Ka boroya o Mosese na dra e na vuso ni daligadratou i matau, e nai dovidovinikakana ni ligadratou i matau, kei nai qaqalo levu ni yavadratou i matau. Ka sa kureitaka o Mosese na dra wavokita nai cabocabo ni soro. 25 Sa qai taura o koya na uro kei na buina uro, kei na uro kecega e ubia tu na gacagaca, na uro e kabita tu na yate, na ivi ruarua kei na kena uro, kei na sagana i matau; 26 ia mai na sova ni madrai sa sega ni vakavakatubu sa tu e na mata i Jiova e kauta mai kina e dua na keke e sega ni vakavakatubu, e dua na i buli madrai e lumuti e na waiwai, kei na dua na keke mamare sara, ka biuta e na dela ni uro kei na sagana i matau; 27 ka solia kecega o koya ki na liga i Eroni kei na ligadratou na luvena, ka yalovaka mei soro e yalovaki e na mata i Jiova. 28 Sa qai taura mai na ligadratou o Mosese ka vakama e na dela ni cabocabo ni soro, e dela ni soro kama. Era sai soro ni veivakatabui me ka boi vinaka. o ya na i madrali e vakacabori e na buka waqa vei Jiova. 29 Ia sa kauta na serena o Mosese ka yalovaka mei soro e yalovaki e na mata i Jiova. o ya na i votavota i Mosese mai na sipi tagane ni veivakatabui, me vaka e vakarota vei Mosese o Jiova. 30 Sa qai kauta o Mosese eso na waiwai ni veilumuti kei na so na dra e tu e dela ni cabocabo ni soro, ka kureitaka vei Eroni, ena nona i sulu, vei iratou na luvena, kei na nodratou i sulu na luvena; a sa vakatabui Eroni, na nona i sulu, iratou na luvena, kei na nodratoui sulu na luvena. 31 Ka sa tukuna o Mosese vei Eroni kei iratou na luvena, "Dou vakasaqa na lewena mai na katuba ni vale ni veitavaki, ka kania vata mai kea kei na madrai e tu e na sova ni soro ni veivakatabui, me vaka Au a vakarota, ka vaka, 'Me kania o Eroni kei iratou na luvena.' 32 "Ia na kena vo ni lewena kei na madrai dou vakama e na buka waqa. 33 "Ka mo dou kakua ni curu ki tautuba mai na vale ni veitavaki me vitu na siga, me yacova ni sa oti na veisiga ni nomudou vakatabui. Ni na vitu na siga na Nona vakatabui kemudou tiko. 34 "Me vaka sa cakava o koya e na siga oqo, sa vakarota o Jiova me caka vakakina, me sorovaki kemudou. 35 "O koya oqo mo dou tikoga mai na katuba ni vale ni veitavaki ena siga kei na bogi me vitu na siga, ka maroroya nai vakaroi Jiova, mo dou kakua ni mate; me vaka au sa vakaroti vakakina." 36 Sa cakava vakakina o Eroni kei iratou na luvena na ka kecega sa vakarota o Jiova e na liga i Mosese.
Vunau Ni Soro 9
Sa Tekivu Na Veiqaravi Vakabete
1 Ia sa yaco e na kenai kawalu ni siga sa kacivi Eroni kei iratou na luvena kei ira na nodra qase na Isireli o Mosese. 2 Ka sa tukuna vei Eroni, "Mo kauta ena vukumu e dua na luve ni bulumakau tagane mei soro ni valavala ca kei na dua na sipi tagane mei soro kama, sa sega na kena ca, ka vakacabora e na mata i Jiova. 3 "Ia vei ira na luve i Isireli mo tukuna, ka vaka, 'Mo ni kauta e dua na luveni me mei soro ni valavala ca, ka dua na luve ni bulumakau kei na lami, me yabaki yadua, ka sega na kena ca, mei sorokama, 4 'Kei na dua na bulumakau tagane kei na sipi tagane mei soro ni veivinakati, me vakacabori e na mata i Jiova, kei na i soro laukana sa veiwaki vata kei na waiwai; ni na rairai vei kemuni e na siga oqo o Jiova.'" 5 Era sa kauta mai na veika e vakarota o Mosese mai na mata ni vale ni veitavaki. Ka ra sa toro voleka nai soqosoqo taucoko ka tu e na mata i Jiova. 6 Sa qai tukuna o Mosese, "Oqo na ka sa vakarota o Jiova mo ni cakava, ena qai rairai vei kemuni na serau i Jiova." 7 Ka sa tukuna vei Eroni o Mosese, "Mo lako ki nai cabocabo ni soro, vakacabora na nomui soro ni valavala ca kei na nomui soro kama, ka sorovaki iko kei ira na tamata. Vakacabora na nodra i madrali na tamata, ka sorovaki ira, me vaka sa vakarota o Jiova." 8 Sa lako vakakina o Eroni ki nai cabocabo ni soro ka vakamatea na luve ni bulumakau mei soro ni valavala ca, e na vukuna ga. 9 E ratou sa qai kauta vua na dra o iratou na luve i Eroni. Ka sa tonia o koya na nona i qaqalo ki na dra, ka boroya na tutu ni cabocabo ni soro e balavu cake, ka sova na dra ki na yavu ni cabocabo ni soro. 10 Ia na uro, na ivi, kei uro kabita tu na yate mai nai soro ni valavala ca sa vakama o koya e na dela ni cabocabo ni soro, me vaka e vakarota vei Mosese o Jiova. 11 Na lewena kei na kulina sa vakama o koya e na buka waqa e nai bili ni tikotiko. 12 Sa vakamatea talega o koya nai soro kama; e ratou sa solia vua na dra o iratou na luve i Eroni, ka sa kureitaka o koya wavokita na i cabocabo ni soro. 13 E ratou sa qai solia vua nai soro kama, na tikina yadua kei na uluna, ka sa vakama o koya e na dela ni cabocabo ni soro. 14 Ka sa vuya o koya na gacagaca kei na yavana, ka sa vakama e dela ni soro kama e na dela ni cabocabo ni soro. 15 Sa qai kauta o koya na nodra i madrali na tamata, ka taura na me, o ya na nodra i soro ni valavala ca na tamata, ka vakamatea ka vakacabora mei soro ni valavala ca, me vaka na kena e liu. 16 Ka kauta na i soro kama ka vakacabora me vaka na kena i valavala. 17 Sa qai kauta na i soro laukana, ka yakuta e ligana, ka vakama e dela ni cabocabo ni soro, ena yasa ni soro kama vakamataka. 18 Sa vakamatea talega o koya na bulumakau tagane kei na sipi tagane me i madrali ni soro ni veivinakati, e na vukudra na tamata. Ka ratou sa solia vua na dra na luve i Eroni, ka sa kureitaka o koya wavokita na i cabocabo ni soro, 19 Ia na uro ni bulumakau tagane kei na sipi tagane — na buina uro, kei na uro sa ubia na gacagaca kei na ivi, kei na uro e kabita tu na yate; 20 ka ratou sa biuta na uro ki na serena. Sa qai vakama o koya na uro e na dela ni cabocabo ni soro; 21 ia na seredrau kei na sagadrau i matau sa yalovaka o Eroni mei soro e yalovaki e na mata i Jiova, me vaka e vakarota o Mosese. 22 Sa qai dodoka yani na ligana o Eroni vaka kivei ira na tamata, ka vosa vakalouvinakataki ira, ka lako sobu ni sa vakacabora oti nai soro ni valavala ca, nai soro kama, kei nai soro ni veivinakati. 23 E rau sa curu ki na vale ni veitavaki o Mosese kei Eroni, ka curu tale kitautuba ka vosa vakalouvinakataki ira na tamata. Sa qai rairai vei ira na tamata kecega na serau i Jiova, 24 ka sa lako mai na buka waqa mai na mata i Jiova ka kania nai soro kama kei na uro e na dela ni cabocabo ni soro. Ia ni ra sa raica o ira na tamata kecega, era sa kaila ka cuva vakatoboicu.
Vunau Ni Soro 10
Na Bukawaqa Ni Veibeci I Netava Kei Avaiu
1 O Netava kei Avaiu, na luve i Eroni, e rau sa qai dui kauta na nona miqa ni ka boi vinaka ka rau biuta kina na buka waqa, ka biuta kina na ka boi vinaka, ka cabora na bukawaqa ni veibeci e na mata i Jiova, na ka e sega ni vakarota vei rau o Jiova. 2 Sa mani lako yani na buka waqa mai vei Jiova ka kani rau, ka rau sa ciba e na mata i Jiova. 3 Ka sa tukuna vei Eroni o Mosese, "Oqo na ka e a tukuna o Jiova, ka vaka: 'Vei ira era sa toro voleka vei au Me'u raici me ka tabu; ia e na matadra na tamata kecega na tamata Me'u vakarokorokotaki.'" Sa galu ga o Eroni. 4 Sa qai kacivi Misaele kei Ilisavani o Mosese, oirau na luve i Usieli na tama i Eroni lailai, ka tukuna vei rau, "Drau lako mai, ka colati rau tani na tacimudrau mai na mata ni vale tabu ki nai bili ni tikotiko." 5 E rau sa lako voleka ka laveti rau e na nodrau i curucuru balavu ki nai bili ni tikotiko, me vaka e tukuna o Mosese. 6 Ia sa tukuna vei Eroni o Mosese, vei rau talega na luvena, o Iliesa kei Icama, "Dou kakua ni luvata nai sala mai na ulumudou kakua talega ni dresulaka na nomudou i sulu, de dou mate, de yaco talega na cudru vei ira kecega na tamata. Ia dou laivi ira na wekamudou, na vuvale kecega i Isireli, me ra tagicaka na kama sa vakavuna o Jiova. 7 "Dou kakua ni curu yani ki tautuba mai na katuba ni vale ni veitavaki, de dou mate, ni dou sa lumuti e na waiwai i Jiova." E ratou sa muria na vosa i Mosese.
Nai Vakaro Ni Bula Vakabete
8 Sa qai vosa vei Eroni o Jiova, ka vaka: 9 "Dou kakua ni gunuva na waini se na yaqona kaukauwa, o iko, se o iratou na luvemu, ni dou sa curu ki na vale ni veitavaki, de dou mate. Oqo me kenai lesilesi ka sega ni mudu vei ira na nomudou veitabatamata, 10 "Mo dou kila na kedrau duidui na ka e tabu mai na ka e sega ni tabu, kei na ka e sega ni savasava mai na ka e savasava, 11 "Ka mo dou vakavulici ira na luve i Isireli e na vunau kecega sa vosataka o Jiova vei ira e na liga i Mosese." 12 Ia sa vosa o Mosese vei Eroni, vei Iliesa kei Icama, oi rau na luvena tagane sa vo: "Dou kauta nai soro laukana sa vo mai nai madrali e vakacabori e na buka waqa vei Jiova, ka kania ni sega ni vakaivakatubu e na yasa ni cabocabo ni soro; ni sa ka tabu sara. 13 "Mo dou kania ga e na dua na tikina tabu, ni sa nomu i votavota kei na nodrau i votavota na luvemu, mai na i madrali sa vakacabori e na buka waqa vei Jiova; ni'u sa vakaroti vakaoqo. 14 "Na serena sa yalovaki kei na sagana sa lavelaveti mo dou kania e na dua na tikina savasava, o iko, oi rau na luvemu tagane, kei iratou na luvemu yalewa; ni sa nomu i votavota kei na nodra i votavota na luvemu, ka ra a soli mai na nodra i madrali ni soro ni veivinakati na luve i Isireli. 15 "Na sagana sa lavelaveti kei na serena sa yalovaki me ra kauta vata mai kei na uro sa vakacabori e na buka waqa, ka yalovaka mei soro e yalovaki e na mata i Jiova. Ka me sa nomu ka nodra talega na luvemu, sai lesilesi me sega ni mudu, me vaka sa vakarota o Jiova." 16 Sa qai vaqaqa matua o Mosese na me ni soro ni valavala ca, ka raica – sa kama yavu. Ka sa cudru o koya vei Iliesa kei Icama, na luve i Eroni sa vo, ka tukuna, 17 "Na cava drau a sega ni kania kina na i soro ni valavala ca e na tikina tabu, ni sa ka tabu sara, ka a solia vei kemudou na Kalou mo dou colata kina na i valavala ca ni soqosoqo, ka sorovaki ira e na mata i Jiova? 18 "Raica! Na kena dra e a sega ni kau mai ki loma ni tikina tabu, e dodonu mo dou kania e na tikina tabu, me vaka au a vakarota." 19 Ia sa tukuna vei Mosese o Eroni, "Raica, era sa cabora e daidai na nodra i soro ni valavala ca kei na nodra i soro kama e na mata i Jiova, ka sa yacovi au na ka vakaoqo! Kevaka au a kania nai soro ni valavala ca e daidai, e na vinaka beka e na mata i Jiova?" 20 Ia ni sa rogoca o Mosese, sa vakadonuya.
Vunau Ni Soro 11
Na Kakana E Vakatarai Kei Na Kakana E Vakatabui Me Laukana
1 Ia oqo sa vosa vei Mosese kei Eroni o Jiova, ka tukuna vei rau, 2 "Drau vosa vei ira na Isireli, ka tukuna, 'Oqo na manumanu e yavai va e dodonu mo ni kania vei ira kecega na manumanu e vuravura: 3 'Na manumanu kecega, e wase na kena ququ, e tawase rua na kena ququ ka mama vakarua na kena — o ya mo ni kania. 4 'Ia o ira oqo vei ira era mama vakarua na kena se o ira e wase rua kena ququ ni kakua ni kania: na kameli, ni sa mama vakarua na kena ia e sega ni wase rua na kena ququ, e sega ni savasava vei kemuni; 5 'Na ravete ni veivatu, e mama na kena ia sa sega ni wase rua na kena ququ, e sega ni savasava vei kemuni; 6 'Na eri, e mama na kena ia sa sega ni wase rua na kena ququ, e sega ni savasava vei kemuni; 7 'Kei na vuaka, e dina ni wase rua na kena ququ, ia e sega ni mama vakarua na kena, e sega ni savasava vei kemuni. 8 'Mo ni kakua ni kania na lewedra, mo ni kakua talega ni tara na yagodra ni sa mate. Era sega ni savasava vei kemuni. 9 'Oqo na ka kecega mai wai mo ni na kania: na ka kecega mai wai e vakatutuna ka vakavarina, mai na waitui se na uciwai — mo ni kania. 10 'Ia na ka kecega mai na waitui se na uciwai e sega ni vakatutuna ka sega ni vakavarina, na ka kecega e yavavala e na wai se na ka bula kecega e tiko e wai, era na ka vakasisila vei kemuni. 11 'Me ra na ka vakasisila vei kemuni; mo ni kakua ni kania na lewedra, ia mo ni vakasisilataka na yagodra ni sa mate. 12 'Na ka kecega mai wai e sega ni vakatutuna ka sega ni vakavarina — sa na ka vakasisila vei kemuni. 13 'Oqo na manumanu vuka mo ni na vakasisilataka; me ra na kakua ni laukana, era ka vakasisila: na ikeli, na kia ikeli, na osipere, 14 'Na kaiti, kei na veimataqali vulituri; 15 'Na mataqali reveni kecega, 16 'Na ositereji, na lulu daliga-leka, nai co, kei na veimataqali manulevu; 17 'Na lulu lalai, na luluwai, na lulu dautagi; 18 'Na lulu vulavula, na jekedoa, na ikeli ni wai; 19 'Na veimataqali belo, na upu, kei na beka. 20 'Na manumanu vuka kecega e qasi ena yavana e va me ka vakasisila vei kemuni. 21 'Io oqo mai vei ira manumanu vuka kecega e qasi e na yavana vava: o ira era vakasagana ka yava balavu me daulade kina e dela i vuravura. 22 'Oqo ga vei ira mo ni na kania: na veimataqali maka, na vodre dauvakacaca ena kena vei mataqali, na kirikiti ena kena veimataqali, kei na vodre ena kena veimataqali. 23 'Ia na manumanu vuka lalai kecega e qasi ena yavana vava sa na ka vakasisila vei kemuni.
Na Manumanu Sega Ni Savasava
24 'E na ka oqo dou na sega kina ni savasava; o koya ga ena tara na yagodra ni sa mate ena sega ni savasava me yacova na yakavi; 25 'Ia o koya yadua sa colata tani na yagodra ni sa mate me savata na nonai sulu ka na sega talega ni savasava o koya me yacova na yakavi: 26 'Na yago mate ni manumanu kecega sa wase na kena ququ, ka sega ni basika na kena wase se sega ni mama na kena, e sega ni savasava vei kemuni. o koya yadua ena tara ena sega ni savasava. 27 'Kei na ka kecega sa lako e nai qaqalo ni ligana, vei ira na yavusa manumanu kecega era lako e na yavana vava, oqori e sega ni savasava vei kemuni. o koya ga ena tara na yagodra ni sa mate ena sega ni savasava me yacova na yakavi. 28 'O koya ena colata tani na yagodra ni sa mate me savata na nonai sulu ka na sega ni savasava me yacova na yakavi. Era sa sega ni savasava vei kemuni. 29 'Na ka talega oqo ena sega ni savasava vei kemuni mai vei ira na ka sa dauqasi e dela i vuravura: na veimataqali kalavo, na moko lelevu e na kena veimataqali; 30 'Io na veimataqali moko kece, kei na vokai. 31 'Era sega ni savasava na veika oqo vei kemuni mai vei ira na ka kecega sa dauqasi. o koya ena tara ni sa mate ena sega ni savasava me yacova na yakavi. 32 'Kei na ka kecega sa lutuka e dua na ka oqo, ni sa mate ena sega ni savasava, se dua nai yaya kau sei sulu se kuli se taga, se nai yaya cava ga, sa caka kina e dua na ka, me toni ena wai. Ena sega ni savasava me yacova na yakavi; ia ena qai savasava. 33 'Kei na bilo qele kecega e lutu ki loma e dua na ka oqo mo dou vorolaka; kei na ka kece e tu e loma ena sega ni savasava: 34 'e na bilo vaka o ya, na kakana vinaka ena turuma na wai ena sega ni savasava, kei na wai e na gunuvi e na bilo o ya ena sega ni savasava. 35 'Kei na ka kecega ena lutu kina e dua na tiki ni yagodra ni sa mate ena sega ni savasava; na ovani se sitovu ni vakasaqa, me sa basuki sobu; ni sa sega ni savasava, ka me sega ni savasava vei kemuni. 36 'Ia na mata ni wai se na saqa, e levu tu kina na wai, ena savasava, ia na ka ga e tara na yagodra ni sa mate ena sega ni savasava. 37 'Ia kevaka e dua na tiki ni yagodra sa lutuka e dua na sore ni kau sa la'ki kaburaki, ena savasava tikoga. 38 'Ia kevaka sa vakasuasuataki na sore ni kau, ka qai lutu kina na yagodra ni sa mate, ena sega ni savasava vei kemuni. 39 'Ia kevaka e dua na manumanu e tara mo ni daukania ni sa mate, o koya ena tara na yagona ena sega ni savasava me yacova na yakavi. 40 'Ia o koya ena kania e dua na tiki ni yagona ni sa mate me sava na nonai sulu, ka na sega ni savasava me yacova na yakavi. o koya talega sa colata na yagona ni sa mate me sava na nonai sulu ka na sega ni savasava talega me yacova na yakavi. 41 'Ia na ka dauqasi kecega sa qasi e na dela i vuravura e ka vakasisila. Me kakua ni laukana. 42 'Na ka kecega e dolo e na ketena, kei na ka sa lako e na yavana vava, kei na ka kecega e vuqa na yavana e na ka dauqasi kecega sa qasi e dela i vuravura – oqori mo ni kakua ni kania, ni sa ka vakasisila. 43 'Mo ni kakua ni cakava mo ni vakasisilataki ena vuku ni dua na ka sa dauqasi sa qasi voli; mo ni kakua talega ni cakava mo ni sega ni savasava e na ka oqori, de ra vakadukadukalitaki kemuni. 44 'Ni sai au o Jiova na nomuni Kalou: Mo ni vakatabui kemuni, mo ni savasava; Ni'u sa savasava oi Au. Mo ni kakua ni vakadukadukalitaki kemuni e na dua na yavusa ka dauqasi sa qasi e dela i vuravura. 45 'Ni sai au o Jiova ka kauti kemuni cake mai na vanua o Ijipita, me'u nomuni Kalou. Ia oqo mo ni savasava, ni'u sa savasava oi Au. 46 'Oqo nai vakaro e na vuku ni manumanu e yavai va kei na manumanu vuka kei na ka kecega e bula voli e na wai, kei na ka kecega sa qasi e dela i vuravura, 47 'Me kilai kina na kedra duidui na ka e sega ni savasava kei na ka e savasava, na manumanu talega e tara me laukana kei na manumanu e tabu ni laukana.'"
Vunau Ni Soro 12
Na Veika Me Caka Ni Sa Oti Na Vakasucumi Ni Gone
1 Sa qai vosa vei Mosese o Jiova, ka vaka, 2 "Mo vosa vei ira na luve i Isireli, ka tukuna: 'Kevaka sa kunekune e dua na yalewa, ka vakasucuma e dua na gonetagane, ena qai sega ni savasava me siga vitu; me tautauvata kei na gauna e tawase kina o koya e na vuku ni nona mate vakayalewa ena sega ni savasava kina. 3 'Ia e na kenai kawalu ni siga ena cilivi na kuli ni vusona na gonetagane. 4 'Me qai tiko ga na yalewa me siga tolusagavulu ka tolu e na vuku ni dra ena vakasavasavataki mai kina. Me kakua ni tara o koya e dua na ka tabu, se lako mai ki na vale tabu me oti mada na siga sa vakasavasavataki kina o koya. 5 'Ia kevaka e vakasucuma e dua na goneyalewa, ena qai sega ni savasava o koya me rua na macawa, me vaka na gauna sa tawase kina, ia me qai tiko ga me baleta na dra ni nona vakasavasavataki me onosagavulu ka ono na siga. 6 'Ni sa oti na veisiga ni vakasavasavataki, e na vuku ni gonetagane se goneyalewa, me qai kauta mai o koya vua na bete e dua na lami e yabaki dua mei soro kama, kei na dua na ruve gone se na soqe mei soro ni valavala ca, ki na katuba ni vale ni veitavaki. 7 'Me qai vakacabora o koya e na mata i Jiova, ka sorovaki koya na yalewa. Ena vakasavasavataki kina mai na nona turu dra balavu. Sa vakaoqo na lewa e na vuku i koya sa vakasucuma na tagane se yalewa. 8 'Ia kevaka e sega ni rawa ni kauta mai e dua na lami, me qai kauta e rua na soqe se rua na ruve gone – e dua mei soro kama ka dua mei soro ni valavala ca. Me na qai sorovaki koya kina na bete, ena qai savasava o koya.'"
Vunau Ni Soro 13
Nai Vunau Me Baleta Na Vukavuka
1 Ia o Jiova sa vosa vei Mosese kei Eroni, ka tukuna: 2 "Ni dua na tamata sa tauva na kulina na vuvuce, na karokaro, se na vula, ka sa tu e na kulina me vaka na vukavuka, me kau o koya vei Eroni na bete se vua e dua vei ira na luvena sa bete. 3 "O koya na bete me na dikeva na mate e na kulina; ia kevaka sa vulavula mai na vutina e na tikina sa tauva na mate, ka sa rairai ni sa kania na lewena, sa vukavuka o ya. Me qai dikevi koya na bete, ka vakaraitaki koya ni sa sega ni savasava. 4 "Ia kevaka sa vulavula mai na rama ena kuli ni yagona, ka rairai ni tauva walega na kulina, ka sega ni vulavula mai na vutina, me qai sogolati koya e tauvimate na bete me siga vitu. 5 "Me qai dikevi koya na bete e na kenai kavitu ni siga; ia kevaka sa mani laurai ni vakatuga e liu, me qai sogolati koya na bete me siga vitu tale. 6 "Me qai dikevi koya tale na bete ni sa oti na siga e vitu; e dina ke sa seavu yani na mate, ka sega ni tete na mate e na kulina, me qai vakaraitaki koya na bete ni sa savasava; ni sa karo walega, me savata o koya na nonai sulu ka sa na savasava. 7 "Ia ke sa mani tete vakalevu na karokaro e na kulina, ni sa raici koya oti na bete me vakaraitaki koya ni sa savasava, me qai raici koya tale na bete. 8 "Ia kevaka sa raica na bete ni sa tete vakaidina na karokaro e na kulina, me qai vakaraitaki koya na bete ni sa sega ni savasava. Sa vukavuka. 9 "Ni sa tauvi vukavuka e dua na tamata, me qai kau mai o koya vua na bete. 10 "Ka me dikevi koya na bete; e dina ni sa vulavula na vuvuce e na kulina, ka sa vukica me vulavula na vutina, ka sa basika e na vuvuce na leweni yago bulabula, 11 "O ya e dua na vukavuka makawa e na kulina. Me na vakaraitaka na bete ni sa sega ni savasava o koya, me kakua ni sogolati koya, ni sa sega ni savasava o koya. 12 "Ia ke sa tete sara na vukavuka e na kulina, ka sa robota kece na kuli ni yagoi koya sa tauvi vukavuka, mai na uluna ka cavaraka ki na yavana, e na tikina kecega sa dikeva na bete, 13 "me qai vakasamataka na bete; e dina sa robota na lewena taucoko na vukavuka, me qai vakaraitaka ni sa savasava o koya sa tauvi mate. Sa vulavula kece mai. Sa savasava o koya. 14 "Ia ke kune vua na lewe bulabula, ena sega ni savasava o koya. 15 "Ka me dikeva na lewena bulabula na bete ka vakaraitaki koya ni sa sega ni savasava; ni sa sega ni savasava na lewena bulabula. Oqo na vukavuka. 16 "Ia kevaka ena vuki tale na lewena bulabula me vulavula mai, me qai lako mai o koya vua na bete. 17 "Ka me dikevi koya na bete; kevaka e dina ni sa vulavula mai na mate, me qai vakaraitaka na bete ni sa savasava o koya ka tauvimate. Sa savasava o koya. 18 "Ia ke tubu e na kulina e dua na bo, ka sa maca, 19 "Ia e na tikina ka tu kina na bo e qai kune na vuvuce vulavula se na tikina rama, e vula damu, me na la'ki vakaraitaki vua na bete; 20 "Ia kevaka, me sa raica na bete, e dina sa rairai ni sa kakana ki na lewena, ka sa vulavula mai na vutina, me qai vakaraitaki koya na bete ni sa sega ni savasava. Oqo na vukavuka sa tubu mai e na bo. 21 "Ia kevaka sa dikeva na bete, e dina ni sega kina na vutina vulavula, ka tiko walega e na kulina, ka sa seavu mai, me qai sogolati koya na bete me bogi vitu; 22 "Ia kevaka sa tete vakalevu e na kulina, me qai vakaraitaki koya na bete ni sa sega ni savasava. Sa tauva na vukavuka. 23 "Ia kevaka e tu ga ena dua na tikina na rama, ka sega ni tete, sa qai macamaca ga ni bo; ia me na vakaraitaki koya na bete ni sa savasava. 24 "Se kevaka e kama na kulini yagona e na buka, ka sa tu e na lewena na bulabula na rama, e vulavula-damudamu, se vulavula ga, 25 "Me qai dikeva na bete; ia kevaka sa vulavula mai na vutina e na tikina rama, ka sa rairai ni sa kakana ki na lewena, oqo na vukavuka sa tubu mai e na tikina e kama e na buka waqa. Ia oqo me na vakaraitaki koya na bete ni sa sega ni savasava. Oqo na vukavuka. 26 "Ia kevaka sa dikeva na bete, e dina ni sega na vutina vulavula e na tikina rama, ka sa tu walega e na kulina, ka sa seavu mai, me qai sogolati koya na bete me siga vitu. 27 "Ka me na dikevi koya na bete e na kenai kavitu ni siga. Kevaka sa tete vakalevu e na kulina, me qai vakaraitaki koya na bete ni sa sega ni savasava. Oqo na vukavuka. 28 "Ia kevaka e tu ga ena dua na tikina na rama, ka sega ni tete e na kulina, ka sa seavu mai, oqo ga na vuvuce mai na kama, ia me vakaraitaki koya na bete ni sa savasava, ni sa we walega ni kama. 29 "Ia kevaka sa tauva e dua na tagane se dua na yalewa, na mate e na uluna se kumina, 30 "Me qai dikeva na mate na bete; ia kevaka e rairai ni sa kakana kina lewena, ka sa basika kina na drauna dromodromo matailalai, me qai vakaraitaki koya na bete ni sa sega ni savasava. Oqo na vukavuka-varivari e na uluna se kumina. 31 "Ia kevaka sa dikeva na mate ca na bete, ka rairai me vaka e tiko walega e kulina, ka sega kina na drauna loaloa me qai sogolati koya sa tauvi varivari o koya na bete me siga vitu. 32 "Ia ena kenai kavitu ni siga me dikeva na mate na bete; e dina kevaka e sega ni tete na varivari, ka sega kina na drauna dromodromo, ka sa rairai na varivari ni tiko walega e na kulina, 33 "Me na tasi koya vakai koya, ia me kakua ga ni tasia na tikina e tauvi varivari o koya. Me qai sogolati koya sa tauvi varivari na bete me siga vitu tale. 34 "Ena kenai kavitu ni siga me dikeva na varivari na bete; e dina kevaka e sega ni tete e na kulina na varivari, ka sega ni kakana ki na lewena; me qai vakaraitaki koya na bete ni sa savasava. Me savata o koya na nonai sulu ka na savasava. 35 "Ia kevaka sa tete vakalevu na varivari e na kulina ni sa vakasavasavataki oti, 36 "Me na qai dikevi koya na bete; e dina kevaka sa tete na varivari e na kulina, me kakua ni qai vakasaqara na drauna dromodromo na bete. Sa sega ni savasava o koya. 37 "Ia kevaka e rairai ni tu ga vakadua na varivari, ka sa tubu kina na drauna loaloa, sa mavo na varivari. Sa savasava o koya, ia me na vakaraitaki koya na bete ni sa savasava. 38 "Ia kevaka e dua na tagane se dua na yalewa sa tu e na kulina na tikina rama, vakabibi tikina rama e vulavula, 39 "Me na qai dikeva na bete; e dina kevaka sa vulaci mai na tikina sa rama e na kulina, oqo na tikina rama sa tubu mai e na kulina. Sa savasava o koya. 40 "Kivua na tamata sa cavuru na drau ni uluna, sa ulu cou, ia o koya sa savasava ga. 41 "O koya sa cavuru na drau ni uluna mai na yadrena, sa yadre drika o koya, ia o koya sa savasava ga. 42 "Ia kevaka sa tu e na ulu cou, se na yadre drika, e dua na vuvuce e vulavula - damudamu, oqo na vukavuka e tubu mai na ului koya sa cou, se na yadrei koya sa drika. 43 "Me na qai dikevi koya na bete; e dina kevaka sa vulavula-damudamu mai na vuvuce ni mate e na ului koya sa cou se na yadrei koya sa drika, me vaka nai rairai ni vukavuka e na kulina, 44 "Sa tamata vukavuka o koya. Sa sega ni savasava. Me na vakaraitaki koya na bete ni sega Ni savasava; sa tiko e na uluna na nona mate. 45 "Ia oqo o koya na vukavuka sa tauva na mate, me dresulaki na nonai sulu ka me kua ni ubi na uluna; ka me tabonaka o koya na nona sominiwai, ka kacivaka, Sega ni savasava! Sega ni savasava! 46 "Ena sega ni savasava o koya. Ena veisiga kece e tauvi koya tu kina na mate ena sega ni savasava. Sa sega ni savasava o koya, ka me na tiko ga vakai koya; me tiko ga e nai bili ni tikotiko.
Nai Vunau Me Baleta Na Nodra I Sulu Na Vukavuka
47 "Nai sulu talega sa tauva na vukavuka, sei sulu vuti ni sipi sei sulu lineni, 48 "Se sa tiko e ketena se dakuna e nai sulu lineni se vuti ni sipi, se e na kuli ni manumanu se dua na ka e caka mai kina, 49 "Ia kevaka e via drokadroka se via damudamu mai na mate e nai sulu se na kuli ni manumanu, e ketena se dakuna, se dua na ka e caka mai na kuli ni manumanu, oqo na mate ni vukavuka ka me vakaraitaki vua na bete. 50 "Me na dikeva na mate na bete ka sogolatia me siga vitu. 51 "Ka me qai dikeva tale o koya na mate e na kenai kavitu ni siga. Kevaka sa teteva nai sulu na mate, e na ketena se dakuna, se na kuli ni manumanu se dua na ka e caka mai kina, na mate o ya na vukavuka e bula. E sega ni savasava. 52 "Me vakama o koya nai sulu o ya ka tauva tu na mate, ke tiko e ketena se dakuna, e na vuti ni sipi sei sulu lineni, se dua na ka sa caka e na kuli ni manumanu, ni sa vukavuka e bula; me vakamai nai sulu o ya e na buka waqa. 53 "Ia kevaka sa dikeva na bete, e dina ni sega ni teteva nai sulu na mate, e ketena se dakuna, se dua na ka e caka mai na kuli ni manumanu, 54 "Me na qai vakarota na bete me ra savata na ka sa tauva tu na mate, ena qai sogolatia o koya me vitu tale na siga. 55 "Me na qai dikeva na mate na bete ni sa sava oti; ia kevaka e sega ni veisau mai na roka ni mate, e dina ga ni se sega ni tete na mate, e sega ni savasava, ka mo vakama e na buka waqa; e tete tikoga, se tiko na mate e eloma se e dakuna. 56 "Kevaka sa dikeva na bete, e dina sa seavu na mate ni sa sava oti, me qai dresuka tani mai nai sulu, se mai na ketena se dakuna, se mai na kuli ni manumanu. 57 "Ia kevaka sa laurai tale e nai sulu, se ketena se dakuna, se dua na ka e caka mai na kuli ni manumanu, na mate e tete tikoga; mo qai vakama e na bukawaqa na ka sa tiko kina na mate. 58 "Ia kevaka o savata nai sulu, na ketena se dakuna, se dua na ka e caka mai na kuli ni manumanu, kevaka sa takali kina na mate, me qai sava tale e nai karua ni gauna, ena qai savasava. 59 "Oqo na lewa e na vuku ni vukavuka e nai sulu vuti ni sipi sei sulu lineni, se tiko e ketena se dakuna, se dua na ka e caka mai na kuli ni manumanu, me vakaraitaki kina ni savasava se me vakaraitaki ni sega ni savasava."
Vunau Ni Soro 14
Na Veika Me Caka Me Savasava Kina Na Vukavuka Sa Vakabulai
1 Sa qai vosa vei Mosese o Jiova, ka vaka, 2 "Oqo na lewa e na vuku ni tamata vukavuka baleta na siga ni nona vaka-savasavataki: Me na kau mai o koya vua na bete. 3 "Ka me na lako yani na bete ki nai bili ni tikotiko, ka me na qai dikevi koya na bete; e dina kevaka sa vakabulai na vukavuka mai vua ka tauvi vukavuka, 4 "Me qai vakarota o koya na bete me kauta mai e na vukuna o koya me mai vaka-savasavataki e rua na manumanu vuka e savasava ka bula, na kau sitari, na ka kulakula, kei na isopa. 5 "Ka me na vakarota na bete me vakamatei e dua vei rau na manumanu, e na dua na bilo qele e dela ni wai drodro. 6 "Ia na manumanu e bula tiko, me taura o koya, na kau sitari kei na ka kulakula kei na isopa, ka tonia vata kei na manumanu bula ki na dra ni manumanu ka vakamatei e dela ni wai drodro. 7 "Ka me qai kureitaka vakavitu vua me vakasavasavataki mai na vukavuka, ka vakaraitaki koya ni sa savasava, ka me qai laiva na manumanu bula me vuka yani e dela ni vanua. 8 "O koya e mai vakasavasavataki me savata na nonai sulu, tasia na drau-ni-uluna taucoko, ka sili e na wai, me na savasava kina. Ni sa oti o ya me qai lako mai ki nai tikotiko, ka me tu ga e tautuba ni nona vale laca me siga vitu. 9 "Ia e na kenai kavitu ni siga me na tasia kece na drau ni uluna kei na kumina kei na vacuna – na vutina kecega me tasia o koya. Me qai savata o koya na nonai sulu ka sili talega e na wai, ena qai savasava o koya. 10 "Ia e na kenai kawalu ni siga me kauta e rua na lami tagane e sega na kena ca, ka dua na lami yalewa e yabaki dua ka sega na kena ca, kei na tolu nai katini ni efa na valawa qaqi sa veiwaki vata kei na waiwai mei soro laukana, kei na waiwai e lailai sobu mai na dua na paidi. 11 "Na bete ka vakasavasavataki koya, me qai kauta na tamata me vakasavasavataki, kei na ka kecega o ya, ki na mata i Jiova, mai na katuba ni vale ni veitavaki. 12 "Ka me taura e dua na lami tagane na bete ka vakacabora mei soro ni caka cala, kei na waiwai e lailai sobu mai na dua na paidi, ka yalovaka mei soro e yalovaki e na mata i Jiova. 13 "Me qai vakamatea na lami e na tikina e dauvakamatei kina nai soro ni valavala ca kei nai soro kama, e na tikina tabu; ni sa nona na bete nai soro ni valavala ca, sa vaka talega kina nai soro ni caka cala. Sa ka tabu sara. 14 "Na bete me na kauta eso na dra ni soro ni caka cala, ka me boroya na bete na vuso ni daligana i matau na tamata e mai vakasavasavataki, kei nai dovidovinikakana ni ligana i matau, kei nai qaqalo levu ni yavana i matau. 15 "Ka me na kauta na bete eso na waiwai e lailai sobu mai na dua na paidi, ka livia ki na qeteqete ni ligana i mawi vakai koya. 16 "Me qai tonia na bete na nonai qaqaloi matau ki na waiwai sa tu e na ligana i mawi, ka kureitaka vakavitu na waiwai e na nonai qaqalo e na mata i Jiova. 17 "Ia mai na kena vo ni waiwai e tu e ligana, me lumuta kina o koya na bete na vuso ni daligana i matau na tamata e mai vakasavasavataki, kei nai dovidovinikakana ni ligana i matau, kei nai qaqalo levu ni yavana i matau, e dela ni dra ni soro ni caka cala. 18 "Na kena vo ni waiwai e tu ena ligana na bete me livia o koya ki na ulu i koya e mai vakasavasavataki. Ia me sorovaki koya na bete e na mata i Jiova. 19 "Na bete me qai vakacabora nai soro ni valavala ca, ka sorovaki koya e mai vakasavasavataki mai na nona sega savasava. Ni sa oti o ya me qai vakamatea nai soro kama. 20 "Ka me qai cabora na bete nai soro kama kei nai madrali laukana e na dela ni cabocabo ni soro. Ia na bete me na sorovaki koya, ena qai savasava o koya. 21 "Ia kevaka e dravudravua o koya ka sega ni rawata, me qai kauta o koya e dua na lami tagane mei soro ni caka cala e yalovaki, me sorovaki koya kina, me dua nai katini ni efa na valawa qaqi e veiwaki vata kei na waiwai mei soro laukana, na waiwai e lailai sobu mai na dua na paidi, 22 "Kei na rua na soqe se rua na ruve gone, me vaka na ka e rawata o koya: e dua mei soro ni valavala ca, ka dua mei soro kama. 23 "Me na kauta o koya vua na bete e na kenai kawalu ni siga me ka ni nona vakasavasavataki, ki na katuba ni vale ni veitavaki, e na mata i Jiova. 24 "Ka me na taura o koya na bete na lami mei soro ni caka cala kei na waiwai e lailai sobu mai na dua na paidi, me qai yalovaka na bete mei soro e yalovaki e na mata i Jiova. 25 "Me na qai vakamatea o koya na lami mei soro ni caka cala, ka me kauta eso na dra ni soro ni caka cala na bete ka boroya kina na vuso ni daligana i matau na tamata e mai vakasavasavataki, e nai dovidovinikakana ni ligana i matau, kei nai qaqalo levu ni yavana i matau. 26 "Ka me qai livia eso na waiwai na bete ki na qeteqete ni ligana i mawi vakai koya. 27 "Me na qai kureitaka e nai qaqalo ni ligana i matau eso na waiwai sa tu e ligana i mawi vaka vitu e na mata i Jiova. 28 "Me qai lumuta na bete e na waiwai e tu e ligana na vuso ni daligana i matau na tamata e mai vakasavasavataki, e nai dovidovinikakana ni ligana i matau, kei nai qaqalo levu ni yavana i matau, e na tikina sa boro kina na dra ni soro ni caka cala. 29 "Na kena vo ni waiwai e tu e ligana na bete me livia o koya ki na ulu i koya e mai vakasavasavataki, me sorovaki koya e na mata i Jiova. 30 "Ka me qai vakacabora o koya e dua vei rau na soqe se vei rau na ruve gone, me vaka na ka e rawata– 31 "Me vaka na ka ga e rawata, e dua mei soro ni valavala ca ka dua mei soro kama, kei nai soro laukana. Ia na bete me na sorovaki koya e mai vakasavasavataki e na mata i Jiova. 32 "Oqo na lewa e na vukui koya e tauva na vukavuka, o koya e sega ni rawata na ka e lavaki e na vuku ni vakasavasavataki."
Nai Vunau Me Baleta Na Nodra Vale Na Vukavuka
33 Ka sa vosa o Jiova vei Mosese kei Eroni, ka vaka: 34 "Ni o ni sa yaco ki na vanua o Kenani, o ya Au sa solia vei kemuni mo ni taukena, ka'u sa vakatubura na vukavuka e na dua na vale e na vanua o ni sa taukena, 35 "Ka sa lako o koya nai taukei ni vale, ka tukuna vua na bete, ka vaka, 'E vaka vei au ni sa tiko e vale na ka e vaka na mate,' 36 "Me qai vakarota na bete me ratou vakalalataka mada na vale, ni bera ni qai curuma na bete me dikeva na mate, na ka kecega e tiko e vale me kakua mada ni tukuni me sega savasava; ia ni sa oti me qai curu na bete me vakadikeva na vale. 37 "Ia me na dikeva na mate o koya; ia kevaka sa tiko e lalaga ni vale na mate ka sa kabita vakaukauwa kei na kena dui roka, e via drokadroka se via damudamu, ka sa rairai titobu ki loma ni lalaga, 38 "Me qai curu kitautuba na bete, ki na katuba ni vale, ka sogota na vale me siga vitu. 39 "Ka me qai lako tale mai na bete e na kenai kavitu ni siga ka raica; e dina kevaka sa teteva na lalaga ni vale na mate, 40 "Me qai vakarota na bete me ra kauta tani na veivatu sa tu kina na mate, ka biuta laivi e na dua na yasana e sega ni savasava mai na taudaku ni koro. 41 "Ka me na vakarota o koya me kari na lalaga ni vale e loma, vakavolivolita, ia na duka kece era karia tani me ra la'ki sova ki na dua na yasana e sega ni savasava mai na taudaku ni koro. 42 "Me ra qai kauta mai eso na veivatu tani me sosomitaka na veivatu o ya; ka me kauta na lase vou ka botana na vale. 43 "Ia oqo kevaka e na lako tale mai na mate ka teteva e na vale, ni sa kau tani oti na veivatu, ni sa kari oti na vale, ka sa botani, 44 "Me na qai lako mai na bete ka raica; e dina kevaka sa tete na mate e na vale, oqo na vukavuka bula e na vale. Sa sega ni savasava. 45 "Me qai basuka sobu na vale o koya, na kena veivatu, na kena kau, kei nai botani kecega ni vale, ka me kauta tani ki taudaku ni koro, ki na yasana e sega ni savasava. 46 "Ia o koya e na curuma na vale ena gauna e sogo tu kina ena sega ni savasava o koya me yacova na yakavi. 47 "Kei koya e davo e na loma ni vale o ya me na savata na nonai sulu kei koya e kana e na loma ni vale o ya me na savata na nonai sulu. 48 "Ia kevaka sa curu kina na bete ka dikeva, ka sa sega ni tete na mate e na vale ni sa botani oti na vale, me qai vakaraitaka na bete ni sa savasava na vale o ya, ni sa takali na mate. 49 "Ia me kauta o koya, me vakasavasavataka kina na vale, e rua na manumanu vuka, na kau sitari, na ka kulakula, kei na isopa. 50 "Me qai vakamatea o koya e dua vei rau na manumanu e na dua na bilo qele e tu e dela ni wai drodro; 51 "me qai taura na kau sitari, na isopa, na ka kulakula, kei na manumanu vuka e bula, ka tonia e na dra ni manumanu sa vakamatei, kei na wai drodro, ka kureitaka vakavitu ki na vale. 52 "Ka me na vakasavasavataka o koya na vale e na dra ni manumanu kei na wai drodro kei na manumanu e bula, kei na kau sitari, na isopa, kei na ka kulakula. 53 "Me qai sereka o koya na manumanu bula me vuka yani e dela ni vanua mai na taudaku ni koro, ka me sorovaka na vale, ena qai savasava. 54 "Oqo na lewa e baleta na vukavuka kecega, kei na varivari, 55 "E na vuku ni vukavuka e nai sulu kei na vale, 56 "E na vuku ni vuvuce kei na karokaro kei na tikina rama, 57 "Me vakatavulica ni sa sega ni savasava se ni sa savasava. Oqo na lewa me baleta na vukavuka."
Vunau Ni Soro 15
Nai Vunau Me Baleta Na Turudra
1 Ia o Jiova sa vosa vei Mosese kei Eroni, ka vaka, 2 "Drau vosa vei ira na Isireli, ka tukuna vei ira, 'Ni sa turudra na yagona e dua na tagane, na nona turudra e sega ni savasava. 3 'Ia oqo na ka ena sega ni savasava kina o koya e na vuku ni nona turudra O se ni sa turudra vata kei na yagona, se sega, oqo na nona sega ni savasava. 4 'Nai davodavo kecega e davo kina o koya sa turudra, e na sega ni savasava: kei na ka kecega e na dabeca o koya e na sega ni savasava. 5 'O koya ga e na tara na nonai davodavo me na savata na nonai sulu ka sili e na wai, ena sega ni savasava me yacova na yakavi. 6 'O koya e na dabeca e dua na ka e a dabeca o koya sa turudra me savata na nonai sulu ka sili e na wai, ena sega ni savasava me yacova na yakavi. 7 'Kei koya sa tara na yagoi koya e turudra me savata na nonai sulu ka sili e na wai, ena sega ni savasava me yacova na yakavi. 8 'Ia kevaka e kasivita na tamata savasava o koya sa turudra, me qai savata na nonai sulu ka sili e na wai, ena sega ni savasava me yacova na yakavi. 9 'Kei nai dabedabe kecega e dabeca o koya e turudra ena sega ni savasava. 10 'O koya e na tara e dua na ka e tu e na rukui koya e turudra ena sega ni savasava me yacova na yakavi. o koya e colata e dua vei ira na ka oqori me savata na nonai sulu ka sili e na wai, ena sega ni savasava me yacova na yakavi. 11 'Kei koya ena tara o koya e turudra, ka sega ni vuya e na wai na ligana, me savata na nonai sulu ka sili e na wai, ia ena sega ni savasava me yacova na yakavi. 12 'Kei na bilo qele e tara o koya e turudra me vorolaki, kei na bilo kau kecega me vui e na wai. 13 'Ia ni sa savasava mai na nona sega ni savasava o koya e turudra, me qai wilika o koya vei koya e vitu na siga me vakasavasavataki kina, me savata na nonai sulu, ka sili e na wai drodro; ena qai savasava. 14 'E na kenai kawalu ni siga me na kauta vei koya e rua na soqe se rua na ruve gone, ka lako mai ki na mata i Jiova, ki na katuba ni vale ni veitavaki, ka solia vua na bete. 15 'Ena qai vakacabora na bete, e dua mei soro ni valavala ca ka dua mei soro kama. Ia me sorovaki koya kina na bete e na mata i Jiova e na vuku ni nona turudra. 16 'Kevaka e bura loa na nona wai e dua na tagane, me qai sili kece na yagona e na wai, ena sega ni savasava me yacova na yakavi. 17 'Kei nai sulu kecega kei na kuli ni manumanu kecega sa buraci wai ni tagane, me sava e na wai, ena sega ni savasava me yacova na yakavi. 18 'Na yalewa talega, ni rau sa tiko vata kei na dua na tagane ka sa bura loa na nona wai, me rau sili e na wai, e rau na sega ni savasava me yacova na yakavi. 19 'Kevaka e turudra e dua na yalewa, ia na ka sa turu mai yagona na dra, me na tawase tani o koya me vitu na siga; ia o koya e na tarai koya ena sega ni savasava me yacova na yakavi. 20 'Na ka kecega e davoca o koya e na gauna ni nona sega savasava ena sega ni savasava; na ka kece talega e na dabeca o koya ena sega ni savasava. 21 'O koya e tara na nonai davodavo me savata na nonai sulu ka sili e na wai, ena sega ni savasava me yacova na yakavi. 22 'Kei koya ena tara e dua na ka e a dabeca o koya me savata na nonai sulu ka sili e na wai, ena sega ni savasava me yacova na yakavi. 23 'Ia kevaka e dua na ka e tiko ena nona i davodavo se e na dua na ka e a dabeca o koya, ni sa tara e dua na tamata, ena sega ni savasava me yacova na yakavi. 24 'Ia kevaka e dua na tagane e tiko vata kei koya, ka sa tauvi koya na nona dra, ena sega ni savasava o koya me siga vitu; kei nai davodavo kecega ena davoca o koya e na sega ni savasava. 25 'Ia kevaka e dua na yalewa sa turudra tiko e na siga e vuqa, ka sega ni vaka na kena i vakarau dodonu, se sa sivia na balavu ni kena gauna dodonu, na veisiga kecega sa turu kina dra e sa sega ni savasava, ena vaka na veisiga ni nona tawase tani. Ena sega ni savasava o koya. 26 'Nai davodavo kecega ena davoca o koya e na veisiga kece e turudra kina ena tautauvata vua kei na nonai davodavo ni sa tawase tani; kei na ka kece sa dabeca o koya ena sega ni savasava, me vaka na nona sega ni savasava ni sa tawase tani. 27 'O koya e tara na veika oqori ena sega ni savasava; me savata na nonai sulu ka sili e na wai, ena sega ni savasava me yacova na yakavi. 28 'Ia kevaka sa savasava mai na nona turudra, me qai wilika vua e vitu na siga, ena qai savasava. 29 'Ia e na kenai kawalu ni siga me kauta o koya e na vukuna e rua na soqe se rua na ruve gone, ka kauta mai vua na bete, ki na katuba ni vale ni veitavaki. 30 'Me qai vakacabora o koya na bete e dua mei soro ni valavala ca kei na kenai karua mei soro kama, ka me sorovaki koya na bete e na mata i Jiova e na vuku ni turudra e sega ni savasava kina. 31 'Ia dou tawasei ira tani vakaoqo na Isireli mai na ka era sega ni savasava kina, de ra na mate e na nodra sega ni savasava ni ra sa vakadukadukalitaka na Noqu vale sa tu e na kedra maliwa. 32 'Oqo na lewa e na vuku i koya sa turudra, kei koya sa bura loa na nona wai ka sa sega ni savasava mai kina, 33 'Kei koya na yalewa sa sega ni cakava rawa e dua na ka ni sa tauva na mate vakavula; kei koya e turudra, se tagane se yalewa; kei na tagane e mocera na yalewa e sega ni savasava.'"
Vunau Ni Soro 16
Na Siga Ni Veibuluti
1 Ia oqo sa vosa vei Mosese o Jiova ni rau sa mate na luve i Eroni, ni rau a vakacabora nai soro ni veibeci e na mata i Jiova, ka mate kina; 2 Ka sa tukuna o Jiova vei Mosese: "Tukuna vei Eroni na tuakamu me kakua ni curu mai ena gauna ga e rawa ki na Tikina Tabu ki loma ni lati, e na mata ni cabocabo-ni-bulubulu e tu e dela ni kato, de mate kina o koya; ni'u na rairai mai na o e na dela ni cabocabo-ni-bulubulu. 3 "Me vakaoqo na nona curu o Eroni ki na Tikina Tabu: kei na dra ni dua na bulumakau tagane e gone mei soro ni valavala ca, kei na dra ni dua na sipi tagane mei soro kama. 4 "Me daramaka o koya nai curucuru balavu lineni sa tabu, ka daramaka na tarausese lineni e na yagona, me vau na tolona e nai vau lineni, ka vakaisala e nai sala lineni. Oqo nai sulu tabu. o koya oqo me sili mada o koya e na wai, ka qai vakaisulu kina. 5 "Ka me taura mai vei ira nai soqosoqo na Isireli e rua na me mei soro ni valavala ca, ka dua na sipi tagane mei soro kama. 6 "Me qai vakacabora o Eroni na bulumakau tagane mei soro ni valavala ca, e na vukuna ga, ka sorovaki koya kei na nona lewe-ni-vale. 7 "Me qai kauta o koya na me ruarua ka vakacabora e na mata i Jiova mai na katuba ni vale ni veitavaki. 8 "Me qai vakawiri madigi o Eroni e na vukudrau na me: e dua me nei Jiova ka dua me nei Asaseli. 9 "Ka me kauta o Eroni na me ka goleva na madigi me nei Jiova, ka vakacabora mei soro ni valavala ca. 10 "Ia na me e goleva na madigi me nei Asasela, me qai vakacabori bula e na mata i Jiova, me sorovaki o koya, me qai vakatalai tani me ka ni veibeitaki ki na vanua liwa. 11 "Ka me kauta o Eroni na bulumakau tagane e i soro ni valavala ca, e na vukuna o koya, ka me sorovaki koya kei na nona lewe-ni-vale, ka vakamatea na bulumakau mei soro ni valavala ca e na vukuna. 12 "Me qai kauta o koya na miqa e sinai e na qilaiso e waqa, mai nai cabocabo ni soro sa tu e na mata i Jiova, ka vakasinaita na ligana e na kau boi vinaka sa vuruvuru me matai lalai, ka kauta ki loma ni lati. 13 "Ka me viritaka na ka boi vinaka ki na buka waqa e na mata i Jiova, me ruguta nai cabocaboni- bulubulu sa tu e na dela ni kato ni vunau na o ni ka boi vinaka, de mate kina o koya. 14 "Me na kauta na dra ni bulumakau o koya, ka kureitaka e na nonai qaqalo ki dela ni cabocabo-nibulubulu vaka ki na tokalau; ka kureitaka vakavitu na dra e na nonai qaqalo ki na mata ni cabocabo-ni-bulubulu. 15 "Me qai vakamatea o koya na me mei soro ni valavala ca, e na vukudra na tamata, ka kauta na kena dra ki loma ni lati, ka cakava e na dra o ya me vaka e a cakava e na dra ni bulumakau, ka kureitaka ki dela ni cabocabo-ni-bulubulu, kei na mata ni cabocabo-ni-bulubulu. 16 "Me sorovaka vakaoqo o koya na tikina tabu, e na vuku ni nodra sega ni savasava na Isireli, kei na nodra caka cala, io na nodra i valavala ca kecega; ia me cakava vakakina e na vuku ni vale ni veitavaki na ka sa vo tiko vei ira e na maliwa ni nodra sega ni savasava. 17 "Me kakua na tamata me tiko e na vale ni veitavaki ni sa curu o koya ki na tikina tabu me vakacabora nai soro, me yacova ni curu tale mai, me sa sorovaki koya oti, kei na nona lewe-ni-vale, kei nai soqosoqo taucoko ni Isireli. 18 "Me na curu yani o koya ki nai cabocabo ni soro e tu e na mata i Jiova, ka sorovaka; ka kauta eso na dra ni bulumakau kei na dra ni me, ka boroya wavoki kina na tutu balavu cake ni cabocabo ni soro. 19 "Me qai kureitaka vakavitu na dra ki delana e na nonai qaqalo, me vakasavasavataka, ka vakatabuya mai na nodra sega ni savasava na Isireli. 20 "Ia ni sa oti na nona sorovaka na Tikina Tabu, na vale ni veitavaki, kei nai cabocabo ni soro, me qai kauta mai na me bula. 21 "Me qai tabaka na ulu ni me bula o Eroni e na ligana ruarua, ka vakatusa kina na nodra caka ca kecega na Isireli, kei na nodra caka cala kecega, e na vuku ni nodra i valavala ca kecega, ka tauca ki na ulu ni me, ka vakatala tani ki na vanua liwa ni sa tubera yani e dua na tamata e dina. 22 "Na me ena colata na nodra cala kecega ki na vanua liwa; me qai sereka o koya na me e na vanua liwa. 23 "Me qai curu mai o Eroni ki na vale ni veitavaki, ka luvata tani nai sulu lineni ka sulumaka o koya ni sa curu ki na tikina tabu, ka laiva tu mai kea. 24 "Ka me qai sili o koya e na wai e na dua na tikina tabu, daramaka na nonai sulu, curu mai, ka vakacabora na nonai soro kama, kei na nodra i soro kama na tamata, me sorovaki koya kei ira na tamata. 25 "Me na vakama o koya na uro ni soro ni valavala ca e na dela ni cabocabo ni soro. 26 "Ia o koya ka sereka na me ka sa colata na nodra cala, me savata na nonai sulu ka sili o koya e na wai, ni sa oti me qai curu mai ki nai tikotiko. 27 "Na bulumakau tagane me i soro ni valavala ca kei na me ei soro ni valavala ca, sa kau na kedrau dra ki na tikina tabu mei soro, me kau tani ki nai bili ni tikotiko. Ia me vakamai e na bukawaqa na kulidrau, kei na lewedrau, kei na dedrau. 28 "Ia o koya e vakamai rau me savata na nona i sulu ka sili o koya e na wai, ni sa oti me qa lako mai nai tikotiko. 29 "Oqo me kenai lesilesi ka sega ni mudu vei kemudou; e nai kavitu ni vula, e nai katini ni siga ni vula, mo dou vakararawataka na yalomudou, mo dou kakua ni cakava kina e dua na cakacaka, se i taukei ena nomudou vanua, se na kai tani e tiko vulagi kei kemudou. 30 "E na siga dina o ya e na sorovaki kemudou kina na bete, me vakasavasavataki kemudou, mo dou na savasava kina mai na nomudoui valavala ca kecega e na mata i Jiova. 31 "Ena Siga ni Vakacecegu mo dou vakacegu kina, ka mo dou vakamalumalumutaka na yalomudou, oqo sai lesilesi vei kemudou me sega ni mudu. 32 "Ia na bete, o koya sa lumuti ka vakatabui me bete mei sosomi kei tamana, ena vakacabora nai soro, ka sulumaka nai sulu lineni, io nai sulu tabu; 33 "Me qai sorovaka o koya na Vale Tabu, ka sorovaka na vale ni veitavaki kei nai cabocabo ni soro; me sorovaki ira talega na bete o koya kei ira kecega nai soqosoqo. 34 "Oqo sai lesilesi vei kemudou me sega ni mudu, ka me sorovaki ira na Isireli, e na vuku ni nodra i valavala ca kecega, vakadua ga e na veiyabaki." Ia sa cakava o koya me vaka e vakarota vei Mosese o Jiova.
Vunau Ni Soro 17
Na Savasava Ni Dra
1 Ia sa vosa vei Mosese o Jiova, ka vaka, 2 "Mo vosa vei Eroni kei iratou na luvena, kei ira kece na Isireli, ka tukuna vei ira, 'Oqo na ka sa vakarota o Jiova, ka vaka: 3 "A tamata kecega vei ira na mataqali i Isireli sa vakamatea na bulumakau, se lami, se me, e loma ni tikotiko, se vakamatea e nai bili ni tikotiko, 4 "A sa sega ni kauta ki na katuba ni vale ni veitavaki, me cabora nai madrali vei Jiova, e na mata ni vale nei Jiova; ena beitaki na tamata o ya ni sa vakadave dra: sa vakadavea walega na dra o koya; ia ena muduki tani na tamata o ya mai vei ira na kai nona, 5 "Ka me ra kauta ga na nodra i soro na Isireli era vakacabora mai vanua, io me ra kauta vei Jiova, ki na katuba ni vale ni veitavaki, vua na bete, ka vakacabora mei madrali ni veivinakati sa cabori vei Jiova. 6 "Ia me kureitaka na dra na bete e na dela ni cabocabo ni soro i Jiova, sa tu mai na katuba ni vale ni veitavaki, ka vakama na uro me ka boi vinaka vei Jiova. 7 "Ia me ra kakua ni vakacabora tale na nodra i soro vei ira na me tagane, era sa lako tani kina me muria. Na ka oqo sa kena i lesilesi ka sega ni mudu vei ira e na nodra veitabatamata."' 8 "Ia mo tukuna vei ira, 'A tamata kecega vei ira na mataqali i Isireli, se na kai tani sa tiko vulagi kei ira, sa vakacabora nai soro kama se dua nai soro, 9 'Ka sega ni kauta ki na katuba ni vale ni veitavaki, me vakacabora vei Jiova; na tamata o ya ena muduki tani vei ira na kai nona. 10 'Ia na tamata kecega vei ira na mataqali i Isireli, se na kai tani sa tiko vulagi kei ira, sa kania e dua na dra; ena dua tani kina na mataqu vua na tamata o ya sa kana dra, ia ka'u na muduki koya tani mai vei ira na kai nona. 11 'Ni sa kena bula ni yago na dra: ia ka'u sa solia vei kemudou me sorovaka na yalomudou e na dela ni cabocabo ni soro: ia sa rawa mei soro na dra, ni sai koya na bula.' 12 "O koya Au a tukuna kina vei ira na Isireli, 'Me kakua ni dua vei kemudou me kania na dra, me kakua talega ni kania na dra e dua na kai tani sa tiko vulagi kei kemudou.' 13 "Kei na tamata kecega vei ira na Isireli, se vei ira na kai tani sa tiko vulagi kei ira, sa vakasasa manumanu e yavai va se manumanu vuka sa tara me laukana; me livia mada ga o koya na kena dra, ka ubia e na soso; 14 "Ni sa kena bula ni yago kecega na dra sa tu e na yagona: o koya ka'u a tukuna kina vei ira na Isireli, 'Mo dou kakua ni kania na dra ni dua na manumanu: ni sa kena bula ni yago kecega na dra sa tu e na manumanu kecega: O ira kecega sa kania ena muduki tani.' 15 "Kei
Publisher: BookRix GmbH & Co. KG Sankt-Martin-Straße 53-55 81669 Munich Germany
Text Copyright Holder: This bible can either be read online or downloaded onto your pc as well as every kind of e-reader. It is made available in e-pub format. It can and should be spread in every way, selling it is, however, prohibited.
Images Copyright Holder: www.gratis-malvorlagen.de
Release Date: 04-16-2013
ISBN: 978-3-7309-4617-6
All Rights Reserved